
CUVÂNT ÎNAINTE 


Fundamentată la sfârşitul secolului al XIX-lea şi începutul celui 
de-al XX-lea, axiologia sau filosofia valorilor este o disciplină filoso- 
fică nouă, specifică perioadei contemporane, dar reflecțiile privitoare 
la valoare şi non-valoare, altfel spus la important şi neimportant, 
semnificativ şi nesemnificativ, au fost zămislite de gânditori încă din 
zorii meditației filosofice. Vechimea preocupărilor axiologice denotă 
faptul că acestea au fost de la început indispensabile gândirii filosofice 
în ansamblu şi, în primul rând, omului care filosofează. 

Într-adevăr, ivită în procesul contemporan al diferențierii discipli- 
nelor filosofice, axiologia este importantă atât teoretic, cât şi practic, 
aplicativ. Teoretic, ea serveşte nu numai la abordarea sistematică, iar nu 
rapsodică, a problemelor de care se ocupă şi, deci, la aprofundarea lor, ci 
şi la explorarea în profunzime a altor „continente” filosofice cu care 
interacționează, cum sunt antropologia, filosofia culturii, filosofia istoriei, 
etica ş.a. Practic, ea contribuie la împlinirea omului în cunoştinţă de 
cauză, pentru că acesta a avut mereu nevoie de repere valorice, iar într-o 
epocă de tranziție resimte şi mai acut necesitatea lor. Or, numai o filosofie 
a valorii poate justifica atât caracterul general-uman al valorii în genere, 
cât şi faptul că diferitele tipuri de valori sunt complementare, astfel că, 
fără cultivarea unora sau altora, omul s-ar afirma unilateral, sărăcitor şi, la 
urma urmei, inautentic. 

Având în vedere importanţa axiologiei, lucrarea de faţă îşi pro- 
pune, pe de o parte, să valorifice acele contribuţii străine şi româneşti 
semnificative pentru geneza şi afirmarea acestei discipline filosofice, 
pentru diversitatea modalităţilor de abordare a ei, iar pe de altă parte, 
să ofere şi un punct de vedere sistematic, pregnant personal. 

Autorul consideră că, prin caracterul ei istoric şi sistematic, 
lucrarea se adresează nu numai studenților, cărora le este, în primul 
rând, destinată, ci şi unui public intelectual variat, de la cercetătorii şi 
profesorii din domeniul disciplinelor social-umane şi până la cercul 
mult mai larg al tuturor celor pasionaţi de problematica abordată. 

Introducere: 
importanţa, geneza şi „liniile” axiologiei 


a) Interesul filosofic pentru valori 

Filosofia contemporană acordă valorilor o atenție deosebită. 
Acest interes se poate explica, printre altele, prin faptul că filosofia 
contemporană se centrează pe om, a cărui natură nu poate fi explicată 
fără apelul la valori. Aşadar, după cum menţionează Emile Brehier, 
interesul pentru valori rezidă, îndeosebi, „tocmai în această legătură 
foarte strânsă dintre valoare şi natura umană”. Un motiv secundar 
care alimentează preocupările axiologice actuale constă, potrivit 
aceluiaşi filosof, în faptul că valorile pe care se întemeiază civilizația 
occidentală sunt în prezent amenințate şi, „de aceea, valori cum ar fi, 
de exemplu, respectarea demnității umane ne par cu atât mai 
prețioase”, impunându-se o apărare a lor. 

Preocupări pentru om şi valori au existat de la începuturile 
reflecţiei filosofice, pentru că, precum se ştie, filosofia raportează lumea 
de cunoscut la om şi, prin urmare, nu se mulţumeşte cu pura explicaţie a 
realităţii, ci încearcă şi o evaluare a acesteia în funcţie de trebuințele şi 
aspirațiile umane. Totuşi, axiologia (axia, gr. = valoare), ca disciplină 
filosofică propriu-zisă, s-a conturat abia în contemporaneitate, în a doua 
jumătate a secolului al XIX-lea. Până atunci, reflecţiile asupra valorilor 
nu s-au închegat într-o teorie aparte, nereuşind să întrunească două 
condiții indispensabile constituirii unei axiologii. Şi anume, o teorie 
generală a valorilor se bazează atât pe noțiunea de valoare în genere, ceea 
ce presupune descoperirea fondului comun tuturor valorilor, cât şi pe 
definirea variatelor specii de valori, fapt care necesită relevarea 
deosebirilor dintre ele. Or, conform mentalități timpului lor, gânditorii 
precontemporani au absolutizat o anumită specie de valoare şi le-au 
conceput pe celelalte ca reductibile la valoarea supremă. De exemplu, 
medievalii au supraordonat valoarea religioasă, iar cei mai mulți moderni 





! Emile Brehier, Mari teme ale filosofiei, Editura Humanitas, Bucureşti, 
1993, p.13. 
Ibidem, p. 94. 

— pe cea teoretico-ştiințifică. De aceea, ei n-au reuşit să surprindă pe 
deplin nici identitatea fiecărui tip de valoare, nici veritabilul fond comun 
tuturor. În schimb, în contemporaneitate, sub impactul proceselor 
complementare de diferenţiere şi integrare a formelor culturii şi ale 
valorii, s-au impus atât ideea ireductibilității valorilor, cât şi, pe acest 
temei, ideea unei naturi comune a lor. 

b) Teoretic şi etic la Kant şi alte repere axiologice 

Teza ireductibilităţii valorilor a fost  teoretizată în perioada 
modernă, cel mai amplu, de Immanuel Kant. De aceea, filosoful de la 
Königsberg şi este, de regulă, apreciat ca pionier al axiologiei. El a 
evidențiat preocupările spirituale ale omului în funcţie de obiectul 
investigat, de facultăţile subiective angajate în cercetare şi de metoda 
utilizată. Pe linia obiectului, el a distins, în mare, aşa cum se exprimă 
el însuşi, „cerul înstelat deasupra mea” şi „legea morală în mine”, 
adică natura care ne înconjoară şi, respectiv, lumea valorilor. Fiinţă 
ambivalentă, omul face parte din ambele lumi. Ca ființă naturală, este 
supus necesităţii, legilor naturii, iar ca ființă spirituală, se 
caracterizează prin libertate. Ca ființă spirituală, el cercetează ambele 
lumi, dar pe fiecare în mod specific. Sub aspectul facultăţilor 
cognitive, la natură se raportează prin rațiunea teoretică (finalizată în 
filosofia teoretică), iar la valori — prin rațiunea practică (finalizată în 
filosofia practică). In lucrarea sa Critica rațiunii pure (1781), Kant 
analizează tocmai rațiunea teoretică. Distingând ca trepte cognitive 
angajate în cunoaşterea teoretică: sensibilitatea, intelectul şi rațiunea, 
el arată că fiecare prezintă anumite forme pure, a priori şi că acestea 
nu pot oferi cunoştinţe obiective, universale şi necesare, fără o 
„materie? empirică la care să se aplice. De aceea, el conchide că 
ştiinţa are ca obiect fenomenul, care se constituie prin aplicarea 
formelor a priori ale sensibilităţii şi intelectului la „materia” oferită de 
simţuri, rămânând, aşadar, la latura exterioară a lucrurilor, fără a 
accede la fondul lor, la lucrul de sine. Încercând să depăşească 
intelectul şi, deci, experienţa, pentru a construi o filosofie teoretică, o 
metafizică, raţiunea teoretică se „încurcă” în contradicții. De aceea, 
metafizica n-ar fi posibilă ca ştiinţă, nu s-ar mai putea constitui într-o 
teorie a existenţei în genere, ci, aşa cum s-a observat, n-ar mai avea 
„decât dreptul de a determina epistemologic posibilitatea şi limitele 
ştiinţei exacte a naturii, de a fi o critică, un canon metodologic”. În 





? Ilie Pârvu, Știință, credinţă şi valori — aspecte epistemologice, în vol. col. 
Rațiune şi credință, Editura Ştiinţifică şi Enciclopedică, Bucureşti, 1983. 

schimb, în lucrarea Critica rațiunii practice (1788), Kant cercetează 
rațiunea practică, prin care omul se raportează, aşa cum am spus, la 
valori, adică la lumea care depăşeşte experienţa, o lume suprasensi- 
bilă, inteligibilă, a lucrurilor în sine. Libertatea se află dincolo de orice 
experiență posibilă, ca şi de înclinații tendinţe, scopuri, credinţe etc. 
Libertatea raţiunii practice întemeiază conduita morală. Rațiunea 
practică nu mai este cunoaştere, ci este facultatea prin care omul îşi 
fixează idealuri, prin care el vrea într-un anumit fel. 

Prin distincţia dintre raţiunea teoretică şi cea practică, Immanuel 
Kant evidenţiază autonomia eticului în raport cu teoreticul. În lucra- 
rea Critica puterii de judecare (1790), el distinge şi specificul artei în 
raport cu ştiinţa şi morala şi, în consecință, specificul esteticului față 
de teoretic şi etic. 

Mergând pe drumul deschis de Kant, R.H.Lotze este cel care, 
prin lucrarea sa Mikrokosmos (1856), a inițiat teoria generală a valorii, 
afirmând că există un „imperiu autonom al valorii” cu o structură şi o 
funcţionalitate ireductibile la „imperiul faptelor”. Urmând distincția 
kantiană dintre raţiunea teoretică şi cea practică, el susţine că judecata 
de valoare depinde de factorul emoţional. 

Dar cei care au contribuit cel mai mult la edificarea axiologiei au 
fost neokantienii Școlii de la Baden, între care, în special, W.Windelband, 
care a şi introdus termenul de axiologie, şi H. Rickert, prin lucrările 
sale Der Gegenstand der Erkenntnis (1892) şi System der Philosophie, T: 
Allgemeine Grundlegung der Philosophie (1921). Ambii au conce-put 
valorile ca transcendente şi le-au distins de bunuri, de lucruri şi 
aprecieri. 

La finele secolului al XIX-lea, plecând de la voluntarismul lui 
Schopenhauer, Fr. Nietzsche a înţeles valoarea ca expresie a voinței 
umane şi, începând cu lucrarea Naşterea tragediei din spiritul muzicii 
(1872) şi continuând cu celelalte, a atras atenţia asupra necesităţii unor 
noi valori şi a unui nou tip uman, care să depăşească valorile 
intelectuale şi modelul omului teoretic, aflat, după el, în declin. 

În anii primului război mondial şi în deceniile următoare, 
axiologia a fost dezvoltată la germani îndeosebi de fenomenologul 
Max Scheler în monumentala sa carte Formalisms in der Ethik und die 
materiale Wertethik (1916-1918) şi de creatorul unei „ontologii 
critice”, Nicolai Hartmann, în principal în două din lucrările sale de 
anvergură, Ethik (1926) şi Estethik (apărută postum, în 1953). Scheler 
a definit valorile ca naturi alogice, independente de subiect, dar date 
numai prin actele intenţional-emoţionale de preferință şi dezgust, de 

iubire şi ură. Totodată, el a considerat ca supremă valoarea sacrului. 
Definind valorile ca entităţi pline de conținut, şi anume de un conținut 
irațional general, supraindividual, el a căutat să depăşească atât 
formalismul kantian, cât şi individualismul voluntarist nietzschean. 
Hartmann a caracterizat valorile ca obiecte ideale, date, de asemenea, 
prin sentiment, dar diferite de obiectele intenţionale şi, deci, 
necorelate principial actelor de vizare. În plus, Hartmann n-a mai 
sacralizat lumea. 

Axiologia a fost afirmată şi de gânditori englezi şi americani în 
spirit neopozitivist şi pragmatist, precum şi de filosofii francezi de 
inspiraţie existențialistă şi de o pleiadă de autori de diferite alte orientări: 
Rene le Senne în Obstacle et valeurs (1939), Raymond Polin în La 
creation des valeurs (1944) şi La comprehension des valeurs (1945), 
Louis Lavelle în Traité des valeurs, vol. I şi II (1951 şi 1955) ş.a. 

Importante contribuţii la întemeierea axiologiei sau la adâncirea 
unora din problemele ei au adus şi unii filosofi români, îndeosebi 
Petre Andrei în Filosofia valorii (lucrare susținută ca teză de doctorat 
în 1918 şi apărută postum în 1945), D.D. Roşca în cartea Existența 
tragică (1934) şi studiul Valori veşnice (1941), Lucian Blaga în Trilogia 
valorilor (1939, 1941 şi 1942), Tudor Vianu în Introducere în teoria 
valorilor întemeiată pe observaţia conştiinţei (1942) şi Filosofia 
culturii (1943), Mircea Florian în Recesivitatea ca structură a lumii 
(carte apărută postum în 1983) ş.a. 

c) Principalele probleme şi ,„ linii” axiologice 

Principalele probleme dezbătute de axiologie se referă la natura, 
sistemul şi ierarhizarea valorilor. 

În legătură cu natura valorilor s-au afirmat următoarele princi- 
pale „linii”: 1) obiectivismul naturalist, 2) subiectivismul, 3) obiecti- 
vismul transcendent şi transcendental şi 4) relaționismul. 

Obiectivismul naturalist consideră că valorile aparţin lucrurilor, 
fiind calități ale acestora. Mai exact, el susține că valorile ar fi acele 
proprietăţi (calităţi, valenţe, perfecţii) ale lucrurilor care sunt demne 
de a fi preţuite de către om, întrucât satisfac anumite cerințe umane. 
Dar, aşa cum se arată în alte orientări axiologice, aceste proprietăți 
constituie doar suporturile valorilor, iar nu valorile propriu-zise, 
pentru că lucrurile ar rămâne indiferente axiologic dacă n-ar interveni 
subiectul valorizator, care să le aprecieze. În genere, naturalismul 
confundă valoarea cu bunul (cu obiectul util) sau chiar cu lucrul, 
nedistingând între valoare şi suport de valoare. 

Un obiectivist naturalist a fost iniţial Platon, în măsura în care 
considera valoarea estetică, frumosul, ca armonie obiectivă, existentă 
în lucruri şi rezultată din alcătuirea ordonată, simetrică, echilibrată 
(măsurată) a părţilor lor componente. Ulterior, Platon îşi va revizui 
acest punct de vedere. In contemporaneitate, un exemplu de 
reducționism naturalist îl oferă Otto Heyn, după care valoarea e ceva 
„inerent lucrărilor, ce le aparţine lor, fără o recunoaştere externă, fără 
judecata noastră”. Un alt exemplu îl constituie Alexis Meinong, prin 
lucrarea sa Uber Annahmen, II (1910). La fel, pragmatiştii sunt 
înclinați să plaseze valorile în lucruri. J. Dewey, bunăoară, reduce 
valorile la mijloace utilizate de om în atingerea ţelurilor sale. 

Subiectivismul, dimpotrivă, reduce valorile la aprecierile date de 
subiect obiectelor şi înțelege, de obicei, evaluările ca trăiri individuale. 
Acest punct de vedere ignoră însă faptul că, pentru a fi valorice sau 
instituire de valori, preţuirile nu pot fi nici pur subiective, pur 
fanteziste, nici strict individuale, ci trebuie să se sprijine pe obiectele 
preţuite şi să fie consonante cu aprecierile altor subiecți. De exemplu, 
un rebut apreciat de un ins sau chiar de o colectivitate mai largă ca 
obiect de valoare rămâne, totuşi, un obiect ratat, nereuşit. La fel, dacă 
autorul unei producții literare apărute într-o gazetă la rubrica 
„Deocamdată, nu”, îşi apreciază „opera” ca realizată artistic sau chiar 
ca genială, lucrarea sa rămâne, totuşi, o simplă maculatură. 

Subiectivismul a fost răspândit la gânditorii renascentişti, care 
descopereau importanţa individualităţii umane, a subiectivităţii omului 
individual, apoi la diferiți filosofi moderni, care, fie raţionalişti, ca 
Descartes şi Spinoza, fie empirişti, ca Hobbes, considerau că 
aprecierile acordate de oameni lucrurilor ar fi simple efecte sau trăiri 
pregnant individuale, lipsite de claritatea şi distincția cunoştinţelor 
raţionale şi, deci, de universalitatea acestora. De exemplu, Descartes, 
într-o Scrisoare către Mersenne, din 18 martie 1630, aprecia că 
frumosul nu este decât „un raport între judecata noastră şi obiect”. 
Printre filosofii contemporani, subiectivismul axiologic a fost cultivat 
pregnant de Şcoala austriacă, de Nietzsche, şi de existenţialistul 
francez J. — P. Sartre. Dintre reprezentanții Şcolii austriece, Alexius 
Meinong, oscilând între obiectivism şi subiectivism, între considerarea 
valorilor ca însuşiri ale lucrărilor şi punerea pe primplan a subiectului 
care le resimte, în lucrarea sa Psychologisch-etische Untersuchungen 





* Apud Valentin Mureşan, Valorile şi criteriile eficienţei, Editura 
Politică, Bucureşti,1986, p. 57. 

zur Werttheorie, ajunge să origineze valorile în manieră subiectivistă 
în plăcerile subiectului, iar Christian Ehrenfels, în lucrarea System der 
Werttheorie (1897-1989), identifică valorile cu dorinţele subiective. 
Nietzsche, am spus, a conceput valorile ca produse ale voinței umane 
Şi, în consecinţă, a considerat că filosofia, ca eroism al voinței, ar fi o 
creaţie sau o răsturnare de valori. J. — P. Sartre a susţinut că valorile 
sunt un rezultat al libertăţii umane, ca libertate absolută, prereflexivă. 
În acest sens, afirma că „libertatea mea este unicul fundament al 
valorilor” sau „fundamentul fără fundament al valorilor”. 

Ca şi Sartre, Raymond Polin a originat valorile tot în libertatea 
individului uman, considerând că actul alegerii libere presupune şi 
alegerea valorii a ceea ce este ales. Încercând să depăşească atât obiec- 
tivismul naturalist, cât şi subiectivismul, obiectivismul transcendent şi 
transcendental (autonomismul) a afirmat că valorile nu se reduc nici 
la bunuri, nici la aprecieri, ci sunt entității în sine, obiective, situate 
dincolo de orice obiect şi subiect real. 

Prin faptul că a reuşit să distingă valorile de bunuri şi aprecieri, 
autonomismul a stat la baza constituirii filosofiei valorii. Dar, deşi 
mult mai îndreptăţit decât celelalte orientări, acest punct de vedere 
comite eroarea de a gândi valoarea ca ruptă atât de lucrul apreciat, cât 
şi de subiectul apreciativ. De aceea, după cum remarca Mircea 
Florian, autonomismul „transformă”, fără intenţie, valorile din entităţi 
proclamat universale în entităţi individuale, „în indivizi spirituali, 
neintuitivi, angelici, căci numai individul este independent, pe când 
universalul aparţine cuiva” 

Orientarea autonomistă datează din antichitate, coborând, în timp, 
până la Platon. Acesta, revenind asupra înțelegerii naturaliste a 
frumosului, ca armonie obiectivă, a considerat că frumosul este şi ceva 
numărabil, matematic şi, deci, situat într-un univers inteligibil, abordabil 
rațional. In genere, el a conceput valorile ca idei transcendente, ca esențe 
ideale ale faptelor de cultură şi care, împreună cu celelalte idei, ar alcătui 
o lume în sine, independentă de lucruri. 

In contemporaneitate, adepţii autonomismului au considerat şi ei 
că valorile sunt transcendente, dincolo de lucruri, dar nu în sensul că 
ar constitui prototipuri esenţiale superioare, ci în sensul că reprezintă 
un nou mod de a fi, ireductibil. Acest nou mod de a fi a fost numit de 





d -P.Sartre, L 'Etre et le neant, Gallimard, Paris, 1943, p. 76. 
* Mircea Florian, Recesivitatea ca structură a lumii, vol. I, Editura 
Eminescu, Bucureşti, 1983, p.363. 

Lotze Geltung (valabilitate). În acest sens, pentru a distinge valorile 
de existenţele reale, el afirmă că valoarea nu există, ci este valabilă şi, 
deci, lipsită de elemente empirice. Windelband şi Rickert au susținut 
şi aprecieri, Rickert menţiona: „Este indiscutabil că valorile sunt, 
pentru noi, totodată unite cu aprecieri reale şi că noi putem găsi valori 
la bunuri reale. Dar valorile nu sunt acelaşi lucru cu aprecierile sau cu 
bunurile reale”; „bunurile şi aprecierile nu sunt valori, ci uniri de 
valori cu realități... valorile însele nu se află nici în domeniul 
obiectelor reale, nici în cel al subiectelor reale, ci alcătuiesc un 
imperiu pentru sine, care se află dincolo de subiect şi obiectiv, atâta 
timp cât prin aceasta gândim numai realități”. Aşadar, Rickert 
distinge net între existență şi valoare, despre ultima spunând că nu 
există, ci este sau, mai precis, este valabilă. Alţi autonomişti au fost, la 
germani, Scheler şi Hartmann, iar la francezi, René Le Senne şi Louis 
Lavelle, ambii gândind spiritualist că valorile sunt transcendente 
pentru că au ca sursă ultimă un transcendent absolut, pe Dumnezeu. 
După cum arătam, în pofida meritelor sale, obiectivismul auto- 
nomist concepe valorile nu numai ca distincte, ci şi ca rupte de obiectele 
reale şi de indivizii umani. De aceea, în axiologie s-a impus o nouă orien- 
tare, relaționismul, care a încercat să evite hiatusul dintre valori şi 
lumea reală. Acest punct de vedere a susţinut, îndreptăţit, că valorile 
izvorăsc din relaţia dintre subiect şi obiect. Ele presupun, pe de o parte, 
aprecierile prin care indivizii umani evaluează obiectele (lucruri, 
proprietăți, relaţii) ca valoroase sau nevaloroase în funcţie de faptul dacă 
acestea satisfac sau nu cerințele şi aspirațiile umane, iar pe de altă parte, 
obiectele cu aspectele lor dezirabile, sau indiferente, sau indezirabile. 
Punct de vedere echilibrat, care îndreptăţeşte şi subiectul şi 
obiectul, relaționismul a fost susținut de cei mai mulţi dintre axiologii 
români, de la Petre Andrei, Tudor Vianu, Mircea Florian ş.a., care s-au 
afirmat în perioada interbelică, şi până la C.I. Gulian, Ludwig 
Griinberg, Al. Boboc, Al. Tănase, Nicolae Culic, Lucian Culda ş.a., 
afirmaţi în a doua parte a secolului al XX-lea, fie o dată cu mijlocul 
veacului (C.I. Gulian), fie începând cu deceniul al şaptelea. Dat fiind 
că relaționismul ar putea să ducă la confundarea valorii cu relaţia de 
valorizare, unii din autorii amintiţi au căutat să distingă valoarea de 





7H. Rickert, Der Gegenstand der Erkenntins (1892), 1921, p.230, apud 
Alexandru Boboc, Confruntări de idei în filosofia contemporană, Editura 
Politică, Bucureşti, 1983, p. 271. 

relația apreciativă dintre subiect şi obiect. În acest sens, Alexandru 
Boboc valorifică ideea autonomistă a unui „în sine” al valorii, 
precizând că valoarea constituie o prezenţă în lucruri, dar o prezență 
care nu numai „este” (în lucruri), ci şi „este valabilă”, adică este ire- 
ductibilă la contextul în care apare (la obiect, la subiect, sau la relația 
obiect-subiect). 

La rândul său, Alexandru Tănase a pus accent pe faptul că 
valoarea „exprimă o unitate (subl. ns. — I.N.R.) între obiect şi subiect” 
şi a conchis că „valoarea este obiect umanizat””. Mai recent, Nicolae 
Culic argumentează că valoarea este rezultatul unui raport şi nu un ra- 
port „deoarece ar însemna să identificăm valorile cu raportul de 
valorizare în cadrul căruia se constituie”. 

Plecând de la orientările amintite, putem susține că valoarea are 
o origine relațională, fiind însă nu o relaţie, ci un produs al relaţiei 
evaluative subiect-obiect, produs ce unifică într-un tot inseparabil 
subiectivul şi obiectivul, evaluările şi aspectele evaluate în funcţie de 
acordul lor cu trebuinţele şi aspiraţiile comunității umane şi care se 
concretizează într-o creaţie, într-un bun cultural. 





8 Alexandru Boboc, Confiuntări de idei în filosofia contemporană, ed. 
cit., p. 283. 
” Alexandru Tănase, Cultură, civilizație, umanism, în Filosofie, Editura 
Didactică şi Pedagogică, Bucureşti, 1973, p. 440. 
10 Nicolae Culic, Valoarea — dimensiune a existenței umane, Editura 
Ştiinţifică şi Enciclopedică, Bucureşti, 1988, p. 8. 

A. ORIENTĂRI ÎN DEVENIREA 
AXIOLOGIEI MODERNE 

1. PERSPECTIVA VOLUNTARIST-METAFIZICĂ: WILHELM 
WINDELBAND 


Wilhelm Windelband (1848-1915) a fost un important istoric al 
filosofiei şi, totodată, un filosof pregnant personal, care, prin concepţia 
sa, a contribuit la constituirea uneia din principalele orientări 
neokantiene, interpretarea axiologistă, cunoscută şi sub numele de 
Şcoala de la Baden. Ca filosof, s-a remarcat nu numai prin 
preocuparea pentru valori, ci şi prin elaborarea, din perspectivă 
axiologică, a unui nou concept de filosofie şi a unei filosofii a istoriei, 
din care, de altfel, se degajă şi principalele sale idei axiologice. 


1.1. Natura şi geneza valorilor 


În consideraţiile sale axiologice, Windelband a definit valoarea 
ca valabilitate în sine, în sensul de entitate ireductibilă la bunuri şi 
aprecieri. El a considerat că, prin în sine-le lor, valorile sunt entități 
general-umane. Potrivit lui Windelband, cele mai elocvente în această 
privință sunt valorile morale, deoarece se constituie ca rezultate ale 
voinţei întregii omeniri, ca deziderate general-umane. Valabile „în 
sine”, valorile morale se aplică tuturor faptelor morale şi tuturor 
subiecţilor umani, dar valabilitatea lor nu rezultă nici din fapte, care 
sunt particulare şi contingente, şi nici din subiectivitatea umană, care, 
chiar şi sub forma unei conştiinţe a omenirii, rămâne, la rândul ei, 
imperfectă. Windelband a subliniat că nu numai valorile morale, ci şi 
celelalte valori angajează voinţa sau dorinţa general-umană, dorința de 
adevăr, de frumos etc., fără a se reduce la o voinţă particulară sau alta 
şi nici chiar la voința omenirii în genere. 
ireductibile, Windelband a conchis că, în ceea ce priveşte geneza sau 
sursa lor, acestea îşi au originea într-o voinţă universală, impersonală, 
care imprimă lumii o finalitate axiologică. 

Referitor la conexiunile dintre diferitele tipuri de valori, 
Windelband a susținut existenţa unui primat al valorilor morale. In 

acest sens, el a considerat că diferitele specii de valori, altele decât 
cele morale, ar fi promovate, la rândul lor, sub imperativul moral de a 
săvârşi binele. De exemplu, adevărul şi frumosul ar fi cultivate pentru 
că ar constitui şi ele un bine sau a fi în conformitate cu binele. 

Perspectiva lui Windelband asupra valorilor este una voluntarist- 
metafizică. Este voluntaristă prin afirmarea primatului valorilor 
morale asupra celorlalte şi, deci, al voinţei ca sursă ultimă a tuturor. 
Este, totodată, voluntarist-metafizică prin admiterea unei voințe 
generice, impersonale, independente de voința umană individuală sau 
colectivă, dar care se impune acesteia. 


1.2. Locul eticii în sfera filosofiei 


În domeniul metafilosofiei, plecând de la orientarea sa 
axiologică, Windelband va elabora un nou concept de filosofie, radical 
diferit de cel kantian. Precum se ştie, Kant considera filosofia ca 
disciplină critică, nu metafizică. După Windelband, dimpotrivă, 
filosofia se ocupă cu normele absolute ale conştiinţei în genere, cu 
valorile universale. Ea capătă astfel un caracter practic, aplicativ. La 
Windelband, în concordanță cu teza sa privind primatul valorilor 
morale, rolul de filosofie practică generală îl are etica. Ea este aceea 
care descoperă şi descrie valorile. Mai exact, etica descoperă ceea ce 
rămâne permanent în viaţa agitată a omului, în domeniul voinței. Ea 
fundează principiile şi normele morale, obligatorii pentru întreaga 
umanitate. Windelband consideră că anumite norme aparţin 
comunităţii, că ele se impun ca norme ale diferitelor asociații şi 
comunităţi până la stat. Deasupra statului s-ar situa idealul conştiinţei 
raționale a umanităţii, ideal care ar cuprinde valorile morale şi care ar 
imprima istoriei un sens rațional . Potrivit lui Windelband, de acest 
sens se ocupă filosofia istoriei. Dat fiind faptul că sensul istoriei este 
un corolar al conştiinţei rațional-morale şi, desigur, al valorilor 
universale, care sunt prezidate de cele morale, filosofia istoriei 
constituie, la rândul său, o încheiere a eticii. 


1.3. Filosofia istoriei ca finalitate a eticii 


În filosofia sa a istoriei, Windelband se preocupă, în prealabil, 
de structura cunoștinței istorice, apoi, de elaborarea unei teorii a 
realităţii istorice obiective ca realitate valorică. 

Pentru a descifra specificul cunoştinţei istorice, Windelband 
propune o nouă clasificare a ştiinţelor. El se opune clasificărilor 
anterioare (antice, medievale, moderne), bazate pe postularea unei 

deosebiri obiective între natură şi spirit. La Descartes, de pildă, corpul 
şi spiritul sunt complet independente unul de celălalt. Locke considera 
chiar că celor două domenii le-ar corespunde mijloace de cunoaştere 
diferite: senzaţia şi, respectiv, reflecția (un fel de percepţie internă), 
dar s-a constatat că existenţa unei percepții interne nu se confirmă. 
După Windelband, ştiinţele se clasifică nu în funcţie de obiectul 
cercetat, ci de scopul urmărit şi metoda utilizată. Astfel, el distinge: 
1) ştiinţele exacte şi 2) ştiinţele istorice. Primele urmăresc să surprindă 
legile generale şi folosesc ca metodă abstracţia, ajungând la judecăţi 
universale şi apodictice. Cele istorice vizează specificul, particularul şi 
fac apel la intuiție, la cotrăire şi retrăire, elaborând judecăţi particulare 
şi asertorice. Locke denumeşte ştiinţele exacte şi prin sintagma ştiinţe 
nomotetice (nomos = lege), iar pe cele istorice, idiografice (idios = 
propriu). El arată că unul şi acelaşi obiect poate fi analizat şi de un tip 
de ştiinţe şi de celălalt. 

În teoria procesului istoric, Windelband defineşte, înainte de 
toate, faptul istoric. In sens larg, el consideră ca fapt istoric ceea ce 
este unic. În acest sens, nu numai faptele omeneşti, ci şi fenomenele 
fizice sunt fapte istorice, pentru că şi ele sunt unice. În sens mai 
restrâns, prin fapt istoric el înțelege numai ceea ce se raportează la om. 
In acest sens, faptul istoric propriu-zis este omul însuşi, ceea ce nu 
este omenesc devenind fapt istoric numai dacă îl influenţează pe om. 
Solul sau clima, de exemplu, sunt fapte istorice în măsura în care 
condiționează felul de trai al omului. Dar nu tot ce se întâmplă omului 
este, la rigoare, istoric. În sensul cel mai strict, faptul istoric este faptul 
raportat la valori de interes general. În acest sens, istorice sunt, 
desigur, şi persoanele şi colectivităţile care promovează valori 
generale. Detaliind faptul istoric în înţelesul său strict, Windelband 
afirmă: „Istoric este fenomenul care imprimă în dezvoltarea omenirii o 
urmă semnificativă. Şi tot aşa sunt istorice persoanele a căror existenţă 
şi acțiune au această semnificare. Istorice sunt popoarele care nu 
numai apar şi dispar pe marea scenă a istoriei universale, ci care 
imprimă evoluţiei întregului firea lor”. 

Definind faptul istoric ca fapt purtător de valoare şi având în 
vedere doar valorile spirituale, considerate, la rândul lor, ca 
subordonate celor morale, Windelband concepe istoria ca istorie a 
vieții spirituale şi, în mod fundamental, a vieții morale. 





! W. Windelband, Geschichtsphilosophie. Eine Kriegsvorlesung. Frag- 
ment aus dem Nachlass, Berlin, 1916; apud N.Bagdasar, Filosofia contempo- 
rană a istoriei, Societatea română de filosofie, București, 1930, p. 42. 

În ce priveşte importanţa istorică a omului, Windelband distinge 
între individ, persoană şi personalitate. Potrivit lui, orice om este un 
individ, adică un întreg ireductibil, dar nu oricare om este şi individ 
istoric. El consideră că omul este istoric numai ca persoană şi 
personalitate. Susţine, de asemenea, că persoana se caracterizează prin 
conştiinţă de sine, prin care omul se distinge pe sine ca individualitate 
de ceilalţi, iar personalitatea — prin libertate, prin care se obiectivează 
potrivit propriilor ei legi. Astfel, personalitatea luptă să aducă ceva 
nou în raport cu ceea ce există pe plan social. Totodată, ea nu se 
exprimă numai pe sine, ci realizează tendinţe şi descoperă valori ce 
interesează întreaga societate. In consecință, Windelband afirmă că 
personalitățile concură la procesul istoric prin corelația şi tensiunea 
dintre ele şi societate. Concluzia sa mai generală este aceea că nu 
trebuie absolutizate nici importanța personalităților în istorie, nici rolul 
maselor populare. 

Explicând istoria prin valori, Windelband precizează că sarcina 
istoricului nu este să analizeze valorile, care sunt descoperite şi 
descrise de etică, ci doar să releve legătura faptelor cu valorile 
recunoscute ca atare. Istoricul trebuie să se introiecteze şi să intuiască 
în mod congenital faptele şi personalităţile istorice. 

Concepţia lui Windelband asupra istoriei reprezintă o contribuţie 
importantă, atât la analiza modului de a cunoaşte şi a cunoştinţei 
istorice, cât şi la descifrarea faptului istoric şi a procesului istoric în 
genere. Windelband relevă merituos importanţa culturii şi a valorilor 
spirituale în istorie şi, prin urmare, cerința ca istoricul să se familia- 
rizeze cu faptele de cultură, pentru a le putea intui. 

Filosofia istoriei elaborată de Windelband necesită, însă, şi unele 
observaţii. Ea ignoră faptul că la istorie concură nu numai creaţia 
spirituală, ci şi cultura materială şi, de asemenea, faptul că viața spirituală 
nu este reductibilă la valorile morale, ci se impune, în egală măsură, şi 
prin valorile adevărului, frumosului şi sacrului, pentru a ne referi doar la 
cele admise şi de Windelband, dar subordonate de el imperiului „practic” 
(moral). În această privință, aşa cum remarca şi N.Bagdasar, „valori 
fundamentale umane sunt şi acelea care constituie imperiul adevărului, al 
frumosului şi al sacrului şi de aceea nu avem nici un temei să acordăm, în 
filosofia istoriei, preponderență valorilor morale”? 

Apoi, faptele istorice nu sunt pur individuale, lipsite de orice 
similitudini şi regularități. De aceea, nici modalitatea intuitivă de a 
cunoaşte istoria nu este singura, ci se conjugă cu metoda abstactizării 
şi generalizării. 





? N.Bagdasar, Filosofia contemporană a istoriei, ed. cit., p. 57 

2.PUNCTUL DE VEDERE LOGICO-GNOSEOLOGIC: 
HEINRICH RICKERT 


Heinrich Rickert (1863-1936) a adâncit noţiunea de valoare din 
perspectiva concepţiei sale asupra cunoaşterii, pe care a expus-o în 
principala sa lucrare Der Gegenstand der Erkenntnis. Einführung in die 
Transzendental-Philosophie (Obiectul cunoaşterii. Introducere în filoso- 
fia transcendentală), din 1892. Pe baza conceptului de valoare, el a adus 
contribuţii importante şi în filosofia istoriei, pe care a conceput-o, ca şi 
Windelband, ca pe o filosofie a culturii, fără a mai considera însă că 
istoria culturii s-ar reduce la un anumit domeniu al ei, la cel moral. 


2.1. Valoarea ca obiect al cunoaşterii 


În viziunea sa logico-gnoseologică, Rickert consideră că 
valoarea se prezintă întotdeauna ca obiect al cunoaşterii, deşi, în 
cunoaştere, subiectul nu se raportează doar la valori. Mai exact, 
valoarea este acel obiect care conferă veridicitate sau obiectivitate 
cunoaşterii (de fapt, cunoștinței ca rezultat al cunoaşterii). Astfel, 
pentru a fi adevărată sau obiectivă, cunoaşterea, ca raport între 
subiectul cognitiv şi obiectul de cunoscut, trebuie să evite o opoziție 
între cei doi termeni şi, dimpotrivă, să presupună o concordanţă a lor. 
Dar amintitul acord nu se stabileşte la orice nivel al obiectului şi 
subiectului, sau, altfel spus, pentru orice tip de obiect şi de subiect. 
Rickert distinge trei tipuri de obiect şi, în consecinţă, trei tipuri de 
subiect: 1) obiectul spaţial (exterior corpului propriu) şi subiectul 
psiho-fizic (corpul însufleţit), 2) obiectul „transcendent ” şi subiectul 
imanent (psihicul separat de corp); 3) obiectul imanent şi conştiinţa în 
genere sau subiectul transcendental. Cuplul alcătuit din obiectul 
spaţial şi subiectul psiho-fizic nu ajunge la adevăr, pentru că, în acest 
caz, obiectul este lumea externă, sensibilă, fenomenală, iar subiectul 
este unul de tip senzorial-perceptiv, al diferitelor procese şi stări 
psihologice, legate de simţuri. Or, cum precizaseră primii filosofi 
greci, adevărul înseamnă dezvăluirea esenței lucrurilor, iar acest fapt 

nu e posibil decât prin gândire. S-ar părea că al doilea cuplu, cel care 
relaționează obiectul transcendent şi subiectul imanent, ar putea să 
conducă la adevăr, pentru că presupune o delimitare mai clară a celor 
doi termeni, subiectul psihic, deci conştiinţa individuală, separându-se 
net de orice amestec fiziologic şi cuprinzând doar structura şi 
conținuturile sale, atât cognitive, de la cele perceptive la cele logice, 
cât şi cele afective şi volitive. Totuşi, Rickert arată, îndreptăţit, că nici 
acest cuplu nu este unul propriu-zis cognitiv, atât timp cât obiectul 
transcendent n-a intrat încă în sfera cunoaşterii, iar subiectul imanent 
nu-şi exercită încă structurile lui strict formale. Abia raportul dintre 
obiectul imanent şi conştiinţă în genere este un raport cognitiv, 
întrucât obiectul imanent este conţinutul opus conştiinţei, dar situat 
înlăuntrul acesteia, iar conştiinţa este subiectul teoretico-gnoseologic, 
care cunoaşte acest conţinut. Obiectul, oricare ar fi, devine un 
„conţinut de conştiinţă” şi poartă amprenta acesteia, iar conştiinţa este 
una generică, este o formă a tuturor subiecţilor care îşi relaţionează şi 
intimizează obiectele de cunoscut. De fapt, şi obiectul şi subiectul 
capătă un caracter formal, pur logic. Obiectul logic este unitatea unui 
conținut logic şi a formei logice în care a fost prins acest conţinut: 
altfel spus, este o cunoştinţă rațională, formată cu ajutorul formelor 
logice ale rațiunii. La rândul său, subiectul constă nu numai în 
structurile lui logice, ci şi în activitatea de cunoaştere prin exercitarea 
(şi conştientizarea) acestora, în speţă — în activitatea de a judeca, 
pentru că a cunoaşte înseamnă a judeca. 

Aşadar, valoarea, ca obiect al cunoaşterii, trebuie definită în 
legătură cu activitatea de a judeca. Judecata are o formă logică şi, 
totodată, un conţinut, un sens (înţeles) vehiculat prin forma respectivă. 
Actul de judecată este, prin excelență, un act logic, dar care este însoțit 
şi de un act psihologic, subiectiv. Ca act psihologic, judecata are un sens 
subiectiv, care nu distinge între logic şi psihologic, adică între înţelesul 
general, identic pentru toţi, şi, respectiv, un înţeles variabil, diferit de la 
subiect la subiect şi care se ataşează sensului logic. Ca act logic, 
judecata prezintă un sens logic, care este obiectiv, identic pentru toți. În 
timp ce sensul subiectiv este imanent, căci poartă amprenta conştiinţei 
individuale, mai exact a laturii psihologice a acesteia, sensul obiectiv 
este transcendent, adică este autonom, independent de sensul psihologic 
şi, deci, de subiectul real, individual, fiind un sens ideal. 

In consideraţiile sale axiologice, cu care îşi finalizează analiza 
binomului obiect-subiect şi a judecății, Rickert afirmă că valoarea este 
sensul transcendent al judecății. Potrivit lui, ca sens transcendent, 

valoarea nu este nici obiect real, nici subiect real, nici bun real, nici 
apreciere reală, ci este valabilă, este o valabilitate supratemporală, 
adică un conţinut nereal, ideal, ce se impune oricărui subiect şi obiect 
real, subsumate acestuia. În cuvintele lui Rickert, transcendenţa valorii 
echivalează cu faptul că „valoarea este valoare fără orice considerare a 
unui existent (de care este cerută şi recunoscută)”!. 

Putem aprecia că, astfel definită, valoarea este un sens general- 
valabil, care este socotit „în sine” şi care orientează orice subiect în 
cunoaşterea realității din perspectiva respectivului sens. In consecință, 
judecata, ca afirmare sau negare, este definită de Rickert tocmai ca o 
aprobare sau dezaprobare faţă de o valoare, faţă de acel conţinut 
judicativ identic pentru toţi, căruia îi subordonăm realitățile de cunos- 
cut. Cunoaşterea adevărată, adaugă el, presupune o recunoaştere de 
valori şi o respingere de non-valori, iar eroarea — o respingere de 
valori şi o recunoaştere de non-valori. 

Judecata se prezintă ca recunoaştere de valori (sau respingere de 
non-valori) nu numai în cazul judecății de valoare („Acest gest este 
frumos sau drept etc.”), ci şi în cel al judecății existenţiale, care se referă 
la o stare de lucruri („Orice corp este întins, atras de pământ etc.”). În 
enunțurile existențiale valoarea recunoscută este valoarea teoretică, de 
adevăr. Astfel, propoziţia „Orice corp este întins” presupune recunoaş- 
terea adevărului că proprietatea întinderii aparţine oricărui corp. Este de 
observat că judecata existențială la care aderă valoarea teoretică are 
caracter universal. Trebuie remarcat şi faptul că, întrucât recunoaşte o 
valoare sau respinge o non-valoare, orice judecată teoretică include şi 
un moment „practic”(în sens kantian), constituind un bine. De aceea, 
judecata necesită şi voinţa de a săvârşi binele. 

Potrivit lui Rickert, valoarea teoretică include atât adevărul, ca 
valoare teoretică pozitivă, cât şi falsul, ca valoare teoretică negativă. 
În această privință, el afirmă: „Sensul obiectiv legat de o afirmaţie 
adevărată este întotdeauna sens teoretic pozitiv şi, deci, valoare 
teoretică pozitivă... Conţinutul neadevărat, obiectiv al judecății nu 
poate fi înţeles decât ca o configuraţie teoretică valorică a valabili- 
tăţii transcendente” 





! Heinrich Rickert, Obiectul cunoaşterii. Introducere în filosofia trans- 
cendentală. Traducere de Alexandru Boboc, în Filosofie contemporană. 
Texte alese, traduse şi comentate de Alexandru Boboc şi loan N.Roşca, 
Editura Garamond, Bucureşti, fără an, p. 21. 

? Ibidem, p.20. 

23 


Universitatea Spiru Haret 


Prin caracterul ei constrictiv față de subiect, valoarea apare ca un 
imperativ. Impunându-se subiectului, valoarea conferă necesitate 
judecăților acestuia, adică îl determină să afirme sau să nege în mod 
necesar, iar nu arbitrar. Valoarea nu se confundă însă cu imperativul, 
valoarea, ca sens transcendent, este absolut independentă de subiect, 
pe când imperativul apare în urma raportării valorii la un subiect 
cunoscător. Mai precis, având în vedere faptul că valorile urmărite de 
oameni pot fi pozitive sau negative, adevărul aflându-se în opoziţie cu 
falsul, binele cu răul, frumosul cu urâtul etc., Rickert conchide că 
numai recunoaşterea unei valori pozitive apare ca o poruncă, pe când 
recunoaşterea unei valori negative generează o interdicţie. 


2.2. Concepte existenţiale şi concepte valorice 


Rickert evidenţiază diferența dintre existență şi valoare şi prin 
distincția dintre un concept existențial (constatativ) şi un concept 
valoric (apreciativ). Criteriul distincţiei îl constituie numărul de 
sensuri pe care le obținem prin negarea fiecăruia din cele două tipuri 
de concepte. Dat fiind că existenţa nudă, lipsită de caracter valoric, nu 
este pozitivă sau negativă, pe când fiecare tip de valoare cuprinde o 
valoare pozitivă şi una negativă, „negația cuplată cu un concept 
existențial are un singur înţeles, iar cuplată cu un concept valoric are 
două înțelesuri”. 

Şi anume, negarea a ceva care există are ca rezultat non-ceva-ul, 
sau nimicul acelui ceva. In schimb, negarea unei valori (pozitive) 
poate însemna fie nimicul acelei valori, fie valoarea negativă (Unwert) 
sau nevalabilul (das Ungültige). 

Rickert arată că împotriva distincției amintite s-a ridicat obiecţia 
că şi unele concepte existenţiale ar prezenta o dublă opoziție, cum ar fi 
cele referitoare la realități contrare: electricitate pozitivă — electricitate 
negativă, cald — rece, lumină — întuneric etc. Dar, observă el, obiecția 
nu rezistă, pentru că existentul nu se desparte în existent pozitiv şi 
negativ din punct de vedere valoric. Electricitatea pozitivă nu e ceva 
bun, iar electricitatea negativă ceva rău, aşa cum nici caldul nu e 
pozitiv, iar recele negativ. Altă obiecţie privind criteriul departajării 
celor două feluri de concepte presupune că anumite valori, ca adevărul 
şi frumosul, nu comportă negația în dublu sens, căci termenii prin care 
sunt denumite aceste valori nu prezintă negaţie pe plan lingvistic, ci în 





* Ibidem, p.13. 

loc de adevăr negativ sau non-adevăr sau ne-adevăr se spune fals, iar 
în loc de frumos negativ sau non-frumos sau ne-frumos se spune urât. 
În realitate, consideră Rickert, tocmai împrejurarea că unele valori 
implică negația chiar acolo unde aceasta nu este exprimată pe plan 
lingvistic denotă faptul că, în cazul lor, negația semnifică nu numai 
nonexistenţa (nimicul) acestor valori, ci şi o valoare negativă. Negaţia 
adevărului, bunăoară, „redă sau nimicul teoretic, absenţa atât a 
adevărului, cât şi a falsului (cum, de exemplu, o piatră nu e nici 
adevărată, nici falsă), sau redă valoarea teoretică negativă, adevărul 
negativ denumit neadevărul sau falsul”. 

O dificultate reală în utilizarea negaţiei pentru clarificarea 
statutului termenilor o prezintă termenii care au un dublu înţeles: atât 
unul existenţial, cât şi unul valoric, cum sunt termenii uman, natural 
etc. Dar, dacă precizăm de la început sensul cu care utilizăm termenii, 
constatăm că, aplicată sensului existențial, negația are un singur 
înțeles, cel de nimic, iar aplicată sensului valoric, ea semnifică sau 
nimicul, sau o valoare negativă. Astfel, în opoziţiile valorice uman- 
inuman şi natural-nenatural, fiecare din cei doi termeni negativi 
semnifică sau nimicul (lipsa omului şi, respectiv, a naturii), sau o 
valoare negaitvă, ceva rău care nu trebuie să fie. De altfel, Rickert 
observă că, în genere, dacă atribuim oricărei realități şi o semnificaţie 
valorică, atunci, prin negarea a ceva, putem obţine nu numai nimicul, 
ci şi o valoare negativă. De exemplu, în unele religii sau filosofii ale 
religiei, însuşi conceptul de existenţă este considerat ca un concept al 
binelui, iar nimicul — drept un concept al răului; şi, invers, în alte 
religii şi filosofii, pesimiste, nimicul este echivalat cu binele, iar 
existența este identificată cu răul. In acest caz, toate conceptele devin 
valorice, dar, dacă se păstrează distincţia dintre existenţial şi valoric, 
atunci ea poate fi stabilită cu ajutorul negaţiei. 

Finalmente, Rickert consideră că însuşi sensul obiectiv al 
judecății este o valoare, căci şi negarea acestuia semnifică sau nimicul 
teoretic (indiferența la sens), sau un sens negativ, un non-sens 
(Unsinn), un contra-sens (Widersinn). 





* Ibidem, p. 16. 

2.3. Explicarea axiologică a istoriei 


Plecând de la filosofia sa a valorii şi a culturii, Rickert şi-a 
extins perspectiva axiologică şi asupra explicării istoriei. 

In filosofia sa a istoriei, Rickert s-a preocupat, ca şi Windelband, 
de metoda cercetării istoriei şi de semnificaţia vieții istorice. 

Metodologic, Rickert a preluat de la Windelband distincția dintre 
ştiinţele nomotetice şi ştiinţele idiografice şi, ca atare, a considerat că 
ştiinţele se clasifică în funcție de metoda lor, care însă depinde de 
obiectul cercetat sau, mai precis, de aspectul sub care e cercetat obiec- 
tul şi, deci, de scopul urmărit. Astfel, în lucrarea sa Grundprobleme 
der Philosophie, Rickert distinge între natură (lipsită de psihic) şi 
spirit, între natură (ca ființare prin propria creştere, necultivată) şi 
cultură (care cere o îngrijire din partea omului), precum şi între natură 
(care presupune o repetare în timp, o neschimbare) şi istorie (ca 
schimbare). El arată că există o solidaritate între cultură şi istorie, 
pentru că „nu există o cultură care să nu ia naştere treptat, cu timpul”, 
astfel că şi omul, creator şi „produs al culturii, „este, de asemenea, 
totdeauna condiţionat istoric” 

Totodată, Rickert evidenţiază faptul că şi natura prezintă variaţii, 
după cum, invers, şi omul păstrează în el ceva ce nu se mai schimbă. 
Dar metoda cunoaşterii naturii este generalizatoare, pe când cea a 
cunoaşterii istoriei este individualizatoare. Fizicianul încearcă să 
descopere „legi” care se impun în toate cazurile şi, „chiar acolo unde 
nu caută descoperirea de legi ale naturii, naturalistul nu depăşeşte 
stadiul elaborării unor noțiuni generale, care se aplică obiectelor din 
diferite locuri şi timpuri” Dimpotrivă, „ştiinţa care vrea să 
interpreteze sensul istoriei culturale” trebuie să ia în considerare faptul 
că „este adeseori hotărâtor pentru sens tocmai ceea ce nu se 
structurează într-un timp la fel ca în altul”. Desigur, şi ceea ce este 
individual are o cauză a sa, individuală, dar nu o cauză legică, o lege 
cauzală. În istoria culturii, faptul istoric, ca fapt cultural, trebuie 
apropriat prin (re)trăire şi înţelegere. 





$ Heinrich Rickert, Grundprobleme der Philosophie, Tübingen, Verlag 
von J.C.B. Mohr, 1934, p. 161, în Filosofia istoriei, caiet documentar 6/1977, 
ASSP. 

* Ibidem. 

7 Ibidem. 

În ce priveşte obiectul cercetării, ştiinţa istoriei are ca obiect, în 
sens larg, individul, care este unic, irepetabil şi, de aceea, „dacă e 
distrus sau dispare, pierdut e pe veci pentru lumea reală”. 

În sens restrâns, ştiinţa istoriei are ca obiect individul istoric, 
adică individul raportat la valoare. Astfel, individul istoric nu este cel 
ce are un efect sau o influență oarecare, ci este cel ce „exercită 
influențe esenţiale”, cel ce aduce ceva nou în istorie, iar criteriul 
novum-ului adus de el îl constituie tocmai valoarea. 

Axată pe individul istoric, teoria istoriei se ocupă mai ales de 
fenomenele sufleteşti şi faptele de cultură, care implică o atitudine, o 
aprobare sau o dezaprobare faţă de o valoare. Aşadar, fenomenul isto- 
ric nu este doar raportat la valori, ci, totodată, stă în legătură cu o 
ființă reală, care preţuieşte valorile. Aceste ființe sunt numite de 
Rickert „centre istorice”. Rickert arată că faptele de cultură ca fapte 
istorice sunt recunoscute şi respectate ca atare de oameni. Totodată, el 
precizează că istoricul doar raportează faptele la valori, dar nu-şi 
exprimă el însuşi atitudinile personale, cum ar fi sentimentele, convin- 
gerile, idealurile etc. 

Rickert consideră că teoria istoriei se poate ocupa şi de fenome- 
nele corporale în măsura în care acestea sunt semnificative,importante, 
esențiale şi,deci, întreţesute cu valori istorice. Aşadar, el evidenţiază 
faptul că istoria existenţei umane se desfăşoară în natură, dar, totodată, 
într-o lume proprie, în lumea omului. 

Ca filosof al istoriei, Rickert este interesat mai ales de faptul 
dacă dezvoltarea omenirii are un sens general, metafizic. El se 
întreabă dacă mai poate fi degajat un sens al vieţii umane în genere, un 
sens care „să fie valabil pentru toţi oamenii”, în condiţiile în care 
istoria, ca ştiinţă, prezintă, de fiecare dată, modul concret în care 
oamenii se raportează la valori, le recunosc şi le preţuiesc. El conchide 
că în cazul formelor culturii nu poate fi vorba de legi, dar există 
conexiuni individuale, prin care indivizii se inserează în întreguri din 
ce în ce mai largi, ajungând să formeze o umanitate. Conexiunile fac 
posibil un sens, fără să-l genereze, pentru că ele nu au caracterul unor 
principii în înțelesul de legi. Totuşi, consideră Rickert, există principii 
ale istoriei care să-i confere acesteia un sens, iar aceste principii 
constau în valorile fundamentale ale istoriei. Din punct de vedere 
formal, prin ceea ce au absolut valabil, indiferent de transformările 
istorice, ele sunt supratemporale, dar conținutul lor este dependent de 
viața istorică. De aceea, în măsura în care depinde de istorie, sistemul 
valorilor are un caracter deschis. 

Potrivit lui Rickert, filosofia istoriei se ocupă nu numai de sensul 
metafizic al istoriei, ci şi, pe baza sistemului valorilor universal-valabile, 
de ansamblul istoriei trecute ca istorie universală, de epocile istorice şi de 
sensul concret al acestora. Rickert însuşi are în vedere epoca medievală 
(dogmatică), epoca renascentistă (sceptică) şi pe cea modernă (critică), 
inaugurată de Kant. În viziunea rickertiană, valorile al căror sistem 
prezidează lumea reală sunt adevărul, frumosul, binele şi sfântul. 

Concepţia lui Rickert despre istorie este importantă prin factura 
ei axiologică, prin care istoria este distinsă net de natura fizică, iar 
modalitatea cunoaşterii istoriei — de metoda ştiinţelor naturii. 
Concepţia rickertiană este însă unilaterală, căci istoria omenirii nu se 
reduce la istoria culturii spirituale şi, deci, la fapte unice şi irepetabile, 
ci prezintă şi o dimensiune materială, care cuprinde şi aspecte generale 
şi repetitive, după cum, invers, în natură există şi multe obiecte 
individuale şi unice (sistemul solar etc.). În consecinţă, nici distincţia 
metodologică dintre ştiinţele naturii şi cele ale culturii nu trebuie 
absolutizată, căci, aşa cum remarca N.Bagdasar, dând ca exemple, pe 
de o parte, astronomia şi selenografia, iar pe de altă parte, sociologia şi 
etica, „sunt ştiinţe ale naturii care individualizează şi sunt ştiinţe ale 
culturii care generalizează”. 

Concluzia mai generală care se desprinde din axiologia lui 
Rickert şi din aplicarea ei la explicarea istoriei este aceea că, deşi nu 
se reduce la existență, valoarea nu trebuie totuşi concepută nici ca 
fiind ruptă de existență. 


2.4. Aprecieri 


Concepția lui Rickert despre valoare a fost definită ca un idea- 
lism transcendental. Aşa cum argumenta Petre Andrei, teoria ricker- 
tiană este idealistă pentru că nu admite altă realitate obiectivă decât 
existența reprezentată; şi este transcendentală „prin admiterea unei 
idei transcendente, a unui ideal transcendent, a unui imperativ, către a 
cărui realizare trebuie să tindă subiectul cunoscător”? 

Totodată, P.Andrei observa că, la Rickert, obiectul transcendent 
devine obiect de cunoaştere, obiect imanent, prin sentimentul eviden- 
tei prin care transcendentul este recunoscut ca imperativ. Într-adevăr, 





8 Nicolae Bagdasar, Filosofia contemporană a istoriei, Societatea 
Română de Filosofie, Bucureşti, 1930, p.109. 
? Petre Andrei, Filosofia valorii, în Opere sociologice, vol. I, Editura 
Academiei, Bucureşti, 1973, p.227. 

un alt interpret, Alexandru Boboc, apreciază mai nuanțat că teoria lui 
Rickert constituie un idealism transcendental în măsura în care susține 
prioritatea logică a imperativului, care ne conduce la o realitate 
transcendentă. 

Prin definirea valorii ca valabilitate în sine, sau, mai exact, ca 
sens transcendent, valabil în sine, Rickert are meritul de a depăşi sau, 
cel puţin, de a încerca să completeze criteriul pur formal al valabilităţii 
logice. Într-adevăr, o cunoştinţă valabilă este o cunoştinţă aplicabilă 
universal, atât subiectelor cognitive, cât şi obiectelor de cunoscut. În 
genere, se consideră că valabilitatea unei cunoştinţe este dată de forma 
logică, prezentă la orice subiect şi prin care se filtrează orice obiect de 
cunoscut. Cunoştinţa judicativă,bunăoară, presupunând un subiect 
logic (S) şi un predicat logic (P), este valabilă dacă respectă structura 
logică „S este P” şi, deci, dacă este non-contradictorie, adică dacă 
prezintă un acord logic între noțiunea subiect şi noţiunea predicat, 
indiferent de faptul dacă aceste noţiuni exprimă ceva real sau doar 
obiecte fictive, imaginare. Dar judecata are nu numai o formă, ci şi un 
conţinut şi, de aceea, ea trebuie să fie valabilă, general-aplicabilă, nu 
numai prin formă, ci şi prin conţinut. La rândul său, pentru a fi valabil, 
conținutul trebuie să fie veridic. Potrivit lui Rickert, un conţinut 
judicativ este adevărat dacă judecata este o recunoaştere a unui sens 
logic considerat în sine, ca valoare transcendentă. Rezultă că valoarea, 
ca sens valabil în sine al judecății sau ca sens obiectiv în sine al ei 
(obiectiv în măsura în care depăşeşte subiectivităţile individuale), este 
criteriul valabilității de sens a judecății sau al obiectivităţii ei de sens. 
În fond, valoarea este concepută, aşa cum am apreciat deja, ca sens 
general-valabil, identic pentru toţi, dar care, trebuie adăugat, întrucât 
este înţeles ca absolut autonom, ca rupt atât de subiectul real, cât şi de 
obiectul real (dat în conştiinţă), trece din ipostaza sa logică, de obiect 
logic, într-o ipostază alogică, de obiect alogic, postulat însă ca 
supoziţie logică a cunoaşterii şi existenţei reale. 

Prin concepţia sa despre valoare ca sens transcendent, ca 
valabilitate de sens în sine sau ca obiectivitate de sens în sine, Rickert 
are şi meritul de a fi distins între valoare şi aprecieri şi între valoare şi 
bunuri, considerând astfel că valorile nu fac parte din domeniul 
subiectelor şi obiectelor reale, ci constituie un imperiu autonom. 





19 Alexandru Boboc, Kant şi neokantianismul, Editura Ştiinţifică, 
București, 1968, II, 6, b. 

Prin distincţiile amintite, care constituie însuşi fundamentul filo- 
sofiei valorii, Rickert este, alături de Windelband, unul din întemeie- 
torii axiologiei ca disciplină filosofică autonomă. 

Axiologia rickertiană comportă, însă, şi unele obiecţii. În litera- 
tura noastră de specialitate, primii care s-au raportat, aproximativ în 
acelaşi timp, la contribuțiile axiologice ale şcolii din Baden, formu- 
lând şi importante rezerve, au fost A.D. Xenopol şi Petre Andrei. 
Reproşurile lui A.D.Xenopol trebuie, însă, privite cu rezervă, pentru 
că acesta 1-a apreciat pe neokantienii de la Baden ca psihologişti, ceea 
ce, la rigoare, nu se poate susține. În schimb, Petre Andrei, care i-a 
înțeles în mod adecvat, a evidențiat, îndreptăţit, anumite limite ale con- 
cepţiei lui Rickert, ca, de altfel, şi ale celei afirmate de Windelband. 

În primul rând, însăşi definirea rickertiană a valorii ca sens 
transcendent, în pofida încercării salutare de a găsi un criteriu 
extralogic al adevărului, ca şi a celorlalte merite amintite, este, totuşi, 
unilaterală şi, la rigoare, speculativă în sensul negativ al cuvântului. 
Este unilaterală, pentru că are în vedere valoarea teoretică, iar nu 
valoarea în genere. Este speculativă, pentru că „rupe” valoarea atât de 
faptele empirice, cât şi de subiectul real, empiric sau constructiv. În 
fond, sensul general-valabil cuprins de judecată este, la rândul său, un 
rezultat al activităţii creatoare a subiectului logic şi, numai odată creat, 
el funcționează ca şi cum ar ființa în sine. Delimitându-se de definiția 
rickertiană, Petre Andrei va afirma că „Rickert face din valoare ceva 
ce depăşeşte experiența, dar care ne constrânge să-l recunoaştem — pe 
când pentru noi valoarea nu e transcendentă, ci transcendental, y1, 

Petre Andrei va identifica valoarea cu forma logică, iar uneori o 
va concepe el însuşi şi ca sens logic, ca sens general-valabil, dar nu în 
sine, căci, potrivit lui, adevărul acestui sens presupune adecvarea, pe de 
o parte, la forma logică, iar pe de altă parte, la faptele de experiență. 

În al doilea rând, ca urmare a definirii valorii ca sens transcen- 
dent, Rickert va încerca, aşa cum remarcă Petre Andrei, să înlăture 
dualismul dintre realitate şi valoare prin ,„ reducerea realității la 
valoare”!?, mai exact prin faptul că gândeşte întreaga realitate ca 
reducându-se la realitatea cunoscută, iar aceasta — la valoarea conside- 
rată ca normă transcendentă, după care construim realitatea obiectivă 
(ca existență reprezentată, gândită). 





ll Petre Andrei, Filosofia valorii, în Op. cit., p. 231. 
2 Ibidem, p. 214. 

Or, într-o altă interpretare, admițând şi el existența unui factor 
transcendent, irațional, Petre Andrei consideră că acesta este 
independent de cunoaştere şi, deci, de valoarea care intră în sfera 
cunoaşterii şi o orientează. El va susține că despre irațional nu putem 
spune nimic, acesta neputând fi dat, cum gândea Rickert, printr-un 
sentiment al valorii. 

În al treilea rând, Rickert, ca şi Windelband, concepe primatul 
valorii în cunoaştere ca primat al valorii practice, morale, căci el 
susține că valoarea apare ca imperativ care conferă necesitate judecății 
şi că sentimentul acestei necesităţi este o expresie a conştiinţei morale. 
Dar considerarea conştiinţei logice ca formă specială a conştiinţei 
morale înseamnă o diminuare a autonomiei teoreticului, dacă nu chiar 
o subordonare a acestuia față de etic. Împotriva amintitei subordonări, 
Petre Andrei argumenta că valoarea teoretică se bazează pe 
inteligență şi are ca formă (esenţă) a sa adevărul, pe când valoarea 
practică presupune voința, iar forma sa este bunul. De altfel, pe fondul 
afirmării primatului practic, Rickert va ajunge, finalmente, după 
primul război mondial, la concluzia că singurul fundament pe care se 
poate realiza unificarea culturii este un temei practic, ateoretic, şi 
anume religia. 

Totuşi, trebuie subliniat faptul că, în măsura în care a pus 
accentul pe elementul logic, Rickert a reînviat spiritul critic, kantian. 

3. ORIENTAREA FENOMENOLOGICĂ: 
MAX SCHELER 


Max Scheler (1874-1928), gânditor de orientare fenomeno- 
logică, s-a impus în axiologie prin lucrarea Der Formalismus in der 
Ethik und die materialle Wertethik (Formalismul în etică şi etica 
materială a valorilor), apărută în 1916. Debutul lui fenomenologic a fost 
influienţat de Edm. Husserl, care, la începutul secolului al XX-lea, 
inițiase în Germania filosofia fenomenologică. Dar, spre deosebire de 
Husserl, care în lucrarea sa Logische Untersuchungen (Cercetări lo- 
gice), din 1901-1902, conturase fenomenologia ca o nouă logică şi o 
nouă teorie a cunoaşterii, Max Scheler reorientează fenomenologia 
spre un nou domeniu, cel practic. În Der Formalismus..., el se ocupă 
de etică şi de filosofia valorii. De problema valorilor se ocupă şi în 
Vom Umsturz der Werte (Răsturnarea valorii), 1919, care dezvoltă o 
culegere de studii şi articole din 1915. Fără a-i enumera complet lucră- 
rile şi preocupările teoretice de o mare diversitate, reținem doar 
celelalte mari domenii filosofice pe care le-a abordat şi unele din 
titlurile ilustrative şi reprezentative: filosofia culturii în Die Formen 
des Wissens und die Bildung (Formele cunoaşterii şi cultura), 1925; 
filosofia religiei în Von Ewigen im Menschen (Despre eternul din om), 
1921; sociologia cunoaşterii în Die Wissensformen und die 
Gesellschaft (Formele cunoaşterii şi societatea), 1926; antropologia — 
elaborată parţial în Der Formalismus...şi Zur Phänomenologie und 
Theorie der Sympathiegefiihle (Despre fenomenologia şi teoria senti- 
mentului simpatiei), 1913 — lucrare reluată şi adăugită sub titlul Wesen 
und Formen der Sympathie (Esenţa şi formele simpatiei), 1923, eseul 
Mensch und Geschichte (Omul şi istoria), 1926 şi, exhaustiv, în prin- 
cipala sa lucrare antropologică Die Stellung des Menschen im Kosmos 
(Poziţia omului în cosmos), 1928. 

3.1. Natura valorii 


În lucrarea Der Formalismus..., Scheler interpretează valorile în 
opoziţie cu teoria kantiană a interacțiunii subiect-obiect şi, în genere, 
cu neokantianismul şcolii de la Baden. El polemizează cu formalismul 
raționalist kantian şi, implicit, cu definirea badeză a valorii pe baze 
raționaliste. Concepţia sa axiologică este întemeiată pe premise 
teoretice fenomenologice. 

Spre deosebire de Husserl, Scheler evidenţiează faptul că 
intenționalitatea aparţine nu numai subiectului logic, ci şi celui 
emoțional. Totodată, el analizează intenţionalitatea emoţională pe baze 
practice, „prin aplicare la ceea ce este emoţional în viața noastră etică, 
socială şi religioasă”! 

După cum arată Scheler, concepţia sa îşi are sursele în scrierile 
Fericitului Augustin şi ale lui Blaise Pascal, în marea idee despre 
„ordinea inimii”, „logica inimii”, „raţiunea inimii”. În istorie, 
Spinoza, Descartes, Leibniz, pe de o parte, Kant, pe de altă parte, au 
privit în mod eronat viața emoţională. Dacă, la primii, ea este un mod 
de sesizare şi gândire „obscur” , „confuzi, reductibil şi clarificabil 
prin judecată, la Kant viața emoțională este ceva ireductibil, dar orb. 
Potrivit lui, „prin sensibilitate noi nu numai că cunoaştem confuz 
natura lucrurilor în sine, ci nu o cunoaştem deloc”, şi că „de îndată ce 
facem abstracţie de constituţia noastră subiectivă, obiectul reprezentat, 
cu însuşirile ce i le-a atribuit intuiţia sensibilă, nu se găseşte nicăieri, 
nici nu poate fi găsit, pentru că tocmai această constituţie subiectivă 
determină forma acestui obiect ca fenomen”. Spre deosebire de raţio- 
naliştii amintiţi, Scheler s-a raliat ideii lui Pascal, începând „prin a 
distinge de simplele stări afective „această «percepţie afectivă a ceva» 
care este o vizare intenţională”“. Într-adevăr, „spre deosebire de alte 
trăiri care nu sunt corelate unui obiect, trăirile «intenţionale» merg 
spre un obiect”. Distingând în viaţa emoţională între confuz şi 
orientat, între stare şi act, Scheler precizează că actele emoţionale 
intenţionale nu se reduc la gândirea intenţională: „Ceea ce este 





| „Max Scheler, Nature et formes de la sympathie, Paris, 1928, p. 8. 
? Idem, Le formalisme en éthique et l'éthique matérielle des valeurs, 
Paris, 1957, p. 274-275. 
3 Imm. Kant, Critica rațiunii pure, Editura Ştiinţifică, Bucureşti, 1969, p. 83. 
$ ; Max Scheler, Le formalisme en éthique ..., ed. cit., p. 267. 
5 C.I. Gulian, Introducere în etica nouă, “Editura de stat, București, 
1946, p. 184. 

emoțional în spirit ... are constituanți originari apriorici, ce nu sunt 
împrumutaţi de la «gândire». 

Punerea în evidenţă a intenționalității emoţionale este cu atât 
mai fructuoasă, cu cât Scheler nu rămâne la analiza acesteia, ci preci- 
zează şi tipul specific de obiecte care îi este dat. Şi anume, deosebite 
de orice percepţie şi orice gândire, actele emoţionale „constituie 
singurul acces posibil în lumea valorilor”. Corelate emoţionalităţii, 
valorile vor fi înţelese, la rândul lor, ca obiecte alogice. Într-adevăr, 
întrucât angajează întreaga ființă umană, valorile nu se reduc la pure 
semnificaţii intelectuale, cum considerau neokantienii, ci cuprind şi un 
sens afectiv. 

Adâncind analiza emoţionalității, Scheler distinge ca acte core- 
late valorilor percepţia afectivă, actele de preferință şi dezgust şi pe 
cele de iubire şi ură. Totodată, el indică şi relațiile dintre percepţie şi 
preferinţă şi dintre acestea şi iubire. El precizează că dispoziţiile afec- 
tive către valoare sunt apriorice nu față de valorile cărora le sunt core- 
late, ci în raport cu organizarea psiho-fizică şi simplele stări afective. 

Teza lui Scheler despre aprioritatea actelor emoționale intenţio- 
nale surprinde faptul real că permanenţa valorii implică şi un senti- 
ment constant al valorii, bine distinct şi relativ autonom faţă de altele. 
Ea neglijează însă faptul că diversele acte afective intenţionale nu sunt 
rupte de cele neorientate, ci coexistă cu ele şi se influenţează reciproc. 
Aşa cum s-a observat, „simţul valorii există aprioric, însă el nu există 
ca trăire izolată, care dispare atunci când apar alte trăiri şi atitudini 
emoţionale”. De adăugat că, dat fiind caracterul unitar al conştiinţei, 
intenționalitatea emoţională nu poate fi ruptă nici de gândire şi că, 
dimpotrivă, ele colaborează. 

Prin conceptul de a priori material Scheler exprimă, în primul 
rând, faptul că, în cunoaşterea apriorică, subiectul afectiv intenţional 
descoperă însuşi obiectul de cunoscut, însăşi „structura obiectivă 
reală”, iar nu simplele principii ale gândirii obiectului, adică doar 
forma subiectivă de a cunoaşte. În înţelesul amintit, conceptul său de a 
priori material se opune conceptului kantian de a priori formal, 
conform căruia apriorice ar fi doar formele subiectului, în timp ce 
obiectul n-ar apărea în natura sa ca atare în subiect, n-ar fi apropriat 
într-un mod imediat, ci ar fi creat de subiect prin formele sale a priori. 





6 Max Scheler, Le formalisme en éthique., ed. cit., p. 86. 

7 Ibidem, p. 90. 

8 CI. Gulian, Introducere în etica nouă, ed. cit., p. 186. 

Scheler afirmă expres că aprioricul nu mai ţine de forma subiectivă, de 
activitatea creatoare a subiectului, ci „aparţine totalmente datului, 
sferei realităţii de fapt”. 

În al doilea rând, prin conceptul de a priori material, Scheler înţelege 
şi faptul că datum-ul aprioric este emoțional, iar nu logic. Şi acest înțeles este 
opus concepţiei kantiene asupra obiectului de cunoscut. Și anume, la Kant, 
datul sensibil e instabil, iar condiţia fixării lui ca obiect constant ţine de 
gândire, de activitatea „informantă” a actelor de judecată, din care Kant 
derivă „categoriile” intelectului. De aceea, obiectul însuşi, ca obiect constant 
format prin gândire, poartă amprenta condiției sale şi nu poate fi decât de tip 
logic. Dimpotrivă, la Scheler, valoarea este descoperită de conştiinţă în mod 
intuitiv-emoțional ca obiect constant de natură afectivă, alogică, iar nu logică. 
Aşadar, în optica sa, valoarea este un dat a priori material atât în determinația 
sa de ceitate ireductibilă la actele de cunoaştere, cât şi prin natura ei afectivă, 
aflată în opoziție cu esenţele logice. 

Desemnând valoarea ca dat a priori material, Scheler nu înţe- 
lege prin „material” materialitate. După cum am văzut, în determinaţia 
ei de a priori material, valoarea se oferă subiectului ca o „materie”, şi 
anume ca dat obiectiv şi, totodată, alogic. Acest specific al valorii este 
numit de Scheler şi „calitate”!”. Prin calitatea sau materia ei, valoarea 
poate avea ca suport acte umane sau lucruri materiale. Dar, aşa cum 
afirmă Scheler, calitatea valorilor apare în subiect (poate fi cunoscută) 
„independent de singularitatea conţinutului suporturilor lor, indepen- 
dent de existenţa reală sau de existența ideală, sau de non-existența 
(reală sau ideală) a acestor suporturi înseși”. Valoarea care apare ca 
independentă de „singularitatea suporturilor” este ea însăşi înţeleasă 
ca independentă de acestea, deşi trimite la ele. 

Scheler susţine că, în timp ce suporturile valorii pot să nu fie date, 
actele emoţionale îi sunt întotdeauna corelate a priori” „ Chiar dacă, 
potrivit lui, valorile nu depind de ele”. Având în vedere corelativitatea 
dintre valori şi acte, el afirmă: „Nu putem presupune nici o existență 
obiectivă a valorilor... atât timp cât nu găsim nici o modalitate de act sau 
de funcţie ce să aparţină experienţei trăite a acestui tip de valoare”!?. 
Conform procedeului său fenomenologic, valoarea e „văzută” intenţional- 





a „Max Scheler, Le formalisme en €thique..., ed. cit., p. 72. 
i, Ibidem, p. 12, 14 ş.a. 
i, Ibidem, p. 259, 
12 Ibidem, p. 94, 118. 
5 Ibidem, p. 275 ş.a. 
'4 Ibidem, p. 118. 

intuitiv. Astfel, el precizează că, dacă „încercăm să observăm... consti- 
tuanţii daţi, apare întotdeauna că trebuie să îi avem deja intuitiv 
sesizaţi”"5. Mai precis, susține că actele de vizare a valorilor sunt însoţite 
şi de o efectuare intuitiv-afectivă a lor. Percepția afectivă este şi vizare şi 
intuiţie. În acest sens, Scheler precizează că experienţa fenomenologică 
are loc numai atunci când „nimic nu e vizat ca să nu fie dat şi nimic nu e 
dat în afară de ceea ce e vizat”!€. El adaugă că, întrucât în experienţă ni se 
oferă valoarea însăşi, „distincția între «lucru în sine» şi fenomen 
(Erscheinung) cade”. 

Aşadar, spre deosebire de apriorismul kantian centrat pe formele 
a priori ale unui subiect eminamente logic, apriorismul schelerian 
afirmă un primat intuitiv-emoţional ce-şi subordonează actele de 
gândire sau alte acte subiective legate de valori, dar nu şi valorile. 

Analizând accepţia scheleriană dată valorii, Petre Andrei obser- 
va că Scheler admite nu o simplă dispoziţie către valoare, ci o dispo- 
ziție calitativă, adică una care asigură şi diferențele calitative dintre 
diferitele tipuri de valori. La rândul său, Petre Andrei a recunoscut şi 
el o dispoziţie apriorică de alcătuire a valorii, dar a susținut că felul în 
care aceasta se întruchipează şi obiectivează depinde de experienţă. El 
preciza textual: „În deosebire de Scheler, noi afirmăm o predispoziţie 
pentru alcătuirea valorilor, dar calitatea, felul specific, însuşirile valo- 
rilor depind de factorul obiectiv care actualizează, realizează această 
dispoziție”!$. 

Putem aprecia că valoarea definită de Scheler ca dat a priori 
material, ireductibil la actele de cunoaştere, dar corelat principial unei 
intenționalități afective, nu este altceva decât un sens emoţional 
considerat în sine. 

Şi neokantienii Şcolii badeze, Windelband şi Rickert, concepu- 
seră valoarea ca sens în sine, dar ca sens logic, care asigură valabili- 
tatea judecății. Ce-i drept, nici ei nu consideraseră că valoarea s-ar 
reduce complet la aspectul pur logic, pentru că, finalmente, afirmaseră 
un primat al punctului de vedere „practic” (etic) asupra judecății, dar, 
oricum, era vorba de un primat etic-inteligibil, iar valoarea rămânea 
înțeleasă, în primul rând, ca un dat inteligibil. 





15 Ibidem, p. 72. 
K Ibidem, p. 74. 
Ibidem, p. 95. 
18 Petre Andrei, Filosofia valorii, în Opere sociologice, vol. I, Editura 
Academiei, Bucureşti, 1973, p. 177. 

Problema pusă de Scheler este aceea a nereducerii valorii la un 
obiect logic, în speţă la valorile teoretice sau etico-teoretice. 
Într-adevăr, deşi în sfera teoreticului adevărul este prezent şi în 
celelalte valori, totuşi natura valorii în genere este mai curând afectivă 
decât logică, pentru că, la valori, inclusiv la adevăr ca valoare, 
oamenii se raportează în primul rând afectiv, prin sentiment, iar nu 
intelectual, prin idei. De aceea, prin perspectiva sa emoționalistă, 
Scheler surprinde mai adecvat natura valorii decât reuşise Şcoala 
badeză prin viziunea sa etico-teoretică. 


3.2. Distincția valoare — bun 
şi problema realizării valorilor 


Postulând o ființare a valorilor în sine, Scheler le distinge de 
bunurile în care se exprimă, astfel că primele sunt ireductibile la cele 
din urmă. Mai întâi, bunurile, ca utilităţi, sunt esenţial şanjabile, pe 
când „calităţile axiologice nu suferă aceleaşi alteraţii ca lucrurile 
(res)”!”. Apoi, remarcă Scheler, bunurile de acelaşi tip şi care 
îndeplinesc aceeaşi funcționalitate sunt, prin fondul lor comun, 
detaşabile inductiv, în timp ce valoarea este mai mult decât simplă 
funcţionalitate abstrasă în chip inductiv. În fine, Scheler observă că 
valoarea, din moment ce e dată, constituită, se poate actualiza, poate fi 
sesizată şi independent de forma concretă sub care se manifestă. De 
exemplu, un om ni se prezintă ca penibil, antipatic, plăcut, fără să ştim 
de ce. Întrucât sunt distincte de bunurile cotidiene, Scheler conchide 
că valorile sunt entități ideale. 

Deşi susține că valorile sunt entităţi în sine, ideale, totuşi Scheler 
nu face abstracție de legătura care există între valori şi bunuri. Pe de o 
parte, el susține că, prin chiar natura lor, valorile implică anumite 
bunuri ca suporturi corespunzătoare acestei naturi. Pe de altă parte, el 
consideră că, aşa cum valorile se pot manifesta numai „prin 
intermediul lumii bunurilor” 0 tot aşa bunurile posedă „dispoziția de a 
fi suporturi de valoare””!. În această privință, el ţine să precizeze că 
„bunurile singure fac valorile efective...; dar calităţile ce aparţin 
valorilor nu sunt decât obiecta ideaux” a astfel că, prin natura lor, 
valorile rămân ireductibile. 





1 Max Scheler, Le formalisme en €thiqgue..., ed. cit., p. 43. 
2 Ibidem, p. 40. 
2l Ibidem, p. 41. 
? Ibidem, p. 45. 

Distincția între valori şi bunuri este completată de Scheler cu 
analiza realizării valorilor, a modului în care acestea ajung să se 
concretizeze în bunuri. 

Scheler distinge între scopul prin care este reprezentat un bun ce 
urmează a fi înfăptuit şi actul de preferință prin care este aleasă o 
valoare de realizat. El precizează că bunul poate fi reprezentat sub 
forma unui scop, a unei imagini date in mente înainte de a fi realizată. 
Scopul este chiar acest conţinut „imaginativ... destinat a fi realizat, 
ceea ce nu exclude ca el să poată fi deja real””. Totodată, Scheler 
consideră că, spre deosebire de bunuri, valorile sunt calităţi absolute şi 
„non-imaginabile”. Ele se cunosc în alt mod, şi anume, după cum 
ştim, sunt vizate şi receptate prin percepția afectivă. Dar, adaugă 
Scheler, în vederea realizării, ele trebuie nu doar percepute afectiv, ci 
şi comparate şi selectate în funcție de importanţa lor. Potrivit lui, 
compararea valorilor, ce depăşeşte percepţia afectivă, ţine tot de un act 
emoțional, prezent în percepţia afectivă: „Pentru a şti că o valoare este 
superioară alteia, trebuie să recurgem la un act special de cunoaştere 
axiologică: preferința”. Prin preferință s-ar actualiza acele valori 
care, prin însăşi natura lor, ar fi superioare față de altele. Mai departe, 
Scheler susţine că valorile actualizate (cunoscute) se însoțesc cu 
aspirațiile de valoare date în tendinţe iraționale spre valoare. Atât 
tendinţele iraționale, cât şi aspiraţiile generate de ele sunt imaginabile 
şi, ca atare, pot fi prezente şi în absenţa valorilor. Atunci când valorile 
intuite şi aspiraţiile coincid, se poate zice că ultimele conţin în sine 
valorile absolute. 

Desigur, ca valorile să se realizeze, să se concretizeze în bunuri, 
trebuie ca scopul prin care se urmăreşte un bun să se conjuge cu 
aspiraţia axiologică. Într-adevăr, Scheler consideră că scopul, în 
accepţia de dat imaginabil, devine realizabil prin voinţă şi, deci, scop 
al voinţei (Willenszweck) atunci când este umplut de aspiraţiile 
iraționale. Finalmente, valorile sunt cele pe care se întemeiază şi 
scopul voinţei şi aspiraţiile: „Scopul voinţei se naşte dintr-un act de 
alegere, ce se sprijină el însuşi pe aspirațiile axiologice ale tendințelor 
prezente şi care se fundează pe un act preferenţial vizând aceste 
materii înseşi”"5. Aşadar, realizarea axiologică nu se confundă cu orice 
scop relativ, ci are un caracter de constanţă. 





3 Ibidem, p. 54. 

” Ibidem, p. 108. 

% Ibidem, p. 64. 

Prin ideile amintite, Scheler a reușit să arate că, în realizarea 
valorilor, subiectul uman nu se manifestă pur logic, ci se angajează în 
integralitatea sa, inclusiv sub aspectele sale emoţionale, iraționale. De 
fapt, există o corespondență între conceperea valorilor ca naturi 
alogice şi înţelegerea activităţii de realizare a lor ca proces complex şi 
profund afectiv. 

În viziunea lui Scheler există însă nu doar o deosebire, ci şi o 
opoziţie între cunoaşterea valorilor şi realizarea lor. In etica sa, această 
opoziție se manifestă între Erkentnis şi Sittliche Verhalten. Şi Hegel 
operase în etica sa o distincţie similară între Moralităt şi Sittlichkeit, 
adică între acțiunea etică în cunoaştere de cauză şi relaţiile etice 
neconştientizate, practice. Intr-o altă viziune, el considerase că 
Moralităt se întemeiază pe Sittlichkeit. 

In axiologia scheleriană, opoziţia dintre cunoaşterea şi realizarea 
valorilor denotă insuficienţa definirii valorii ca entitate în sine. Astfel, 
ruptă de orice obiect şi subiect real şi, prin urmare, de scop, valoarea 
nu conține în sine nici un imbold spre realizare. Ce-i drept, potrivit lui 
Scheler, valorile în sine implică bunurile şi trimit la imperativul 
înfăptuirii lor. Dar, nefiind efective, ele nu implică bunurile în mod 
efectiv, iar imperativul la care trimit nu este decât un „devoir être 
ideel”. Un asemenea imperativ este, cum observa Ralea despre 
imperativul kantian, o „obligaţie... total gratuită, de natură aproape 
estetică”. Aşadar, prin conceptul său de valoare, Scheler nu poate să 
explice realizările axiologice efective. In concepţia sa, valoarea se 
caracterizează prin chietudine şi imobilism. Datorită caracterizării 
valorii prin atribuitele amintite, el concepe voința ca lipsită de 
autonomie şi intenționalitate. O voinţă intențională ar fi presupus o 
valoare însuflețită, vie. Ideea lipsei autonomiei voliționale l-a 
influențat în special în înţelegerea valorilor etice. Scheler a respins 
ideea prețioasă a lui Kant privind fundamentarea valorilor etice pe 
principiul acţionării, pe voinţă. 

Sintetizând, reținem că Scheler nu şi-a pus problema existenţei 
unui izomorfism între cunoaşterea valorilor şi acţiunea practică de 
înfăptuire a lor, dar are meritul de a fi considerat că valorile sunt 
cognoscibile, de a fi relevat specificul sesizării acestora şi de a fi 
subliniat rolul elementelor emoţionale în realizarea lor. 





Mihai Ralea, Studii din trecut, vol. IL, E.S.P.L.A., Bucureşti, 1957, 
p. 248. 

3.3. Tipurile de valori şi ierarhizarea acestora 


Înţelegând valorile mai adecvat, ca naturi emoţionale, Scheler a 
reuşit să cuprindă mai amplu şi diversitatea acestora. Speciile de valori 
considerate de el sunt următoarele: 

1) valorile hedonice; 

2) valorile vieții; 

3) valorile etice, estetice, teoretice; 

4) valorile religioase. 

Este de remarcat, de la început, faptul că, deosebindu-se de 
neokantieni, Scheler n-a mai redus sfera valorilor la cele logice, etice, 
estetice, ci a extins-o şi la alte valori emoționale, la cele hedonice şi 
cele vitale. 

Scheler nu a tratat mai amplu decât valorile etice. Se poate însă 
observa direcția în care el defineşte şi celelalte grupe de valori. Şi anume, 
ca şi în neokantianism, el caracterizează tipurile de valori ca ireductibile 
unele la altele, dar le argumentează specificitatea în altă manieră. 

Neokantienii au încercat să derive specificul diferitelor tipuri de 
valori din valoarea în genere, considerată , de fiecare dată, în altă 
ipostază. Potrivit lor, valoarea în genere se particularizează în speciile 
sale după cum urmează: 1) valoarea teoretică este valoarea în funcţia 
ei de semnificare; 2) valoarea etică este valoarea în funcţia ei de 
criteriu de apreciere a unei acţiuni; 3) valoarea estetică este valoarea 
în funcția ei de criteriu pentru creaţia culturală. 

Scheler oscilează între explicarea specificului valorilor prin „în 
sine”-le lor şi explicarea prin apel la concret. El consideră că, aşa cum 
valorii în genere îi corespunde un domeniu obiectual precizat, tot aşa, 
prin „esenţa” sa proprie, prin „necesitatea” sa, fiecare specie de valoa- 
re trimite la anumite suporturi specifice. De exemplu: valorile eude- 
monice „aparţin prin esenţă lucrurilor sau evenimentelor”; prin esenţa 
lor, valorile vieții au caracteristic faptul ca suporturile lor să fie „fiinţe 
vii”; valorile etice „nu pot fi niciodată date ca obiecte” şi sunt „real- 
mente date, niciodată pure obiecte imaginare”; valorile estetice sunt 
„valori de obiecte... ce nu-s prezente decât cu titlul de aparenţă... 
plecând de la imaginabilitatea lor intuitivă (spre deosebire de un pur 
„gândit”)”. 

Deşi ia în considerare şi aspectele concrete prin care se diferen- 
țiază valorile, cum ar fi suporturile acestora, Scheler pleacă totuşi de la 
ideea că valorile ființează în sine şi încearcă să argumenteze că 





* Max Scheler, Le formalisme en éthique..., ed. cit., p. 107. 

esenţele acestora nu contrazic manifestările lor reale. Dar, fără 
considerarea drumului invers, de la realitate la valoare, valorile în sine 
apar ca de-realizate, ca insuficient de adecvate la real. În primul rând, 
nu se mai consideră că natura valorii în sine, deşi ireductibilă la logic, 
conține şi o semnificaţie de tip intelectual, dată de înscrierea legică a 
valorii între fenomenele lumii reale. În al doilea rând, din cauză că 
speciile de valori nu sunt privite şi din punct de vedere genetic, însăşi 
ideea prețioasă a ireductibilității valorilor se diminuează. Or, 
considerăm că, numai abordând valorile şi din punct de vedere 
genetic, se pot explica în modul cel mai convingător trăsăturile lor 
specifice, imprimate de felul concret, particular, în care s-a constituit 
fiecare. Desigur, odată ivite, cu însuşirile lor specifice, valorile se vor 
fixa şi vor funcţiona ca datum-uri apriorice, relativ independente de 
experienţă. 

Concepţia lui Scheler despre ierarhizarea valorilor va fi o 
consecință a preferinţei sale de a cantona analiza acestora la nivelul în 
sine-lui lor. 

Între valori există, aşa cum arată Scheler, diferenţe axiologice, fie 
că e vorba de cuplarea opozitivă a acestora în „pozitive” şi „negative”, 
fie, în cazul valorilor de aceeaşi specie, de grad de realizare. Prin tentativa 
sa de a trece de la planul formal al valorilor la cel de conţinut, ca şi prin 
pendularea sa între sfera „în sine”-lui şi zona realului, Scheler este, din 
nou, mai favorizat decât neokantienii să susţină diferenţierile axiologice. 
Dar el va considera, fără o suficientă întemeiere, că înseşi modalitățile 
axiologice se ierarhizează în inferioare şi superioare. 

Potrivit lui Scheler, relaţiile de ierarhizare „cele mai importante şi 
mai fundamentale” au loc în funcţie de calitatea valorii, fiind a priori 
materiale. Ele alcătuiesc, în ordine ascendentă, următorul sistem: 

1) valorile hedonice; 

2) valorile vieții; 

3) valorile teoretice, etice, estetice; 

4) valorile religioase. 

Scheler consideră că valorile se rânduiesc în inferioare sau supe- 
rioare şi după suporturile lor, sau după anumite caractere prin care 
valorile se exprimă în viaţa cotidiană. 

În funcţie de suporturile lor, valorile sunt grupate diadic sau tria- 
dic, după cum urmează: 





* Ibidem, p. 125. 

1) ale persoanei — ale lucrului; 

2) proprii — străine (ale celuilalt); 

3) ale individului — ale colectivului; 

4) prin sine — consecutive (ale mijloacelor, simbolurilor ş.a.); 

5) ale actului (cognitiv) — ale funcţiei (auzului, văzului) — ale 
reacției (de răspuns); 

6) ale stării de spirit (intenţiei) — ale conduitei — ale succesului; 

7) ale vizării intenţionale — ale stării (afective); 

8) ale fundamentului — ale formei — ale relaţiei, al căror purtător 
este societatea. 

Valorile sunt clasificate şi în funcție de următoarele caractere 
cotidiene: 

1) durabilitate; 

2) divizibilitate; 

3) raport de „fundamentare”; 

4) profunzimea satisfacției; 

5) gradul de relativitate. 

Sistematizările funcţie de suport sau de experienţa cotidiană nu 
oferă, arată Scheler, criteriul esenţial de ierarhizare. Ele nu privesc 
valorile după modalitatea lor ireductibilă, ci se aplică independent de 
modalităţile cărora le aparţin valorile. 

In ce priveşte clasificările după suport, deci după un criteriu mai 
mult extrinsec, unele grupe de valori nu reprezintă şi o ierarhizare. De 
exemplu, în grupa care cuprinde valorile proprii — ale celuilalt şi grupa 
de valori individuale — colective fiecare din cele două feluri de valori 
se situează la acelaşi nivel axiologic. Cele mai multe grupe presupun 
însă şi o ierarhizare. De exemplu, valorile persoanei sunt superioare 
celor ale lucrului; valorile de sine — celor consecutive; valorile actului 
— celor ale funcţiei şi ambele — valorilor de răspuns; valorile intenţiei — 
celor ale conduitei şi celor ale succesului; valorile vizării intenționale 
— celor ale stării afective. Scheler susține că există ierarhii nu numai 
între valorile din interiorul aceleiaşi grupe, ci şi între valorile din 
grupe diferite. 

Criteriile referitoare la caracterele valorilor, cum ar fi 
durabilitatea, divizibilitatea sau raportul de întemeiere, sunt mai intim 
legate de natura valorii şi, ca atare, conduc la criteriul fundamental, a 
priori material, al calităţii valorilor. 

Scheler susține că ierarhizarea apriorică a valorilor conform 
calităţii lor are loc independent de existența lor efectivă. Considerând 
valorile ca entități în sine, a priori materiale, el susţine că între 

naturile acestora există anumite relaţii de „întemeiere”. Astfel, valorile 
hedonice se subordonează valorilor vieţii, acestea — valorilor spirituale 
şi toate — celor religioase sau etico-religioase. Valorile supreme, etico- 
religioase, capătă rol de entităţi prin care apar toate valorile. 

In ce ne priveşte, considerăm că nu trebuie contestată existența 
anumitor dependențe apriorice între natura diferitelor valori. 
Bunăoară, dacă plecăm de la premisa că omul se distinge de celelalte 
vieţuitoare prin spirit, atunci vom admite implicit că el prezintă nu 
numai o dispoziţie apriorică pentru valorile spirituale, ci şi preferința 
apriorică de a le situa mai presus de valorile vitale şi cele hedonice. La 
fel, putem admite şi o superioritate a valorilor vieţii faţă de cele ale 
plăcerii şi chiar, într-o anumită privinţă, referitoare la profunzimea lor, 
o supraordonare a valorilor religioase în raport cu toate celelalte. 

Modul real în care oamenii se raportează la valori nu coincide 
însă întotdeauna cu posibila ierarhizare apriorică a acestora. De fapt, 
Scheler însuşi constată şi încearcă să explice faptul că sistemul real al 
valorilor nu se confundă cu cel ideal. De altfel, opinăm că el a fost 
determinat să configureze un sistem atemporal al valorilor nu atât de 
„preferinţele” sale apriorice, cât de situaţia de criză a culturii şi valo- 
rilor din timpul său şi de necesitatea de a-i găsi o soluție. Într-adevăr, 
Scheler a sesizat procesul de răsturnare a valorilor de la începutul 
secolului al XX-lea, din perioada antebelică şi, mai ales, din anii 
războiului. Aşa cum remarca el, etosul individual „răstoarnă... deci 
ordinea divină a lumii”. Individul subiectivizase valorile şi le 
subordonase intereselor lui egoiste, iar egoismul din relaţiile 
interindividuale se extinsese şi în raporturile dintre state şi naţiuni. În 
consecință, omul modern a început să sufere din punct de vedere etic 
şi spiritual. Aşadar, ceea ce observă Scheler este fenomenul înstră- 
inării, al unilateralizării omului în condițiile sale de viață şi muncă. El 
nu întrevede posibilitatea umanizării vieţii omului altfel decât prin 
resurecţia valorilor etice şi, mai presus de toate, a celor etico- 
religioase. Promovarea doar a valorilor economice, nota el, produce 
dezbinare. Dimpotrivă, valorile etice şi cele religioase permit ca 
indivizii să conlucreze. Finalmente, Scheler acordă valorilor religioase 
soluţia salvatoare, salvarea divină, prezidată de „persoana persoa- 
nelor”, adică de Dumnezeu. 





? Max Scheler, Ordo amoris, 1916-1917, p. 239. Citat după M. 
Dupuy, La philosophie de Max Scheler, P.U.F., Paris, 1959, p. 111. 

Deşi a plecat de la probleme reale, ca procesul răsturnării valo- 
rilor în societatea modernă, necesitatea unei noi table de valori şi 
specificul relaţiilor din sistemul axiologic, ideea unei ierarhizări 
axiologice atemporale sub domnia valorilor religioase nu constituie o 
soluționare completă a problemelor ridicate. În acest sens, Alexandru 
Boboc preciza: „De fapt, ideea de ierarhie a valorilor are sens nu între 
sferele valorice obiective — cum presupunea Scheler, instituind o 
subordonare față de valorile sacrului -, ci din punctul de vedere al 
funcționalități lor, al raporturilor valorilor cu lumea socială, cea care 
impune un primat al preferinţei, o valoare dominantă”. Într-adevăr, 
ideea unei ierarhizări exclusiv apriorice duce la consecinţe inac- 
ceptabile. Plasând în fruntea sistemului axiologic o valoare supremă, 
valoarea religioasă, Scheler ajunge la ideea unui sistem axiologic 
închis, ceea ce nu-i mai permite să admită un progres al omului în 
axiosferă, în sfera valorilor. De asemenea, prin ierarhizare exclusiv 
apriorică, se diminuează ideea prețioasă a ireductibilității. Dacă 
speciile de valori sunt concepute ca sensuri specifice subsumate unei 
valori supreme, valoarea religioasă, rezultă că esenţa fiecărui tip de 
valoare nu-şi mai păstrează specificitatea, ci se dizolvă în tipul valoric 
suprem, religios. De aceea, ierarhizarea valorilor trebuie explicată, în 
primul rând, nu prin fiinţarea acestora în sine, ci prin existenţa lor 
efectivă, prin modul în care indivizii umani reali se raportează la ele în 
anumite condiții concret-istorice. 


3.4. Valoarea şi sensul ei antropologic 


Ideea naturii emoţionale a valorii se întemeiază pe un concept 
antropologic ce nu mai consideră omul abstract, ci îl priveşte în 
complexitatea subiectivităţii şi manifestărilor sale. 

Pe de o parte, Scheler caracterizează omul printr-o interioritate 
ireductibilă la intelect ca răsfrângere a unui logos universal. Individul 
subiectiv este „centrul actelor” sale intenţionale, care sunt unite atât 
între ele, cât şi cu emitentul lor. Totodată, actele emoţionale orientate 
sunt însoțite şi de intuiții afective, atât unele, cât şi celelalte 
conferindu-i omului un caracter concret. Fiind concret, individul este 
singular, ireductibil, este „persoană”, cum se exprimă Scheler. Insăşi 
conştiinţa de sine este privită de el numai ca Vernunft person. 





* Alexandru Boboc, Etică şi axiologie în opera lui Max Scheler, 
Editura Ştiinţifică, Bucureşti, 1971, p. 241. 

Pe de altă parte, Scheler consideră că omul nu mai este, ca în 
existenţialism, pură posibilitate sau sens posibil, dar nerealizat, ci este 
şi lumea sa, conţinutul actelor sale, ceea ce îi imprimă o concreteţe 
sporită. De fapt, în concepția scheleriană, fiinţa omului se defineşte 
prin valorile sale. Nu actele întemeiază personalitatea, ci „fiinţa perso- 
nalităţii întemeiază toate actele esenţial diferite”. 

Scheler nu ignoră nici latura bio-psihică a omului şi nici 
dimensiunea socială a acestuia. Dar, fără să neglijeze contextul com- 
plex ce îl integrează pe individ, el accentuează ceea ce reprezintă omul 
ca personalitate, ca sens metafizic şi axiologic. La Scheler, definiția 
omului este legată, în primul rând, de sfera absolutului (Ens a se) şi 
valoricului. 

Este un fapt că individul ca personalitate nu poate fi conceput fără 
aspectul său axiologic. Dat fiind faptul că, la Scheler, „omul nu este decât 
locul şi ocazia pentru apariţia valorilor”, el nu este mai puțin demn decât în 
tradițiile umaniste, decât la Kant, Fichte sau Hegel. 

Conform concepției sale despre ierarhizarea sistemului axiolo- 
gic, Scheler afirmă că, „printre valorile spirituale, valorile culturii şi 
valoarea religioasă... sunt valori fundamentale ce trebuie realizate””". 
Potrivit lui, acestor două categorii de valori le corespund relaţii 
specifice, de unitate, între individ şi colectiv, raporturi instituţiona- 
lizate în ceea ce el numeşte „persoane comune”, şi anume: „persoana 
comună de cultură, ce poate fi naţiune sau cerc cultural, şi persoana 
comună a bisericii”. El adaugă: „Singure aceste două tipuri de persoa- 
nă merită denumirea de pure persoane comune spirituale. Statul nu o 
merită”, Potrivit lui, raporturile pe care se întemeiază persoanele 
comune se reduc la norme emoţional-spirituale. 

Aşadar, Scheler n-a mai soluționat problema raportului dintre 
individ şi comunitate apoteozând statul, aşa cum procedase, de pildă, 
Hegel. Accentuând mai mult momentul individualităţii umane şi rela- 
tiile spirituale intersubiective, el a văzut în emancipare mai curând 
readucerea omului la omul însuşi. În acord cu viziunea sa ontologică 
şi axiologică, el a conceput însă împlinirea umană într-o perspectivă 
eticist-religioasă. 

Concepţiei scheleriene despre om i s-a obiectat faptul că a ajuns 
„la exagerări individualiste şi valoriste”*” întrucât a considerat că 
individul ca personalitate se raportează la valori în sine şi imobile. 





31 Max Scheler, Le formalisme en éthique..., ed. cit., p. 545. 

3? Ibidem, p. 545. 

3 CI. Gulian, Problematica omului, Editura Politică, Bucureşti, 1966, p. 98. 

Într-adevăr, nesituând în mod principial omul în universul concret, 
Scheler ajunge la iluzia că individul este nedesăvârşit nu în raport cu 
procesul practic de realizare a esenței sale umane, ci în raport cu o 
ordine ideală, absolută. 

Scheler are, însă, meritul de a fi întemeiat valorile pe un concept 
antropologic mai adecvat decât în perspectiva kantiană şi neokantiană, 
întrucât a privit omul în complexitatea şi concretitudinea sa şi, accen- 
tuând momentul individualității umane, n-a neglijat nici contextul său 
social. Totodată, a considerat omul atât în posibilităţile sale esențiale, 
cât şi în rezultatele sale efective. În pofida unor „exagerări indivi- 
dualiste şi valoriste”, conceptul schelerian de om arată că valorile 
coboară în lume, se umanizează şi nu împietresc câtuşi de puţin 
spiritul viu. 

4. ORIENTAREA ONTOLOGICĂ A IDEALITĂȚII: 
NICOLAI HARTMANN 


Nicolai Hartmann (1882-1950) a tratat problematica valorilor 
îndeosebi în lucrările sale Etica, 1926 şi Estetica, 1953, precum şi în 
unele comunicări, cum ar fi Poziţia valorilor estetice în domeniul 
valorilor în genere, 1926 şi Problema valorii în filosofia 
contemporană, 1936. Axiologia sa a fost elaborată pe baza unei 
ontologii a idealităţii, care, la rândul său, se circumscrie viziunii lui 
general-ontologice, cunoscută sub numele de „ontologia critică”. 


4.1. Natura valorii 


În definirea naturii valorii, Hartmann elimină poziţiile extreme. 
Şi anume, el refuză atât teza care identifica valoarea cu „valabilul în 
sine”, cât şi pe cea care o confunda cu „fiinţa subiectivă a logicului”, 
altfel spus cu simpla instituire subiectivă a omului, dependentă de 
bunul său plac. El observă că prima poziţie concepe valorile ca 
absolute, ca independente sau rupte de real, iar cea de-a doua le 
înțelege ca relative, şi anume ca strict subiective. Hartmann 
menţionează că absolutismul a fost infirmat de „luminism” şi 
istoricism, iar relativismul subiectivist — de etică, întrucât aceasta pune 
în evidenţă existenţa unor norme generale. 

În opoziție cu absolutismul, Hartmann afirmă că există o 
anumită relativitate a valorilor, în sensul unei condiţionări a acestora 
față de ceea ce este real, iar în opoziţie cu relativismul, precizează că 
fiinţa (natura) valorii nu depinde de ceea ce este real. El conchide că 
valorile sunt realizate, dar „nu stă în esenţa lor faptul de a fi reale”!. El 
susține că speciile de valori sunt feluri diferite ale fiinţei valorii, iar 
fiinţa valorii este altceva decât realitate. 





! Nicolai Hartmann, Problema valorii în filosofia contemporană, în 
Vechea şi noua ontologie şi alte scrieri filosofice, traducere de Alexandru 
Boboc, Editura Paideia, Bucureşti, 1997, p.104. 

Detaliind raportul dintre valori şi realitate, Hartmann arată că 
valorile sunt de trei ori condiţionate de real, şi anume: 1) de purtătorii 
valorii, 2) de subiect şi 3) de situaţiile concret-istorice. Pentru fiecare 
caz în parte, el delimitează natura valorii de ipostaza reală în care se 
manifestă. 

In ce priveşte raportul dintre valoare şi purtătorii ei, Hartmann 
afirmă: „Orice fel de valoare se prezintă numai într-o modalitate 
determinată a realului (valorile etice în persoane ca esențe «libere», 
cele estetice în perceperea sensibilă, valorile de bunuri în lucruri, 
a situații ş. a.); ea stă sau cade î împreună cu ființa purtătorului 

El precizează că purtătorul asigură doar condiţia, nu şi natura 
alo. astfel că aceasta nu e deja dată odată cu fiinţa purtătorului ei. 
Ca atare, observă că valorile nu se reduc la obiectele de valoare, căci 
acestea pot fi create sau nimicite, dar nu şi valorile lor. 

Relativ la rolul condiționant al subiectului, Hartmann 
argumentează că orice valoare se prezintă în corelație nu numai cu un 
obiect, ci şi cu un subiect, întrucât ceva nu e valoros decât pentru 
cineva. De exemplu, valorile vitale sunt ca atare „pentru” fiinţa vie, 
cele estetice sunt astfel „pentru cel ce contemplă, iar cele etice (ca 
fidelitatea, siguranţa, prietenia, iubirea) — „pentru” cel ce le preţuieşte, 
chiar dacă ele apar ca valori ale comportamentului, deci ca valori de 
bunuri. Dar relativitatea prezenţei valorii față de subiect „nu înseamnă 
dependenţa de părerile oamenilor” 

În fine, privitor la relația dintre valoare şi situații, se precizează 
că o anumită stare de lucruri în viață impune ca valoros un anumit 
comportament corespunzător ei. Astfel, în starea de pericol se impune 
curajul, în emoție — stăpânirea de sine, în relații — tactul, în concurență 
— fairplay-ul. Dimpotrivă, riscul vieții nu mai e valoros acolo unde 
viața nu e periclitată, aşa cum nici stăpânirea de sine nu mai e 
importantă acolo unde nu există patimi. Hartmann adaugă că, aşa cum 
valoarea depinde de situații particulare, tot aşa ea este relativă şi la 
situații generale de viață: economice, politice, culturale. Bunăoară, 
într-un mediu social de sclavie nu mai importă simțul civic, după cum, 
dimpotrivă, într-un stat parlamentar nu mai are sens o ascultare oarbă. 
Totuşi, ființa valorii nu depinde nici de situațiile particulare sau 
generale de viață. 





? Ibidem, p. 104. 
3 Ibidem, p. 103 

Distingând valorile de manifestările lor reale (de bunuri, de 
aprecieri, de împrejurările vieţii), în Etica sa, Hartmann afirmă: 
„valorile sunt ca mod al lor de existență idei platoniciene” sau, într-o 
altă formulare, „valorile sunt esenţialităţi”” 

Aşadar, ontologic, Hartmann plasează valorile în zona idealului, 
pe care o include în sfera mai largă a irealului. În lucrarea Bazele unei 
metafizici a cunoaşterii (1921), el distinge două planuri ale idealităţii: 
1) o idealitate liberă, care cuprinde obiecte ideale existente „în sine”, 
independent de real, dar aplicabile realului, şi anume: obiectele 
matematice şi obiectele logice (structurile şi formele logicii pure) şi 2) 
o idealitate susținută, care cuprinde esențialitățile fenomenelor reale, 
cum ar fi universalul din ştiinţele particulare, esențialităţi indiferente 
față de real, dar neexistente de sine stătător ca universaliile medievale. 
Pe lângă sfera idealităţii, a obiectelor ideale, irealul mai cuprinde şi 
obiectele intenționale, existente în funcţie de actele intenţionale prin 
care sunt cunoscute şi, deci, fără existenţă în sine. Astfel sunt ideile 
despre ceva şi tot felul de entităţi din sfera subiectivităţii, care apar o 
dată cu orientarea actelor noastre asupra lor. Potrivit lui Hartmann, 
valorile se situează mai aproape de esențialități decât de obiectele 
logice şi cele matematice. 

Aşa cum apreciază Alexandru Boboc, prin accepţia dată naturii 
valorii ca idealitate în sine, „abia Hartmann precizează în ce constă 
acel «în sine» al valorii, despre care vorbea Rickert: nu valabilitatea 
(Rickert), nici esenţa intențională (Scheler), ci structura ideală, 
fundamentul valabilității şi al esenței: idealitatea ca «fel al existenţei», 
ca un mod cu totul nou al lui a fi; căci a fi poate să însemne mai mult 
decât a fi real sau a nu fi (realul, ca opus realului), înseamnă şi 
idealul pur, ireductibil la esenţă, la logic sau la sfera matematicilor”*. 

Într-adevăr, dacă realul cuprinde fenomenele fizice concrete şi stările 
psihice, atunci prin ireal, opus realului, înțelegem atât obiectele din sfera 
subiectivităţii, care sunt ireductibile la psihic, dar dependente de actele 
intenționale, cât şi obiectele ideale, gândite ca independente de actele de 
vizare. Obiectele ideale includ, pe de o parte, obiectele matematice şi 
formele logice gândite ca independente de real, iar pe de altă parte, 
esenţialităţile degajate din real, dar care apar ca indiferente faţă de real. Din 
această categorie fac parte şi valorile. Ele sunt entități ideale în sensul că 





4 Nicolai Hartmann, Erik, Walter de Gruyter et Co., Berlin, 1926, p. 108. 
; Ibidem, p. 109. 
6 Alexandru Boboc, Nicolai Hartmann şi realismul contemporan, 
Editura Ştiinţifică, Bucureşti, 1973, p.139. 

natura lor este diferită de ceea ce este real. Ele sunt, totodată, entităţi ideale 
„în sine” sau „pure” în sensul că apar nu numai ca diferite, dar şi ca 
indiferente faţă de real şi, cum crede Hartmann, ca independente de actele 
de vizare. În această privință, dacă admitem că valorile țin de însăşi esența 
raportului dintre om şi lume, deci de o structură care îl defineşte pe om în 
integralitatea sa, atunci vom conchide că există un primat al valorilor față 
de actele intenționale îndreptate asupra lor, iar nu invers. De aceea, se pare 
că accepţia dată de Hartmann naturii valorii este mai adecvată decât cea 
oferită de Scheler, care lega prea strâns valorile de actele de vizare. In 
schimb, sintagma de „Idei platoniciene” aplicată valorilor mi se pare mai 
puţin adecvată, cel puţin din două motive. Mai întâi, prin „Idei” Platon are 
în vedere nu numai valorile, ci şi modelele fenomenelor fizice şi, de aceca, 
folosirea expresiei „Idei platoniciene” ar putea duce la confundarea 
valorilor cu esențele lucrurilor. Apoi, la Platon, cel puţin în dialogurile de 
maturitate, ideile ca esențe sunt concepute nu numai ca diferite, ci şi ca 
rupte de lucruri. De aceea, în Evul mediu „Ideile platoniciene” au şi fost 
înțelese de realişti ca universalii care ar exista în mod real, de sine stătător. 
Or Hartmann nu conferă valorilor o pseudo-existență reală, chiar dacă 
Scheler, printr-o interpretare forțată, i-a apreciat axiologia ca o revenire la 
realismul medieval. Accepţia dată de Hartmann naturii valorii în raport cu 
ceea ce este real a fost redată cel mai nuanţat de el însuşi, care afirmă că 
valorile au o „ființă ideală”, care nu este „o ființă pentru sine”, ci este „una 
în dependenţă de condiţiile diferite ale ființării”, astfel încât „în sine”-le 
valorii „există numai în raport cu actele de cuprindere (sesizare) valorică”. 

Entităţi ideale în sine, distincte de realităţile perceptibile, 
valorile, va adăuga Hartmann, nu pot fi cunoscute decât printr-o 
intuiţie afectivă, printr-un sentiment a priori al valorii. 


4.2. Valoare şi valorizare 


Hartman arată că din contrastul dintre natura sau ființa absolută 
a valorilor şi relativitatea prezenţei lor în lumea reală decurg câteva 
consecinţe importante privind distincţia dintre valoare şi valorizare. 

În primul rând, valorile nu sunt o simplă funcție a valorizării 
realizată de opinia cuiva izolat sau rezultată din mediul de vieţuire, 
pentru că, „dimpotrivă, opinia (şi valorizarea) depind de faptul dacă 
valorile există şi sunt în momentul acesta actuale”. 





7 Nicolai Hartmann, Problema valorii în filosofia contemporană, op. 
cit., p. 110. 

8 Ibidem, p. 106. 

În al doilea rând, „orice aşa-numită relativitate a valorii — chiar 
cea istorică — nu este relativitatea proprie a fiinţei valoare însăşi, ci 
numai una: 1) a condiţiilor ființei înfățișării (ivirii) sale şi a actualități 
sale în real şi 2) a valabilității în conştiinţa valorii”. În ce priveşte 
conştiinţa valorii, aceasta se orientează după configurația actuală de 
valori, deci depinde de condiţiile care aparţin de materia valorii (de 
conţinutul concret ce revine valorii). 

În al treilea rând, dacă sunt date condiţiile ființării valorii, un 
comportament este valoros chiar dacă nu e resimțit de cineva ca atare, 
pentru că ceva care e valoros în anumite împrejurări e mereu astfel, ceea ce 
înseamnă că a fi valoros nu e acelaşi lucru cu a fi considerat ca valoros. 

Hartmann consideră că sentimentul valorii oferă o perspectivă 
relativă asupra valorilor, prezentând anumite valori care fuseseră valabile în 
trecut ca nevalabile în prezent, datorită a două fenomene: „îngustimea 
conştiinţei valorii” şi „schimbarea (fluctuaţia) privirii valorice”. Ingustimea 
conştiinţei valorii constă în faptul că orice percepere a valorii e limitată 
pentru că valorile nu pot fi sesizate toate concomitent, ci recunoaşterea lor 
se realizează în funcție de maturizarea sentimentului valorii, care depinde 
de condiţiile istorice. Cât priveşte „schimbarea privirii valorice”, aceasta e 
totuna cu condiționarea istorică a „valabilității”, pentru că această fluctuaţie 
depinde de faptul că raporturile de viață au un caracter istoric, astfel încât, 
în orice timp, conştiinţa cuprinde numai o parte a lumii valorilor. 

Mai precis, Hartmann consideră că factorii care influenţează 
conştiinţa valorii se află în valori, în raporturile de viaţă variabile şi, 
totodată, în mişcarea proprie spiritului. In legătură cu spiritul, el 
susține că acesta actualizează anumite grupe de valori în funcţie de 
temele sale şi de condiţiile istorice şi că, odată actualizate (realizate) 
anumite valori, spiritul se îndreaptă spre noi valori. 


4.3. Clasele de valori, modul de fiinţare 
şi autonomia valorilor 


Teza unui „în sine” al valorii în genere va fi reluată şi 
particularizată de consideraţiile hartmanniene privind diferitele specii 
de valori şi conexiunile dintre ele. 

Hartmann distinge următoarele clase de valori, de la cele mai 
joase la cele mai înalte: 





? Ibidem, p. 107. 

1) valori ale bunurilor (ale utilității directe, ale mijloacelor, ale 
raporturilor de fapt); 

2) valori ale plăcerii (ale agreabilului); 

3) valori ale vitalului; 

4) valori etice; 

5) valori estetice; 

6) valori ale cunoaşterii; 

7) valori religioase. 

Clasele amintite sunt grupate, la rândul lor, în inferioare şi 
superioare. În clasele inferioare sunt cuprinse valorile de bunuri, cele 
ale plăcerii şi cele ale vitalului, iar în clasele superioare — toate 
celelalte: etice, estetice, teoretice, religioase. 

Referitor la clasele inferioare de valori, Hartmann consideră că 
modul de finanţare şi valabilitatea acestora sunt ancorate univoc în 
raporturile reale ale ființei. Astfel, valorile de bunuri au la bază 
utilitatea (intenţionată sau lipsită de scop) pentru subiect, un bun fiind 
ceva avantajos unei ființe vii sau unui om, iar un rău — ceva 
dezavantajos. Valorile plăcerii, „ca pure valori ale sentimentului. . 
sunt suverane şi nu sunt supuse nici unei relativități”"?, adică ele sunt 
independente de raportările exterioare la excitantul real al plăcerii sau 
neplăcerii. Valoarea de viață acordată sănătăţii, puterii, supleţei, 
reactivităţii iuți şi sigure, siguranţei stabile a instinctelor este, ca şi 
valoarea de bunuri cu care se poate schimba reciproc, un raport de 
fiinţare şi de finalitate. 

În schimb, valorile superioare, cele ce fac ca viaţa însăşi să fie 
prețioasă, tocmai pentru că sunt superioare, nu mai pot fi derivate nici 
din raporturi de ființare şi nici din finalităţi, ci sunt ireductibile. În 
acest sens, Hartmann afirmă: „Ceva atât de preţios (Wertvolles) este o 
valoare în sine (Eingenwert)”!!, nederivabilă, absolută. De exemplu, 
valorile etice nu pot rezulta din conexiunile fiinţei, devreme ce ele 
sunt valori opuse fiinţei şi care exprimă un „trebuie”. 

Clasele de valori distinse de Hartmann se aseamănă cu cele 
evidenţiate de Scheler, care reunea valorile etice, estetice şi teoretice 
în categoria mai largă a valorilor spirituale. Totodată, clasificarea 
hartmanniană se şi deosebeşte de tabloul axiologic schelerian prin 
faptul că nu admite valorile religioase ca existenţe certe, ci le 





10 Nicolai Hartmann, Estetica, Editura Univers, Bucureşti, 1974, p. 378. 
"1 Ibidem, p. 378. 

recunoaşte numai sub presupoziţia nedovedită a existenţei unei 
divinități. 

Hartmann este preocupat, de asemenea, să argumenteze că 
fiecare specie de valoare rămâne autonomă în raporturile ei cu alte 
specii valorice, după cum vom arăta în continuare. 

Valorile de bunuri se fundează pe cele vitale, deci cele joase pe 
cele mai înalte, în sensul că un lucru este bun nu în sine, ci „pentru” o 
ființă vie (plantă, animal, om), căreia îi e de folos, fie că i se 
conştientizează sau nu utilitatea, aşa cum apa, aerul, lumina sunt 
bunuri pentru orice vieţuitoare. În măsura în care omul este şi purtător 
de valori spirituale, se poate spune că, mai larg, valorile de bunuri se 
fundează nu doar pe valori vitale, ci şi, în genere, pe clasele de valori 
mai înalte. În acest caz, clasa valorilor de bunuri devine foarte mare: 
de la valorile de bunuri pentru funcţiile vitale până la valorile de 
bunuri spirituale, pe care nu le pot avea decât persoanele sau 
conduitele lor față de alte persoane, cum ar fi prietenia, bunăvoința, 
dragostea, care sunt deja condiţionate de valori etice, fiind „valori de 
bunuri depozitate în valorile morale”"?. 

Dat fiind faptul că, potrivit lui Hartmann, „bunul” nu trebuie 
înțeles ca un lucru, valorile de bunuri au ca purtători nu doar „lucruri, 
obiecte sau raporturi naturale”, cum credea Scheler, ci orice „raport de 
fapt”, orice conjuncție de evenimente, aşa cum fericirea ca valoare 
este, de regulă, „legată de anumite împrejurări de viață, tocmai de 
raporturile de fapt”. 

Din faptul că valorile de bunuri prezintă o gamă largă de 
purtători, de la lucruri la comportări personale, şi se fundează pe 
valorile vitale sau pe valori spirituale, care înnobilează viaţa, nu 
rezultă că ele, valorile de bunuri, ar fi reductibile la celelalte valori, 
mai înalte. 

Situate între valorile de bunuri şi cele vitale, valorile plăcerii ar 
putea fi şi ele identificate fie cu unele, fie cu altele. Ele ar putea fi 
confundate cu valorile de bunuri, întrucât ceea ce produce plăcere este 
un bun, cum ar fi căldura pe timp de iarnă. Distincția dintre cele două 
tipuri de valori devine însă clară dacă valoarea plăcerii este 
considerată sub aspect subiectiv, ca valoare a plăcerii resimțite, iar nu 
a lucrului care produce plăcere. Valorile plăcerii pot fi confundate şi 
cu cele vitale în măsura în care, de regulă, ceea ce este plăcut este, 





2 Ibidem, p. 368. 
'5 Ibidem, p. 369. 

totodată, folositor vieţii, iar ceea ce e neplăcut îi este dăunător. 
Totuşi, plăcutul nu este totuna cu vitalul, pentru că plăcutul poate fi şi 
vătămător, cum este cazul oricărui exces sau oricărui drog, după cum, 
am adăuga, şi neplăcutul poate fi, uneori, vital, aşa cum se întâmplă cu 
un medicament amar. 

Valorile vieții interferează, după cum am văzut, cu valorile de 
bunuri şi cu cele ale plăcerii. Ele se află însă în conexiune şi cu valori 
mai înalte, cum ar fi cele etice şi cele estetice. 

Valorile de adevăr au ca purtător judecata. 

Valorile morale au ca purtător omul ca persoană. Mai precis 
spus, ele au ca purtători persoane, sau acte, atitudini şi simțăminte ale 
acestora, pentru că sunt valori liber-consimțite şi numai persoanele au 
libertate, pe care o manifestă în actele lor etc. 

Totodată, toate valorile morale se întemeiază pe valori de 
bunuri, pentru că un gest moral constituie şi un bun pentru cel căruia i 
se adresează, dar rămân autonome faţă de valorile de bunuri ataşate, în 
sensul că gestul moral al unei persoane continuă să fie moral chiar 
dacă cealaltă persoană, căreia i se adresează, îl înțelege ca atare sau 
nu. În acest sens, valorile morale, spre deosebire de valorile de bunuri, 
nu sunt relative la cineva „pentru” care ele sunt valori. 

Dat fiind faptul că se întemeiază pe valori de bunuri, valorile 
morale, deşi aparţin unor persoane ca subiecte, au de-a face şi cu 
lucruri sau persoane ca obiecte, pentru că presupun o acţiune asupra 
unor lucruri în folosul unor persoane. De exemplu, un om cinstit 
respectă un bun străin (proprietatea străină), pe când un hoţ nu. In 
ambele cazuri se are în vedere faptul că lucrul străin are o valoare de 
bunuri. Sau gestul de a fi complezent față de cineva (de a-l ajuta) sau 
de a-i face un dar constituie o valoare de bunuri şi capătă, de regulă, 
forma valorii unui raport de fapt. 

Hartmann arată că autonomia valorii morale faţă de valoarea de 
bunuri constă nu numai în aceea că se conservă ca atare indiferent de 
faptul dacă e sau nu recunoscută şi ca bun de către destinatarul ei, ci şi 
în elementele care urmează şi care au putere de lege. 

1) Valoarea morală nu include ca parte constitutivă valoarea de 
bunuri ataşată sau, altfel spus, „valoarea care întemeiază nu revine în 
cea întemeiată”!*. De exemplu, echitatea unui om drept, care împarte 
echitabil un bun, nu cuprinde în ea valoarea bunului împărțit. 





14 Ibidem, p. 374. 

2) Înălțimea valorii morale nu depinde de înălțimea valorii de 
bun pe care se întemeiază. De exemplu, cineva poate fi caritabil şi 
dacă valoarea obolului său e mai mică. 

3) Realizarea valorii morale nu depinde de realizarea valorii de 
bunuri pe care se întemeiază. Astfel, din punct de vedere moral, 
intenția importă, iar nu faptul că realizarea ei a condus sau nu la bunul 
scontat. 

Aşadar, valoarea morală este autonomă față de valoarea de 
bunuri: 1) atât prin conținut, 2) cât şi prin nivelul ei valoric, 3) precum 
şi prin realizarea ei. 

Dat fiind faptul că valoarea morală apare sau se fixează (se 
întemeiază, cum zice Hartmann) pe fondul unei valori de bunuri 
vizate (intenţionate) de om, rezultă că, în orice acţiune, voință sau 
intenţie etică, valoarea morală apare în intenţie şi, în acest sens, este 
valoare a intenţiei, dar nu este ea însăşi intenţionată. Scheler 
formulase acest raport dintre cele două valori sub forma unei legi, 
potrivit căreia scopul acţiunii nu este valoarea morală, ci este 
valoarea de bunuri, prima (valoarea morală) apărând „pe spatele, pe 
suportul actului”. Hartmann nuanţează această lege, arătând că există 
şi unele valori morale care pot fi direct intenţionate şi, deci, 1) fie 
poruncite, 2) fie năzuite, 3) fie chiar realizabile prin năzuință 
(străduință), după cum urmează: 1) Por fi poruncite valorile 
„inculcabile” prin educaţie, cum ar fi hărnicia, continuitatea, simţul 
ordinii, autodisciplina, stăpânirea de sine, echitatea. Nu pot fi 
poruncite dragostea, încrederea ş.a. 2) Pot fi năzuite cele mai multe 
valori morale, dar, de regulă, ele nu trebuie năzuite în chip direct, 
pentru ca etosul să nu se transforme în contrariul său. Este de 
nestrăduit valoarea individualităţii, aşa cum, în domeniul valorilor 
de bunuri, fericirea nu poate fi nici ea realizată prin străduință. 
3) Sunt realizabile (prin străduință) toate valorile morale, cu o 
excepţie: puritatea (respectiv, ingenuitatea), care poate fi pierdută, 
dar nu redobândită. La fel, în domeniul valorilor de bunuri, nu pot fi 
realizate tinereţea, frumuseţea şi nevinovăția. Cu toate nuanţările 
aduse, Hartmann susține că legea lui Scheler rămâne valabilă atât în 
sensul că, de regulă, etosul nu trebuie năzuit în chip direct, cât şi în 
măsura în care, în educaţie şi chiar în autoeducaţie, valoarea morală 
intenţionată nu e identică pe deplin cu valoarea morală a intenției, a 
străduinței. De exemplu, pedagogul se străduieşte să-i inculce 
elevului dragostea de ordine, continuitatea (constanţa) etc., dar o 
face din conştiinţa datoriei, din dăruirea faţă de popor şi stat etc. 

Prin purtătorul lor, valorile estetice se înrudesc atât cu valorile 
de bunuri, cât şi cu cele ale plăcerii. Pe de o parte, ca şi valorile de 
bunuri, ele pot avea orice purtător, de la lucruri, organisme, persoane 
şi până la „lucruri” alcătuite de oameni sau chiar fantezii obiectivate, 
căci frumosul poate să aparțină fie naturii, fie omului, fie obiectelor 
artei. Pe de altă parte, valorile estetice se înrudesc şi cu cele ale 
plăcerii, pentru că sunt legate nu numai de obiecte, ci şi de acte de 
receptare şi valorificare estetică şi, deci, de acte ale plăcerii. Totuşi, 
ele se specifică prin felul obiectului şi felul plăcerii. Pentru a contura 
acest specific, Hartmann prezintă opera de artă ca raport cu patru 
termeni, şi anume: 1) planul real din față (materialul sensibil, fondul 
de reprezentări al operei); 2) planul din spate, ireal (fondul spiritual al 
operei sugerat de planul sensibil), 3) spiritul viu al receptorului; 
4) spiritul producător al artistului, care, de regulă, rămâne în spate. In 
cazul frumosului natural şi al frumosului uman, lipseşte cel de-al 
patrulea termen. Prin urmare, pe linia obiectului, valoarea estetică 
diferă de orice valoare de bunuri prin faptul că nu rezidă nici în planul 
(obiectul) sensibil, nici în cel spiritual, ci presupune raportul de 
apariție între cele două planuri, iar acest raport nu subzistă decât 
pentru un spirit viu. Pe linia subiectului, valoarea estetică se distinge 
de valoarea plăcerii prin faptul că actul receptării estetice este mai 
întâi un act de intuiţie în raport cu planul sensibil şi, apoi, într-o a 
doua viziune, suprasensibilă, un act de plăcere. 

Stabilind specificul valorilor estetice, Hartmann le va deosebi, 
pe de o parte, de cele etice, iar pe de altă parte, de toate celelalte. 

Hartmann susţine că valorile estetice nu pot fi reduse la cele 
etice, cum încercase estetica tradițională. El afirmă că o primă 
diferență între cele două tipuri de valori constă în faptul că valorile 
estetice pot avea ca purtător tot ce este, pe când cele etice aparțin 
numai omului. Altă diferenţă priveşte faptul că valorile estetice sunt 
ale obiectului, iar cele etice — ale actului. 

Potrivit lui Hartmann, valoarea estetică diferă radical de toate 
celelalte tipuri de valori, inclusiv de cele morale, prin faptul că este 
singura care „nu este valoare a ceva absolut real, sau existând în sine, 
cum e socotită aceea a valorilor de bunuri, a valorilor vitale şi a 
valorilor etice, ci valoare a ceva ce nu constă decât în apariţie, aşadar 
valoare a ceva ce e numai obiectualitate ca atare”!5. 





15 Ibidem, p. 385. 
56 


Universitatea Spiru Haret 


În concepţia lui Hartmann, valorile estetice, deşi diferite de toate 
celelalte, se fundează totuşi pe celelalte, fie pe cele morale, fie pe cele 
vitale, fie pe cele inferioare, pentru că şi moralitatea, şi omul, şi natura 
devin material al artelor sau, mai larg, sunt purtătoare ale frumosului. 

Valorile estetice care se fundează pe valori vitale sunt 
condiționate de acestea în sensul că sentimentul a ceea ce este frumos 
în plan moral presupune în prealabil sentimentul a ceea ce este moral. 
Prin urmare, acest tip de fundare poate fi întâlnit în următoarele 
cazuri: în primul rând, în formele literaturii, cum sunt creaţia poetică, 
epopeea, romanul, lirica, pentru că în acest material literar este 
prezentă şi latura morală; în al doilea rând, în artele plastice (în 
pictură şi sculptură) în măsura în care acestea reprezintă raporturi 
omeneşti, în al treilea rând, în artele care nu reprezintă ceva concret, 
în măsura în care în ele apare şi viaţa sufletească; în al patrulea rând, 
în frumosul uman aşa cum există în viaţă. 

Valorile estetice care se fundează pe valori vitale sunt 
condiționate de acestea în sensul că, pentru a înţelege frumuseţea 
vieţii, trebuie să resimţi, ca momente ale valorii vitale, diferite calităţi 
vitale, cum ar fi „mişcarea, încordarea, elasticitatea, reuşita somatică, 
dar şi odihna, destinderea, sănătatea”!€ şi chiar sentimentul sexual. 
Asemenea condiționări se întâlnesc în artele plastice care înfăţişează 
corpuri omeneşti sau de animale, în creaţia poetică în genere, unde 
„materialul conţine lupta cu sărăcia, cu foamea, cu boala sau cu un alt 
rău, acolo unde el prezintă pasiune adâncă, gelozie elementară sau o 
trezire delicată şi timidă a iubirii” şi chiar în muzică dacă structurile 
ei interioare privesc nu doar sufletul, ci şi stările corporale. 

Valorile estetice al căror material este luat din sfera vieţii umane 
se pot funda şi pe valorile de bunuri sau pe cele ale plăcerii, care 
străbat acest material. Ele se pot întemeia pe valori de bunuri şi în 
mod indirect, în cazul în care, în mod direct, se sprijină pe valori 
morale, care, se ştie, sunt subîntinse de valori de bunuri. În cazul 
fundării pe valorile inferioare de bunuri sau ale plăcerii, sentimentul 
frumosului presupune şi sesizarea valorii bunurilor mânuite într-o 
acțiune sau, respectiv, sensibilitate pentru ceea ce este dulce sau 
dureros pentru persoanele angajate într-o situație. 

Hartmann argumentează că, ireductibile la valorile pe care se 
sprijină, valorile estetice rămân autonome: 1) prin conținut, 2) prin 





16 /bidem, p. 390. 
7 Ibidem, p. 392. 

nivelul valoric şi 3) prin înfăptuire. El conchide că legea fundării 
valorilor estetice nu se deosebeşte de cea a valorilor etice, cu excepţia 
valorilor estetice prezente în ornamentică, pentru că acestea nu se 
întemeiază pe etic, nici pe vital, nici pe valorile inferioare ale 
bunurilor sau ale plăcerii, ceea ce, uneori, este şi cazul valorilor 
arhitecturii. În schimb, amintita lege a fundării îşi subordonează atât 
frumosul artistic, cât şi pe cel extra-artistic, fie biologic, fie uman. 

Conchizând asupra statutului valorilor estetice, Hartmann afirmă 
că acestea, ca şi cele morale, sunt atât relative, cât şi absolute, şi 
anume, ele sunt relative nu numai prin fundarea lor pe alte tipuri 
valorice, ci şi ca relativitate exterioară istorică, prin transformarea 
istorică a conştiinţei valorii şi prin îngustarea acestei conştiinţe. Ele 
sunt şi absolute şi au valabilitate universală în sensul că o valoare 
estetică, odată cunoscută, poate fi recunoscută ori de câte ori reapare 
în istorie o conştiinţă adecvat orientată. 


4.4. Problemele fundamentale ale eticii 
şi omul modern 


Aprofundând analiza valorilor etice şi a celor estetice, Hartmann 
s-a preocupat nu numai de specificitatea, ci şi de finalitatea acestora în 
afirmarea autentic umană a omului. În introducere la Etica sa, el a pus 
accent pe legătura eticului cu viaţa şi libertatea umană, plecând de la 
analiza a două probleme etice socotite fundamentale. 

Hartmann susţine că prima problemă fundamentală a eticii este 
conținută de întrebarea kantiană „Ce ar trebui să facem?”. El afirmă că 
semnalata problemă se află la mijloc: între realitatea vieţii (cu problemele 
ei cotidiene şi cele hotărâtoare) şi idealurile noastre. Argumentând, 
Hartmann arată că amintita problemă este o problemă practică, pentru că 
trebuie să-i răspundem prin acţiune, uneori chiar fără să ne conştientizăm 
hotărârea şi, mai ales, consecințele față de care suntem responsabili. 
Aşadar, răspunsul dat nu e doar cognitiv, teoretic. 

Având în vedere caracterul complex al primei probleme 
fundamentale, Hartmann consideră că aceasta cuprinde două părți. 
Prima se referă la acțiunea omului în lume, la raportul activ om-lume, 
la imperativul care trebuie să-l călăuzească pe om, iar a doua priveşte 
interioritatea umană, receptivitatea omului față de lume. Cu alte 
cuvinte, prima problemă a eticii ridică în faţa omului două cerinţe: ) 
stabilirea imperativului şi 2) „participarea la plinătate, să fii sensibil la 

ceea ce este important, să fii deschis pentru tot ce reprezintă sens şi 
valoare”"5. 

După cum precizează Hartmann, răspunsul eticii la problema 
imperativului nu e unul concret, particular, pentru fiecare situație în 
parte, ci e un răspuns general, de care depind cele particulare. Astfel, 
etica ne învaţă să judecăm. În cuvintele autorului, etica „nu defineşte 
«ce»-ul propriu-zis al imperativului, însă dă criteriile după care acesta 
poate fi recunoscut”!”. Şi anume, „ea se orientează direct spre ceea ce 
este creator în om” şi „numai astfel ea poate să fie practică: în măsura 
în care arată, întreţine şi maturizează tot ce este practic în om, 
respectiv ceea ce este activ şi apt pentru creaţie spirituală în el”. 
Caracterizând caracterul practic al eticii, al imperativului ei, Hartmann 
observă că, spre deosebire de alte domenii ale vieții, care sunt practice 
în sensul găsirii unor mijloace şi căi de realizare a scopurilor deja 
precizate, etica este practică în sens invers, în sensul că ea caută, în 
mod primordial, să găsească „scopuri bune absolut ireductibile”?!. Şi 
el conchide că fiecare om trebuie să soluţioneze această cerinţă a eticii 
în mod autonom, dacă nu cu gândul, cel puţin prin faptele sale. 

Hartmann consideră că răspunsul omului la întrebarea „Ce 
trebuie făcut?”, mai exact — la prima cerinţă a întrebării: stabilirea 
imperativului, depinde de satisfacerea celei de-a doua cerinţe: 
participarea la plinătatea lumii, adică de „atitudinea interioară a 
omului”, de „etosul său ca luare de poziţie”?. Argumentând înrudirea 
dintre cele două cerinţe, Hartmann respinge rigorismul moral pe motiv 
că acesta ignoră plinătatea vieţii, ca şi cum realitatea ar trebui să fie 
inferioară valoric. Adversativ, el afirmă: „Etica pură a imperativului 
este amăgire morală, este orbire valorică faţă de ceea ce este real””. 

Potrivit lui Hartmann, cea de-a doua problemă fundamentală a 
eticii se află în conexiune cu prima şi constă în întrebarea „Ce este 
valoros în viaţă, în lume în general?” El observă că a doua problemă o 
precede logic pe prima, pentru că omul nu cunoaşte ce trebuie făcut 
dacă nu ştie în ce constă valoarea sau lipsa de valoare a diverselor 
situații. Cunoscând ce este important, omul îşi conferă un sens. 





18 Nicolai Hartmann, Etica. Introducere, în Vechea şi noua ontologie şi 
alte scrieri filosofice, ed.cit., p.124-125. 
9 Ibidem, p. 117. 
% Ibidem, p. 118. 
21 Ibidem, p. 123. 
* Ibidem, p. 124. 
3 Ibidem, p. 127. 

Aşadar, omul se raportează la lume atât teoretic, cât şi, mai ales, 
practic, atitudinal, căci el „este în primul rând practic, şi în al doilea 
rând abia teoretic”. Atitudinal, el participă la evenimente cu „interes, 
cu sentimentul valoric”. 

Hartmann observă că, în realitate, cei mai mulți oameni sunt 
dominați de egoism, de interese înguste de viață. De aceea, la ei 
sentimentul valorii este limitat, viața spirituală este săracă şi, în 
consecință, viaţa morală e limitată. Aşa cum un om nu priveşte, de 
regulă, cu iubire la situaţia altui om, tot aşa spiritul de partid e orb față 
de valoarea politică a altui partid, un popor ignoră particularităţile şi 
interesele altui popor. In ce-l priveşte pe individ, în genere, acesta e 
limitat la viaţa grupului său, aşa cum o înţelege prin prisma epocii sale 
şi a gândirii sale. Abia când individul priveşte retrospectiv, el pune 
accent valoric pe momentele care puteau fi pline de conţinut etic, dar 
atunci este prea târziu. La fel, la nivelul societăţii, conştiinţa istorică 
reface un palid tablou general al vieţii pe lângă care am trecut, dar, şi 
în acest caz, reconstituirea vine prea târziu pentru actorii acestui 
tablou. Prin urmare, Hartmann observă că există o asemănare şi o 
influențare reciprocă între viața morală în mic şi viaţa morală în mare. 
El conchide că, dacă nu priveşti în jurul tău cu iubire, vei trece 
indiferent pe lângă ceva, orb faţă de valori şi risipindu-le. 

Autorul Eticii consideră că sentimentul valorii ar putea fi educat 
atât prin artă, cât şi cu ajutorul filosofiei morale, al eticii. Arta 
dramatică ar fi însă cea care ar putea în cea mai mare măsură să 
evidențieze plastic şi să pună pe prim plan conţinutul valoros al 
situației omului. Hartmann susține că omul modern nu doar poate fi 
educat, ci şi are nevoie, mai mult decât oricând, de trezirea conştiinţei 
valorii tocmai pentru că, pe de o parte, este agitat, grăbit, lipsit de 
răgazul contemplării, lipsit de sens, axat pe nou, pe senzaţie, iar pe de 
altă parte, apatic, blazat, fără capacitatea de a mai admira, de a se mai 
uimi, de a se mai entuziasma. Dimpotrivă, „omul etic este, în toate, 
replica grabei şi obtuzităţii. El este cel care vede valoric, sapiens în 
cea dintâi accepţie a cuvântului: «cel care gustă»””. În spirit hegelian, 
Hartmann crede că în decăderea etosului actual se află germenele unui 
nou etos. El susține că etica nouă, reprezentantă a noului etos, 
„înseamnă un fel de pasiune pentru fapte, o nouă dăruire, un nou 
respect în fața a ceea ce este măreț”. 





” Ibidem, p. 129. 

% Ibidem, p. 139. 

% Ibidem, p. 140. 

Prin consideraţiile sale privind problemele de bază ale eticii, 
Nicolai Hartmann a înnoit perspectiva asupra imperativului moral, 
substituindu-l pe cel formal, kantian, cu un imperativ plin de conţinut, 
ancorat în bogăţia reală a vieţii şi, înainte de toate, în faptele creatoare 
ale omului. În acest sens considera el că întrebarea „Ce trebuie să 
facem?” trebuie dublată cu întrebarea „Ce este valoros în viaţă, în 
lume în general?”, că soluţionarea ambelor chestiuni presupune 
participarea omului la plinătatea vieţii şi că sentimentul moral al 
omului modern poate şi trebuie să fie educat. Regăsim în ideile 
amintite accepţia dată valorii în general şi valorii morale în particular 
ca entitate ireductibilă la real, dar multiplu condiționată de situaţiile 
concret-istorice, de spiritul uman individual şi de cel general. 


4.5. Finalitatea valorilor etice şi a celor estetice 


Tot în contextul raportului dintre valori şi realitate şi în strânsă 
legătură cu specificul lor, îndeosebi cu purtătorii specifici, Hartmann 
abordează şi problema finalităţii valorilor etice şi a celor estetice. De 
finalitatea valorilor etice se ocupă în Etica, iar de cea a valorilor 
estetice, mai întâi în studiul din 1926 privind Poziţia valorilor estetice 
în domeniul valorilor în genere, apoi şi în Estetica. 

În semnalatul studiu din 1926, valorile estetice sunt diferențiate 
de cele etice atât prin purtătorul specific, cât şi prin finalitate. 

In ce priveşte purtătorul specific, se menţionează că valoarea 
etică este valoarea a ceva ce există în sine (act, voinţă, fel de a gândi), 
iar nu pentru noi, în timp ce valoarea estetică este a unui „lucru” ce nu 
există independent, ci există pentru un subiect contemplativ, deci este 
valoare a obiectului ca obiect, a fenomenului ca fenomen. In cuvintele 
autorului, ele nu sunt nicidecum valorile unui „existent în sine” („an 
sich Seiendes”), ci „ţin de fiinţa obiectului pentru noi”. Dar valoarea 
estetică nu e ea însăşi fenomen, ci există dincolo de fenomen şi de 
obiect, prezentând, ca şi celelalte valori, un „în sine” ireductibil la 
obiectul estetic, care e purtătorul ei, un „în sine idea'%. 

Cât priveşte finalitatea, valorile etice au tendinţa de a se realiza 
(de a se impune în real) şi ele se pot realiza prin om, pe când valorile 
estetice nu se realizează nici prin sine, nici prin om (artist), pentru că 
ele nu se fixează în real, ci se statornicesc într-un strat-fundal al 





27 N dai pa f ză : sat 
Nicolai Hartmann, Poziţia valorilor estetice în domeniul valorilor în 


genere, în Vechea şi noua ontologie, ed. cit., p. 141. 
8 Ibidem, p. 146. 

creaţiilor, care e purtat de real şi apare numai prin real. Valoarea 
estetică nu aparţine nici planului din spate, nici celui din față, nici 
idealului, nici realului, ci este a raportului dintre cele două planuri. Ea 
este prezentare (Darstellung) în real, nu realizare. In sfera 
fenomenului, puterea valorii estetice este însă nelimitată, putând să-l 
modeleze după alte legi, legile artei. In măsura în care poate înfățişa în 
sfera fenomenului valori din cele mai înalte, valoarea estetică poate 
influenţa, indirect, şi procesul istoric real, deşi este indiferentă faţă de 
real şi tinde spre derealizare. In real, ea influențează doar viaţa 
artistului, „dar nu în realizarea ei în el însuşi (în om), ci în 
«prezentarea» (Darstellung) ei într-un altul”, în opera de artă. 

Hartmann reia problema libertăţii creatorului de artă şi în 
Estetica sa. Aici, el reafirmă că, spre deosebire de valorile etice şi 
celelalte, valorile estetice sunt ale derealizării, ale îndepărtării de real 
prin libertatea nemărginită a creatorului de a modela după cum 
socoteşte, de a suspenda raportul real dintre necesitate şi posibilitate în 
necesitate. Libertatea nemărginită a creatorului de artă de a oferi idei 
sub forma de imagini îi asigură şi deosebita lui putere de a convinge. 

Situând valorile în orizontul ontologic al idealităţii, Hartmann 
n-a ignorat nici condiţionarea acestora de către real şi nici puterea lor 
asupra realului. 





” Ibidem, p. 155. 

Prin lucrarea sa Filosofia valorii, elaborată între anii 1913-1918 
la îndemnul renumitului profesor şi sociolog Dimitrie Gusti şi 
susținută ca teză de doctorat în 1918, Petre Andrei a realizat prima 
cercetare românească sistematică a problematicii valorii, în care a 
analizat principalele orientări axiologice de până atunci şi a propus o 
axiologie proprie, competitivă cu cele luate în discuție şi deosebit de 
sugestivă şi pentru încercările teoretice actuale. Disertaţia din 1918 
fusese schițată, în prima ei parte, în studiul intitulat Despre procesul 
de cunoaştere şi recunoaştere a valorilor şi precedată de alte trei 
studii complementare: Personalitatea ca valoare socială (studiu 
apărut în „Les archives de sociologie et de criminologie”, nr. 5/1914, 
Jassy), Problema valorii în drept (în op. cit.) şi Valorile estetice şi 
teoria empatiei (în „Convorbiri literare”, nr. 10, oct. 1915). Prin 
scrierile amintite şi îndeosebi prin Filosofia valorii, publicată postum 
de Dimitrie Gusti în 1945, Petre Andrei va fi recunoscut în 
postumitate drept cel dintâi axiolog român. 


1.1. Importanţa cunoaşterii valorilor şi caracterul axiologic al 
filosofiei 


În Prefaţa lucrării sale Filosofia valorii, Petre Andrei îşi 
motivează preocupările sale axiologice din anii primului război 
mondial prin faptul că, în împrejurările în care războiul distrusese 
multe valori, dar afirmase valoarea personalităţii fiecărui popor, 
neamul nostru trebuia să se regenereze şi să fie o personalitate, iar în 
acest scop fiecare om trebuia să se cunoască mai bine şi să aleagă cea 
mai justă valoare fundamentală pentru acţiune, să se deprindă cu 
„morala datoriei” în orice domeniu de activitate, să cerceteze temeinic 
toate problemele ivite, să fie el însuşi o personalitate. In consecință, în 
lucrarea sa, Petre Andrei va acorda un loc important concepţiei despre 
valoarea personalităţii individuale şi sociale tocmai pentru a contribui, 
prin clarificările aduse, la afirmarea acestei personalități în spaţiul 
nostru istoric şi cultural. 

In Introducere la cartea sa Filosofia valorii, Petre Andrei 
argumentează că „noţiunea valorii e o noțiune fundamentală pentru 

filosofie”!). Şi anume, arată că filosofia tinde spre două scopuri: 1) să 
explice lumea şi 2) să înțeleagă sensul (scopul, rostul) lumii şi pe acela 
al existenţei noastre. Realizarea ambelor obiective presupune prezenţa 
valorii. Astfel, conceperea lumii nu se reduce la pura explicaţie 
cauzală, căci, pentru a explica lumea prin principii ultime, trebuie nu 
numai să le găsim, să le cunoaştem, ci şi să legitimăm prin ele toate 
construcţiile minţii, deci să credem în ele, adică să le considerăm ca 
valori care se impun spiritului omenesc. La fel, a căuta sensul lumii 
înseamnă să cercetăm mai întâi scopul nostru în lume, ceea ce ne 
conduce, de asemenea, la stabilirea unor valori absolute, a unor 
idealuri în care să credem, care să ne ghideze în toate acţiunile noastre 
şi pe care să le realizăm. Valorile care intervin în cunoaştere sunt 
valori teoretice, iar cele care călăuzesc acțiunea — valori practice. 

In viziunea lui Petre Andrei, cele două orizonturi sau puncte de 
vedere ale filosofiei, cel teoretic şi cel practic, pe lângă faptul că 
presupun valorile, se şi întrepătrund. Potrivit lui, ele interferează, în 
primul rând, prin chiar facultăţile prin care omul se afirmă ca ființă 
duală, teoretică şi practică, şi anume reprezentarea şi, respectiv, 
voința, care sunt solidare, inseparabile. De aici, putem deduce că 
reprezentările şi ideile sunt însoţite de un consimțământ al voinţei, 
după cum idealurile fixate de voință au şi un suport cognitiv. In al 
doilea rând, teoreticul şi practicul se întrepătrund şi prin faptul că 
rezultatele teoriei sunt apreciate şi puse în practică, iar problemele 
practice ridică noi întrebări teoretice. De aceea, Petre Andrei respinge 
atât teoriile care nu recunosc prezenţa valorii în cunoaştere, sau care, 
dacă o recunosc, o socot transcendentă (concepţii susținute de 
Windelband şi Rickert), cât şi pe cele care admit valoarea numai în 
sfera vieţii practice, dar o lipsesc de un suport logic. În acest context, 
el insistă asupra faptului că ştiinţa operează şi ea cu valori, întrucât 
stabileşte şi ea anumite principii sau elemente ultime în care crede şi 
pe baza cărora construieşte şi apreciază noi cunoştinţe. 

Date fiind concepţiile care excludeau valoarea din cunoaştere şi 
cele care, reducând-o la viața practică, o concepeau unilateral, eticist 
sau psihologist, Petre Andrei conchide că axiologia, care tocmai se 
constituise, fiind denumită ca atare de Windelband (în a sa Einleitung 
in die Philosophie, Tibingen, 1914), trebuie să arate natura adevărată 
a noţiunii de valoare. 





! Petre Andrei, Filosofia valorii, în Opere sociologice, vol. 1, 
Editura Academiei, Bucureşti, 1973, p. 168. 

1.2. Geneza şi natura valorii 


În ce priveşte geneza valorii, Petre Andrei pleacă de la faptul că 
valorile apar în relația dintre subiect şi obiect şi că subiectul se implică 
în amintitul raport prin toate facultăţile sale definitorii: gândirea, 
afectivitatea, voinţa. 

Petre Andrei clasifică teoriile psihologice ale valorii, care exclud 
componenta logică a valorii, în trei categorii: 1) teorii personaliste 
(susținute de Kreibig, Krueger, Th. Lipps, Ehrenfels, Windelband, 
Schmoller, Simmel ş.a.), 2) teorii materialiste (afirmate de Meyer, 
Münsterberg, Heyn, Höffler, Höffding) şi 3) teoria simțirii 
intenționale (elaborată de Max Scheler). 

Teoriile personaliste consideră că valoarea depinde numai de 
subiect, şi anume: fie de sentiment, fie de voință. De aceea, ele concep 
valoarea ca „fenomen pur subiectiv”, ca „funcție psihică ocazionată de 
trebuinţe şi tendinţe pur subiective”, ca „reacție subiectivă la senzația 
sau reprezentarea unui lucru”. Aceste teorii susțin că toate 
fenomenele depind de subiectivitatea umană. 

Teoriile materialiste consideră că valoarea depinde numai de 
obiect, identificând-o cu o însușire inerentă lucrurilor şi independentă 
de recunoaşterea şi judecata noastră, şi anume cu acea proprietate a 
obiectelor care, cum spunea Höffding, procură o satisfacție imediată 
sau este un mijloc de preocupare a satisfacției. Deşi pun valoarea în 
dependență exclusivă de obiect, aceste teorii se încadrează în cele 
psihologice, pentru că afirmă că obiectul are valoare numai dacă 
produce în subiect o stare psihică, un sentiment al valorii sau o dorință 
a acestuia. Spre deosebire de concepțiile personaliste, cele materialiste 
susțin că fenomenele subiective depind de realitatea externă, 
obiectivă. 

Teoria simțirii intenționale, afirmată de Scheler, consideră că 
simțirea umană este intențională, adică orientată a priori, şi că valorile 
sunt calităţi care apar într-o simţire intențională. Admiţând că simțirea 
presupune o ordine, o legislaţie apriorică, Scheler conchide că există o 
ordine de valori independentă de alcătuirea subiectului psihic şi de 
schimbarea istorică a bunurilor exterioare. 

Petre Andrei îndreptățeşte întrucâtva fiecare din cele trei 
orientări, dar le va supune şi criticii. El apreciază personalismul şi 





? Ibidem, p. 175. 

materialismul pentru ideea importanţei subiectului şi, respectiv, a 
rolului obiectului în constituirea valorii, dar le obiectează faptul că, la 
limită, absolutizează subiectul şi, respectiv, obiectul. Din teoria 
simțirii intenţionale reţine ideea unei dispoziţii psihologice spre 
valoare, dar respinge teza că această dispoziţie ar fi calitativă, adică ar 
imprima chiar şi calitatea, felul specific, sau însuşirile valorilor, ceea 
ce ar echivala, din nou, cu absolutizarea rolului subiectului. 

In urma analizei concepţiilor psihologice, Petre Andrei conchide 
că „valoarea nu e un atribut nici al subiectului, nici al obiectului, ci (e) 
o relaţie funcțională a amândurora” 

Referitor la rolul axiologic al subiectului, Petre Andrei susține 
că subiectul are o dispoziţie psihică spre valoare, dar precizează că 
dispoziția respectivă se actualizează numai în relaţia ei cu obiectul. 
Pentru a determina natura acestei dispoziţii şi, deci, natura valorii, el 
revine la analiza concepţiilor personaliste, a celor emoţionaliste şi a 
celor voluntariste. 

Emoţionalismul (reprezentat de Paulsen, Simmel, Kreibig, 
Schmoller, Windelband, Rickert ş.a.) consideră că sentimentul este 
baza valorii, iar voluntarismul (exprimat de Ehrenfels, Friedrich von 
Wieser, Krueger, Rudol Eisler, Richter, Frischeisen-K5hler) afirmă că 
valoarea se întemeiază pe voință. 

Emoționaliştii pleacă de la premisa că raportul dintre subiect şi 
lucruri este în mod primordial afectiv. Astfel, ei consideră că, în 
funcţie de trebuinţele sale, începând cu cele biologice şi continuând 
cu cele determinate de societate, orice subiect are față de obiectele la 
care se raportează un sentiment de plăcere sau de durere, de aprobare 
sau de dezaprobare, sentiment care ar prevala față de elementele 
intelectuale sau volitive. În consecinţă, ei vor întemeia valoarea pe 
sentiment. În acest sens, Simmel, bunăoară, afirmă că valoarea este 
„un sentiment originar — de care legăm reprezentări”. Dintre 
emoţionalişti, Schmoller admite o concomitență între elementele 
afective şi cele cognitive, afirmând că orice impresie sau 
reprezentare e legată cu anumite sentimente de plăcere sau 
neplăcere, iar Meinong susţine chiar că unele sentimente de valoare 
sunt cauzate nu de obiecte exterioare, ci, în lipsa acestora, de 
judecata despre un obiect absent, astfel că sentimentele pot fi sau ale 
reprezentării, sau ale judecății. Tot el consideră că orice conţinut 





* Ibidem, p. 177. 

emoţional are şi un filon volitiv, astfel că valoarea rezultă dintr-o 
anumită combinaţie între sentiment şi dorinţă. 

Voluntariştii întemeiază valoarea pe voință pornind de la 
considerentul că, la obiectele cărora le atribuie valoare, omul se 
raportează nu numai prin sentiment ca stare pasivă, ci şi, mai profund, 
prin dorinţă ca element activ-volitiv, şi anume: fie prin dorința de a 
poseda obiectele respective, fie prin dorinţa ca ele să existe. In 
consecință, unii voluntarişti (ca Wundt, Frischeisen-K6hler, H. 
Richter, Herman Schwarz) au conceput valoarea ca scop dorit de 
voință. In general, voluntariştii au gândit că voinţa primează în raport 
cu sentimentele şi actele logice. Totuşi, unii voluntarişti, ca Hermann 
Cohen şi H. Miinsterberg, au susţinut că valoarea este produsă nu de 
orice voinţă , ci doar de voinţa pură, adică independentă de motive şi 
mobile sensibile, personale, dar călăuzită de adevăr şi, deci, de rațiune. 

În opoziţie cu cele două orientări, Petre Andrei a susținut că la 
geneza valorii concură toate facultăţile sufleteşti. Concluzia sa, care 
susține conlucrarea axiologică a principalelor facultăţi sufleteşti, este 
următoarea: „După noi, valoarea e o dispoziţie inerentă spiritului, care 
are ca formă fenomenală de manifestare raportul funcțional al unui 
subiect cu un obiect, obiectul fiind un motiv pentru actualizarea 
dispoziției psihice de valoare. Natura acestei dispoziții psihice a 
fenomenului valorii nu se poate reduce numai la sentiment şi voință, căci 
ea e un complex sufletesc în care intră toate elementele psihice. Noi 
credem că fenomenul valorii e un sentiment ce întovărăşeşte o judecată şi 
care caută să concretizeze obiectul său sub forma unui scop.” 

Din caracterizarea concluzivă dată de Petre Andrei valorii 
reținem, înainte de toate, distincția operată de autor, dar care a fost 
neglijată de comentatorii săi, între valoare ca dispoziție inerentă 
spiritului, ca tendință spirituală virtuală, potenţială, şi fenomenul 
valorii ca dispoziţie manifestată, actualizată şi motivată de obiect. 
Potrivit lui Petre Andrei, în timp ce valoarea în genere rămâne o 
dispoziţie virtuală, tipurile (speciile) de valori sunt actualizări diferite, 
particulare, ale dispoziţiei generale. In ce priveşte considerarea naturii 
valorii ca dispoziție fenomenalizată, subliniem următoarele elemente 
semnificative: 

a) fenomenul valoric e un complex sufletesc în care intră 
sentimentul, voinţa, judecata, într-un cuvânt toate elementele psihice; 

b) sentimentul însoţeşte o judecată, ceea ce presupune o 
anterioritate logică a judecății; 

c) sentimentul tinde să concretizeze obiectul său sub forma unui 
scop, ceea ce înseamnă că sentimentul reclamă dorinţa (voinţa) de a-şi 
apropria obiectul plăcerii şi de a-l respinge pe cel al neplăcerii. 

Luând în atenție accentul pus de Petre Andrei pe elementul 
intelectual, Alexandru Boboc remarca: „Autorul Filosofiei valorii 
rămâne, oarecum, ca şi Rickert, mai mult la discutarea valorii teoretice 
decât a valorii în genere””. Amintita remarcă lasă să se înțeleagă că la 
Petre Andrei valoarea teoretică apare ca valoare în genere sau ca 
model pentru celelalte valori. Plecând de la acelaşi accent pus pe 
elementul logic al oricărei valori, un alt interpret, Marin Aiftincă, 
opina: „Ni se pare că tocmai acest element intelectual, fără a fi 
exclusivist, devine, în ultimă instanţă, centru gravitațional al teoriei 
axiologice elaborată de Petre Andrei, ceea ce îl deosebeşte de filosofia 
kantiană şi neokantiană şi lărgeşte perspectiva raționalistă în filosofia 
contemporană a valorilor” 

În ce ne priveşte, vom încerca să circumscriem aprecierile 
amintite, în fond valabile, într-o perspectivă mai cuprinzătoare, în 
care, după opinia noastră, în explicarea genezei şi naturii valorilor, 
Petre Andrei pune un accent cel puţin la fel de puternic nu numai pe 
elementul logic, ci şi pe elementul afectiv şi chiar pe cel volitiv. 

Mai întâi, vom reda consideraţiile lui Petre Andrei care 
îndreptăţesc accentul pus de el şi de comentatorii săi pe elementul 
logic. În primul rând, deşi pleacă de la considerentul că „din punct de 
vedere psihologic între funcțiunile fundamentale nu este vreun raport 
de reducere cauzală””, totuşi, bazat pe datele psihologiei lui Wundt, 
Petre Andrei admite o anumită dependență a sentimentului față de 
senzaţie şi gândire şi a voinţei faţă de sentiment, ca şi, implicit, de 
gândire. In acest sens, afirmă, pe de o parte, că „se ştie din psihologie 
că orice sentiment are ca supoziţie necesară o reprezentare, se poate 
totuşi ca un sentiment să aibă ca supoziţie o judecată”, iar pe de altă 
parte, că „voinţa realizează valori determinate de sentiment”, astfel că 





` Alexandru Boboc, Valoarea în orizontul logicii şi sociologiei 
valorilor. Contribuţia lui Petre Andrei la întemeierea filosofiei moderne a 
valorilor, în „Analele Universităţii Bucureşti”, seria Filosofie, 1986, p. 22. 

* Marin Aiftincă, Valoare şi valorizare, Editura Academiei, Bucureşti, 
1994, P. 178. 

Petre Andrei, Filosofia valorii, în op. cit., p. 186. 

% Ibidem, p. 180. 

„intensitatea dorinţei de realizare a unei valori depinde de sentimentul 
valorii”. În lumina cunoştinţelor psihologice amintite, el apreciază că 
„dintre cele două mari concepţii opuse, concepţia emoționalistă e ceva 
mai largă şi cuprinde oarecum pe cea voluntaristă”!, dar adaugă critic 
că ambele sunt unilaterale. Aşadar, un prim motiv pentru care nu 
acceptă emoţionalismul e acela că sentimentul nu e originar. In al 
doilea rând, Petre Andrei adaugă: „Pe lângă aceasta, nu se poate 
admite în mod absolut sentimentul ca bază a valorii, căci nu orice 
sentiment indică şi o valoare”, ci, aşa cum susţinea Meinong, pe care îl 
invocă aprobativ, valoarea e imanentă „numai sentimentelor 
reprezentative, adică numai acelora care întovărăşesc o judecată”! 

S-ar părea că argumentele amintite sunt suficiente pentru a 
conchide că Petre Andrei susține un primat al elementului logic în 
geneza şi natura valorii. Iată însă şi argumentele care denotă că autorul 
Filosofiei valorii pune un accent cel puţin la fel de tare pe elementul 
afectiv şi chiar pe cel volitiv. În primul rând, el consideră că 
sentimentul, deşi derivat în raport cu elementul intelectual, este, 
împreună cu acesta, primordial în cunoaşterea prin care se constituie 
valorile. In acest sens, considerăm foarte importantă precizarea adusă 
de Petre Andrei după care „toate aceste sentimente ce întovărăşesc 
procesele gândirii şi ale cunoaşterii sunt sentimente logice, adevărați 
pionieri ai cunoștinței întrucât ele premerg cunoaşterii” ^. Astfel de 
sentimente, exemplifică el, sunt cele de plăcere, de neplăcere, de 
contrarietate, de necesitate etc. Precizarea amintită este foarte 
importantă pentru că, de vreme ce sentimentele respective premerg 
cunoaşterii, rezultă, deşi Petre Andrei nu conchide aceasta în mod 
expres, că asemenea sentimente sunt ele însele a priori, ca şi formele 
logice de care sunt legate şi împreună cu care constituie premise ale 
oricărei valori. Prin urmare, sentimentele, „reprezentative” sunt 
secundare numai în raport cu elementele logice, dar nu şi în raport cu 
valorile. În al doilea rând, ca şi Max Scheler, şi Petre Andrei 
recunoaşte existenţa unei dispoziții a priori către valoare, dispoziție de 
tip afectiv. În al treilea rând, şi în legătură cu voinţa, activă în cea mai 
mare măsură în instituirea valorilor morale şi, în genere, în procesul 
valorificării, Petre Andrei va preciza că este vorba de o voință 
rațională şi, deci a priori, degajată de mobiluri empirice, relative. 





°’ Ibidem, p. 187. 
10 Ibidem, p. 186. 
ll Ibidem, p. 186-187. 
2 Ibidem, p. 238. 

Aşadar, perspectiva lui Petre Andrei asupra naturii valorii 
cuprinde atât un fundal logicist, prin considerarea caracterului originar 
al elementului intelectual, cât şi un primplan care îmbină logicismul 
cu emoționalismul apriorist şi chiar cu voluntarismul apriorist prin 
admiterea apriorității celor trei facultăți sufleteşti în calitatea lor de 
premise necesare ale valorii. 

În ce ne priveşte, considerăm că perspectiva emoţionaliştilor 
asupra naturii valorii este mai îndreptățită decât cea logistă. In acest 
sens credem că nu trebuie confundat planul strict logic cu cel valoric, 
în speţă adevărul logic şi valoarea de adevăr. În realitate, adevărul 
formal este totuna cu structura logică a adevărului, iar aceasta se 
impune minții noastre fie că o conştientizăm, fie că nu, în timp ce 
adevărul ca valoare presupune atitudinea noastră apreciativă faţă de 
adevărul logic-formal şi, deci, un ataşament total, nu numai 
intelectual, ci şi, în primul rând, afectiv, căci, prin natura sa, prețuirea 
a ceva este de ordin sentimental. 


1.3. Clasificarea valorilor 


Concepţia lui Petre Andrei privind natura complexă a valorii, o 
natură prioritar logică, dar şi afectivă şi volitivă, se va regăsi şi în 
clasificarea dată de el valorilor şi în considerarea valorii logice ca un 
fel de etalon al tuturor celelalte. 

Petre Andrei consideră că diferitele criterii în funcţie de care au 
fost clasificate valorile (valabilitatea valorilor, calitatea lor, subiectul 
lor, motivele care le-au determinat, obiectul lor, facultatea psihică din 
care izvorăsc, sfera lor de aplicare) nu reuşesc să surprindă caracterul 
unitar al lumii valorilor. Dat fiind faptul că „toate valorile au ca punct 
central conştiinţa de sine a omului, conştiinţa de trebuinţele persoanei 
sale”!, rezultă că omul stabileşte valori în funcţie de dispoziţiile sale 
sufleteşti şi de experienţele practico-sociale, care îi sporesc şi 
rafinează trebuinţele. Ca atare, Petre Andrei clasifică valorile în două 
categorii: 1) valori hiperpersonale şi 2) valori sociale. 

Valorile hiperpersonale sunt determinate numai de gândirea 
individuală şi cuprind valorile /ogice şi matematice. Dintre valorile 
hiperpersonale, Petre Andrei le analizează numai pe cele logice. El le 
clasifică în 1) valori logice supreme (fundamentale), care sunt principiile 
(axiomele) logice şi 2) valoarea logică a unui raționament, ca urmare a 





15 Petre Andrei, Filosofia valorii, în op. cit., p. 179. 

respectării principiilor logice. Principiile sunt evidente şi necesare, iar 
valoarea logică a unui raționament poate fi argumentativă. 

Detaliind valorile sociale, Petre Andrei arată că acestea sunt 
determinate fie de elementele constitutive ale realităţii sociale (valorile 
psihice şi economice), fie de elementele regulative (valorile juridice şi 
politice), fie de cadrul general al societăţii, care cuprinde mediul 
istoric, biologic, religios etc. (valorile istorice, biologice, religioase 
etc.). Dat fiind că elementele sociale sunt ireductibile, tot aşa sunt şi 
valorile sociale determinate de ele. După cum remarcă Petre Andrei, 
valorile sociale „au comun, pe lângă elementul social, faptul că se 
referă mai mult la sentiment şi voință”*, pentru că însăşi realitatea 
socială îi corelează pe indivizi prin acțiunea lor comună, care 
presupune idei, sentimente şi scop comun, deci o voinţă comună. Spre 
deosebire de valorile hiperpersonale, care sunt „elemente intelectuale 
ale conştiinţei”, valorile sociale sunt „elemente active ale vieţii 
sociale” şi, de aceea, Petre Andrei se ocupă şi de procesul de realizare 
în viața practică a valorilor, proces care urmează cunoaşterii şi 
valorificării valorilor şi care presupune anumite norme (reguli, 
maxime) determinate de valorile fixate ca scop şi de cele folosite ca 
mijloc, precum şi de societate, de voința socială concretizată în 
obiceiuri şi legi. Procesul de realizare a valorilor urmează celui de 
cunoaştere şi celui de recunoaştere (valorificare) a lor. 

Prin clasificarea valorilor în funcție de elementele lor 
individuale sau sociale, Petre Andrei consideră că, în fond, însăşi 
conştiinţa axiologică este individuală sau socială, independentă sau 
dependentă de societate. Astfel, potrivit lui, valorile logico-teoretice 
rezultă dintr-un intelect individual, autonom, în timp ce valorile 
sociale provin dintr-o voinţă şi o afectivitate determinate social. 

Prin ideea că valorile hiperpersonale (logice şi matematice) ar fi 
independente de societate, Petre Andrei intenţiona să le degajeze de 
orice empirism şi relativism care s-ar putea insinua într-o interpretare 
sociologică, astfel încât să stabilească un etalon şi pentru valorile 
sociale. De altfel, reiterând „puritatea” elementului intelectual, el va 
afirma că „voinţa socială va crea valori cultural-sociale adevărate, 
durabile, numai atunci când va fi călăuzită de gândire şi de cunoştinţă 
raţională”!5. Petre Andrei a surprins faptul real că valorile logice şi 
matematice sunt mai puțin influențate de factori sociali, dar l-a 





14 Ibidem, p. 247. 
15 Ibidem, p. 343. 
73 


Universitatea Spiru Haret 


absolutizat, ajungând să susţină că independenţa valorilor amintite faţă 
de societate ar fi absolută, iar nu relativă. În fond, plecând, ca şi Petre 
Andrei, de la premisa că orice valoare cuprinde, pe lângă un filon 
logic, şi unul atitudinal, apreciativ, vom putea conchide, spre 
deosebire de el, că toate valorile au un caracter social, dacă vom gândi 
că aprecierile institutoare de valori au un caracter intersubiectiv, ceva 
admis ca valoros fiind prețuit sau putând fi prețuit ca atare de toți 
membrii comunităţii, ceea ce presupune faptul că între ei are loc un 
schimb de opinii şi evaluări. Adevărul ca valoare, de exemplu, 
reclamă o adeziune afectivă din partea tuturor şi este urmărit ca atare 
de către toţi. 


1.4. Valoarea ca element logic 
al conceptului şi judecății 


Susţinând consecvent că, în constituirea valorii, elementul logic 
are un rol originar, Petre Andrei afirmă expres că valoarea este „un 
postulat logic, care are o manifestare şi o expresie psihologică”!€. 
Pentru a examina valoarea ca „postulat logic”, el analizează formele 
de bază ale cunoştinţelor: conceptul şi judecata. 

Termenul de concept poate avea trei sensuri: psihologic, logic şi 
ştiințifico-metafizic. In fiecare înţeles, conceptul conţine ideea a ceva 
general şi esenţial, care ni se impune, iar această idee este, potrivit lui 
Petre Andrei, tocmai o idee a valorii. Astfel, în sens psihologic, 
conceptul este înțeles ca o reprezentare generalizată, care îşi 
subsumează mai multe reprezentări parţiale şi, deci, mai mulţi 
indivizi. Ín sens logic, conceptul este înțeles ca element al judecăților 
valabile, al gândirii logice, iar judecata n-ar putea stabili relaţii 
valabile între concepte (între conţinuturi psihice), dacă n-ar cuprinde 
în sine convingerea în valoarea acestora. Mai exact, „esenţa logică a 
conceptului constă tocmai în valoarea sa pentru o mulțime de obiecte 
nepercepute” . 17 Cu alte cuvinte, în sens logic, conceptul cuprinde 
ideea unui conținut logic general şi, deci, ideea unei valori, care 
prezintă valabilitate pentru întreaga clasă de obiecte de acelaşi fel, 
inclusiv pentru cele nepercepute. În sens  ştiințifico-metafizic, 





16 /bidem, p.179. 
1 Ibidem, p. 200. 

conceptul este privit ca expresie a realităţii şi, deci, „cuprinde în sine 
ideea de valoare a realităţii, valoarea de existență’. 

Conceptele, adaugă Petre Andrei, nu numai că presupun în 
alcătuirea lor ideea de valoare, ci sunt ele însele valori constitutive 
oricărei cunoştinţe. Astfel, categoriile, care sunt concepte 
fundamentale, prezidează formarea tuturor celorlalte noţiuni privitoare 
la realitate şi sunt cunoaşteri ale realităţii. 

Ca şi conceptele, judecăţile presupun şi ele valoarea. Şi ele pot fi 
examinate fie sub unghi psihologic, fie sub aspect logic. Din punct de 
vedere psihologic, judecata este un fenomen psihic, temporal, al cărei 
conținut reprezentativ poate fi dat sau în intuiţie (în judecăţile de 
percepţie), sau în gândire (în judecăţile conceptuale). Sub aspect logic, 
judecata leagă două reprezentări (noţiuni). Potrivit unor autori, 
componentele judecății sunt unite pe baza identităţii lor, conform 
altora — prin faptul că ele sunt imanente una alteia, iar potrivit teoriei 
valabilităţii, susţinută, între alții, de Windelband şi Rickert, 
funcționarea judecății presupune şi conştiinţa valabilităţii legăturii 
dintre elementele judecății şi, deci, a valorii acestei legături. In 
consecință, potrivit teoriei valabilității, judecata constă în aprobarea 
sau respingerea relației dintre elementele sale, a valorii acestei 
conexiuni. 

Petre Andrei îşi însuşeşte şi el teoria valabilităţii, susținând că 
„afirmarea sau negarea, convingerea ca element al judecății, constituie 
valoarea”!”. El se distinge însă de Windelband şi Rickert prin 
explicaţia dată fenomenului prin care orice judecată ajunge să 
presupună valoarea ca valabilitate (ca acord logic între componentele 
judecății) şi, deci, prin felul în care înţelege însăşi valoarea. 

Şi anume, Rickert era de părere că valoarea implicată în judecată 
este intemporală şi, prin urmare, independentă de conştiinţa 
individuală, care, dimpotrivă, depinde de valoare. Astfel, valoarea 
apare ca o necesitate necondiționată, ca ceva nereal, altfel spus, ca o 
valoare transcendentă, care se impune gândirii sub forma unui 
imperativ teoretic. De aceea, judecata ar fi condusă de sentimentul 
nemijlocit al omului că el trebuie să judece aşa şi nu altfel. In plus, 
Rickert tindea să considere imperativul teoretic ca imperativ etico- 
teoretic. La rândul său, Windelband gândea şi el că în judecată există, 





'5 /bidem, p. 200. 
9 Ibidem, p. 203. 

de regulă, un element de valoare, dar susținea hotărât că acest element 
imperativ nu e teoretic, ci ar fi practic, adică ar fi un rezultat al 
dorinţei (voinţei), în sensul că judecata, gândirea logică, ar fi ceva de 
dorit din punct de vedere etic. Totodată, el susținea că există şi 
judecăţi pur teoretice, şi anume cele problematice, căci acestea nu au 
un temei suficient nici pentru aprobare, nici pentru dezaprobare. 

In opoziţie cu Rickert, Petre Andrei susține că valoarea „nu e un 
imperativ transcendent, ci e de natură transcendentală, căci ea nu e 
rezultatul unei „deducţii care depăşeşte experienţa, ci e chiar la baza 
experienţei”. În opoziţie cu Windelband, dar şi cu Rickert, susţine că 
„valoarea nu e un imperativ practic, ci teoretic” RI căci voința de 
valoare, care se manifestă prin atitudinea de afirmare sau negare, e o 
voință de adevăr, care e o valoare teoretică, r nu o voință de valoare 
utilă, de valoare realizată în viaţa practică”, iar valoarea teoretică e 
absolut independentă de trebuinţele vieţii, de scopurile practice. De 
asemenea, spre deosebire de Windelband, Petre Andrei argumentează 
că, din punct de vedere formal, iar nu al teoriei cunoaşterii, judecăţile 
problematice sunt ca toate celelalte judecăţi, conţinând şi ele un 
element de valoare, căci, exprimând o posibilitate, ele conțin şi 
„credința în posibilitatea legăturii unor reprezentări” şi, deci, în 
posibilitatea afirmării adevărului. 

Propunând propria explicaţie dată elementului valoric al 
judecății, Petre Andrei consideră că orice judecată are un element de 
valoare pentru că orice judecată tinde să fie cunoştinţă, avându-și 
rațiunea numai întrucât ne dă cunoştinţe şi vrea să exprime o 
cunoaştere. El arată că există totuşi o diferenţă între judecată şi 
cunoştinţă, în sensul că „într-o judecată avem o atitudine față de 
valoarea de adevăr a legăturilor conținuturilor psihice, pe când în 
cunoştinţă e o atitudine față de realitatea acestor conținuturi”, astfel că 
„în concept şi judecată avem a face cu valoarea supremă de adevăr 
numai, pe când î în cunoștință avem a face şi cu valoarea de realitate, de 
experiență”. Aşadar, potrivit lui Petre Andrei, în timp ce sub unghi 
psihologic valoarea e un sentiment ce însoţeşte o judecată şi se 
prelungeşte într-o dorință (un scop pus de voinţă), sub aspect logic e 
însăşi esența logică (formală) a conceptului sau a judecății, sau, mai 
exact, conştientizarea acestei forme logice, iar din punct de vedere 





Ibidem, p. 233. 

21 Ibidem, p. 234. 

* Ibidem, p. 206. 

% Ibidem, p. 207. 

teoretic (ştiinţific şi metafizic) este forma logică privită nu formal, ci 
împreună cu conţinutul ei cognitiv. 

Prin analiza modului în care se constituie conţinutul valoric al 
conceptului şi judecății, Petre Andrei a fost mai fidel spiritului kantian 
decât neokantienii din şcoala badeză, fără a fi însă nici el un kantian 
ortodox. Admiţând, ca şi Kant, existenţa unor forme a priori ale 
cunoaşterii, a considerat că orice formă logică conştientizată constituie 
o valoare logică, o „supoziţie a gândirii”. Cum forma logică a judecății 
este forma generală a adevărului, a conchis că „adevărul este valoarea 
supremă spre care tind judecăţile noastre”. Spre deosebire de Kant, 
Petre Andrei a pus accentul nu numai pe “forma judecății, ci şi pe 
conținutul acesteia şi, ca atare, a înţeles valoarea de adevăr nu numai 
pur logic, formal, ci şi gnoseologic. Din aceeaşi perspectivă a 
solidarităţii dintre formele logice a priori şi cunoaşterea teoretică, el a 
putut să susțină, în opoziţie cu neokantienii, că valoarea e o supoziţie a 
gândirii în vederea cunoaşterii, iar nu un imperativ transcendent, cum 
gândea Rickert, sau un imperativ practic, cum opina Windelband, care 
anula independenţa teoreticului față de etic şi chiar de empiric. 
Acordând atenţie valorii ca element al conceptului şi judecății, Petre 
Andrei n-a ignorat nici faptul că valorile logico-gnoseologice 
presupun, ca orice alte valori, nu numai elemente logice, ci şi 
sentimente reprezentative şi un imbold spre realizare. 


1.5. Distincția dintre judecăţile de existență şi judecăţile de 
valoare, dintre cunoaştere şi valorizare 


Faptul că valoarea este un element al oricărei judecăţi nu 
înseamnă că orice judecată este o judecată de valoare. Pe linia lui 
Durkheim, Petre Andrei consideră că există o diferenţă între judecăţile 
de existenţă şi judecăţile de valoare. 

Prin judecăţi existențiale (de existență), Petre Andrei înţelege 
„toate judecăţile ştiinţifice, toate judecăţile de adevăr, nu în sensul că 
ar exprima o existenţă, ceva independent de orice relație cu valoarea, 
ci cu un grad de adevăr obiectiv, o cunoştinţă pe care noi o 
obiectivăm, considerând-o în afară de orice valorificare”, altfel spus 
„aceste judecăţi în care noi constatăm şi explicăm valori””, 25. Aşadar, 
ele au ca obiect ceva existențial, dar nu un lucru, căci, pentru Petre 





= , Ibidem, p. 209. 
?5 Ibidem, p. 209. 

Andrei, ideea de obiect nu e „ideea unui lucru, ci e ideea unei relații 
foarte generale, a unui principiu de valoare”. Totuşi, judecăţile 
existențiale lasă impresia aparentă că nu conţin “valori, dar această 
aparență se explică prin faptul că valoarea de cunoaştere, adevărul, are 
un caracter obiectiv, fiind pentru noi „un postulat logic cu putere de 
constrângere”, 27 astfel că, „deşi e un element al conştiinţei”, valoarea 
„pare că există în afară de noi, în obiecte” 

In schimb, judecățile de valoare sunt „acele judecăţi în care 
apreciem, valorificăm -— în vederea realizării practice — valori 
exprimate prin judecățile existențiale” 

Distincția dintre cele două tipuri de judecăți trimite la diferența 
dintre procesul de cunoaştere şi cel de recunoaştere (valorificare) a 
valorilor. 

Procesul de cunoaştere este un proces teoretic, existent în toate 
domeniile cunoştinţei omeneşti şi care se soldează cu judecăți 
existențiale. Potrivit lui Petre Andrei, „acest proces de cunoaştere ne 
dă valorile teoretice explicative, valorile „de cunoaştere, a căror 
expresie o găsim în judecăţile existenţiale”. Criteriul acestui proces 
nu poate fi cunoştinţa perceptivă individuală, căci generalizarea ei ar 
duce la valori relative şi subiective. De aceea, pentru a înlătura 
relativismul şi subiectivismul din cunoaştere se impune admiterea unei 
valori absolute, iar „în domeniul valorilor de cunoaştere, valoarea 
supremă, valoarea absolută, este valoarea de adevăr” 

Procesul de recunoaştere a valorilor (de valorificare) este un 
proces practic, din care rezultă judecăţile de valoare. Acest proces se 
soldează cu „valorile practice valorificate”. Este un proces de 
recunoaştere şi comparare a valorilor în vederea realizării. Aşadar, 
procesul de recunoaştere este precedat de cel de cunoaştere, căci 
„pentru a valorifica ceva trebuie să cunoşti acel ceva”? 
„Valorificarea — adaugă Petre Andrei — este un proces practic de 
recunoaştere a unor valori sub anumite forme de realitate în vederea 
anumitor scopuri. Valorificarea este cercetarea concordanței, 





20 7s Ibidem, p. 209. 

~ Ibidem, p. 209-210. 

` Ibidem, p. 210. 

3, Ibidem, p. 209. 

`< Ibidem, p. 212. 

! Petre Andrei, Despre procesul de cunoaştere şi recunoaştere a 
valorilor, în Opere sociologice, vol. 1, ed. cit., p. 139-140. 

3? Ibidem, p. 139. 

potrivirii, dintre o valoare mijloc şi o altă valoare scop, pe care o 
considerăm ca ceva realizabil”"”. În valorificare, omul se angajează 
atât intelectual, cât şi emoţional şi volitiv, căci orice valorificare 
presupune o atitudine a subiectului cognitiv. Dar, observă Petre 
Andrei, criteriul valorificării nu poate fi sentimentul, căci 
„valorificările din experienţa personală a individului sunt subiective şi 
prin generalizarea lor nu putem ajunge decât la valori relative, la 
valori condiționate”. De aceea, el subliniază că şi în valorificare, ca 
şi în cunoaştere, se impune postularea unei valori absolute, adică a 
unei valori generale, supraindividuale, valabilă pentru orice subiect şi 
obiect. Potrivit lui Petre Andrei, „judecăţile de valoare sunt oarecum 
obiectivate, depăşesc subiectivismul unei conştiinţe individuale, prin 
ideal”, care, deşi „e ceva variabil după societăţi şi timpuri”, totuşi 
conține în variabilitatea sa şi ceva constant. Acest ideal sau valoare 
absolută ar consta în totalitatea valorilor care constituie cultura, fiind, 
deci, „idealul cultural, care e alcătuit dintr-un ideal politic, etic, 
economic, juridic etc.” 

Distincția dintre procesul de cunoaştere şi cel de valorificare a 
valorilor îi permite lui Petre Andrei să argumenteze că deosebirea 
dintre ştiinţele naturii (cosmologice) şi ştiinţele spiritului (noologice) 
nu constă în faptul că primele exclud valoarea, iar ultimele o admit, 
cum considerase Dilthey. Dimpotrivă, dat fiind că valoarea e prezentă 
în orice cunoaştere, Petre Andrei susține că ştiinţele diferă în funcţie 
de obiect şi de metodă. Şi anume, ştiinţele naturii se referă la natura 
exterioară şi se obțin prin experiment şi observaţie matematică 
instrumentală, iar ştiinţele spiritului se ocupă de viaţa sufletească şi se 
realizează prin empatie. Prin urmare, „în ştiinţele naturii noi 
cunoaştem intelectual valori, pe când în ştiinţele spiritului, în special, 
în ştiinţele sociale-culturale, noi stabilim valorificării în care intră 
emoţionalitatea şi volițiunea noastră, deci înţelegem sufletul semenilor 
noştri, care desăvârşesc aceleaşi valorificări şi luptă pentru ele” 

Prin distincția dintre cele două procese, de cunoaştere şi de 
recunoaştere a valorilor, Petre Andrei a distins, de fapt, între 
obiectivitatea şi funcționalitatea valorilor. Aşa cum remarca 
Alexandru Boboc, „procesul de cunoaştere a valorilor, ca proces logic, 





3 Petre Andrei, Filosofia valorii, în op. cit., p. 139. 
* Petre Andrei, Despre procesul de cunoaştere şi recunoaştere a 
valorilor, în op. cit. p. 139. 
`< Ibidem, p. 140. 
* Petre Andrei, Filosofia valorii, în op. cit., p. 213. 

priveşte dimensiunea obiectivităţi valorii, nu funcționalitatea ei şi, ca 
atare, alături de o psihologie a valorii, este necesară o logică a valorii, 
care să ducă la întemeierea teoretică a valorii”, iar procesul de 
recunoaştere presupune aprecierea valorii şi „se inserează pe 
dimensiunea funcționalităţii valorilor, a modului în care omul (individ, 
clasă, popor, naţiune) se raportează în mod concret, prin prisma unor 
interese morale şi materiale, la creaţia valorică (nouă sau integrată din 
tradiție)”"*. 


1.6. Raportul dintre realitate şi valoare 


Plecând de la faptul că orice cunoştinţă conţine valoarea de tip 
logico-gnoseologic, Petre Andrei cercetează şi problema obiectivităţii 
cunoştinţelor noastre şi, mai larg, a raportului dintre valoare şi 
realitate. El arată că noţiunile de realitate şi valoare pot fi înţelese fie 
metafizic, fie logic. In sens metafizic, realitatea este „existenţa 
exterioară”, iar valoarea - „un postulat a cărui formă de expresie este 
de obicei divinitatea”. În sens logic, realitatea este obiect al 

cunoștinței, iar valoarea - „un concept regulativ al cunoaşterii” 

Analizând raportul dintre realitate şi valoare sub aspectele logic 
şi metafizic, Petre Andrei refuză atât dualismul de tip kantian, care 
admite o separație între realitate şi valoare, cât şi monismul de tip 
idealist-transcendental (afirmat de Rickert, Cohen, Cassirer etc.) prin 
care se reducea realitatea la valoare. 

Kant, arată Petre Andrei, a afirmat un dualism între valoare şi 
realitate prin faptul că a opus explicația din ştiinţele naturii şi 
aprecierea din ştiinţele acţiunii. Totuşi, aşa cum observă interpretul 
român, Kant a introdus involuntar elementul valorii chiar şi în 
filosofia sa a realităţii, distingând între judecăţile de percepţie, cu 
valoare subiectivă, valabile pentru un anumit subiect, şi cele de 
experiență, cu valoare obiectivă, valabile pentru toate subiectele. 
Oricum, în filosofia sa a realității (a naturii) n-a dizolvat realitatea în 
valoarea de cunoaştere, recunoscând existenţa unui lucru în sine. 

Spre deosebire de Kant, neokantienii Școlii de la Marburg 
(H. Cohen, P. Natorp, E. Cassirer) au renunţat la ideea existenţei unui 





37 Alexandru Boboc, Valoarea în orizontul logicii şi sociologiei 
valorilor. Contribuţia lui Petre Andrei la întemeierea filosofiei moderne a 
valorilor, în „Analele Universităţii Bucureşti”, seria Filosofie, 1986, p. 22. 

`< Ibidem, p. 21. 
* Petre Andrei, Filosofia valorii, în op. cit., p. 214. 

lucru în sine, considerând că obiectul este creat în exclusivitate de 
conştiinţă prin funcțiunile ei logice. Deci, „şcoala marburgică” 
concepe existenţa în genere ca reductibilă la existența logică, iar pe 
aceasta — ca reductibilă la valoare. 

Intr-o altă modalitate, neokantienii Şcolii de la Baden (W. 
Windelband, H.Rickert şi H.Minsterberg) au susținut că obiectul 
cunoaşterii nu este creat de gândire, ci este imanent conştiinţei. Ei au 
identificat acest obiect cu valoarea, cu un imperativ (Sollen) 
independent de orice experiență, universal şi necesar. Aşadar, şi ei au 
gândit că realitatea obiectivă se reduce la obiectul de cunoscut, iar 
acest obiect — la valoare. 

In înţelegerea raportului dintre realitate şi valoare, Petre Andrei 
va fi mai aproape de Kant decât de neokantieni. Pe de o parte, va 
admite, ca şi neokantienii, că realitatea ca obiect al cunoaşterii este 
călăuzită de conceptul valorii, căci nu putem gândi ceva decât prin 
cunoştinţele care au o valoare logică de cunoaştere. Dar, pe de altă 
parte, ca şi Kant, va considera că realitatea nu se reduce la valoare, 
recunoscând că realitatea conține şi ceva irațional, alogic, 
inexprimabil sub forma cunoștinței şi, deci, a valorii. 

In fond, prin consideraţiile privind raportul dintre realitate şi 
valoare, Petre Andrei reafirmă, şi din această perspectivă, că valoarea 
logico-gnoseologică nu rezidă nici numai în obiect, nici numai în 
subiect. 


1.7. Caracterele valorii de cunoaştere şi valorile logice 


Valoarea de cunoaştere (adevărul) este caracterizată de 
P. Andrei prin evidență, necesitate, universalitate şi obiectivitate. 

Evidenţa, susţine P. Andrei, „nu este un element constitutiv al 
procesului „cunoasterii, ci aparține rezultatului gândirii şi 
cunoaşterii” Sub aspect logic, „evidenţa este o convingere ce se 
impune gândirii î în urma raţionamentului”, iar sub aspect psihologic, 
„un sentiment de constrângere” care „nu trebuie considerat decât ca o 
expresie psihologică a evidenţei logice”. P. Andrei susţine că 
evidenţa logică este caracterul fundamental al valorii de cunoaştere. 

Necesitatea este implicată de evidenţă, căci ceea ce este evident 
se impune cu necesitate spiritului şi exclude posibilitatea contrariului. 





“ Ibidem, p. 237. 
^ Ibidem, p. 237. 
81 


Universitatea Spiru Haret 


Universalitatea este şi ea cuprinsă de evidență o dată cu 
necesitatea, pentru că tot ceea ce este necesar este şi universal. 

Obiectivitatea nu mai este însă conținută în sine de evidenţă, 
căci pot exista nu numai o evidență obiectivă, ci şi o evidență 
subiectivă, în care obiectul gândirii sau conţinutul judecății nu 
depăşeşte subiectivitatea individuală. P. Andrei nu acceptă poziția 
realist-naivă, conform căreia obiectivitatea ar consta în acordul 
gândirii, al ideilor, cu realitatea externă, deoarece, observă el, 
existența este cunoscută prin travaliul gândirii. El argumentează că 
nici criteriul pragmatist, după care obiectivitatea ideilor ar consta în 
eficienţa lor practică, nu se susține, pentru că duce la subiectivism şi 
este infirmat de experienţă, de faptul că unele judecăţi veridice pentru 
oameni le dăunează sau sunt indiferente. In schimb, P. Andrei, 
subscrie criteriului kantian, care afirmă „concordanța cunoștinței cu 
legile generale şi formale ale inteligenţei şi rațiunii”, dar adaugă, 
„pentru completare”, că „nu numai ceea ce nu contrazice legile 
gândirii este adevărat, ci şi ceea ce nu se contrazice cu datele 
experienţei”. 

Prin caracterele atribuite valorii de adevăr, P. Andrei indică, de 
fapt, atributele oricărei valori, căci, în viziunea sa, constituirea oricărei 
valori implică şi valoarea de adevăr. 

In legătură cu valorile logice, care sunt subiacente valorii de 
adevăr, P. Andrei critică atât încercările pozitiviste de a le deduce din 
experienţă, cât şi încercările altor autori (Riehl, Lipps, Miinsterberg) 
de a reduce principiul contradicţiei şi pe cel al raţiunii suficiente la 
principiul identității. 

Impotriva pozitivismului, P. Andrei argumentează că valorile 
logice nu pot fi deduse din experienţă, pentru că ele sunt apriorice, 
universale şi necesare, în timp ce faptele empirice sunt particulare şi 
contingente. In consecință, principiile logice sunt cele care întemeiază 
experienţa, unitatea lor fiind unitatea unei conştiinţe în genere. Fiind 
cele mai generale, valorile logice sunt nedefinite „calitativ şi 
cantitativ”, adică ele fac abstracţie de conținutul concret al 
experienţei, de orice conţinut empiric, material. 

P. Andrei argumentează, de asemenea, că principiile logice nu se 
dizolvă în principiul identităţii, pentru că ele îndeplinesc funcții 
diferite, ireductibile. Principiul identităţii serveşte gândirii pentru a 
sesiza în special asemănările dintre lucruri, cel al contradicției — 

pentru a surprinde deosebirile, iar principiul rațiunii suficiente — 
pentru a stabili raportul de dependenţă dintre concepte şi judecăţi. 

Cu analiza dată adevărului, ca valoare supremă a cunoaşterii, şi 
valorilor logice, P. Andrei încheie întemeierea logică a valorii şi trece 
la cercetarea diferitelor tipuri de valori sociale. 


1.8. Tipurile de valori sociale 


În examinarea valorilor sociale, P. Andrei este preocupat în mod 
deosebit de punerea în evidenţă a elementelor lor sociale. 

a) Relativ la valorile economice, P. Andrei argumentează că 
acestea depind nu numai de trebuinţele individuale, ci şi de factori 
sociali, cum ar fi munca pentru producerea unui lucru. Totodată, el 
consideră că, deşi ireductibilă, valoarea economică „nu are însă 
însemnătate decât pusă în serviciul altor valori, şi anume, valorile 
culturale”*, astfel că ea este un mijloc în raport cu valorile cultural- 
morale, care sunt scopuri. 

b) Valorile juridice sunt divizate în două mari grupe: a) o 
valoare juridică supremă şi b) valori-mijloace (norme şi legi juridice), 
întemeiate pe valoarea supremă. Valoarea absolută, consideră 
P. Andrei, e o valoare culturală, iar aceasta se concretizează în diferite 
forme, între care constituția unui stat, care garantează dezvoltarea 
personalităţii ca agent al culturii şi este baza dreptului pozitiv. El 
susţine că „ideea de drept însă este de natură socială, întrucât nu ar 
avea nici un sens dacă nu s-ar aplica raporturilor dintre indivizi”, 
astfel că „valoarea juridică are elemente sociale chiar în constituirea sa 
— se naşte cu societatea şi există pentru societate”. 

P. Andrei arată că valoarea juridică se deosebeşte de cea etică, în 
principal, sub două aspecte: a) raportează faptele la litera legii, nu la 
datorie şi b) are o origine heteronomă, fiind impusă de o voinţă 
exterioară, iar nu autonomă, impusă de fiecare personalitate. El 
consideră că, în cele din urmă, valorile juridice derivă din cele 
cultural-morale. 

c) Valorile politice sunt prin excelenţă sociale, pentru că se referă la 
stat, la cetate, la formele organizării vieţii în comun. In consecință, statul 
apare ca valoare politică superioară. După modul în care pot fi concepute 
raporturile dintre individ şi stat, valorile politice pot fi clasificate în două 





“* Ibidem, p. 269. 

45 Ibidem, p. 275. 
83 


Universitatea Spiru Haret 


mari grupe: a) valori personaliste, care concep statul ca mijloc al realizării 
individului şi b) valori transpersonaliste, care consideră că individul se află 
în serviciul statului, al scopului general-cultural promovat de stat. 
Concepţia personalistă este adepta unui stat contractual, iar cea 
transpersonalistă idealizează statul organicist. P. Andrei apreciază că 
ambele concepții sunt exagerate şi că, totuşi, a doua, cu unele corective, e 
mai aproape de adevăr. El însuşi concepe statul ca personalitate socială, 
altfel spus ca o „unitate de voințe individuale” în care scopurile individuale 
sunt subordonate unui scop social. El consideră că diferite tipuri ale statului 
sunt valori politice, care condiţionează afirmarea celorlalte valori. Dar, 
adaugă el, „nici statul nu e o valoare absolută, supremă, ci e numai un 
mijloc pentru realizarea altei valori”. Valoarea culturală supremă este 
umanitatea, iar unitatea culturală subsumată umanității e națiunea. De 
aceea, statele îşi realizează menirea lor culturală ca state naționale. Aşadar, 
valorile politice sunt subordonate valorilor culturale. 

d) Valorile etice sunt cercetate din punct de vedere al naturii şi 
al criteriului lor. 

In ce priveşte natura valorii morale, sunt analizate mai multe 
grupe de răspunsuri care afirmă că valorile morale sunt după cum 
urmează: a) de natură psihologică (intelectuală, sau afectivă, sau 
voluntară), b) de natură logică (exemplu Kant: binele provine din 
datoria fixată de rațiunea practică), c) de natură biologică (exemplu 
Nietzsche: bine e tot ce serveşte viaţa), d) de natură socială. P. Andrei 
apreciază în mod deosebit ultimul punct de vedere, pentru că, afirmă 
el, „individul şi societatea se presupun reciproc, de aceea voința 
morală trebuie să cuprindă şi individualismul şi altruismul în sine” 

Cât priveşte criteriul faptelor morale, P. Andrei consideră c că 
acesta nu este nici plăcerea, nici utilul, nici perfecțiunea, ci este 
valoarea personalităţii, astfel că orice act care concură la creşterea 
personalităţii are valoare morală. El menţionează că acest criteriu a 
fost stabilit „în principiu” de Kant, dar precizează că personalitatea, în 
calitate de personalitate morală, de ideal moral, de valoare absolută, 
este „personalitatea creatoare de valori culturale”, pentru că aceste 
valori alcătuiesc „idealul umanității, idealul cultural, care e valoarea 
etică supremă”! 

Referitor la raportul dintre valoarea etică supremă şi celelalte 
valori culturale, P. Andrei este înclinat să considere că valoarea 





46 Ibidem, p. 281. 

41 Ibidem, p. 288. 

48 Ibidem, p. 297. 

morală este fundamentală, dar, mai nuanţat, îi atribuie şi culturii o 
influenţă inversă, afirmând: „Cultura este şi o condiţie şi un efect al 
moralității”. 

e) Potrivit lui P. Andrei, valorile istorice sunt cele mai 
importante dintre valorile determinate de cadrul general în care se 
desfăşoară viaţa socială. El precizează că analiza valorilor istorice, ca 
şi a problemelor adiacente, cum ar fi obiectul istoriei, judecata istorică 
şi metoda istoriei, ţine de filosofia istoriei. 

În ce priveşte obiectul istoriei, principalele concepţii analizate 
sunt: a) concepția despre istorie ca înşiruire de fapte, b) concepția 
pragmatistă, potrivit căreia istoria conţine fenomene însemnate şi utile 
ca pilde pentru viitor şi c) concepția genetică, preocupată să explice 
producerea şi conexiunea faptelor. Ultima concepţie include ca 
variante: cl) intuiționismul, care priveşte faptele istorice ca 
individuale şi irepetabile (exemplu A.D. Xenopol), c2) naturalismul, 
care admite că în istorie acționează legi generale, ca şi în natură 
(exemplu Condorcet, A. Comte, Buckle, Lamprecht, Marx, Engels, 
Kautsky), c3) metafizica, după care viaţa istorică depinde de un factor 
transcendent (spiritul universal la Hegel, voinţa la Miinsterberg). 

Dintre aceste concepții, P. Andrei acordă veridicitate 
intuiționismului, considerând şi el că „istoria se ocupă cu fenomene 
individuale şi irepetabile”". Dar admite că istoria are şi unele 
elemente generale, căci indivizii sunt legați prin nexuri cauzale, prin 
care se grupează în unități mai mici sau mai mari, până la unitatea 
supremă, omenirea culturală. Ca atare, judecățile istorice nu sunt 
generale, nici singulare, ci sunt particulare, iar metoda istoriei nu 
generalizează, ci particularizează. 

Totodată, P. Andrei susține, ca şi Rickert, că un fapt individual 
devine istoric nu numai prin înlănțuirea lui cauzală, cum credea 
Xenopol, şi anume prin corelarea cu o valoare socială, prin care are 
efect social. P. Andrei afirmă concluziv că „valoarea istorică este de 
natură culturală, iar prin valoarea culturală înțelegem o totalitate de 
valori speciale (Juridice, economice, politice etc.)” şi că, spre 
deosebire de valorile hiperindividuale din ştiinţele naturii, „în istorie 
avem de-a face cu valori sociale, cu valorile care, în constituţia lor, au 
elemente sociale”! 





” Ibidem, p. 299. 
5 Ibidem, p. 305. 
`l Ibidem, p. 313. 

f) Valorile estetice sunt situate în planul atitudinii intuitiv- 
contemplative şi plasate între valorile teoretice ale atitudinii reflexive 
şi cele etice ale atitudinii practice, reactive. Potrivit lui P. Andrei, 
valoarea estetică „are ca substrat sentimentul”? şi se referă la plăcerea 
estetică determinată de opera de artă, care, la rândul ei, rezultă în urma 
creaţiei artistice. 

Pentru a-şi preciza propria concepţie, P. Andrei trece în revistă 
principalele teorii asupra valorii artistice. 

Orientarea privind raportul dintre fondul şi forma operei de 
artă a cunoscut mai multe variante. Unii au pus accent pe fondul de 
reprezentări al operei, alții pe forma care le unifică, iar Kant — pe 
unitatea dintre fond şi formă, ca acord între intuiţie şi concepte. 

Teoria biologică a artei a condus la întrebarea privind raportul 
dintre frumos şi util. Dintre ipotezele avansate asupra raportului 
amintit: de identitate, de excludere şi de încrucişare, P. Andrei 
apreciază că ultima ipoteză este cea mai justă. 

Teoria psihologică a derivat valoarea estetică din forţele 
sufletului: din instinctul jocului sau din anumite stări psihice. 

Teoria logică a considerat frumosul drept conţinut logic, redat 
prin intuiții sensibile, neglijând sursele psihologice, afective ale artei. 

Teoria metafizică a susţinut că frumosul e ceva absolut, 
independent de subiectivitatea umană, ignorând faptul că valoarea 
estetică nu există decât pentru un subiect. 

Teoria empatiei, preluată şi de P. Andrei, a susţinut că valoarea 
estetică este rezultat al empatiei, adică al obiectivării eului şi al 
comunicării afective cu obiectele. 

Teoria socială, de asemenea apreciată de P. Andrei, a atribuit 
artei origine socială şi rol social. Relativ la originea artei, teoria 
susţine că forma artei este individuală, dată de autor, iar materia ei — 
socială. Referitor la rolul artei, teoria susține că valoarea estetică nu 
există prin ea, ca artă pentru artă, ci provine din tendința ei socială. 

Asemănător lui Kant, P. Andrei susţine că valoarea estetică 
rezidă într-un obiect estetic dependent de subiect, căci este o unitate 
de reprezentări, de intuiţii sensibile, ordonate de subiect prin categoria 
finalităţii (fără un scop utilitar). Totuşi, remarcă el, valoarea estetică 
nu e relativă, ci reprezintă o unitate între subiect şi obiect tipică ei, 
produsă de empatie. 





° Ibidem, p. 316. 

P. Andrei caracterizează valorile estetice ca iraționale, intuitive, 
autonome şi absolute. În această privință, el susține că valoarea 
estetică e absolută ca şi binele şi adevărul, căci „fiecare din aceste trei 
valori rezultă din altă putere sufletească, deci fiecare este de sine 
stătătoare”®. Totuşi, P. Andrei conchide că cele trei valori se pot 
înrâuri reciproc, arta, de pildă, putând servi atât moralei, cât şi religiei. 

g) Valorile religioase sunt deosebite de celelalte valori prin 
faptul că se raportează la transcendent şi, de asemenea, prin caracterul 
lor mult mai afectiv şi contemplativ. Potrivit lui P. Andrei, psihologia 
descoperă ca rădăcini ale valorii religioase teama şi iubirea faţă de 
ceea ce ne depăşeşte, iar logica relevă ca temei logic al acestei valori 
principiul cauzalităţii, care, căutând cauza cauzelor, conduce la ideea 
de transcendent. 

Întrucât nu e doar sentiment şi reprezentare, ci şi conştiinţă a 
valorii, fenomenul religios conţine ca valoare iubirea divinității, a 
sfințeniei. În idealul religios „se sintetizează conştiinţa supremă a 
binelui, a adevărului şi frumosului”, ceea ce înseamnă nu o 
subordonare a acestor valori, ci o coordonare şi armonizare a lor. 

In fine, P. Andrei e de părere că religia nu e pe deplin socială, 
ceea ce este social în religie fiind cultul, adică forma. 

Prin caracterizarea diferitelor tipuri de valori sociale, P. Andrei a 
reuşit să le diferențieze nu numai în raport cu valorile individuale 
(hiperpersonale), ci şi între ele, pe unele față de altele. Astfel, el a 
arătat că valorile sociale sunt ireductibile atât prin premisele lor 
sociale, cât şi prin componentele subiective predominante. Bunăoară, 
potrivit lui, în valorile etice precumpăneşte voința, pe când în cele 
estetice — sentimentul. P. Andrei ajunge chiar să absolutizeze 
specificul valorilor religioase, şi anume relativa lor independență de 
societate, cauzată de faptul că, prin ele, omul se raportează la cadrul 
său cosmic, la transcendent. Or, aşa cum se poate opina, fenomenul 
religios are, la rândul său, un conţinut social, căci transcendentul este 
sacralizat de indivizii umani mai ales prin intermediul relațiilor lor 
sociale, prin care aprecierile subiective şi individuale devin 
intersubiective şi sociale. Mai puţin individualizate ni se par însă 
aşa-numitele valori istorice. După cum precizează însuşi P. Andrei, 
aşa-zisa valoare istorică este de natură culturală, iar prin valoare 
culturală el înţelege totalitatea valorilor sociale speciale: juridice, 





* Ibidem, p. 327. 
* Ibidem, p. 334. 

economice, politice etc. De aceea, putem aprecia că, prin ideea unor 
valori istorice, el evidenţiază nu existenţa unui nou tip de valori 
sociale, ci specificul fenomenelor de a fi purtătoare de valori sociale. 

În ce priveşte conexiunile dintre ele, P. Andrei consideră că 
valorile pot fi grupate în : valori primare şi valori derivate, valori- 
mijloc şi valori-scop, valori absolute şi valori relative. Primare sunt 
valorile teoretice, iar derivate sunt cele social-culturale. Valori-mijloc 
sunt cele biologice, economice, juridice şi politice, iar valori-scop — 
cele teoretice, etice, estetice, religioase. Absolute, de sine stătătoare, 
sunt adevărul, binele, frumosul şi, nu în ultimul rând, sacrul. Valoarea 
religioasă, considerată „forma cea mai perfectă” a conştiinţei generale 
omeneşti, nu le subordonează pe celelalte, ci le coordonează şi 
armonizează. 

Prin ideile sale despre sistemul valorilor, P. Andrei reafirmă 
primatul valorilor teoretice şi adaugă ideea superiorității valorilor care 
satisfac cerințe spirituale în raport cu cele legate de trebuințe şi 
interese materiale. 

h) Personalitatea socială 

Dat fiind că, în viziunea sa, valorile nu sunt transcendente, ci 
rezultă din activitatea cognitivă şi practică a omului, P. Andrei îşi 
finalizează axiologia cu o argumentare a ideii valorii omului şi a 
puterii creatoare a personalităţii. Distingând între valorile individuale 
şi cele sociale, care „nu mai sunt o colecţie, o sumă de valori 
individuale, ci sunt valori transpersonale”””, el a deosebit şi între 
personalitatea individuală şi cea socială. 

Din unghi psihologic, deci individual, „se numeşte personalitate 
orice ființă conştientă de ea însăşi, care poate să execute acte 
deliberate, dotată cu voinţă liberă şi gândire liberă şi, în consecinţă, 
responsabilă”. Această personalitate se raportează la om, căci numai 
el posedă voință dirijată de motive conştiente etc. „Crearea şi 
perfecţionarea unei personalităţi autonome individuale” constituie 
valoarea supremă, absolută, a vieţii individuale. 

Personalitatea socială nu este suma personalităților individuale, 
ci se caracterizează prin unitatea voinţelor individuale şi subordonarea 
scopurilor parțiale față de un scop unic, social. 

Personalitatea socială, „creatoare de cultură intelectuală”, 
constituie valoarea supremă în sfera vieții şi valorilor sociale. Potrivit 





* Ibidem, p. 340. 
Petre Andrei, Personalitatea ca valoare socială, în Opere 
sociologice, vol. 1, ed. cit., p. 145-146. 

lui P. Andrei, „contopirea personalităţii individuale într-o personalitate 
totală îşi găseşte expresia în star”. El este de părere că purtătorul 
idealului cultural suprem ar trebui să fie întreaga umanitate, dar, 
deocamdată, dat fiind că omenirea în ansamblul său se manifestă prin 
unităţi naționale, națiunea este aceea care îndeplineşte rolul de subiect 
real, de personalitate socială. 

Cât priveşte raportul dintre individ şi statul național, dintre 
individ şi societate, P. Andrei consideră că personalitatea individuală 
este „în serviciul personalităţii sociale, căci individul există ca ființă 
socială”, iar personalitatea „este numai un mijloc pentru realizarea 
idealului uman, care e un ideal cultural”, Aşadar, personalitatea 
individuală trebuie să se subordoneze statului, naţiunii, în vederea 
realizării idealului cultural. În acest context, reamintim că idealul 
cultural (valoarea culturală supremă) se constituie dintr-o sumă de 
idealuri politice, economice, etice etc. Ca şi neokantienii Școlii de la 
Baden, P. Andrei subliniază că idealul cultural nu e o idee abstractă şi 
rece, ci este o veritabilă „forță colectivă”. 

Prin conceptul său de personalitate socială, P. Andrei s-a 
delimitat, în mod explicit, de Kant, care vedea în personalitate numai 
un individ şi, deci, „numai o idee (căci orice individ, considerat 
independent de orice condiţionare spațio-temporală, nu este un individ 
real, ci o simplă idee)”. Totodată, ca şi Kant, el a conceput 
personalitatea individuală ca scop, ca valoare supremă, situând omul 
într-un imperiu al scopurilor. Pe de altă parte, prin teza potrivit căreia 
personalitatea individuală se află în serviciul personalității sociale, al 
idealului cultural social, se pare că a coborât omul din imperiul 
scopurilor în cel al mijloacelor. In realitate, P. Andrei avea în vedere 
împlinirea omului ca ființă culturală totală, care trebuie să cultive atât 
valorile individuale, cât şi pe cele sociale. Ce-i drept, accentul său pe 
momentul general, deşi corect pus, este totuşi prea apăsat. 

In final, apreciem că P. Andrei este unul din pionierii axiologiei, 
care a contribuit la stabilirea coordonatelor logice, psihologice şi 
sociale ale valorilor. Aşa cum s-a remarcat, „Petre Andrei susține 
psihologia valorii fără psihologism şi logica valorii fără obiectivism, 
ambele corelate cu o sociologie a valorii, care urmăreşte realizarea 
valorilor în viaţa socială”. Cum critica psihologismului „poate fi 





* Ibidem, p. 147. 
58 Petre Andrei, Filosofia valorii, în op. cit, p. 341. 
® Petre Andrei, Personalitatea ca valoare socială, în op. cit., p. 146. 
S Marin Aiftincă, Valoare şi valorizare, ed. cit., p. 182. 

privită ca replica pe teren axiologic a criticii pe care Husserl o făcuse 
psihologismului şi normativismului din logică şi teoria cunoaşterii”, 
Filosofia valorii a fost apreciată ca „tot aşa de importantă pentru 
progresul acestei noi discipline cum au fost Cercetările logice ale lui 
Husserl pentru evoluţia logicii şi a metodologiei moderne”"!. 


2. ÎNTRE ORIZONTUL AFECTIV 
ȘI CEL INTELECTUAL: D.D. ROŞCA 





S! Alexandru Boboc, Valoarea în orizontul logicii şi al sociologiei 
valorii. Contribuţia lui Petre Andrei la întemeierea filosofiei moderne, în 
revista citată, p. 22. 

Propunând o viziune asupra existenței în general, o 
Weltanschaung, concepţia lui D.D. Roşca (1895-1985), expusă 
concentrat în lucrarea sa Existența tragică (elaborată între anii 1928- 
1933 şi publicată în 1934), iar fragmentar într-o serie de alte lucrări 
printre care în studiile Raţional şi irațional (1931) şi Valori veşnice 
(1941), se constituie în mod precumpănitor ca o filosofie a valorii. 
Predominarea extensivă a concepţiei sale despre valori nu exclude însă 
primatul concepţiei sale despre existenţă şi nici premisele de ordin 
gnoseologic ale ideilor lui axiologice. În acest sens, în 1970, cu ocazia 
republicării eseului său despre valori din 1941, autorul însuşi preciza 
că ideile sale axiologice „se sprijină în primul rând pe un anume raport 
de opoziţie ce există, după credința noastră, între spirit (valoare) şi 
natură (realitatea „obiectivă”)! şi că, în lucrarea sa, opoziția amintită 
„se reazemă pe o teorie generală a existenţei, susținută pe temeiuri 
epistemologice şi metafizice”. De aceea, înainte de a analiza 
contribuţia sa axiologică, se impune să reconstituim şi să examinăm 
coordonatele gândirii sale ontologice şi gnoseologice. 


2.1. Premise ontologice 


Ideea ontologică fundamentală susținută de D.D. Roşca afirmă 
că „existenţa este şi rațională şi iraţională” 

Autorul concepe raționalul şi iraţionalul nu numai 1) sub aspect 
propriu-zis ontologic, ci şi 2) sub aspect gnoseologic, 3) axiologic şi 
4) teleologic. Ultimele accepţii sunt subordonate perspectivei general 
ontologice, deoarece şi ele privesc tot existența, chiar deci sub alte 
unghiuri decât cel încetățenit prin tradiţie. 

Sub aspect propriu-zis ontologic, cuplul categorial rațional- 
irațional nu se referă la esența existenței, ci la conexiunile acesteia, la 
caracterul lor necesar (legic) sau contingent. În acest sens, prin 
rațional autorul înțelege caracter legic, iar prin irațional — contingent. 





! D.D. Roşca, Studii şi eseuri filosofice, Editura Ştiinţifică, București, 
1970, >p- 192. 
Ibidem, p. 193. 
? D.D. Roşca, Existenţa tragică, Editura Ştiinţifică, Bucureşti, 1968, 
p. 70. Vezi şi p. 73, 177 ş.a. 

El distinge între determinarea existentă în natură, unde consideră 
că predomină cauzalitatea mecanică, şi determinarea socială, despre 
care presupune că funcționează prin finalitatea imanentă. 

In ce priveşte iraţionalul, el distinge, de asemenea, între 
iraționalitatea naturii, care se manifestă sub forma diversităţii 
concrete, şi iraționalitatea umanului, prezentă sub forma insului 
calitativ ireductibil. 

Concepţia amintită despre determinare este importantă prin 
faptul că se opune atât determinismului absolut, cât şi 
contingentismului absolut, precum şi prin faptul că distinge specificul 
determinării sociale în raport cu determinarea fizică de tip mecanic. 

Sub aspect enoseologic, prin raţional, D.D. Roşca înţelege ceea 
ce este cunoscut, caracterul raționalizabil al existenţei sau caracterul ei 
inteligibil (cognoscibil, am zice noi), iar prin irațional — ceea ce 
rămâne necunoscut, impenetrabil. 

Ar fi de precizat că, potrivit lui D.D. Roşca, ceea ce este 
cunoscut, raționalizat este surprins prin gândire, prin inteligenţă, deci 
prin acea facultate care accede la ceea ce este cauzal, necesar, legic. 

El stabileşte o strânsă corespondenţă între necesar şi inteligibil, 
pe de o parte, între contingent şi impenetrabil, pe de altă parte. De 
pildă, criticând mitul cunoaşterii integrale, arată că acesta se bazează 
pe postulatul după care existenţa este în întregime raţională, adică 
determinată. In consecință, aşa cum respinge determinismul şi 
contingentismul absolut, tot aşa recuză şi optimismul gnoseologic 
total şi agnosticismul integral şi susține echilibrat că existenţa este şi 
inteligibilă şi impenetrabilă. Totodată, susține că granița dintre 
existența raționalizată şi existenţa neraţionalizată este mobilă şi că se 
poate deplasa în ambele sensuri, ca şi frontiera dintre necesitate şi 
contingență. 

Axiologic, existenţa este prezentată şi ca rezonabilă şi ca 
absurdă. Caracterul rezonabil al existenţei este identificat cu atributul 
acesteia de a avea un rost, un sens, dar, din explicaţiile date, rezultă că 
rezonabilul constă în aspectul valoric al existenţei sau în caracterul ei 
de a corespunde aspirațiilor şi scopurilor umane, într-un cuvânt, 
valorilor care le încorporează. Absurdul (derezonabilul, am zice noi) 
este identificat cu faptul că, în anumite zone ale ei, existența este 
lipsită de valoare sau nu corespunde valorilor omului. 

D.D. Roşca respinge atât punctul de vedere iluminist, după care 
valorile ar fi înscrise în substanța întregii existențe, ele fiind 
prefigurate inclusiv de natură, cât şi punctul de vedere idealist, potrivit 

căruia valorile ar fi rupte de existenţă, în particular de natură. 
Împotriva primei orientări, susţine că valorile nu ființează decât în 
sfera existenţei umane. Impotriva celei de a doua, că natura şi latura 
existenţei sociale lipsită de valoare au totuşi un caracter valoric în 
măsura în care nu se opun valorilor constituite. 

In fine, teleologic, existenţa este concepută ca fiind şi cu scop, 
cu sens şi fără scop, fără sens. Prezenţa sensului este derivată din 
caracterul rezonabil al existenţei, iar lipsa sensului — din caracterul ei 
derezonabil. 

Este combătut şi postulatul finalist (întreaga existență ar urmări 
un scop), care este analogiat cu teologismul, dar şi teza despre lipsa de 
sens în orice domeniu, inclusiv în societate. 

Analizând ipostazele raționalității şi iraționalității existenței, 
D.D. Roşca distinge, în fiecare caz în parte, între natura fizică şi 
existenţa umană şi, mai cuprinzător, între materie şi spirit. În acest 
sens, el distinge un anumit tip de determinare şi de contingenţă pentru 
natură şi un alt tip pentru existența umană. In acelaşi sens, susține 
prezenţa valorilor şi a finalității în domeniul spiritual şi lipsa acestora 
în sfera naturii fizice. 

Deşi separă natura şi societatea, materia şi spiritul, totuşi el nu 
postulează o veritabilă ruptură a celor doi termeni, ci îi consideră în 
corelaţie, dar o coordonare lipsită de necesitate sau al cărei caracter nu 
poate fi cunoscut. Punctul său de vedere nu este nici materialist, nici 
idealist, dar nici riguros dualist. 

Dacă nu rezolvă pe deplin problema raportului dintre materie şi 
spirit, în schimb, prin considerațiile sale despre principalele 
caracteristici ale existenței, D.D. Roşca argumentează extrem de 
merituos că existența nu comportă atribute absolut identice naturii şi 
existenței umane, materialului şi spiritualului. Chiar dacă ambele 
domenii conţin şi raționalitate şi iraționalitate (şi determinare şi 
contingență, şi inteligibilitate şi ininteligibilitate etc.), fiecare le 
conţine într-un mod specific, ireductibil. De aceea, deşi se raportează 
la existență în genere, în realitate el elaborează nu o metafizică, ci 
liniile de forță ale unei ontologii (de fapt, ale unor ontologii) 
regionale, aplicative. 

Elaborată în concordanță cu mutaţiile problematice specifice 
orizontului filosofic contemporan, concepția sa este instructivă şi 
actuală şi prin faptul că ideile sale ontologice reprezintă tot atâtea 
argumente împotriva metafizicii tradiționale şi în favoarea procesului 

de diferenţiere a disciplinelor filosofice, proces care continuă şi în 
zilele noastre. 

In analizele consacrate filosofiei lui D.D. Roşca, în literatura 
noastră de specialitate există două interpretări complet diferite şi, 
totodată, complementare. Prima, datorată lui Gh. Al. Cazan“, subliniază 
sensul propriu-zis ontologic al distincției rațional-irațional (mai puţin 
modul diferit în care filosoful aplică acest sens la natură şi societate), 
fără a le preciza pe celelalte şi deci, lumea valorilor. A doua, realizată 
de Tudor Cătineanu”, surprinde sensurile gnoseologic, axiologic şi 
finalist (numit de interpret „„metafizic”), dar pierde din vedere, 
surprinzător, tocmai sensul propriu-zis ontologic, care constituie temeiul 
teoretic general al ideilor lui D.D. Roşca despre valori. 


2.2. Premise gnoseologice 


Coordonatelor ontologice ale filosofiei lui D.D. Roşca le 
corespund cele gnoseologice. Aşa cum, ontologic, a separat existenţele 
în cele două mari planuri, natura şi societatea, materia şi spiritul, tot 
aşa, gnoseologic, autorul va disocia ştiinţele naturii şi ştiinţele 
spiritului. Primele pleacă inductiv de la elemente, ultimele (de 
exemplu, psihologia contemporană) — de la totalități, primele apelează 
la anumite instrumente de gândire, la anumite categorii, ultimele sunt 
pe cale să elaboreze noi instrumente şi categorii. Dar nici unele, nici 
altele nu sunt exclusiv logice, ci prezintă şi elemente alogice, afective. 
Mai mult, orice judecată de existenţă ar presupune una de valoare. 
Judecata constatativă „Lucrul acesta există” s-ar întemeia pe judecata 
de valoare „Lucrul acesta mă interesează, mă priveşte”. 


2.3. Natura valorilor 


Desfăşurată în coordonatele ontologice şi epistemologice 
amintite, analiza dată de D.D.Roşca valorilor, esenței acestora este 
prezidată, înainte de toate, de distincţia propriu-zis ontologică dintre 
natură şi societate, dintre materie şi spirit, şi de teza fundamentului 





* Gh. Al. Cazan, Istoria filosofiei româneşti, Editura Didactică şi 
Pedagogică, Bucureşti, 1984, p. 306. 

` Tudor Cătineanu, Structura unei sinteze filosofice, Editura Dacia, 
Cluj-Napoca, 1981, p. 327-330. 

*D.D. Roşca, Existenţa tragică, ed. cit., p. 168. 

afectiv al cunoaşterii. În perspectiva amintită, el va considera că 
valorile denotă, în primul rând, prezenţa spiritului şi reflectarea 
alogică, dar nu le va decupa de materie şi de cunoaşterea intelectivă. 

In legătură cu distincţia dintre societate (caracterizată prin 
finalitate imanentă) şi natură (cauzalitate mecanică), dintre spirit şi 
materie, el precizează că valorile nu aparțin naturii, ci presupun 
prezența spiritului, evaluarea datelor naturale, exterioare. În acest 
sens, afirmă foarte clar că „valorile nu sunt proprietăți ale lucrurilor”. 
Lucrurile nu au valoare pentru sine şi, deci, în sinele lor, ci pentru om 
şi, deci, prin evaluările omului. De altfel, „faptele” nici nu pot fi 
cunoscute fără a fi selectate potrivit unor evaluări, deci unor valori în 
sensul cel mai larg al cuvântului. În acest sens, D.D.Roşca afirmă că 
„valoarea” primează în raport cu „faptul. 

Pe de altă parte, el nu reduce valorile nici la evaluările fictive, pur 
subiective, independente de realitate. In consecință, afirmă că „valorile 
spirituale nu sunt plăsmuiri subiective ale noastre, ci sunt aspecte reale ale 
existenţei, aspecte pe care spiritul le descoperă acolo unde se găsesc mai 
dinainte, adică în însăşi substanţa primă existenţei” 

Explicând caracterul real al valorilor, D.D.Roşca îl echivalează 
cu caracterul real al noţiunilor ştiinţifice şi îl leagă de faptul că 
valorile sunt „confirmate de existență”, aşa cum sunt confirmate şi 
noţiunile ştiinţifice. 

Rezultă că valorile sunt reale nu în sensul că s-ar confunda cu 
proprietățile fizice (confuzie respinsă energic de filosof), ci în sensul 
că, nefiind strict subiective, evaluările presupun realitățile evaluate şi 
că aceste realități, prin unele proprietăţi ale lor, sunt susceptibile de a 
fi evaluate, se potrivesc evaluării valorice. Or, o asemenea potrivire nu 
înseamnă o identificare, aşa cum potrivirea unor proprietăți fizice sau 
sociale cu noţiunile ştiinţifice nu înseamnă că respectivele proprietăți 
ar fi ele însele noţiuni. De altfel, nuanţându-şi afirmaţia după care 
valorile s-ar găsi înainte de evaluare în substanța primă a existenţei, 
D.D. Roşca adaugă că ele nu au decât „rădăcini înfipte în substanța 
însăşi a existenței”!%. Să adăugăm şi faptul că, potrivit filosofului, 
fiind receptată de om, umanizată, existenţa este, pentru om, încărcată 
cu reflexe valorice. 





, Ibidem, p.118. 
` Ibidem, p. 186. 
” Ibidem, p.186. 
10 Ibidem, p.107. 

Aşadar, fără a fi rupte de natură, de materie, dar instituite de 
spirit, valorile sunt definite, prin excelenţă, ca esențe spirituale. 

Esenţa valorii este definită de filosof şi din perspectiva 
raportului întreţinut de spirit între logic şi afectiv. Pe baza concepției 
sale despre cunoaştere ca proces logic predeterminat afectiv, el susține 
că valorile „sunt relaţii emoţionale pe care le creăm între noi şi 
realitatea exterioară, în eforturile ce le facem ca s-o transformăm după 
dorinţele noastre”!!. În fond, observa D.D.Roşca, noi ne raportăm la 
realitate nu numai intelectual, ci şi afectiv. 

Potrivit uneia din exegezele deja citate, din faptul că esenţa 
valorii este concepută de filosof ca emoţionalitate ar rezulta că 
„Subiectul este înţeles tacit ca subiect individual”? 

În realitate, D.D.Roşca nu reduce câtuşi de puţin valorile la 
relaţii emoţionale strict individuale. În fond, nu trebuie ignorat faptul 
că filosoful român şi-a format propria sa concepție asupra naturii 
valorii şi sub influenţa orientării fenomenologice. El ia în considerare 
teza susținută de Husserl, inițiatorul amintitei orientări, precum şi de 
Max Scheler, principalul axiolog de factură fenomenologică, despre 
fiinţarea în planul subiectivității a unor esențe ireductibile unele la 
altele, adică nederivabile logic, şi obiective, întrucât nu sunt „o simplă 
viziune a spiritului nostru” 

Precum se știe, Scheler este cel care plasează la nivelul unor 
asemenea esențe materiale valorile, pe care le caracterizează ca esențe 
iraționale, alogice. De aceea, el consideră, pe drept cuvânt, că 
receptarea valorilor nu angajează afectele strict individuale, şanjabile 
de la individ la individ, ci sentimentale mai luminoase, orientate, 
general-umane. Precizând că principiile fenomenologiei pot fi 
respinse, gânditorul. român conservă însă îndreptățit teza unor esențe 
alogice obiective. Într-adevăr, ca relaţie afectivă între subiect şi 
realitate exterioară, valoarea, aşa cum este definită de D.D.Roşca, nu 
poate să nu depindă de ambele relate, iar în măsura în care depinde de 
realitatea exterioară, obiectivă, ea nu mai poate reda emoţii arbitrare, 
pur subiective, ci exprimă emoţii reclamate de realitate şi care, în 
consecință, dobândesc o semnificaţie general-umană. 

În filosofia românească interbelică, un punct de vedere similar 
despre natura valorii au susținut şi Lucian Blaga şi Tudor Vianu, 





i, Ibidem, p.118-119. 
12 Tudor Cătineanu, op. cit., p.413. 
'5 D.D.Roşca, op.cit., p.78. 

primul cu argumente care-l apropie de filosofia vieţii, celălalt cu 
mijloace de inspiraţie fenomenologică. 

Apreciem că, dincolo de modalităţile prin care e susţinută, teza 
naturii alogice a valorii este mai adecvată decât teza naturii ei logice, 
promovată de gânditorii neokantieni care au inițiat axiologia 
contemporană. Avem în vedere faptul că înfăptuirile umane valoroase 
(sau nevaloroase) pe care trebuie să le explice valoarea ca model ideal 
se vădesc ca atare întrucât corespund instituirilor umane, iar aceste 
instituiri se prezintă nu numai sub forma unor scopuri pur cognitive, ci 
şi sub forma unor dorințe sau aspirații ireductibile. De altfel, o 
asemenea accepţie a conţinuturilor valorice concrete s-a şi impus în 
unele cercetări axiologice din zilele noastre. Explicaţia este cu atât mai 
importantă şi actuală, cu cât reclamă, ca şi omul, periclitat în zilele 
noastre de unilateralitatea lui homo tehnicus, să fie înțeles ca 
subiectivitate complexă, intelectuală şi afectivă, ca rațiune pasională şi 
pasiune rațională, capabile de o varietate de înfăptuiri de valoare. 

De remarcat şi faptul că, într-un spirit echilibrat, ferit de unilateralități, 
D.D.Roşca afirmă şi ideea că aprecierile afective întemeiate presupun, la 
rândul lor, elementele cognitive. Oricum, orice valoare, valoarea în genere, 
rămâne o entitate fundamental alogică, ireductibilă. 


2.4. Speciile de valori 


Entităţi alogice, valorile sunt, totuşi, de diferite specii. 
D.D.Roşca le diferențiază în funcție de configurarea specifică a 
raportului dintre elementele intelectuale şi cele emoționale, precum şi 
de nevoile din care izvorăsc şi pe care le satisfac. 

Potrivit criteriului preponderenței logice sau afective, 
D.D. Roşca detaşează ca pregnant logice valoarea științifică şi pe cea 
filosofică, întrucât ambele se edifică prin spiritul de geometrie, care 
surprinde legităţile. Dar, adaugă el, filosofia depăşeşte insuficiențele 
spiritului de geometrie prin spiritul de fineţe, care ierarhizează şi 
stabileşte atitudinile, angajând şi individualitatea umană. Spiritul de 
fineţe, argumentează filosoful, nu există fără spiritul de geometrie, în 
schimb acesta există şi fără celălalt. Cu alte cuvinte, filosofia nu există 
fără ştiinţă, dar reciproca nu mai este valabilă. 

In funcţie de nevoile pe care le satisfac, autorul distinge, din 
nou, pe de o parte, știința, pe care, sub vădită influenţă bergsoniană, o 





14 Ibidem, p.21, 22. 

pune în dependenţă de nevoile biologice, de conservare şi adaptare la 
mediu (la condiţiile concrete şi, deci, parțiale de existenţă), iar pe de 
altă parte, filosofia şi celelalte valori spirituale (estetică, etică, 
religioasă) pe care le originează în „nevoia de a lua atitudine faţă de 
marele Tot” şi deci, în nevoia de ierarhizare, „de a cumpăni ce este 
important şi ce nu importă pentru condiția omului în lume” ”. IA 

Autorul precizează, îndreptățit, că „dacă ştiinţa este, biologic 
vorbind, direct necesară, deci utilă”, nu înseamnă că filosofia, ca şi 
arta sau celelalte valori, ar fi un lux. In realitate, şi ele răspund unor 
trebuințe, dar de alt ordin. Aservită la început vieţii biologice, viaţa 
spirituală a căpătat ulterior, cu dezvoltarea civilizaţiei, o anumită 
autonomie. Or, abia „în acest moment se naşte homo sapiens”! 

Diferenţierea necesităților de valoare nu este însă suficient de 
precisă. Ea este sau prea îngustă, sau prea cuprinzătoare. Prea îngustă, 
pentru că ştiinţa nu răspunde numai unor nevoi biologice. 
Recunoscându-i filonul atitudinal, evaluant, autorul însuşi consideră 
că ştiinţa teoretică este o „mare şi autentică valoare spirituală”, dar 
care a fost subordonată finalmente nevoilor biologice, întrucât 
economicul „a aplicat-o apoi în chip util şi cu mare eficiență”. Prea 
cuprinzătoare, pentru că, originate în nevoia generică de atitudine şi 
ierarhizare, celelalte valori nu sunt diferențiate şi în funcţie de nevoile 
specifice satisfăcute de fiecare. Ce-i drept, autorul se simte obligat să 
revină şi să discearnă între atitudinea estetică (sau filosofico-estetică) 
şi atitudinea etică (sau filosofico-etică). Prima este mai mult 
spectaculară, contemplativistă, a doua — activistă, eroică. 


2.5. lerarhizarea valorilor 


Odată definită natura valorilor, D.D.Roşca respinge atât ierarhia 
valorilor propusă de filosofia antică greacă şi de creştinism şi aflată la 
baza culturii moderne, care supraetajează valoarea binelui şi 
spiritualizează finalist existenţa, cât şi ierarhia iluministă practicată de 
capitalism, care superiorizează valoarea logico-ştiințifică aservită 
vieții materiale şi logicizează întreaga existență. 

Or, vechea scară de valori care a cultivat în exclusivitate valorile 
spirituale nu s-a dovedit practic viabilă, deoarece cultura spirituală n-a 





i g Ibidem, p. 20. 
i Ibidem, p. 23. 
i Ibidem, p. 127. 
'5 Ibidem, p. 133. 

generat, aşa cum s-a presupus, şi un progres material. Vechii greci au 
creat o cultură spirituală superioară, dar, pentru că nu s-au organizat 
într-un stat unitar şi nu au cultivat virtuți utile, au fost învinşi de 
romani. Similar, vechii inzi au creat o cultură spirituală mai profundă, 
pare-se, decât cultura europeană, dar şi-au pierdut independența 
deoarece au neglijat condiţiile materiale de existență, viaţa de stat. 

Pe de altă parte, progresul tehnico-ştiințific realizat de capitalism nu 
implică în mod necesar dezvoltarea vieţii spirituale. Dimpotrivă. Analizând, 
ca şi alți gânditori, fenomenul crizei culturii interbelice, D.D.Roşca observa 
cu acuitate că în capitalism interesele biologice (materiale) primează în 
domeniul economicului şi al politicului, în ultimul mai ales în relațiile 
dintre state, şi periclitează valorile spirituale. Lipsită de o înaltă 
spiritualitate, viaţa economică concentrează bunurile în mâinile unei 
minorităţi şi aruncă în mizerie marea majoritate, produce utilități pseudo- 
biologice, îl transformă pe om ( atât pe muncitor, cât şi pe capitalist) dintr- 
un „domn al maşinii, cum ar fi logic să fie” într-un scalv al ei întrucât 
maşina îi absoarbe gândurile şi preocupările, iar pe muncitor tinde să-l 
transforme în automat, în om-maşină care să dea un randament maxim, 
impune ca sens al vieţii „segmentarea nesfârşită a confortului material” şi 
„multiplicarea crescândă a trebuințelor economice”. De aceea, „homo 
economicus a făcut din mijloacele de trai scop, iar din valorile spirituale 
mijloc aservit acestui scop”. 

Ca şi economicul, statul din acel timp este definit ca un 
organism pur biologic (material), ghidat de legea conservării şi 
creşterii (a expansiunii), de legea forței, iar nu a dreptului. In 
raporturile dintre ele, observă filosoful urmărind viaţa internaţională 
premergătoare celui de-al doilea război mondial, statele sunt 
preocupate de satisfacerea propriilor interese dictate de legile 
biologice, iar nu de realizarea justiției, a culturii spirituale. Dat fiind 
faptul că bunurile materiale urmărite sunt limitate, statele ajung să 
intre în contradicție, iar conflictele dintre ele sunt rezolvate nu prin 
norme umaniste, etice, ci prin război. D.D.Roşca avertiza încă de pe 
atunci că o conflagrație mondială ar putea duce la dispariția pentru 
totdeauna a lui homo sapiens. 

Analizând contradicţiile lumii valorilor, D.D.Roşca se ocupă nu 
numai de opoziţia dintre ştiinţă şi filosofie sau de cea dintre viaţa materială 
şi viaţa spirituală, ci şi de polarizarea valorilor în pozitive şi negative. El 
subliniază caracterul inerent şi permanent al acestei polarizări, o anumită 





0 Ibidem, p. 121. 

valoare neputând ființa decât prin ființarea valorii de sens opus. „Calități 
opuse, cum sunt rezonabilul şi absurdul, răul şi binele, nici nu există, 
obiectiv şi subiectiv vorbind, decât una prin cealaltă” 

Care sunt resorturile tensiunilor dintre valori şi, finalmente, ale 
ierarhizării valorilor? Sunt inerente valorilor sau extrinsece ? 
D.D.Roşca oferă mai multe răspunsuri, complementare. 

Referindu-se la polarizarea valorilor, el o înrădăcinează în 
polaritatea elementelor constitutive subiectivităţii umane. Valorile 
pozitive exprimă „scopurile omeneşti, raționale, inteligibile, idealurile 
morale şi sociale care tind să realizeze mai multă dreptate în lume”, iar 
cele negative „elementele oarbe şi antagoniste”. Dat fiind că primele 
elemente îl afirmă pe om ca ființă spirituală, iar ultimele îl apropie de 
materie, este de înțeles că însăşi dedublarea subiectivităţii rezidă în 
faptul că omul este o ființă ambivalentă, spirituală şi biologică. 

Cât priveşte dezechilibrele şi antagonismele valorice din viața omului 
şi societății, faptul că uneori viața materială se dezvoltă mai mult şi în 
detrimentul vieţii spirituale, iar alteori invers, toate acestea sunt explicate 
prin aşa-numita lege a compensaţiei, în virtutea căreia „orice însuşire mare 
este plătită cu lipsuri însemnate în alte direcţii”, astfel încât „orice 
dezvoltare superioară ni se prezintă sub forma unei tragice unilateralităţi””!. 
Amintita lege s-ar impune atât de puternic încât, datorită ei, calitățile unui 
ins sau popor nu s-ar manifesta, de regulă, simultan, ci succesiv şi opozitiv. 
În caz particular, „acolo unde cultul forței materiale predomină, nu importă 
sub ce formă, spiritul se veştejeşte. Şi viceversa”? 

lerarhizarea propriu-zisă a valorilor nu se > explică însă prin legea 
compensaţiei, deoarece aceasta nu arată de ce se ajunge la prevalarea 
unor valori, iar nu a altora, a unui anumit mare domeniu al vieții 
(material sau spiritual), iar nu a celuilalt. Compensaţia adânceşte o 
anumită scară de valori, dar nu o provoacă. D.D.Roşca explică 
ierarhizarea, pe de o parte, prin înzestrarea specifică indivizilor sau 
colectivităților, prin înclinațiile lor, prin specificul pasiunilor care îi 
determină la acțiune. Vechii greci, de pildă, dotați excepţional pentru 
cultura spirituală, n-au dovedit aceleaşi înclinații şi pentru viața de 
stat, având un „caracter pătimaş”, un „suflet violent şi pasionat, de o 
sensibilitate excesivă”. Pe de altă parte, el explică ierarhizările mult 
mai profund, prin cauze de ordin economic şi social-politic, care au 





% Ibidem, p.150. 

2! Ibidem, p.110. 

? Ibidem, p.132. 

% Ibidem, p. 129. 

permis fie autonomizarea şi supremaţia culturii spirituale, ca în cazul 
sclavagismului grec, fie creşterea nelimitată şi expansiunea vieții 
economice, ca în capitalism. 

Prin explicația amintită, D.D.Roşca surprindea în mod 
remarcabil faptul că ierarhizarea valorilor nu provine, în ultimă 
instanță, din viaţa interioară, subiectivă, ci din motive de ordin 
exterior, obiectiv. El observă cu acuitate că indivizii, clasele sociale şi 
comunităţile promovează un anumit tip sau anumite tipuri de valori în 
detrimentul celorlalte în funcţie de interesele lor, care rezultă, în 
principal, din viaţa lor economică şi social-politică. Creaţiile care nu 
sunt aservite acestor interese, ci satisfac alte aspirații dăinuie numai în 
măsura în care nu contrazic flagrant interesele respective. 


2.6. O atitudine culturală progresistă, 
de un profund umanism 


Descifrând natura valorilor, raporturile ei cu spiritul şi materia, 
insuficiențele tablelor anterioare de valori, în special ale celei 
capitaliste, D.D.Roşca ajunge să propună o nouă atitudine axiologică, 
mult mai întemeiată teoretic şi practic. El se pronunță pentru 
dezvoltarea echilibrată şi armonizată într-un tot unitar atât a culturii 
materiale, cât şi a culturii spirituale, atât a ştiinţei, cât şi a filosofiei şi 
a valorilor neteoretice în genere. 

Cultura materială este apreciată ca importantă nu numai în sine, 
ci şi în raport cu viaţa spirituală. In spiritul concepției sale general- 
ontologice, filosoful susține că dezvoltarea materială nu cauzează 
viața spirituală, dar îi poate crea un cadru exterior favorabil şi, mai 
ales, îi acordă omului „minimul de răgaz şi libertate, absolut necesar 
dezvoltării vieţii spiritului”. Căci „nu există posibilitatea de creaţie 
spirituală decât unde există răgaz”. Dar, aşa cum se argumentează, 
confortul material nu poate fi transformat în sens al vieţii fără a 
prejudicia grav ființa umană, fără a-l pune chiar în pericol pe om ca 
homo sapiens. 

Cultura spirituală, adaugă D.D.Roşca, trebuie dezvoltată atât în 
concordanță cu viața materială, cât şi, „într-o măsură preponderentă”, 
potrivit scopurilor sale specifice, ireductibile şi elementelor de 
conştiinţă  neaservite direct biologicului. „Aceste elemente de 





” Ibidem, p.105. 
% Ibidem, p.107. 

conştiinţă sunt cele care creează cultura superioară”?€ , În cea mai 
însemnată parte autonomă față de viața materială. 

Aşadar, raporturile dintre atributele existenţei, dintre materie şi 
spirit şi, mai ales, poziţia valorii în ansamblul existenţei, natura ei 
ambivalentă, materială şi, cu precădere, spirituală, logică şi alogică, 
reclamă să fie dezvoltate atât creaţia tehnică şi ştiinţa aplicativă, cât şi, 
îndeosebi, „marile valori care sunt gândirea (ştiinţa şi filosofia), arta, 
morala” şi care conferă vieţii omului un sens superior. 

Noua tablă de valori nu poate fi însă instituită fără o schimbare 
interioară, de atitudine şi, lasă să se înțeleagă D.D.Roşca, fără 
transformarea radicală a societăţii. In această privință, el conchide că 
„adesea, singură distrugerea formelor vechi poate deschide calea 
reînnoirii sociale” şi admite ca necesare „revoluțiile care împing 
înainte mersul istoriei”. Având în vedere importanța şi eficacitatea 
ideologicului, el pune însă accent pe „o viziune nouă a lucrurilor” 

Concepţia lui D.D.Roşca asupra existenţei, cunoaşterii şi valorilor nu 
implică nici optimismul facil (potrivit căruia valorile ar izbândi cu 
necesitate), nici pesimismul (după care valorile ar fi simple iluzii), ci un 
sentiment tragic (sau, mai degrabă, dramatic) şi tensionant, care, potrivit 
autorului, trebuie convertit într-o atitudine eroică, activă, creatoare, iar nu 
chietistă şi spectaculară. El subliniază că această atitudine, care tinde să 
reducă decalajul dintre material şi moral şi să asigure dezvoltarea 
polivalentă, ducând la acțiune morală, politică, socială, artistică, filosofică, 
ştiinţifică, presupune o libertate activă, de transformare a omului şi lumii 
omului şi, în consecință, o răspundere la fel de mare. Indemnul său este 
„să-ţi integrezi idealurile înalte creatoare de cultură în năzuinţele nobile ale 
poporului tău” şi, prin urmare, „ale umanității întregi” 

Situate la înălțimea teoretică a timpului lor şi semnificative 
pentru reconstrucțiile teoretice din zilele noastre, ideile ontologice, 
gnoseologice şi axiologice ale lui D.D.Roşca rămân pilduitoare şi prin 
mesajul lor cultural progresist, patriotic şi profund umanist. 


3. CONCEPȚIA EMOȚIONALISTĂ: 
TUDOR VIANU 





“8 », Ibidem, p.116. 
27 Ibidem, p.175. 
?8 Ibidem, p.194. 
% Ibidem, p. 190. 
* Ibidem, p.205. 

Problema valorilor a constituit o preocupare constantă a lui 
Tudor Vianu. Mai întâi, în lucrarea de doctorat susţinută în 1924 la 
Tübingen, Problema valorificării în poetica lui Schiller (Das 
Wertungsproblem in Schillers poetik), s-a ocupat de o problemă de 
literatură în cadrul teoriei generale a valorilor. Apoi, începând cu 
1929, a predat timp de mai mulţi ani la Facultatea de Litere din 
Bucureşti un curs de Filosofia culturii, care conţinea şi o teorie a 
valorilor. Mai departe, în tratatul său de Estetică, publicat în două 
volume în 1934 şi 1936 şi într-un singur volum în 1939, şi-a formulat 
toate considerațiile „pe fondul unei filosofii a valorilor”!. 

In continuare, în 1937, la al IX-lea Congres Internaţional de 
Filosofie de la Paris, în care s-a discutat şi problema valorilor, a 
susţinut o substanțială comunicare despre Originea şi valabilitatea 
valorilor, publicată în acelaşi an, în franceză, în volumul X al 
lucrărilor Congresului, apoi, în 1939, într-un volum de Studii de 
filosofie şi estetică. In fine, în 1942, a dat la iveală lucrarea 
Introducere în teoria valorilor întemeiată pe observaţia conştiinţei, o 
scriere de mici diemnsiuni, dar extrem de densă problematic şi ideatic. 
In cele ce urmează vom reconstitui şi analiza axiologia lui Tudor 
Vianu pe baza lucrării sale din 1942 şi a comunicării din 1937. 

Principalele probleme axiologice de care s-a preocupat Tudor 
Vianu privesc: 1) natura valorii în genere, 2) specificul diferitelor 
tipuri (specii) de valori şi 3) sistemul şi ierarhizarea valorilor. 


3.1. Natura valorii în genere. 


Vianu s-a întrebat dacă valorile sunt dependente de subiectul 
valorificator şi de obiectul valorificat, sau nu depind de nici unul din 





' Tudor Vianu, Introducere în teoria valorilor întemeiată pe observaţia 
conştiinţei, în Opere, vol. 8, Editura Minerva, Bucureşti, 1979, p. 52. 


103 


Universitatea Spiru Haret 


cei doi termeni. În comunicarea sa din 1937, în care a abordat în 
special problema amintită, el a recuzat atât relativismul, fie acesta 
obiectivist, fie subiectivist, cât şi absolutismul. Obiectivismului i-a 
reproşat faptul că, identificând valorile cu însuşirile lucrurilor sau 
chiar cu lucrurile, ignoră aportul subiectului, iar subiectivismului 
(psihologismului), susţinut, între alții, de Erenfels, faptul că, reducând 
valorile la stările subiectului şi la relaţia acestuia cu lucrurile, ajunge 
să le conteste caracterul general. A respins şi autonomismul pe motiv 
că acesta, aşa cum era promovat de Scheler, de Rickert şi Hartmann, 
înțelegând valorile ca autonome şi față de lucruri şi față de subiectul 
valorificator, implica ideea că valoarea ar fi o substanţă, ceea ce era de 
nesusţinut, pentru că „propoziţia că valoarea este o esență merge greu 
împreună cu propoziţia că valoarea poate fi cunoscută”? 

În aceeaşi comunicare, Vianu consideră că şi relativismul şi 
autonomismul comit eroarea de a nu distinge între originea valorilor şi 
valabilitatea acestora şi de a soluţiona ambele probleme în mod 
simetric, în acelaşi sens. Astfel, relativismul subiectivist,originând 
valoarea în subiectul psihologic, îi contestă orice valabilitate generală, 
iar autonomismul, originând valoarea într-un domeniu situat dincolo 
de obiect şi de subiect, îi contestă orice coloratură subiectivă. 

Distingând între origine şi valabilitate, Vianu argumentează că 
valoarea se poate origina în subiect, chiar în subiectul psihologic, şi, 
totuşi, acesta să-i recunoască o valabilitate generală, adică faptul că e 
dorită şi de ceilalți oameni. La fel, el arată că valoarea poate să-şi aibă 
originea în afara subiectului şi, totuşi, acesta, asimilând-o, poate să-i 
reducă raza de valabilitate. 

Expunându-şi propriul punct de vedere, în 1937 Vianu însuşi 
originează valoarea în relația dintre subiect şi lucruri, şi anume în 
„raportul adecvat dintre unele dorinţe şi nevoi şi lucrurile care le pot 
satisface”. 

Totodată, el nu reduce valoarea la amintitul raport şi, cu atât mai 
puţin, la un raport anumit, concret, ci o defineşte ca rezultat (posibil) 
al unui posibil raport de adecvare, şi anume ca „expresia unei anumite 


conştiință”?. 





? Tudor Vianu, Originea şi valabilitatea valorilor, în Opere, vol.8, ed. 
cit., p.133. 

? Ibidem, p.135. 

* Ibidem, p.134. 

Prin definirea valorii ca rezultat posibil, iar nu real, autorul 
intenționa să-i confere un caracter general, absolut, iar nu individual, 
relativ. In acelaşi scop, tot în textul din 1937, consideră că actul 
resimțirii valorii (sentimentul valorii) cuprinde în sine şi actul 
valorificării valorii, adică pe acela prin care se măsoară întinderea 
valabilităţii unei valori. Astfel, „oricine resimte o valoare nouă este 
conştient de a fi găsit un mod de adaptare la lucruri, valabil pentru 
mulți oameni”. 

In lucrarea Introducere în teoria valorilor..., Vianu reia 
principalele idei din 1937 privind originea şi natura valorii, dar acordă 
un loc mai important autonomiei valorii, invocând argumente 
gnoseologice, întemeiate pe „observaţia conştiinţei”. 

În primul rând, în lucrarea sa din 1942, Vianu distinge net între 
valoare ca obiect prezent în conştiinţă şi actul conştiinţei. Sub 
influenţa lui Brentano şi a şcolii fenomenologice care i-a urmat, el 
susține, în opoziţie cu Kant, că actul conştiinţei nu-şi creează obiectul 
corespunzător, ci doar îl cuprinde ca dat aflat (găsit) la sfârşitul 
efortului subiectiv. In acest sens, susține că valoarea nu este creată, ci 
este aprehendată (cuprinsă) de actul dorinței. Mai complet, distinge 
patru feluri de acte şi patru tipuri de obiecte corespunzătoare, pe care 
le relaționează în felul următor: „Reprezentarea cuprinde imagini, 
gândirea cuprinde abstracțiuni, simţirea cuprinde afecte, dorința 
cuprinde valori”. 

Corelativitatea dorință-valoare va fi foarte semnificativă pentru 
înțelegerea naturii valorii şi a raportului acesteia cu alte acte ale 
conştiinţei. Astfel, din faptul că valoarea este un obiect al dorinţei, dar 
fără a fi o creaţie a dorinţei, Vianu conchide că valoarea este un obiect 
pur, adică independent de subiect, şi anume un obiect de natură 
alogică (iraţională). De asemenea, conchide că valoarea poate fi 
cuprinsă adecvat numai de dorință, nu şi de celelalte acte subiective. 
În măsura în care se raportează la valori, actele diferite de dorință 
redau nu valorile propriu-zise, ci alte obiecte, conexate acestora şi 
corespunzătoare actelor respective. Reprezentarea care cuprinde valori 
oferă imagini coadaptate la structura valorii, adică mituri, simțirea 
raportată la valori cuprinde doar afecte conexate şi coadaptate cu ele, 
cum ar fi afectele de aprobare sau adeziune; gândirea orientată asupra 





` Ibidem, p. 134-135. 
* Tudor Vianu, Introducere în teoria valorilor întemeiată pe observaţia 
conştiinţei, în Opere, vol. 8, ed. cit., p. 56. 

valorilor cuprinde abstracţiuni coadaptate cu ele şi ne oferă judecăți 
despre valori, în care valoarea devine subiect (ca în judecata 
„Frumosul este contemplabil”), sau subiect şi predicat (ca în 
propoziţia „Adevărul este superior utilului”). In consecință, diferenţa 
dintre dorinţă şi gândire în raport cu valorile constă în faptul că prima 
cuprinde valorile propriu-zise, dar nu poate să teoretizeze asupra lor, 
iar ultima poate ajunge la o teorie a valorilor, dar numai sub rezerva 
de a nu le cunoaşte în mod adecvat. 

În al doilea rând, în aceeaşi lucrare din 1942, Vianu distinge în 
mod net valorile de bunuri şi, mai larg, de lucruri şi persoane. 
„Bunurile sunt lucruri valorificate, lucruri în care dorința cuprinde 
valori”; „un lucru este pentru conştiinţa care şi-l reprezintă, o 
suprafaţă rezistentă”, indiferentă valoric, iar persoanele sunt „alcătuiri 
care ne opun şi ele o suprafață rezistentă, întocmai ca lucrurile, dar 
care au totdeauna o valoare sau o nonvaloare”, pentru că „sunt 
totdeauna bunuri sau dimpotrivă”. 

O dată cu distincţiile amintite, Vianu consideră că valorile sunt 
anterioare bunurilor pe motiv că nimeni nu-şi poate reprezenta 
„lucrurile, fiinţele sau faptele omeneşti concrete” ca valoroase pentru 
satisfacerea unei anumite dorințe, dacă în prealabil n-a cuprins 
valoarea corespunzătoare dorinţei respective. Bunăoară, cineva nu-şi 
poate reprezenta un om ca prieten, dacă n-a ajuns la o cuprindere 
anterioară a prieteniei, sau, cum spune Vianu, „există prieteni numai 
pentru că există prietenie”. Plecând de la anterioritatea cognitivă a 
valorii faţă de bunuri, Vianu conchide că, în ce priveşte originea lor, 
„valorile nu sunt deci produsul experienţei sociale a bunurilor”. 

Distincția valoare-bunuri este, la rândul ei, deosebit de 
importantă pentru configurarea naturii valorii şi a raportului acesteia 
cu lumea lucrurilor şi a persoanelor. Astfel, din deosebirea dintre 
valori şi bunuri rezultă, aşa cum reiese şi din diferenţa dintre valori şi 
acte, că există valori pure, dar nu ca generalizări ale experienţei cu 
bunurile sau, cu atât mai puţin, cu lucrurile şi persoanele, căci valorile 
nu sunt produsul acestei experiențe, ci ca „obiecte ireductibile”, care 
sunt „inconştiente” şi sunt „cuprinse prin acte adecvate”! 





7 Ibidem, p. 67. 

5 Ibidem, p. 69. 

? Ibidem, p. 64. 

10 Ibidem, p. 67. 

Rezultă, de asemenea, că, deşi nu se confundă nici cu bunurile, 
nici cu lucrurile, nici cu persoanele, totuşi valorile nu sunt nici rupte 
de lumea acestora. În acest sens, Vianu subliniază că „valorile se 
găsesc în bunuri şi conştiinţa le cuprinde în ele”!!, motiv pentru care 
bunurile au „adâncime ontologică”, iar nu spaţială. 

In acelaşi sens, menţionând că nu orice lucru este un bun, el 
precizează că „lucrul trebuie să aibă o anumită structură pentru ca 
spiritul să poată cuprinde valoarea în el”, astfel că „suprafaţa lucrurilor 
care sunt bunuri este expresivă pentru valorile care o locuiesc în 
adâncime”!?. 

In ce ne priveşte, putem aprecia că, deşi concepe valorile ca 
autonome atât față de acte, cât şi față de bunuri, fără să le rupă nici de 
unele, nici de altele, totuşi Vianu consideră că subiectul cu actele sale 
joacă un rol axiologic mai important decât bunurile sau decât 
categoria mai largă a lucrurilor. Astfel, recunoscând „existenţa unor 
valori generale şi permanente, adică a unor valori pure”, dar şi faptul 
că, în anumite condiţii, acestea „ se particularizează şi variază”, el 
susţine că această variaţie depinde numai de subiect, nu şi de lucruri. 
Expres, afirmă că „relativismul valorilor nu provine din firea lor, ci 
din aceea a actelor cu care ne apropiem de ele”, din faptul că aceeaşi 
valoare e sesizată mereu din alte unghiuri, din alte dispoziții ale 
subiectului, care pot fi mai mult sau mai puţin adecvate cuprinderii 
valorii pure. La fel, consideră că, deşi nu e creată de dorinţă, totuşi 
„valoarea urmează dorinţei”,aşa cum, la rândul lor, toate actele de 
dorință şi, deci, „întreaga viață axiologică a omului se dezvoltă din 
tulpina instinctelor”"*, numai că unele acte rămân obscure, în timp ce 
altele ajung până la obiectele axiologice. 

Faptul că Vianu acordă subiectului deziderativ un rol decisiv în 
cunoaşterea şi chiar în geneza valorii, afirmând că valoarea nu precede 
dorinţa, ci o urmează, este merituos întrucât îl conduce la depăşirea 
intelecualismului excesiv şi la conceperea mai adecvată a naturii 
valorii, ca esență alogică, similar accepţiei fenomenologice date de 
Max Scheler sau celei propuse de Blaga, care, ataşat de filosofia vieţii, 
întemeia valorile pe categoriile abisale (stilistice). Dar, înțelegând 
actele deziderative numai în ireductibilitatea lor, nu şi în conexiuni cu 





1l /bidem, p. 67. 
"2 Ibidem, p. 68. 
'5 Ibidem, p. 66. 
14 Ibidem, p.73. 

celelalte acte subiective, el conchide exagerat că specificul valorii ar 
exclude orice elemente raționale, care, consideră Vianu, pot fi 
supraadăugate valorii de către rațiune, dar numai ca elemente 
nespecifice. In plus, accetuând prea apăsat pe subiectul deziderativ şi 
chiar biologic, ajunge să considere că şi valabilitatea (generalitatea) 
valorii ar depinde nu de natura valorii, ci de actul prin care acest 
subiect, dorind o valoare, recunoaşte că ea ar putea fi dorită şi de 
ceilalți oameni, ceea ce, evident, implică un anume relativism. 

Perspectiva subiectiv-relativizantă proiectată de Vianu asupra 
originii şi naturii valorii se insinuează şi în înțelegerea dată de el 
principalelor caractere ale valorii: excentricitatea, generalitatea, 
polaritatea, gradualitatea şi semnificaţia. 

Prin excentricitate în genere, Vianu înţelege „acea însuşire a 
unora din obiectele conştiinţei de a fi cuprinse de actele lor corelative 
sub forma unor structuri exterioare conştiinţei” a Dimpotrivă, prin 
concentricitate exprimă faptul că unele obiecte ale conştiinţei sunt 
resimtite ca stări ale eului. El menționează că excentricitate prezintă 
atât valorile, cât şi imaginile şi abstracțiile, în timp ce concentricitatea 
caracterizează afectele. Totodată, consideră că valorile sunt excentrice 
într-un mod specific, în sensul că ele sunt resimțite nu numai ca 
exterioare, ci şi ca solidare conştiinţei, în timp ce obiectele imaginate 
sau concepute sunt înțelese ca exterioare şi izolate (indiferente) faţă de 
conştiinţă. 

Generalitatea, al doilea caracter al valorilor, este raportată, ca şi 
opusul său, individualitatea, tot la conştiinţă. Vianu consideră ca 
individuale imaginile şi afectele, în sensul că ele sunt resimţite de 
conştiinţă ca unice. El admite ca generale valorile şi conceptele, dar 
susține că fiecare din cele două tipuri de obiecte prezintă generalitate 
în alt fel. Abstracţiile sunt generale prin faptul că, sub un concept 
general, gândirea subsumează o multitudine de lucruri particulare. In 
schimb, valorile sunt generale prin faptul că o valoare e intuită ca 
obiect posibil al oricărei conştiinţe individuale. Deci, generalitatea 
valorii semnifică nu o însumare de obiecte particulare, ci o identificare 
a conştiințelor particulare. Generalitatea valorilor e totuna cu 
valabilitatea lor, la care ne-am referit. În legătură cu generalitatea 
valorilor, Vianu adaugă că, întrucât dorințele efective care se 
raportează la o valoare sunt mai restrânse sau mai numeroase, de la 
conştiinţa unei persoane la aceea a unui grup sau chiar a unei epoci, 





15 Ibidem, p. 74. 

valorile prezintă un volum mai mic sau mai mare. Aşadar, volumul 
valorilor este manifestarea faptică, reală, a generalităţii lor potențiale. 

Polaritatea valorilor, pusă, de asemenea, în dependență de 
conştiinţă, este concepută în sensul că valorile, ca obiecte ale dorinţei, 
sunt paralele şi corelative cu nonvalorile, ca obiecte ale repulsiei. 
Asemenea corelativităţi, care denotă polaritatea valorilor sunt: adevăr- 
eroare, bine-rău, frumos-urât, util-inutil, vitejie-laşitate, austeritate- 
destrăbălare,  modestie-îngâmfare,  nobleţe-vulgaritate,  blândeţe- 
cruzime,  cumpătare-intemperanță,  iubire-ură ş.a.m.d. Din 
exemplificările date reiese că, prin nonvalori, Vianu are în vedere, de 
fapt, entităţi valorice cu sens negativ. De aceea, în locul distincției 
terminologice valori-nonvalori, este de preferat distincţia valori 
pozitive-valori negative, termenul de nonvalori fiind mai indicat 
pentru a desemna realități indiferente axiologic, care nu sunt nici 
pozitive, nici negative. 

Prin gradualitatea valorilor, Vianu înțelege importanța mai mare 
sau mai mică pe care o au unele valori în raport cu altele. El consideră 
că valorile sunt plasate pe trepte ierarhice diferite de chiar actele 
deziderative prin care sunt cuprinse, dar nu explică de ce ele sunt 
rânduite ierarhic. 

In fine, prin semnificația valorilor, Vianu desemnează caracterul 
oricărei valori de a fi de un anumit tip, de o anumită specie. El 
consideră că şi acest caracter rezultă din corelația unei anumite valori 
cu un anumit tip de dorință. 


3.2. Tipurile de valori 


Tipurile de valori sunt distinse de Vianu în funcţie de suportul 
lor, adică de bunurile în care se întruchipează, de felul în care se 
înlănțuie, precum şi de ecoul lor. 

În funcție de suporturi, Vianu clasifică valorile în următoarele 
cupluri de termeni opuşi: reale sau personale, materiale sau 
spirituale; aderente sau libere. Valorile reale sunt cele atribuite 
lucrurilor (de exemplu, comestibilitatea), iar cele personale — cele 
acordate persoanelor — însuşirilor sau faptelor acestora (cum ar fi 
caritatea). Valorile materiale sunt cele atribuite unor aspecte fizice sau 
biologice (de exemplu, valorile vitale: sănătatea, puterea, prospețimea 
fizică), iar spirituale — cele acordate spiritului sau chiar şi lucrurilor 
privite ca imagini, deci ca obiecte ale spiritului (bunăoară, valorile 
estetice). Valorile aderente sunt cele conexate cu un singur lucru (cum 

e cazul valorilor estetice), iar libere —cele care pot fi conexate cu 
suporturi diferite (exemplu, valorile teoretice). 

În funcţie de înlănţuirea valorilor de diferite tipuri, acestea sunt 
clasificate în valori-mijloace şi valori-scopuri, iar ultimele — în valori- 
scopuri relative şi absolute. Valorile — mijloace sunt cele care ajută la 
realizarea altora. Şi ele pot fi urmărite ca scopuri, dar numai ca 
scopuri relative, care pot deveni mijloace pentru alte valori. Valorile 
economice, de exemplu, pot fi urmărite şi ca scopuri, dar, pentru o 
conştiinţă nedeformată, ele sunt, totodată, mijloace pentru realizarea 
altor tipuri valorice, cum sunt cele politice, morale, teoretice, estetice. 
In schimb, valorile-scopuri absolute sunt urmărite de conştiinţă numai 
pentru ele însele, aşa cum se întâmplă cu valorile teoretice, estetice, 
morale, religioase. În cazul în care valorile-scopuri absolute sunt 
cultivate şi ca mijloace, înseamnă că ele sunt cuprinse prin acte 
inadecvate, sub forma altor tipuri de valori. Bunăoară, valorile 
teoretice urmărite ca mijloace pentru valorile economice sunt 
percepute inadecvat ca valori economice. 

După modul înlănţuirii în interiorul uneia şi aceleiaşi specii, 
valorile sunt clasificate în: integrabile, neintegrabile şi integrative. 
Valorile integrabile sunt cele care se sporesc succesiv unele pe altele, 
cum este cazul valorilor economice sau al celor teoretice. Valorile 
neintegrabile sunt cele care nu înregistrează nici un progres. Valori de 
acest fel sunt cele estetice. Valorile integrative sunt cele care nu 
progresează în interiorul speciei lor, dar au capacitatea de a unifica, de 
a solidariza toate speciile valorice. Aşa sunt, potrivit lui Vianu, 
valorile religioase. 

După ecoul lor, valorile sunt grupate în două mari categorii: 
perseverative şi amplificative. Sunt perseverative cele care asigură 
conservarea (perseverarea) subiectului deziderativ, aşa cum sunt 
valorile economice şi cele politice, iar amplificative — cele care 
sporesc conținutul spiritual al subiectului, aşa fiind valorile teoretice, 
estetice, morale, religioase. 

Având în vedere diferitele tipuri de dorință prin care sunt 
aprehendate valorile, Vianu a distins şi a clasificat în funcție de 
semnalatele criterii generale (raţionale) următoarele specii de valoare: 
economică, vitală, juridică, politică, teoretică, estetică, morală, 
religioasă. El va caracteriza fiecare specie de valoare prin însuşiri care 
corespund criteriilor amintite ale clasificării valorilor. Totodată, în 
analiza fiecărui tip de valoare va zăbovi asupra acelor însuşiri care au 
stârnit controverse sau care au fost mai puţin cercetate. 

a) Valoarea economică este: reală, materială, liberă față de 
bunurile economice, (care sunt fungibile), mijloc, integrabilă şi 
perseverativă. Pe motiv că valoarea economică este reală, iar nu 
personală, Vianu respinge doctrinele care reduc valoarea economică la 
muncă, aceasta din urmă fiind, evident, o valoare personală. 

b) Valoarea vitală este: personală, materială, liberă,mijloc, 
integrabilă şi perseverativă. Vianu insistă asupra caracterului de mijloc 
pe care-l joacă vitalitatea (sănătatea etc.) în raport cu lumea spirituală 
a omului. El se pronunță împotriva cultivării vitalității de dragul 
vitalității, arătând că aşa-numita frumuseţe fizică este astfel nu ca 
valoare strict biologică, ci prin valanțele ei estetice spirituale, care 
modelează din interior materia biologică. Ca urmare, susține că 
vitalitatea pură, lipsită de aspectele ei estetice, este indiferentă faţă de 
suportul ei personal. 

c) Valoarea juridică este: reală, spirituală, liberă, mijloc, 
integrabilă şi perseverativă. Din explicitările date, reținem că valoarea 
juridică este reală, iar nu personală, pentru că, potrivit lui Vianu, 
legale pot fi numai raporturile dintre persoane, raporturi cristalizate şi 
oarecum reificate conform unor norme. Reţinem, de asemenea, că 
valoarea juridică este spirituală, nu materială, deoarece raporturile 
legale conţin în ele „reprezentări, volițiuni şi cunoştinţe de norme”. De 
altfel, tocmai pentru că raporturile juridice presupun şi actele umane, 
ele au inoculate şi unele valori personale, cum ar fi cele morale sau 
cele estetice. 

d) Valoarea politică este: personală, spirituală, liberă, mijloc, 
integrabilă şi perseverativă. Spre deosebire de valoarea juridică, 
valoarea politică e socotită personală pentru că diferitele ei subspecii 
(„puterea publică, ordinea şi autoritatea, organizarea coexistenţei 
sociale în diferite planuri”) au ca suport entităţi ca „statul, națiunea şi 
biserica, parlamentul, partidul politic şi toate celelalte instituţii 
politice”'S, care, aşa cum arată Vianu, prin atitudinile lor şi prin faptul 
că impun a fi estimate, au calitatea de persoane (colective). 

O teză interesantă este aceea că, indiferent de forma instituţiilor, 
valorile politice rămân neschimbate, principalele valori politice 
urmărite permanent fiind puterea publică, ordinea, autoritatea, 
organizarea socialului etc. Faptul că, în cadrul puterii, primează când 
legislativul (în regimul democratic), când executivul (în regimul 
autoritar) denotă o variaţie nu a valorilor politice, ci a scopului moral 





'€ Ibidem, p. 105. 

pe care doresc să-l impună regimurile politice, statul democratic îşi 
fixează ca scop libertatea, iar statul autoritar — supunerea. 
Deconcertantă este şi includerea bisericii printre instituţiile politice. 

e) Valoarea teoretică este reală (căci aparţine judecăților 
cristalizate în constatări, legi, formule, postulate, axiome, teoreme 
etc.), spirituală, liberă, scop, integrabilă şi amplificativă. Cea mai 
importantă ni se pare teza că valoarea teoretică aparține ideilor noastre 
despre lucruri, iar nu lucrurilor, căci „ ceea ce este ființa, este 
indiferent faţă de valoare” 

f) Valoarea estetică este: şi reală şi personală (având ca purtător 
„atât opera de artă sau un oarecare aspect al naturii, cât şi autorul lor, 
artistul uman sau divin”!5), spirituală, aderentă, scop, neintegrabilă şi 
amplificativă. 

g) Valoarea morală este: personală, spirituală, aderentă, scop, 
integrabilă şi amplificativă. Din explicitările date, cele mai interesante 
sunt cele privind calităţile de aderență şi scop. Fiind aderentă, cu 
suport unic, valoarea morală (de exemplu, caritatea) nu poate fi liberă 
de suportul ei decât dacă e resimţită inadecvat, ca în cazul cerşetoriei, 
unde binefacerea e privită de cerşetor ca o valoare economică, 
independentă de purtătorul ei. Ca scop în sine,valoarea morală nu 
trebuie subordonată alteia, dar nici nu trebuie urmărită pentru efectul 
ei amplificativ, căci atunci omul moral s-ar transforma într-un vanitos, 
care ar vrea să fie premiat de propria sa conştiinţă, iar valoarea morală 
nu s-ar mai realiza în toată plenitudinea sa. 

h) Valoarea religioasă, care include „diferite forme ale 
sacrului, bunătatea şi puterea, divină, caracterul ei august, perfect, 
omniprezent şi providenţial”!* „ este: personală (are ca purtător 
persoana spirituală a lui Dumnezeu), spirituală, aderentă, scop, 
integrativă, amplifiantă. 

Valoarea religioasă aparţine lui Dumnezeu, nu omului, în sensul 
că omul resimte că formele sacrului şi diferitele calități divine sunt 
caracteristice nu lui însuşi, ci altei persoane, supraumane şi 
supranaturale, la care poate ajunge prin înălţare. Vianu consideră că 
omul îl poate găsi pe Dumnezeu şi prin cultivarea adevărului, binelui 
şi frumosului, deci prin adâncire în sine, întrucât valorile respective, 
ca scopuri absolute, trimit şi ele la valoarea religioasă. Potrivit lui 





17 Ibidem, p.108. 

'5 Ibidem, p.111. 

0 Ibidem, p.117. 

Vianu, orice valoare religioasă se deosebeşte de toate celelalte prin 
faptul că n-ar fi integrabilă, adică n-ar spori spiritual religiile 
anterioare, dar ar fi integrativă, unificând toate celelalte valori. În 
acest sens, el afirmă că orice axiologie generală, numită şi filosofie 
practică, este dominată de experiența religioasă, sau, ceea ce înseamnă 
acelaşi lucru, „orice filosofie practică este în esenţa ei religioasă”? 

Contrazicându-şi implicit teza că toate valorile se înlănțuic, 
Vianu e de părere că, dacă n-ar fi religioasă, o concepţie filosofică 
(despre valori) ar fi doar o „colecție? de adevăruri, iar nu un tot 
organic. 

Caracterizând tipurile de valori în funcţie de modul în care 
conştiinţa le cuprinde, Vianu surprinde, aşa cum am relevat, multe 
aspecte specifice ale acestora, unele de deosebită fineţe, dar, datorită 
perspectivei subiectivizante a cercetării sale, avansează şi unele idei 
unilaterale sau discutabile, începând chiar cu teza că semnificaţia unei 
valori depinde exclusiv de tipul de dorinţă corelativ şi, ca atare, ar 
presupune un conținut profund irațional şi incogniscibil. 


3.3. Sistemul şi ierarhizarea valorilor 


Valorile constituie un sistem prin însuşi faptul că ele se grupează 
în tipuri şi că există conexiuni atât în, cât şi între diferitele lor specii. 
Vianu consideră că sistemul valorilor este ierarhizat pentru că, în 
raporturile lor reciproce, unele valori sunt mijloace şi, deci, mai joase, 
iar altele — scopuri şi, deci, mai înalte şi, de asemenea, întrucât ar 
exista o valoare integrativă. 

Vianu susține că ierarhizarea valorilor depinde de spontaneitatea 
conştiinţei şi este inexplicabilă. lerarhizarea ar fi un dat spontan, care 
n-ar mai trebui explicat. Totuşi, având în vedere, pe de o parte, 
clasificarea valorilor în funcție de suportul, de înlănțuirea şi de ecoul 
lor, iar pe de altă parte, ierarhizările resimţite de conştiinţă în mod 
spontan, Vianu stabileşte o serie de principii iraționale care determină 
ierarhia valorilor şi care l-ar putea ghida pe om în cazul unor acte 
spontane inadecvate. Criteriile respective afirmă superioritatea 
valorilor personale, spirituale, aderente, scopuri, amplifiante, 
integrabile în raport cu opusele lor,precum şi superioritatea valorii 
integrative faţă de cele integrabile. Criteriul final, corolar al tuturor 
celorlalte, statuează: „O valoare este superioară față de alta cu atâtea 





% Ibidem, p. 119. 
113 


Universitatea Spiru Haret 


trepte câte temeiuri de superioritate posedă în structura ei şi după cum 
temeiul superiorității ei aparține unei calități mai înalte conform 
ordinii stabilite mai sus (personalitate, spiritualitate, aderență, scop, 
amplificare, integrabilitate, integrativitate)”! 

Din coroborarea şi aplicarea principiilor amintite, rezultă 
următoarea scară de valori, în ordinea suitoare a treptelor: 

1) valoarea economică; 

2) valoarea vitală; 

3) valoarea juridică; 

4) valoarea politică; 

5) valoarea teoretică; 

6) valoarea estetică; 

7) valoarea morală; 

8) valoarea religioasă. 

După cum se poate remarca, ierarhia valorilor se stabileşte între 
diferitele tipuri de valori, dar nu şi între valorile din interiorul 
aceluiaşi tip. 

In legătură cu sistemul valorilor, Vianu îşi pune şi problema 
dacă acesta este închis sau deschis, altfel spus dacă numărul valorilor 
este invariabil sau variabil. Având în vedere istoria culturii, Vianu 
conchide că sistemul valorilor este închis în ce priveşte clasele 
(tipurile, speciile) de valori, dar deschis în privinţa valorilor 
dinlăuntrul fiecărei clase. Aşadar, cele opt specii de valori generale 
(utilitatea, vitalitatea, legalitatea, puterea politică, adevărul, frumosul, 
binele şi sacrul) ar fi valori permanente ale conştiinţei umane, nici una 
din ele neputând fi explicată genetic printr-o altă specie anterioară. In 
schimb, fiecare specie se îmbogățește cu noi valori. De exemplu, arta 
şi-a diferențiat si, multiplicat formele şi „la fiecare formă estetică aderă 
o nouă valoare”? 

În concepția sa despre ierarhizarea valorilor, Vianu a stabilit, 
precum am văzut, un set de principii ale stratificării axiologice, dar n-a 
reuşit sau n-a încercat să le justifice, considerând că acestea se referă 
doar „la învelişul raţional al valorilor, la coordonatele lor generale, nu 
la nucleul lor irațional”, din care ar proveni. El nu explică, bunăoară, 
de ce valorile aderente ar fi superioare celor libere ş.a.m.d. 





”! Ibidem, p.121. 

* Ibidem, p.123. 

% Ibidem, p.122. 

În ce ne priveşte, considerăm că poate fi justificată doar 
superioritatea valorilor spirituale față de cele materiale. Primele sunt 
mai înalte pentru că satisfac trebuinţe ale sufletului uman, prin care 
omul se defineşte, iar ultimele sunt mai joase deoarece răspund unor 
cerinţe trupeşti, prin care omul nu se distinge de alte specii. In schimb, 
este greu, dacă nu imposibil, de găsit o rațiune a ierarhizării valorilor 
spirituale şi, în consecință, a postulării unei valori supreme, 
integrative. De ce o asemenea valoare, dacă există, ar fi oferită de 
religie şi nu de o altă formă a culturii, cum ar fi, pentru a gândi ca 
Hegel, filosofia? 

Cât priveşte problema caracterului închis sau deschis al 
sistemului de valori, este de observat că Vianu reiterează distincţia 
operată şi în legătură cu înlănţuirea valorilor, între tipurile de valori şi 
valorile din interiorul fiecărui tip. Dacă admitem distincția amintită, 
atunci definiţia valorii ca obiect posibil etc. rămâne adecvată doar 
pentru speciile de valori, dar devine nepotrivită pentru subspecii, 
efective. De aceea, ar fi mai precisă distincția dintre valori ca specii şi 
înfăptuiri de valoare. Dacă avem în vedere doar clasele de valori, ar 
putea fi admise şi teza lui Vianu despre permanenţa acestora, dar şi 
punctul de vedere opus, istoricist, care argumentează, cel puţin la fel 
de temeinic, că unele valori, cum ar fi cele politice şi cele juridice, 
n-au fost promovate chiar de la începuturile culturii omeneşti, ci s-au 
ivit ceva mai târziu. 

Întemeiată pe observaţia conştiinţei, axiologia lui Tudor Vianu 
adânceşte, din perspectiva propusă, mai toate problemele abordate. 
Concepţia sa ar fi fost şi mai amplă şi mai detaliată, dacă autorul ar fi 
luat în considerare nu numai sensul dinspre conştiinţă spre valori, ci şi 
pe cel invers, dinspre valori ca entităţi ireductibile spre conştiinţa 
valorificatoare şi către lumea de evaluat. 


4. VIZIUNEA STILISTICĂ: LUCIAN BLAGA 

Blaga şi-a expus concepţia sa despre valori în Trilogia valorior, 
ale cărei părți componente sunt: Știință şi creaţie (1942), Gândire 
magică şi religie (care cuprinde, de fapt, două lucrări: Despre 
gândirea magică, 1941 şi Religie şi spirit, 1942) şi Artă şi valoare 
(1939). După cum rezultă şi din titlurile lucrărilor componente, 
Trilogia valorilor conţine nu o axiologie propriu-zisă, ci, mai curând, 
considerațiile autorului despre diferitele tipuri de creaţii spirituale şi, 
implicit, de valori. Concepţia sa privind problematica unei teorii 
generale a valorilor, începând cu definirea valorii în genere, se poate 
desprinde din ultima lucrare a trilogiei, Artă şi valoare, şi, în special, 
din ultimul capitol al acesteia, intitulat Mezafizica valorilor. 

Plecând de la premisa că un sistem metafizic care îşi merită 
numele trebuie să includă şi o concepţie despre valori şi să justifice 
valorile prin ideile sale generale „despre misterul cosmic, despre 
existență, despre lume şi viaţă” , Blaga şi-a elaborat axiologia ca o 
aplicație a metafizicii sale, îndeosebi a ideilor despre misterul cosmic 
şi despre modul cum acesta reverberează în om. 


4.1. Premise antropologice 


Principalele idei ale antropologiei lui Blaga care valorează şi ca 
premise ale viziunii lui filosofice asupra culturii şi a valorilor sunt cele 
privind dualismul (amfibismul) conştiinţei umane şi existenţa unor 
categorii specifice pentru fiecare din cele două orizonturi ale 
conștiinței, superioriatea orizontului abisal şi a categoriilor sale şi, 
deci, însăşi definirea omului ca fiinţă întru mister şi pentru revelare. 

Într-adevăr, plecând de la dualismul conştiinţei umane, Blaga 
defineşte valorile în legătură cu cunoaşterea şi aprecierea realității prin 
intermediul fiecăruia din cele două orizonturi ale conştiinţei umane şi, 
mai ales, prin mijlocirea categoriilor specifice acestora. În consecință, 
el va susţine expres că fiecare din cele două orizonturi îşi are propriile 
sale valori. Orizontul lumii concrete, imediate posedă valori în 





! Lucian Blaga, Trilogia valorilor, în Opere, vol. 10, Bucureşti, Editura 
Minerva, 1987, p. 625. 

vederea autoconservării, pe când orizontul misterului cuprinde valori 
(cum ar fi cele ştiinţifice sau cele estetice) în vederea revelării 
misterului. Valorile din prima categorie sunt utilitare, pe când celelalte 
sunt culturale. 

Din aceeaşi teză a dualismului conştiinţei umane, Blaga 
conchide că valorile estetice şi, lasă el să se înţeleagă, orice alt tip de 
valori nu sunt transponibile dintr-un anumit orizont sau domeniu al 
activității umane în celălalt orizont sau domeniu. 

Având în vedere faptul că omul se defineşte ca gen prin 
orizontul misterului, Blaga va considera, în mod legitim, că valorile 
culturale sunt superioare în raport cu cele utilitare. 


4.2. Unitatea şi diferenţierea formelor culturii 
şi ale valorii 


În ce priveşte variatele valori culturale, acestea vor fi 
caracterizate, ca şi actele culturale corespondente, atât prin însuşiri 
comune, date de unele şi aceleaşi categorii stilistice şi, mai larg, de 
faptul că toate se raportează la existența misterului, cât şi prin 
particularități diferite de la un domeniu al culturii la altul. 

Relativ la fondul comun actelor culturale şi la unitatea creaţiilor 
(operelor) spirituale, Blaga afirmă că orice act cultural este un „act de 
intenție revelatorie în raport cu misterul” şi că orice operă este 
„rezultatul actului de intenţie revelatorie”, şi anume, un „precipitat 
metaforic impregnat de categorii stilistice”. 

Blaga adaugă că actul cultural este o revelare „transcendent 
înfrânată” a misterului, deoarece categoriile abisale au nu numai rolul 
de a ne permite ieşirea din lumea concretă, ci şi pe acela de a ne 
împiedica redarea absolută, pe deplin adecvată, a misterului existenței. 
Din amintita caracterizare a actului cultural, Blaga conchide că între 
diferitele forme ale culturii există un paralelism, iar nu o ierarhie, în 
sensul că toate sugerează absolutul, fără ca unele din ele să-l redea mai 
mult, iar altele mai puţin. 

Unitatea de conţinut a ramurilor culturii şi, deci, paralelismul 
acestora implică faptul că şi valorile corespunzătoare au un fond 
comun, acela de a fi revelări ale misterului, şi, ca urmare, sunt lipsite 
de raporturi ierarhice. 





? Ibidem, p.529. 

Cât priveşte diferenţele dintre ramurile culturii, de unde rezultă şi 
cele dintre valorile acestora, plecând de la faptul că toate creaţiile 
culturale sunt acte care se raportează la mister pentru a-l revela, Blaga le 
va distinge în principal prin obiectul cercetat (prin domeniul de mistere la 
care se referă) şi prin mijloacele prin care încearcă simbolizarea acestuia. 
In funcţie de criteriile amintite, va analiza detaliat caracteristicile prin care 
diferă ştiinţa, magia, mitul, religia şi arta. 

Știința „presupune plăsmuiri teoretice cu privire la latura 
ascunsă a fenomenelor”. 

La rândul ei, „gândirea magică implică totdeauna ideea, fie a 
unei substanțe magice, fie a unei puteri magice”, ambele fiind 
considerate de o natură misterioasă şi de acţiune paradoxală, căci „se 
caracterizează prin comportări care desfid legile fizicale””. Mai exact, 
„în materialul cu care operează gândirea logică avem latitudinea de a 
amesteca fel şi fel de elemente sau complexe, iraționale, fără ca prin 
aceasta gândirea să se alerteze sub raport logic”. Mai evoluat decât 
gândul magic, mitul se serveşte „de un material imaginar, prin 
excelenţă plastic şi însufleţit”” şi se referă la modele existenţiale. 

Religia circumscrie însăşi „capacitatea de autototalizare sau de 
autodepăşire a fiinţei umane în corelaţie ideală cu ultimele elemente 
sau coordonate ale misterului existenţial î în genere, pe cari omul şi le 
revelează sau le socoate revelate prin plăsmuiri de natură stilistică”. 

În fine, „spre deosebire de celelalte creaţii de cultură, actul 
revelator al artei se încearcă prin mijloace care ţin de sensibilitate, de 
concretul intuitiv”? 

Din diferenţierile stabilite între domeniile culturii rezultă că 
Blaga deosebeşte şi speciile de valori mai ales prin obiectul evaluat şi 
prin modalitatea specifică a evaluării acestuia. 

Mai precis, principalele idei blagiene privind atât unitatea, cât şi 
diferențierea valorilor se degajă din precizările filosofului referitoare 
la valorile artei. 





* Ibidem, p. 143. 
* Ibidem, p. 206. 
` Ibidem, p. 283. 
6 Ibidem, p. 284-285. 
7 Ibidem, p. 268. 
8 Ibidem, p. 500. 
? Ibidem, p. 523. 

4.3. Valorile artistice 


În creaţiile artistice, Blaga distinge următoarele „grupuri de 
valori sau structuri estetice: 

1) Valorile polare; 

2) Valorile vicariante; 

3) Valorile terțiare; 

4) Valorile flotante; 

5) Valorile accesorii”. 


1. Valorile polare sunt cele alcătuite din termeni polari, din 
structuri cu caracter opus, al căror dozaj poate varia latitudinar, putând 
să fie mai aproape de un pol sau de celălalt, ori să se menţină în 
echilibru, dar neputând să excludă vreodată vreunul din cele două 
contrarii. Ca exemple de valori polare, Blaga menționează următoarele 
cupluri de termeni opuşi, care pot varia ca pondere, dar nu pot lipsi: 

1.1) valori alcătuite din mister şi revelare sensibilă; 

1.2) valori compuse din unitate şi multiplicitate (varietate); 

1.3) valori formate din aspecte semnificative (inteligibile) şi 
aspecte iraționale; 

1.4) valori care îmbină creaţia spontană cu o „lucrare făcută”; 

1.5) valori care conţin aspecte canonice şi aspecte originale. 

Blaga precizează că, în artă, valoarea „e totdeauna dozajul polar, 
dar niciodată structura unică sau elementul pur”!!, căci anularea unui 
element ar însemna pierderea calităţii estetice. 

Concret, în arta clasică antică a existat în general un echilibru 
între cei doi termeni, arta bizantină a pus accent pe mister, unitate, 
semnificaţie, făcut, canonicitate, iar arta romantică — pe sensibil, 
multiplicitate, iraționalitate, spontaneitate şi originalitate, aspecte 
supraprețuite nejustificat de critica artistică şi literară, de la romantici 
la dadaişti, de unde şi degringolada dadaistă. 


2. Valorile vicariante (înlocuibile) sunt cele care „se 
73 


întemeiază, în ultimă analiză, pe existența categoriilor abisale” ^. 





10 Ibidem, p. 581. 
1l Ibidem, p. 581. 
12 Ibidem, p. 588. 
119 


Universitatea Spiru Haret 


Acestea din urmă „pot avea adevărate efulguraţii şi în caliciul 
conştiinţei”, care „nu sunt în fond decât expresia conştientă a unor 
categorii abisale ale noastre” sau „expresia categoriilor abisale ale 
altor indivizi” în cazul în care sunt constituite prin inducţiune, astfel 
încât toate aceste valori sunt „reductibile î în cele din urmă la categorii 
abisale ale noastre sau ale altora”!5. Aşadar, valorile vicariante se află 
într-o corespondenţă biunivocă, de unu la unu, cu categoriile stilistice. 
Dată fiind corespondenţa amintită, valorile vcariante sunt astfel, adică 
substituibile, deoarece „categoriile abisale nu sunt ecumenice, ci 
variază de la regiune la regiune, de la popor la popor, de la timp la 
timp, de la individ la individ, şi uneori chiar în cursul vieţii unuia şi 
aceluiaşi individ”!*. 

În legătură cu valorile vicariante, Blaga menţionează şi faptul că 
valorile conştiente ale unui ins, adoptate prin inducţie, pot urma o linie 
divergentă față de categoriile sale abisale, ceea ce înseamnă o 
asimetrie între gustul adoptat şi predispoziţiile inconştiente. Astfel, 
exemplifică el, Cezanne se străduia să picteze impresionist, dar 
inconştient era înclinat spre alt stil artistic, spre cubism, iar romanticii 
ironici au cultivat din înclinaţie romantismul, dar, neeliberaţi de 
clasicism, au privit manifestările romantice cu o anumită ironie. 

Potrivit lui Blaga, categoriile abisale, care subîntind valorile 
vicariante, nu funcționează în mod disparat, ci „un complex integral, şi 
suficient sieşi, de categorii abisale alcătuieşte o matcă sau o „matrice 
stilistică”5.EI identifică următoarele categorii abisale care compun o 
matrice stilistică: 

1. Categorii orizontice: a) spaţiale (spaţiul-infinit, spaţiul-plan, 
spaţiul-ondulat, spațiul- sferic, spațiul în „cuiburi”, spațiul-geminat, 
spaţiul multiplu perdelat (a se vedea Știință şi creație sau Trilogia 
culturii), etc., b) temporale (timpul-havuz, timpul-cascadă, timpul- 
fluviu). 

2. Categorii atitudinale: afirmaţiune, negaţiune, neutralitate. 

3. Categorii de mişcare şi destin: anabazicul, catabazicul, starea 
pe loc. 

4. Categorii formative: tipizantul, individualizantul, stihialul. 

5. Etc. 





5 Ibidem, p. 587. 

14 Ibidem, p. 586. 

15 Ibidem, p. 585. 

16 Tbidem, p.586. 

Anterior, în Trilogia culturii, Blaga folosise şi alte denumiri 
pentru unele din categoriile amintite, şi anume: categoriile atitudinale 
fuseseră numite accente axiologice, cele de mişcare şi destin — 
atitudini, iar categoriile formative — năzuinţe formative. 

Dată fiind tabela categoriilor stilistice, rezultă că valorile 
vicariante corespunzătoare acestora pot fi numite şi ele: 

2.1) valori orizontice; 

2.2) valori atitudinale; 

2.3) valori de mişcare şi destin; 

2.4) valori formative; 

2.5) etc. 


importanța lor mai redusă, mai exact pentru faptul că „ele sunt 
funcţional asimilate de valorile de componenţă polară şi de valorile 
stilistice, fiind cu totul subordonate acestora şi în serviciul acestora”. 
ele sunt suverane şi „satisfac în mare măsură prin ele însele”. 
Asemenea valori sunt: „proporţia, armonia, complexele intropatice, 
expresia trăirilor, imaginarul metaforic propriu-zis şi atâtea calități 
intuitive, ponderabile şi imponderabile, ale materiei plastice, 
coloristice şi sonore şi atâtea particularităţi concrete din care se 
încheagă trupul cuvântului”!”. Conform legii nontransponibilității, 
nici invers. 

4.Valorile flotante sunt cele specifice nu artei în genere, ci unei 
anumite ramuri artistice sau unui anumit gen din interioriul unui 
domeniu artistic. Ele sunt flotante pentru că pot migra de la o ramură 
artistică la alta sau de la un gen artistic la altul. De aceea, „valoarea ce 
se atribuie unei opere de artă pentru puritatea cu care prezintă o 
anumită artă şi un anumit gen e cea din urmă ce se poate atribui operei 
de artă”. 

5. Valorile accesorii sunt cele care, fără a mai ţine de esența 
artei, aparțin unor elemente din afara artei şi, deşi inferioare, au rolul 
de a potența valorile artistice esenţiale. Ele sunt date: a) fie de 





1 Ovidiu Drâmba, Filosofia lui Blaga, Editura Excelsior-Multi Press, 
Bucureşti, 1994, p. 113. 
' Lucian Blaga, Trilogia valorilor, ed. cit., p. 597. 
9 Ibidem, p. 597. 
% Ibidem. p. 604. 

elementele care izolează opera de artă de cadrul în care este plasată 
(soclul unei statui, rama unui tablou, scena unei piese de teatru etc.), 
b) fie de elementele cadrului în care e pusă opera de artă (peisajul în 
care e construită o catedrală, peretele pe care e aşezat un tablou, 
lumina care cade pe o pictură etc.). 


4.4. Caracteristicile valorilor non-artistice 


Consideraţiile lui Blaga despre valorile artistice sunt semnificative şi 
pentru modul în care el înțelege celelalte valori, pentru că, exceptând 
tipurile de valori artistice mai puţin importante, cele accesorii şi cele 
flotante, toate celelalte valori ale artei se regăsesc, într-o formă sau alta, şi 
în creaţiile din celelalte domenii ale culturii. 

În primul rând, cel puţin prima dintre valorile polare ale artei 
menţionate de Blaga se regăseşte şi în celelalte ramuri ale culturii, 
pentru că orice creaţie spirituală include tensiunea dintre mister şi 
revelarea lui sensibilă sau, altfel spus, dintre mister şi limbajul 
revelatoriu, care, fie artistic, fie ştiinţific sau de alt tip, conţine şi un 
aspect senzorial. Blaga însuşi consideră că în artă, dar, se subînțelege, 
şi în alte forme ale culturii, opoziţia celor doi termeni predomină sau, 
cum se exprimă el însuşi, artele, ca şi genurile artistice, se deosebesc 
între ele „în primul rând prin câmpul luat în primire spre revelare, prin 
natura sau prin semnele misterelor la a căror revelare se procedează, şi 
în al doilea rând prin mijloacele sensibile, adică prin structurile 
terțiare, la care se recurge în procesul revelator”. Desigur, în fiecare 
din formele culturii polaritatea amintită prezintă alte particularități şi 
alte dozaje. 

În al doilea rând, multe din valorile vicariante sunt şi ele 
prezente în orice creație spirituală, deoarece categoriile stilistice 
(abisale) pe care le conştientizează, reunite într-o matrice stilistică, îşi 
pun amprenta nu numai asupra operelor de artă, ci şi asupra 
„concepţiilor metafizice, doctrinelor şi viziunilor ştiinţifice, 
concepţiilor etice şi sociale ete.” 
la rândul lor, şi în creațiile non-artistice sub forma valorii 
particularităților de limbaj, diferite de la o formă a culturii la alta. 





„, Ibidem, p. 604-605 
? Lucian Blaga, Trilogia culturii, Editura pentru Literatură Universală, 
Bucureşti, 1969, p.109. 

Aşadar, orice valoare, de orice tip, este valoare prin tensiunea ei 
întru mister şi revelare, prin faptul că este ecoul conştient al unei 
anumite categorii stilistice, precum şi prin specificitatea limbajului pus 
în slujba revelării misterului. 


4.5. Aprecieri 


Prin amintitele caracteristici atribuite valorii, Blaga înţelege 
valorile ca aprecieri dependente de existența subiectului uman întru 
mister şi pentru revelare, deci dependente, pe de o parte, de obiect, de 
misterul de revelat, iar pe de altă parte, de subiectul revelator, de una 
sau de alta din categoriile abisale ale acestuia. 

Concepţia lui Blaga despre rolul misterului şi cel al categoriilor 
abisale în geneza valorii artistice şi, prin extensie, a valorii în genere 
reiese şi mai precis din consideraţiile sale privind autonomia artei şi 
intropatia artistică. Astfel, el recuză autonomismul estetic, de pildă 
estetismul, pe motiv că absolutizează formele subiective, rupând arta 
de cultură şi viață şi vidând-o de substanţă, adică de substratul ei 
enigmatic, de încărcătura ei de mister. La fel, respinge şi teoria 
intropatiei, întrucât aceasta reduce arta la un temei psihologic, la 
trăirile „introduse” de artist în lucruri, ignorând rolul elementului 
inconştient, abisal, prin care artistul se raportează la mister. Or, 
consideră Blaga, „un complex intropatic e, în artă, totdeauna 
subordonat unui act revelator”. 

Din semnalatele reflecţii asupra artei rezultă că, în viziunea lui Blaga, 
valoarea artistică, pe care o putem considera ca model al valorii în genere, 
depinde mai mult de subiect decât de obiect, şi anume de subiectul abisal în 
măsura în care acesta filtrează misterul şi nu se raportează la lumea 
imediată. Ca atare, valoarea în genere e de natură alogică. 

Totodată, în strânsă legătură cu geneza lor, Blaga înţelege valorile 
ca entităţi relative, istorice, întrucât, potrivit lui, matricea stilistică şi, deci, 
categoriile stilistice conştientizate de valori, diferă, aşa cum ştim, de la o 
etapă istorică la alta, de la o comunitate culturală la alta, de la un individ 
la altul şi chiar pe parcursul vieţii unuia şi aceluiaşi ins. 

In ce priveşte geneza şi natura valorii, într-adevăr, în măsura în care 
transcende nivelul biologic al existenţei umane şi aspectul fenomenal al 
lumii către ceea ce este ascuns, esenţial, orice tip de valoare descifrează 
întrucâtva, dar şi escamotează misterul existenței, pentru că esența lumii 





3 Lucian Blaga, Trilogia valorilor, ed. cit., p.578. 

în genere nu poate fi epuizată prin nici o formă de a cunoaşte, nici chiar 
prin aşa-zisa ştiinţă exactă, a cărei arie, se ştie, este circumscrisă la o parte 
a existenţei. De asemenea, având în vedere rădăcinile ei abisale, valoarea 
în genere are o natură preponderent alogică. Dar, spre deosebire de Blaga, 
considerăm că valoarea nici nu depinde cu prioritate de subiect şi nici nu 
se raportează la un mister pur, independent de dimensiunile realității 
concret-sensibile în care se manifestă, pentru că însuşirile ascunse, 
misterioase, ale existenţei nu sunt rupte de cele individuale şi fenomenale. 

Cât priveşte problema caracterului istoric sau anistoric al valorilor, 
considerăm că trebuie să distingem între valori, ca entităţi general-umane, 
şi aprecieri, ca moduri în care fiecare comunitate în parte şi chiar fiecare 
om se raportează la valori. Dacă admitem amintita distincţie, vom 
conchide că nu valorile, cum spune Blaga, ci doar aprecierile diferă în 
funcție de loc şi timp, fiind deci, istorice şi relative, pe când valorile, care 
rămân imutabile, sunt atemporale şi absolute. 

Impotriva concluziei noastre privind caracterul general-uman al 
valorilor s-ar putea obiecta că omenirea nu s-a întrunit şi nu se va aduna 
niciodată laolaltă pentru a aprecia în ce constă specificul fiecărui tip de 
valoare, ce înseamnă adevărul, binele, frumosul etc. Pentru a preîntâmpina 
obiecția amintită, este de precizat că prin valori ca entități general-umane 
trebuie înțeles faptul că acestea includ în ele aprecieri generale potențiale, 
iar nu reale, efective, altfel spus includ potenţialități generale, tendința 
general-umană de a aprecia şi admite adevărul, binele, frumosul etc., chiar 
dacă aprecierile concrete privind conținutul acestor valori diferă de la popor 
la popor şi chiar de la om la om. Ca potenţialităţi, valorile general-umane se 
manifestă în şi prin variatele aprecieri efective. Şi Blaga ar fi putut admite 
că valorile sunt absolute, dacă le-ar fi delimitat net de aprecieri, pentru că şi 
el a susținut că valorile vicariante, de exemplu, se schimbă unele pe altele 
tocmai în cadrul unor tipare sau categorii stilistice general-umane. Tocmai 
pentru că a admis asemenea coordonate, el a putut să explice transferul 
valorilor de la o cultură la alta şi, deci, comunicabilitatea culturilor. 

Punctele de vedere avansate în analiza axiologiei lui Blaga se 
vor nu divergente, ci, mai curând, complementare principalelor idei 
blagiene, care rămân deosebit de fructuoase pentru dezbaterile 
teoretice actuale. 


5. INTERPRETĂRI RELAȚIONISTE: 
MIRCEA FLORIAN ŞI ALŢI AUTORI 


124 


Universitatea Spiru Haret 


În perioada postbelică, preocupările axiologice româneşti au fost 
episodice imediat după 1945, au dispărut, cel puţin din sfera apariţiilor 
tipografice, în deceniul al VI-lea şi s-au afirmat relativ constant şi 
într-un mod mai amplu abia după mijlocul deceniului al VII-lea. Ele 
au reluat principalele probleme dezbătute şi în etapa interbelică, 
încercând, ca regulă generală, să le resemnifice în noul spirit, 
materialist-istoric, devenit dominant şi oficial. In acest spirit, accentul 
a fost pus pe problema genezei valorilor, iar explicaţia dată a fost una 
relaţionistă, în măsura în care relaţia dintre subiectul evaluator şi 
obiectul de valorificat a fost considerată decisivă în raport cu fiecare 
din cei doi termeni intraţi în relaţie, dacă fiecare ar fi socotit de sine 
stătător şi independent de celălalt. 

In unele cazuri, relaţionismul de tip materialist-istoric a dus la o 
neînțelegere a specificului valorii ca entitate bine distinctă de 
premisele sale, sau a caracterului ei general şi stabil, or a 
funcționalității şi rolului ei regulativ în raport cu procesele de 
valorificare. 

În alte cazuri, perspectiva relaționistă de acest tip a fost însă 
conjugată cu recunoaşterea faptului că, odată instituite, valorile capătă 
un statut aparte, relativ autonom şi ireductibil, de rezultate cu caracter 
universal şi necesar, care se impun, orientându-i pe oameni în 
stabilirea diferitelor norme sociale şi în înfăptuirile lor materiale şi 
spirituale. 

În prima parte a perioadei postbelice, de început de 
resemnificare materialist-istorică şi, apoi, de uitare a problematicii 
axiologice, unul din importanții gânditori afirmați în perioada 
interbelică, Mircea Florian, şi-a înscris printre multiplele teme tratate 
în continuare în sistematica sa proprie şi pe cea a valorilor. 

Prezentate sintetic în capitolul  FExistență-valoare din 
monumentala sa lucrare Recesivitatea ca structură a lumii, 
considerațiile axiologice ale lui Mircea Florian se referă, în cea mai 
mare măsură, la geneza şi natura (esenţa) valorilor. El soluţionează 
problemele amintite într-o perspectivă relaționistă, dar subsumată, aşa 


125 


Universitatea Spiru Haret 


cum spuneam, sistematicii sale, şi anume concepţiei sale general- 
filosofice privind structura recesivă a lumii. 

În problema genezei valorilor, Mircea Florian afirmă, în spirit 
relaționist, că „valoarea presupune nu numai un obiect de evaluat (real 
sau nu), dar şi un subiect, o conştiinţă care evaluează” sau polis 
valoarea”, căci, adaugă el, valorile sunt „pentru om şi chiar prin om” 

În ce priveşte lumea obiectelor, Mircea Florian menționează că 
orice obiect poate fi evaluat, fie acesta real, fie fictiv (ca în artă), fie 
nonreal (ca în matematică), fie chiar ideal (valoarea). 

Dar autorul teoriei recesivității precizează că orice obiect 
evaluat, fie operă de artă, fie act moral, fie cult religios, conţine şi o 
latură reală, astfel încât valoarea se raportează în mod necesar, însă 
recesiv (secundar, dar cu o semnificație mai înaltă), la real. 

Tot în privinţa raportului dintre valori şi obiectele valoroase, 
filosoful arată că valorile nu se reduc la calități perceptibile şi 
schimbătoare ale lucrurilor (şi nici chiar la însuşiri definitorii), dar au 
ca fundament (suport) anumite calităţi interiorizate de om şi pe care el 
le numeşte,,valenţe” sau „perfecții” sau proprietăți valoroase. Şi 
anume, consideră că, în funcţie de proprietăţile sale, un obiect este 
valoros fie prin utilitatea sa, prin care capătă o valoare instrumentală, 
cum este cazul unui aparat tehnic, fie prin anumite calităţi inerente, 
intrinseci, care, independent de orice utilitate, îi conferă o valoare 
intrinsecă, în sine, astfel de valori fiind, de exemplu, adevărul, binele 
şi frumosul. Mircea Florian relativizează totuşi distincţia dintre cele 
două tipuri de valori, arătând că şi „valoarea în sine îşi asociază 
recesiv valoarea instrumentală”? fiind utilă societăţii şi individului 
care o cultivă, după cum şi invers: de exemplu, „valorile economice, 
valori tipic instrumentale, au şi o valoare în sine, dacă prin ele se 
afirmă «productivitatea», munca, inițiativa omului”? 

Relativ la subiectul evaluativ, Mircea Florian consideră că acesta 
constituie un suport al valorii nu prin calități interioare, individuale, ci 
prin calități generice, care se repetă în conştiințele individuale. Mai 
precis, el are în vedere însuşiri afective, volitive şi intelectuale. Dintre 
calităţile amintite, consideră că, în geneza valorii, primează factorul 
emoţional. În acest sens, afirmă: „În primul rând, valoarea se fundează 
subiectiv pe o plăcere, care ca atare nu este ceva «senzorial», ci este 





l Mircea Florian, Recesivitatea ca structură a lumii, vol. 1, Editura 
Emineșcu, Bucureşti, 1983, cap. 26 (Existenţă — valoare), p. 359. 

? Ibidem, p. 368. 

3 Ibidem, p. 369. 

acea proprietate psihică fundamentală care aderă deopotrivă la bunuri 
fizice (materiale), ca şi la cele spirituale”. Dar el adaugă că, pentru a 
fi o „justă iubire”, această plăcere trebuie să fie orientată de elementul 
intelectual, de inteligență, care cunoaşte şi analizează însuşirile 
obiectului valoros. Elementul volitiv intervine şi el în special în 
procesul realizării valorilor, în măsura în care „trăirea” (plăcerea) 
„devine un scop al voinţei, un mobil al acţiuii”” 

Dependenţa valorii atât de obiect, cât şi de subiect îi permite lui 
Mircea Florian să conchidă că valoarea nu este o calitate nici a 
obiectului, nici a subiectului, ci este o relație. Astfel, el raţionează: 
„Dacă valoarea este determinată de obiecte, dar totdeauna prin Şi 
pentru om, atunci valoarea nu este o calitate «în sine», izolată, ci este 
o relaţie...” Nefiind „în sine”, cum gândise Platon, valoarea ca 
relaţie nu se află nici în obiect, după cum nu subzistă nici în subiect, 
cum crezuse Protagoras şi cum afirmau emoţionaliştii, bunăoară 
austriacul Alexius Meinong, sau voluntariştii, cu precădere Nietzsche, 
sau existențialiştii contemporani în maniera lui Sartre. 

Natura valorii ca relație va fi totuna cu natura relaţiei de 
valoare, iar natura acestei relaţii va depinde de tipul ei şi de specificul 
relatelor, al calităţilor pe care le conexează. 

Relativ la tipul relației de valoare, Mircea Florian consideră că 
aceasta nu este o relație de cauzare a subiectului de către obiect, ci 
presupune „o coordonare, o potrivire, o adaptare între viaţa psihică şi 
proprietățile unui lucru.” 

Mircea Florian consideră că, nefiind acţiune a obiectului asupra 
subiectului, valoarea nu are nici natura obiectului valoros, care poate 
fi corporal sau spiritual, deci nu are nici natură corporală, nici natură 
spirituală. El îi atribuie o natură ideală, dar, după cum menţionează, 
într-un sens apropiat de înţelesul obişnuit al termenului de ideal şi 
diferit de cel considerat de N. Hartmann. În acest punct, trebuie să 
reamintim că la Hartmann valoarea era ideală în sensul de esență în 
sine, dar fără a fi ruptă de real, ca la Platon, ci fiind corelată cu 
obiectul real, cu subiectul real, precum şi cu situațiile istorice. 

Dacă avem în vedere şi specificul relatelor pe care se sprijină 
valoarea ca relaţie, atunci putem considera că, în accepţia filosofului 
român, valoarea este de natură ideală în sensul că relaţia de valoare, 





$ Ibidem, p. 369. 
` Ibidem, p. 371. 
6 Ibidem, p. 364. 
1 Ibidem, p. 370. 

depăşind aspectele perceptiv-schimbătoare şi indiferente valoric ale 
obiectului şi pe cele psihologice, strict individuale subiectului, se 
stabileşte între aspecte generice, dar iterative de la un lucru individual 
la altul sau de la o conştiinţă individuală la alta. De altfel, pentru a 
subzista ca atare, orice relaţie se stabileşte între proprietăţi generale, 
iterative. De aceea, M. Florian şi afirmă: „Valoarea ca relație este 
generală, ca orice relație”. Desigur însă că nu orice relație este şi 
ideală. În sensul deja amintit, putem adăuga că valoarea este ideală 
prin faptul că este o relaţie între acele „perfecţii” ale obiectului care se 
cer intimizate şi fondul sufletesc al omului, care, prin sentimentele 
sale generice, coroborate cu elementele intelectuale şi cele volitive de 
ordin general, aspiră spre ceea ce este valoros în obiectul evaluat. Or, 
acest fond, ireductibil la nivelul psihologic, real, este un fond ideal. 

Dintre ideile fundamentale ale lui Mircea Florian privind geneza 
şi natura valorii, apreciem ca fiind argumentate convingător şi, deci, 
pe deplin justificate atât teza potrivit căreia originea valorii se află în 
relaţia evaluativă subiect — obiect, cât şi teza caracterului ideal al 
valorii. În schimb, teza conform căreia valoarea este o relaţie ni se 
pare mai puţin îndreptăţită în măsura în care pierde din vedere 
rezultatul relaţiei de valoare, mai exact faptul că acest rezultat, 
concretizat în conținuturile cele mai profunde ale creaţiilor materiale 
şi spirituale, se prezintă el însuşi ca un tot unitar, indisociabil. După 
opinia noastră, valoarea, odată constituită, este o entitate de sine 
stătătoare, care fuzionează obiectivul şi subiectivul într-un nou mod de 
a fi, ireductibil nu numai la relatele constitutive, ci şi la relaţie. 
Oricum, coerentă cu întreaga concepție a lui Mircea Florian privind 
alcătuirea lumii din dualităţi recesive, definirea valorii ca relație nu 
dezice nici accepţia valorii ca entitate, dar se diferențiază de ea prin 
faptul că discerne în aliajul valorii şi pune pe primplan relatele 
componente şi relaţia dintre ele. 

C.I. Gulian a întreţinut viu interesul pentru axiologie şi filosofia 
culturii prin efortul depus încă din 1946 de reelaborare marxistă a 
celor două discipline. Principalele sale contribuţii axiologice sunt 
cuprinse în lucrările Introducere în etica nouă (1946), Axiologie şi 
istorie. De la Zarathustra la Hegel (1987) şi Axiologie şi istorie în 
gândirea contemporană (1991). 

Introducere în etica nouă oferă o explicaţie a valorii etice, dar 
modelul produs este valabil şi pentru celelalte valori. Aici autorul 





5 Ibidem, p. 371. 

pune pe primplanul preocupărilor sale probleme etice, considerând că 
într-o epocă de criză istorică şi socială, cum era perioada imediat 
postbelică, dispar gesturile indiferente şi „orice cuvânt, orice act, orice 
intenție capătă accent etic: pentru sau contra valorilor pe care le 
impune momentul istoric”. De aceea, autorul conchide că atitudinea 
etică devine o atitudine față de lumea valorilor în genere. 

C.I. Gulian consideră că, pe lângă aspectul ei subiectiv, care 
implică voința individuală a fiecăruia, viața etică include şi un sens 
obiectiv, prezent în orice dorință, hotărâre sau acțiune, care denotă 
legătura dintre valoare şi necesitate. Apreciind că etica de până atunci 
a rupt valorile de necesitate, autorul îşi propune să releve legătura 
dintre valori şi situaţia concret-istorică a omului, dintre valori şi 
necesitate, căci numai pe această bază se pot formula „îndemnuri” la 
acțiune capabilă să soluţioneze criza social-politică. 

Înrădăcinând valorile în relația dintre om şi lumea omului, 
C.I. Gulian susține că aceastea se explică, pe de o parte, prin omul 
însuşi cu „structura sa organică şi psihică”! iar pe de altă parte, 
printr-o temelie social-materială, constituită din tehnica producţiei şi 
relațiile sociale de producţie. Aşadar, recuzând autonomismul 
axiologic, autorul nu admite nici cealaltă extremă, a sociologismului, 
care va abunda după reforma învățământului din 1948, ci propune un 
punct de vedere echilibrat, atât antropologic, cât şi sociologic. 

In ce priveşte determinarea subiectivă a valorii, C. I. Gulian 
subliniază îndreptățit că omul ca subiect axiologic trebuie înțeles în 
„totalitatea aspectelor lui”, în speță ca unitate între „partea rațională” 
(absolutizată de Kant) şi cea „irațională” (absolutizată de Scheler). De 
aici rezultă că şi natura valorii trebuie înțeleasă ca fuziune a 
elementelor raţionale şi a celor iraționale (afective şi volitive). 

Totodată, în aceeaşi Introducere în etica nouă, autorul susţine că 
valorile şi necesitatea se află într-un raport de interacţiune, valorile 
fiind entităţi care se inserează activ în necesitate, iar nu produse 
pasive. Astfel, el afirmă: „Etica noastră nu se reduce la realizarea 
schematică a Necesităţii, ci este realizarea dialectică a valorilor prin 
Necesitate şi a Necesităţii prin valori”! 

Totuşi, referitor la raportul dintre necesitate şi valori, C.I. Gulian 
pune accent pe primul termen, scris, de altfel, cu literă mare. Mai 





? C. Ionescu-Gulian, Introducere în etica nouă, Editura de Stat, 
Bucureşti, 1946, p. 8. 
Ibidem, p. 15. 
'! Jbidem, p. 12-13. 

mult, el consideră că, în condiţiile în care drepturile şi dezideratele 
nudei existențe sunt primejduite, „lupta pentru asigurarea Necesităţii, 
ca nudă existenţă, devine o valoare, căci, năzuind spre valori, omul 
actual trebuie să realizeze Necesitatea”!?. 

Or, apăsând prea puternic pe necesitate, C.I. Gulian nu mai 
acordă valorilor perenitate, ci le confundă cu diferitele creaţii 
spirituale, bunăoară cu diverse doctrine morale sau filosofice, care, de 
fapt, nu sunt decât variate înfăptuiri de valoare. In acest sens, afirmă: 
„In ce priveşte geneza lor, valorile nu sunt esențe ideale, veşnice”, 
Explicitându-şi punctul de vedere, adaugă: „Valorile se nasc din 
Necesitate şi durează atât timp cât sublimează nevoile şi aspirațiile 
celor care le pot impune ca «norme» sau celor care se pregătesc să le 
impună ca norme”!*. 

In plus, subordonând necesitatea subiectivă, psihologică, celei 
obiective, social-politice, şi având în vedere faptul că, după comuna 
primitivă, orânduirile sociale au fost alcătuite din clase antagonice, C.I. 
Gulian va aprecia mesajul oricărei creații valorice fie ca progresist , fie ca 
retrograd, sau, mai cuprinzător, fie ca înfruntare cu istoria, fie ca refuz al 
istoriei, în funcție de nevoile şi aspiraţiile de clasă exprimate de creator şi 
de psihologia individuală a acestuia, care, la rândul ei, este înțeleasă ca 
tributară poziției de clasă. Oricât de convingătoare, explicaţia sociologică 
constituie însă numai una din modalitățile explicative posibile şi, de aceea, 
trebuie completată cu altele. 

Din aceeaşi perspectivă socio-antropologică, C.I. Gulian dezbate 
şi problema ierarhizării valorilor. El susţine că „problema ierarhiei 
valorilor nu poate fi motivată numai prin cerința sau nevoia teoretică 
a unui principiu unitar (Hartmann) ” şi că „problema unei valori 
supreme reflectă cele două determinisme (pe plan subiectiv şi 
obiectiv)”5. Dat fiind faptul că determinismul subiectiv este submis 
celui obiectiv, adaugă că valoarea unică, supremă, „simbolizează 
epoca şi oglindeşte structura economico-socială şi interesele şi 
aspiraţiile clasei dominante”"€. Totuşi, concepţia lui C.I. Gulian despre 
ierarhia valorilor, de fapt despre o valoare supremă care le 
subsumează pe celelalte, este mai complexă, căci, pe lângă ierarhia 
determinantă istoric, admite şi faptul că „există o ierarhie absolută a 





2 Ibidem, p. 10. 

5 Ibidem, p. 33. 

14 Ibidem, p. 33-34. 

15 Ibidem, p. 195. 

16 Ibidem, p. 199. 

valorilor, evidentă în, fenomenul «preferințe», reliefat amplu de 
analizele lui Scheler”"”. Pe urmele lui Scheler, consimte că, în ordine 
ideală, valorile inferioare sunt cele vitale şi cele hedonice, iar 
superioare — cele spirituale. La fel, admite şi caracteristicile prin care 
se disting valorile superioare: 1) durabilitate mai mare, 2) conservarea 
valorii în cazul distributivităţii la un număr infinit de persoane, 3) 
satisfacție mai intensă, 4) existență în sine, independentă de receptare. 
Admiţând cele două tipuri de ierarhii, observă că există o divergență, 
care poate fi trăită dureros, între ierarhia absolută, care rămâne un 
„ideal”, şi cea determinată istoric. 

O altă problemă discutată de C.I. Gulian este aceea a receptării 
şi realizării valorilor. În ce priveşte receptarea, el susține că valorile 
sunt, prin excelenţă, trăite, ele fiind însuşite intuitiv-afectiv. Ca şi Max 
Scheler, admite şi existența unor sentimente a priori ale valorii, cum 
ar fi simţul valorii şi cel al preferinței. Dar, spre deosebire de 
fenomenologul german, consideră că asemenea sentimente nu sunt 
izolate nici de restul vieții afective, nici de gândire. Ultima intervine 
mai ales în procesul realizării valorilor, fiind însă eficientă numai prin 
conjugarea ei cu trăirea valorilor. 

Reluând, peste patru decenii, dezbaterea iniţiată în Introducere 
în etica nouă, lucrarea  Axiologie şi istorie are un caracter 
precumpănitor istoric, de analiză, în ordine cronologică, a interesului 
pentru valori manifestat de mari gânditori din antichitate şi perioada 
modernă, de la Zarathustra la Hegel. Totodată, într-un prim capitol, 
succint, dar dens, sunt reluate câteva probleme privind raportul istoriei 
cu valorile şi teoria valorilor. 

Revenind asupra caracterului neunivoc al determinismului 
istoric, autorul subliniază că „impactul istoriei sau trăirea istorică lasă 
neatinsă opțiunea” 5 În consecinţă, susține că omul aflat în situaţii de 
criză istorică poate să aleagă între atitudinea de înfruntare a crizei sau 
cea de refuz şi fugă din faţa confruntării. 

Explicitându-şi punctul de vedere, C.I. Gulian consideră că 
există un determinism neunivoc între epocile de criză a societății şi a 
culturii şi culturile de criză. Epocile de criză istorică şi culturală sunt, 
potrivit lui, cele caracterizate de antinomii istorice şi, respectiv, 
spirituale. Datorită antinomiilor, cultura este lipsită de sens, sau, mai 
exact, de un sens unitar, de unitate. Așadar, criza culturii înseamnă 
lipsa de unitate a culturii. Ea se caracterizează nu prin lipsa valorilor, 





i, Ibidem, p. 200. 
8 C, Ionescu- Gulian, Axiologie şi istorie, Editura Academiei, Bucureşti, 
1987, p. 8. 

ci prin faptul că acestea trebuie obținute prin lupta împotriva 
nonsensului. Criza culturii reclamă, desigur, căutarea unei soluţii, dar 
nu impune o soluţie unică. Tocmai pentru că determinismul istoric nu 
este univoc, în epoci de criză, pot fi propuse atât culturile şi valorile 
specifice marilor grupări sociale care se confruntă, adică fie valorile 
devenite caduce, absurde, sau opresive, fie valorile noi, diametrale 
opuse, cât şi contra-culturi, care, deşi vehiculate de grupuri mai mici, 
au totuşi semnificaţie axiologică. 

Nuanţându-şi explicaţia dată raportului dintre istorie şi valori, 
C.I. Gulian distinge criza latentă (permanentă) şi criza deschisă (criza 
perioadelor de tranziţie), precum şi între perioadele de criză şi cele de 
stagnare. Totodată, distinge trăirea istorică a crizei şi reflecția asupra 
valorilor. Trăirea este primară, poate fi conştientă sau simptomatică şi 
constituie izvorul valorilor; reflecţia este secundară şi poate fi dedusă 
sau chiar lipsi complet. În cazul trăirii istorice conştiente există o 
joncțiune între valorile propuse de gânditori şi istorie (la Rousseau, 
Kant, Hegel, Nietzsche, Sartre, Jaspers, Toynbee), iar în cazul trăirii 
istorice simptomatice concepțiile filosofilor şi valorile produse de ei 
sunt separate de problematica practică a epocii respective (la 
Confucius, Lao-tze, Socrate, Platon, Aristotel, stoici, sceptici), astfel 
că legătura dintre valori şi istorie trebuie sesizată de interpreţi. 

Putem aprecia că noțiunile de criză istorică şi criză a culturii pot 
fi realmente rodnice în explicarea genezei valorilor (de fapt, a 
înfăptuirilor de valoare), dar cu condiţia ca noţiunile respective să fie 
definite mai riguros şi utilizate restrictiv. Caracterizările date de C.I. 
Gulian crizei istorice (prin adâncirea antinomiilor istorice şi, în 
special, a conflictelor de clasă) şi crizei culturii (prin înfruntarea dintre 
conservarea tradiției şi promovarea noului) ni se par prea generale, 
pentru că presupun că întreaga istorie de până acum a societăţii şi a 
culturii a fost o istorie a crizei. Într-adevăr, în analiza culturii antice 
autorul susține că principalele culturi din secolul al X-lea şi până în 
secolul I î.e.n. (cultura mesopotamiană, egipteană, chineză, indiană, 
hittită, feniciană, ebraică etc.) au fost culturi de criză şi lasă să se 
înțeleagă că şi spiritualitatea anterioară a fost antinomică. 

Nici explicarea  înfăptuirilor de valoare (a atitudinilor 
încorporate în diferite creații spirituale) numai prin opţiuni opuse în 
condiţii de criză nu poate fi exhaustivă, pentru că pierde din vedere 
faptul că, în decursul timpului, oamenii au creat şi în condiţii de 
stabilitate şi prosperitate. In plus, explicaţia strict sociologică nu poate 
explica nici faptul că valoarea capodoperelor transcende timpul. 

Apăsând prea mult asupra socialului, se ajunge fie la ignorarea unor 
dimensiuni ale unor creații spirituale complexe (cum ar fi, în lucrarea 
la care ne referim, latura religioasă a budhismului), fie la unele 
interpretări exagerate (cum sunt, în aceeaşi lucrare, aprecierea 
budhismului ca „stare de spirit populară”, sau susţinerea că atitudinea 
fundamentală a lui Confucius — sec. VI-V î.e.n. — ar fi un protest față 
de regimul şi morala chineză din perioada de tranziţie de la sclavagism 
la feudalism, deşi scopul învățăturii sale îl constituie asigurarea, atât 
pentru suveran, cât şi pentru omul simplu, a celor cinci fericiri: 
bunătate, sănătate,virtute, viaţă îndelungată, moarte paşnică). 

Dincolo de anumite simplificări, lucrările lui C. I. Gulian 
consacrate axiologiei constituie o contribuție însemnată la explicarea 
realistă a valorilor prin om şi lumea omului. 

Ludwig Griinberg a revigorat preocupările pentru valori de 
după anii 1965 atât printr-un curs de axiologie predat mai mulți ani la 
Facultatea de Filosofie a Universităţii din Bucureşti, cât şi prin 
importanta sa carte Axiologia şi condiția umană (1972). 

In lucrarea amintită, originând valoarea în relația subiect - obiect 
şi distingând-o de ambele relate, autorul ajunge la următoarea 
definiţie: „Valoarea apare astfel ca acea relație dintre subiect şi obiect 
în care, prin polaritate şi ierarhie, se exprimă prețuirea acordată ( de 
o persoană sau o colectivitate umană) unor însuşiri sau fapte 
(naturale, sociale, psihologice), în virtutea capacităţii acestora de a 
satisface trebuinţe, necesităţi, dorințe, aspirații umane, istoriceşte 
condiționate de practica socială”. Într-o formulare similară, adaugă 
că valoarea este o relaţie socială. 

Definiţia dată are meritul de a delimita valoarea atât de polul ei 
obiectiv, cât şi de cel subiectiv, dar, reducând-o la o relaţie istoriceşte 
determinată, o identifică, de fapt, cu mecanismul realizării ei 
concret-istorice. 

Din perspectiva ancorării valorii în real, autorul se pronunță 
pentru o abordare a acesteia în manieră ştiinţifică, inclusiv pentru 
procedee de măsurare a ei, de fapt a unor aspecte valorice. Totodată, 
pentru a integra diferite abordări ale unor momente parțiale ale valorii, 
este tentat de metoda structurală, potrivit căreia consideră valoarea, în 
calitatea ei de relaţie, ca o structură de cod (mesaj, informaţie) şi reţea. 
În această accepţie, arată că reţeaua nu este indiferentă față de codul 





' Ludwig Grünberg, Axiologia şi condiția umană, Editura Politică, 
Bucureşti, 1972, p. 61-62. 

transmis, ci îl influențează activ. De exemplu, în opera de artă există o 
implicaţie reciprocă a lui ce (se spune) şi cum. 

In ultima parte a lucrării sale, Ludwig Grünberg oferă elemente 
pentru o ontologie a umanului din perspectivă axiologică şi propune 
imaginea mitică a lui Orfeu ca model al lui Homo aestimans. 

Alexandru Boboc ne oferă una dintre cele mai substanţiale 
contribuţii la racordarea preocupărilor axiologice din ţara noastră din 
ultimul pătrar al veacului al XX-lea la realizările de vârf ale filosofiei 
occidentale şi la achiziţiile axiologice din perioada interbelică. Aportul 
său se prezintă atât sub forma unor cercetări cu caracter precumpănitor 
exegetic, consacrate unor importanţi axiologi străini sau români şi 
concretizate în volumele Kant şi neokantianismul (1968), Nicolai 
Hartmann şi realismul contemporan (1971) şi Etică şi axiologie în 
opera lui Max Scheler (1971), sau în studiile despre filosofia valorii la 
Petre Andrei şi Lucian Blaga, cât şi sub forma unei sinteze a 
principalelor probleme şi controverse din sfera axiologiei, sinteză 
inclusă în lucrarea sa Confruntări de idei în filosofia contemporană 
(1983). În continuare, ne vom referi la această reconstrucţie sistematică, 
propusă în lucrarea amintită sub genericul Existenţă şi valoare. 

Principala problemă abordată şi soluţionată pe baza distincției 
dintre valori şi realizările valorice este aceea a statutului valorii. In 
lucrările de referință există, de regulă, tendinţa de a concepe valorile 
fie autonomist, ca absolut independente de realizările de valoare, fie 
relativist, ca reductibile la realizări. Totodată, în încercările de a lua în 
considerare ambele planuri, autonomiştii coboară fără o argumentare 
teoretică satisfăcătoare de la înălțimea „autonomiei absolute” la 
relativitatea istorică a înfăptuirilor de valoare, iar relativiştii înalță la 
fel de nejustificat realizările valorice la demnitatea supremă, care nu 
poate reveni decât valorilor ca prototipuri ale oricăror realizări. De 
aici, indistincții şi în elucidarea altor fenomene, mai ales a celor 
privind ierarhizarea şi conflictul valorilor. Împotriva relativismului, 
Al. Boboc subliniază că definiția valorii sau conştiinţa valorii nu 
trebuie să reducă valoarea la datele contextului de valoare. 
Dimpotrivă, în lumina „diferenței ontologice” dintre fiinţă — fiind - 
existent (sau dintre a fi — a fi ceva — ceva), el precizează, valorizându-i 
pe autonomişti (Lotze, Windelband, Rickert, Scheler, N. Hartmann), 
că valoarea ca valoare este autonomă, diferită de nivelul realizării 
valorice. Valoarea ca valoare constituie un nou tip al lui a fi, şi anume 
a fi valabil. Împotriva autonomismului (care rupe valoarea de 
realizările valorice) şi a perfectibilismului (variantă autonomistă care 

ajunge să-l dizolve pe a fi în a fi valabil), Al. Boboc consideră că 
valoarea ca valoare nu se instituie într-un transcensus absolut, pentru 
că nu se exprimă decât în şi prin înfăptuirile de valoare. Formulând un 
punct de vedere sintetizator, care eludează aporiile relativismului şi pe 
cele ale absolutismului autorul afirmă: „Intocmai ca şi sensul, valoarea 
ajunge la (în) prezenţă în ceva («bunuriy, realizări valorice, acțiuni 
«realizate», gânduri fie obiectivate sau neobiectivate ş.a.) şi numai 
atunci survine conştiinţa că ea este (valoare, valabilă). Dar, ca atare, 
mai întâi (logic-valoric, nu temporal!) este, apoi este valabil (ca 
valoare determinantă într-un ceva contextual). Intocmai ca în 
peripeţiile simbolice ale lui Faust: întâi tabloul (Margaretei, Elenei, 
chiar tabloul a ceea ce nu va intra în apariție!) şi apoi făptura! Tabloul 
anunță, nu este! Şi anunţă nu ce este, ci cum trebuie să fie, cum-ul 
posibilităţii, al lui «cum e cu putință» ceva, dar nu oricum, ci ceva 
nou!””. Din semnalatele precizări putem reține că, prin natura ei, 
valoarea este ceva posibil, iar nu real, şi anume un posibil ideal, care 
se prezintă drept ceva valabil (corespunzător conştiinţei generice), dar 
care conţine în sine tendinţa realizării, a întruchipării în fapte, fără să 
se epuizeze într-o realizare sau alta. 

Situând valoarea într-un plan relativ autonom, bine distinct, dar 
fără a fi rupt de real, Al. Boboc oferă un răspuns personal, cu care 
putem fi mai mult sau mai puțin de acord, şi în problema ierarhiei 
valorilor: „Mult disputata clasificare a valorilor în «superioare» şi 
«inferioare» nu ţine de esenţa valorilor, de statutul lor obiectiv”, ci se 
produce „pe latura funcționalități valorilor, a raportării oamenilor 
(indivizi, grupuri, clase) la valori”, Aşadar, menționează autorul, 
tabla de valori depinde, în genere, de epocă, de tip de societate, iar 
preferința individuală nu este niciodată pur subiectivă, pentru că omul 
este „totodată individ şi ființă generică (socială)”?. 

De la ierarhia valorilor, lucrarea trece la analiza normativității 
angajate de actul de „preferinţă”, a raportului dintre valoare şi normă, 
iar de la normativitate — la planul acțiunii. În spiritul cercetărilor de 
logică deontică ale lui von Kutschera şi von Wright, este susţinut 
primatul valorii asupra normei. Se reiterează, încă o dată, „diferența 
ontologică” dintre realizări valorice (ca realizări normative) şi valori: 
„Prin realizarea ei normativă, o valoare intră în planul istoric”, iar 





% Alexandru Boboc, Confiuntări de idei în filosofia contemporană, 
Editura Politică, Bucureşti, 1983, p. 283. 
21 Ibidem, p. 284. 
? Ibidem, p. 285. 

„caracterul istoric şi de clasă al normelor morale («imperativele» unei 
epoci) nu este şi al valorii morale ca tip valoric, ca model ( nu ca 
realizare în valorile morale ale unei epoci istorice determinate)”. 

O altă problemă legată de valori şi pe care Al. Boboc o 
interpretează în mod personal se referă la „criza ” culturii sau, „cum 
se spune în lumea de astăzi”, „criza valorilor”. Dincolo de multiplele 
aspecte ale crizei culturii punctate de autor (alternativele crizei, 
sensurile crizei, limitele nihilismului şi virtuțile lui ateist-atee, 
particularităţile crizei culturii moderne, izvoare specifice, opoziţiile 
raționalism — istorism, ideal clasic — ideal romantic, corelaţia dintre 
filosofia crizei culturii şi filosofia istoriei), concluzia sa majoră este 
aceea că fenomenul crizei culturii constă în „momente de mutație în 
ordinea opţiunilor, a preferințelor, a înseşi modalităţilor de creaţie 
valorică şi de receptare, de valorizare””. În consonanţă cu concluzia 
amintită şi respectând criteriul „diferenţei ontologice”, autorul 
consideră că „nu valorile ca atare (ca valori) intră în criză”, ci anumite 
„modalități de realizare valorică şi chiar realizări valorice în funcţie de 
organizarea socială într-o tablă de valori ce exprimă interesele 
materiale şi morale ale clasei dominante într-o anumită epocă”. Este 
de subliniat şi ideea potrivit căreia, tocmai pentru că nu afectează 
valorile ca modele, ci se insinuează doar în structurarea şi realizarea 
istorică a acestora, criza culturii poate constitui şi un factor stimulativ, 
de progres cultural. 

Nicolae Râmbu s-a afirmat recent printr-o documentată lucrare 
de sinteză, Filosofia valorilor (1997), în care se ocupă de ontologia, 
gnoseologia şi antropologia valorilor. 

Despre natura valorii, N. Râmbu afirmă că „este un fel de 
proprietate a lucrului, dar numai în raport cu subiectul care evaluează 
şi percepe axiologic””. Determinând mai îndeaproape felul acestei 
proprietăţi, adaugă că nu este nici sensibilă (empirică), nici inteligibilă 
(metafizică), ci este ideală şi, deci, ireală (în sens de esenţă care nu e 
concomitent existență), atemporală şi obiectivă (este recunoscută de 
orice ființă spirituală). Trăsătura ei fundamentală este însă 
valabilitatea (care se distinge de existenţă ca act de apreciere sau bun 
şi se întemeiază pe subiectul în genere ca eu axiologic). 





3 Ibidem, p. 289. 

” Ibidem, p. 321. 

% Ibidem, p. 322. 

26 Nicolae Râmbu, Filosofia valorilor, Editura Didactică şi Pedagogică, 
Bucureşti, 1997, p. 18. 

Totodată, N. Râmbu afirmă că valoarea poate şi trebuie să fie 
realizată prin „trecerea ei din sfera obiectelor ideale în ordinea 
reală”, fără ca prin aceasta să se substanţializeze, să subziste în sine, 
subzistenţa sa petrecându-se în altul său, în opere, fapte persoane etc. 
În consecință, autorul susține că „autonomia lumii valorilor nu 
înseamnă însă o absolută independenţă de cea a lucrurilor” 

Relativ la sistemul valorilor, N. Râmbu subscrie concepției 
potrivit căreia valorile se împart din punct de vedere formal în: 
pozitive şi negative, ale persoanei — ale lucrurilor, autonome — 
dependente, scop — mijloc etc., iar din punct de vedere material, în 
materiale (ale agreabilului, vitale, economice) şi spirituale (teoretice, 
etice, estetice, religioase). 

În ce priveşte ierarhia valorilor, autorul afirmă, pe, de o parte, că 
„ordinea ierarhică aparține esenței însăşi a valorilor”, principalele 
criterii de ierarhizare fiind cele formulate de Scheler şi completate de 
N. Hartmann, iar pe de altă parte, că „ierarhia valorilor nu este ceva 
dat, ci rezultatul unui proces istoric... °° 

Despre cunoaşterea (cuprinderea) valorilor, N. Râmbu susține, 
în esență, că aceasta „se întemeiază pe cooperarea dintre gândire şi 
sentiment, cooperare în care, totuşi, sentimentul este facultatea 
fundamentali". Ca urmare, „orice cunoaştere intelectual-reflexivă a 
valorilor are ca presupoziție, cel puţin tacită, o cunoaştere emoțional- 
intuitivă, astfel că toate judecăţile de valoare sunt precedate de o trăire 
a valorilor”. Elementul cognitiv determinant nu este însă întotdeauna 
şi precumpănitor, ponderea celor două acte cognitive fiind diferită de 
la o clasă de valori la alta. Bunăoară, potrivit autorului, „în domeniul 
moral cunoaşterea valorilor pare a avea mai degrabă caracter rațional- 
discursiv”” ` prin compararea unei acțiuni cu o normă morală- etalon. 

În fine, în secţiunea privind antropologia valorilor, N. Râmbu 
susține, în principal, că, prin raportarea la valorile spirituale, omul se 
defineşte el însuşi ca esenţă spirituală şi îşi conferă un sens, şi anume 
acela de a crea bunuri spirituale şi a se desăvârşi ca centru spiritual. 





A ^ Ibidem, p. 44. 
° Ibidem, p. 47. 
” Ibidem, p. 84. 
` Ibidem, p.86. 
> 31 Ibidem, p.153. 
E Ibidem, p. 133. 
Ibidem, p. 132. 

Nicolae Culic s-a propus ca un cercetător constant al 
problemelor axiologice printr-o serie de eseuri şi articole, precum şi 
printr-o carte de sinteză privind natura valorilor şi rolul social al 
acestora, intitulată Valoarea — dimensiune a existenţei umane (1988). 
Vădind un pregnant spirit sistematizator, lucrarea este structurată pe 
trei capitole complementare: 1) Perspectiva ontologică în analiza 
valorii, 2) Funcția valorilor. Precizări teoretico-metodologice, 
3) Rolul valorilor în viaţa socială, ultimul capitol sprijinindu-se pe cel 
dintâi, iar cel de-al doilea având un rol mijlocitor. In analiza 
problemelor amintite, autorul aduce nu puţine contribuții substanţiale, 
dintre care semnalăm câteva. 

Din primul capitol, în care concepțiile despre natura valorii sunt 
grupate în orientări absolutizante, psihologizante şi sociologizante, 
remarcăm definirea valorii ca „produs specific al raportului subiect-obiect”, 
teza potrivit căreia „lumea valorilor exprimă ceea ce este omul (prin 
valorile obiective) şi ceea ce poate şi trebuie să devină (prin idealuri, 
aspirații, modele)“, precum şi explicarea sistemului de valori prin 
dependența sa de practica socială şi, totodată, în relativa sa autonomie. 

Ín tratarea funcționalităţii valorilor, deosebit de semnificativă ni 
se pare distincţia dintre funcţia abstractă şi funcţia concretă. Autorul 
defineşte funcţia abstractă a valorii ca structură sau formă a 
subiectivității umane care asigură raportarea preferențială la obiect. 
Amintita funcţie este considerată „universal-istorică” şi asociată 
valorii generice, despre care Nicolae Culic afirmă: „valoarea generică, 
prezentă în toate momentele adaptării socio-culturale a omului, nu este 
supusă nici unei transformări, influența ei nemodificându-se”*5. 
Funcţia concretă a valorilor este înțeleasă, pe de o parte, ca rol al 
acestora în realizarea oricărei activități umane, iar pe de altă parte, ca 
ansamblu de consecinţe generate de ele. După opinia noastră, prin 
distincția teoretică dintre aspectul abstract al funcției şi cel concret, 
autorul deschide o perspectivă mai fructuoasă în înţelegerea mai 
precisă nu numai a funcției, ci şi a naturii valorii. In acest sens, 
considerăm că dublul aspect amintit corespunde, de fapt, unui dublu 
statut existenţial al valorii: de formă a subiectivității umane şi de 
înfăptuire valorică. 

Şi în legătură cu rolul valorilor în viața socială, autorul afirmă idei 
nu mai puțin interesante, cum sunt cele referitoare la distincțiile valoare- 





%4 Nicolae Culic, Valoarea — dimensiune a existenţei umane, Editura 
Ştiinţifică şi Enciclopedică, Bucureşti, 1988, p.54. 

* Ibidem, p. 19. 

normă, valoare-model, aspect cognitiv al comportamentului-aspect 
evaluativ, sau la relaţia dintre ceea ce este şi ceea ce trebuie să fie. 

In acest capitol ne-am referit la cei mai importanţi autori români 
care au abordat sistematic problematica valorilor în a doua parte a 
veacului al XX-lea, reînviind preocuparea pentru axiologie ca disciplină 
filosofică aparte, manifestată de unii din marii noştri gânditori din 
perioada interbelică. Pe autorii selectaţi i-am prezentat sub genericul 
Interpretări relaţioniste având în vedere faptul că toţi au susținut că 
valorile se originează în relaţia omului ca subiect evaluativ cu lumea ca 
obiect de evaluat. Dincolo de semnalatul fond comun, există însă 
diferențe specifice, care merg de la considerarea valorii ca relaţie la 
înţelegerea ei ca produs al relației, sau de la identificarea valorilor cu 
înfăptuirile de valoare la recunoaşterea autonomiei lor relative, a fiinţării 
lor dincolo de orice aprecieri şi bunuri spirituale sau materiale. 

Menţionăm că nu ne-am propus să ne raportăm şi la acei autori 
(ca Ion Pascadi, loan Ivanciu, Marin Aiftincă şi alţii) care, în aceeaşi 
perioadă, au contribuit la analiza operei unuia sau altuia dintre filosofii 
valorii şi, cu atât mai puţin, la cei care au aprofundat o clasă de valori 
sau alta, cum ar fi, mai ales, valorile etice sau cele estetice. 

C. O ABORDARE SISTEMATICĂ 
A PROBLEMATICII AXIOLOGIEI 

1. Realizarea valorilor 


O abordare teoretică a problematicii valorilor ar presupune o 
definire prealabilă a noţiunii centrale de valoare. Dar, datorită 
caracterului ei de mare generalitate, prin care se subsumează direct 
categoriei filosofice de ființă, noțiunea de valoare nu poate fi uşor de 
definit, sau definirea ei, posibilă totuşi, prin gen şi diferență specifică 
nu poate fi lesne de înțeles fără multiple explicitări. De exemplu, am 
putea spune, de la început, că, prin genul său proxim, valoarea este, 
aparține sferei fiinţei, iar prin diferența specifică, este valabilitate în 
sine, dar accepţia amintită cuprinde termenii de ființă, valabilitate, în 
sine, care ar trebui să fie, la rândul lor, definiți. De aceea, credem că 
înțelesul pe care îl acordăm valorii poate fi realizat fără prea mari 
dificultăţi dacă ne referim, mai întâi, la modul în care se realizează 
valorile, i.e. se înfăptuiesc, se concretizează în viaţa noastră de toate 
zilele. (In mod intenţionat vorbim de realizarea, iar nu de geneza 
valorii, căci, după opinia noastră, cele două procese nu se confundă, 
valoarea fiind anterioară, prin modul ei de ființare, oricărei realizări.) 

Realizarea valorii este totuna cu realizarea unei creaţii de 
valoare (o creaţie artistică, ştiinţifică, filosofică etc.) sau a unei fapte 
valoroase (o conduită morală, religioasă, politică, juridică etc.). Prin 
urmare, caracteristicile unei realizări (înfăptuiri) de valoare anunță şi 
însuşirile valorii încorporate în creaţia sau fapta respectivă. 

Orice înfăptuire valoroasă (şi, deci, orice valoare) presupune un 
subiect preţuitor, evaluativ şi un obiect prețuit, evaluat (şi modelat 
conform aprecierii date). Subiectul concură la realizarea valorii prin 
aprecierile pe care le acordă obiectului în funcție de proprietăţile 
acestuia care satisfac diferite trebuinţe şi aspirații specifice naturii 
umane, iar obiectul „participă” la înfăptuirile de valoare prin acele 
însuşiri demne de a fi prețuite pentru că sunt susceptibile de a 
corespunde esenței umane. 

Obiectul creaţiei de valoare (şi, deci, al valorii) se prezintă în 
ipostaze practic inepuizabile: lucruri sau persoane, acţiuni sau relații 
şi, în genere, orice rezultat al activităţii umane, tot ce intră în sfera 

trebuințelor şi aspirațiilor omeneşti. Se vorbeşte, bunăoară, despre 
valoarea unei piese de teatru, a unei poezii, a unui tablou, dar şi a unei 
conduite, a unei legi, a unui bun economic, a unui ideal ş.a.m.d. In 
discuţiile mai mult sau mai puţin specializate, prin valoare se înţelege 
uneori „prețul” (timo, în limba greacă), alteori „demnitatea” (în limba 
greacă, axia, substantiv de la care provine şi verbul axios, care 
înseamnă a estima, a aprecia), „valabilitatea”, importanţa obiectului 
evaluat. Axiologia se interesează de valoare în sens de axia, de 
demnitate, iar nu de timo, de preț. Un tablou, de exemplu, este valoros 
în măsura în care este realizat artistic, astfel încât satisface exigenţa de 
frumos, iar nu prin prețul la care poate fi achiziționat. 

Dar înfăptuirea de valoare nu se reduce la „demnitatea” 
obiectului, la însuşirile prin care acesta este demn de a fi prețuit, 
pentru că, „în sine”, independent de subiectul apreciativ, orice obiect 
este indiferent din punct de vedere valoric. Numai subiectul uman este 
cel care, prin aprecierile sale, descoperă unele sau altele din aspectele 
axiologice ale obiectului şi le pune în operă, le trezeşte la viață, 
determinându-le să se comporte ca atare. Numai omul descoperă, 
preţuieşte şi utilizează duritatea pietrei pentru a-şi construi o casă. In 
schimb, pentru capra neagră care calcă piatra, aceasta nu are nici o 
semnificaţie valorică, sau nu are decât o semnificaţie latentă, utilizată 
inconştient. Reluând ideea că un lucru este valoros nu în sine, ci 
numai pentru altul, N. Hartmann era de părere că, în ce priveşte 
valorile de bunuri, acest altul poate fi nu doar omul, ci şi o altă ființă 
vie. În acest sens, în exemplul dat, piatra poate fi importantă, poate 
valora, şi pentru capra neagră, sau, ca să redăm exemplele lui 
Hartmann, „un bob are valoare pentru pasărea care îl ciuguleşte; tot 
astfel, aerul şi lumina şi circuitul apei pentru toate vieţuitoarele 
pământului”!. Pe de altă parte, realizarea de valoare şi valoarea 
realizată nu se reduc la bun, la obiectul apreciat ca valoros, şi pentru 
că unul şi acelaşi obiect poate constitui, prin diferitele sale însuşiri, 
suport pentru variate realizări valorice. Unul şi acelaşi bloc de piatră 
poate fi folosit ca material pentru realizarea unui bun fie utilitar- 
economic, cum ar fi o casă, fie artistic — o statuie, fie religios — o cruce 
etc. La rândul său, una şi aceeaşi valoare poate fi concretizată într-o 
diversitate de obiecte. 

Obiectele pot constitui suporturi pentru valori atât prin însuşirile 
lor exterioare, de suprafaţă, fenomenale (prin calitățile lor 





! Nicolai Hartmann, Estetica, Editura Univers, Bucureşti, 1974, p.367. 

„secundare”, cum ar fi spus filosofii moderni), cât şi prin cele de 
adâncime, esenţiale (prin calităţile lor „primare”). Pâinea, observa 
D. Hume, are nu numai calităţi perceptibile de culoare, greutate şi 
consistență, ci şi „calități care o fac potrivită pentru hrănirea şi 
întreținerea corpului omenesc” 2, De regulă, primele însuşiri purtătoare 
de valori cu care venim în contact sunt cele sensibile, empirice. Aşa 
cum remarca Descartes, impresiile provenite de la corpurile exterioare 
se însoțesc şi de anumite sentimente de plăcere sau neplăcere, care ne 
indică deja dacă lucrurile respective ne sunt „priincioase ori 
nepriincioase'”” 

Totodată, însuşirile sensibile valorifere constituie indici pentru 
caracteristicile profunde şi definitorii prin care lucrurile ne provoacă o 
reacție de atracție, sau una de respingere. In unele cazuri, îndeosebi în 
literatură şi artă, lucrurile interesează mai ales prin aspectele lor 
exterioare, care sunt transfigurate în imagini literar-artistice. Dar şi în 
aceste cazuri este vorba de aspecte emblematice, caracteristice, ca în 
imaginea „azurul răsturnat în ochii tăi”. Alteori, mai ales în ştiinţă şi 
tehnică, lucrurile importă prin însuşirile şi corelaţiile lor esenţiale şi 
necesare. Spre deosebire de corpurile animate sau inanimate, al căror 
strat axiologic nu transpare chiar de la prima vedere, omul, cum 
spunea Tudor Vianu, este încărcat de semnificaţii valorice în mai toate 
semnele sale exterioare: lumina ochilor, mimică, gestică, ton etc. Am 
zice că persoanele sunt înconjurate de un halou axiologic, sau, cum se 
exprima Tudor Vianu, ele au întotdeauna o „suprafaţă expresivă”, „o 
adâncime”, „o valoare sau o nonvaloare”* 

Dat fiind faptul că lucrurile devin valoroase sau prin existenţa 
lor fenomenală, sau prin esenţa lor, vom conchide că nivelul lor 
valoric nu constituie un strat nou în raport cu cel existențial 
(fenomenal) şi cel esenţial, ca şi cum valoarea ar sălăşlui in re, ci 
constă în acel set de proprietăţi apte de a fi preţuite şi de a contribui la 
închegarea unei înfăptuiri de valoare. De altfel, să nu uităm că, în 
realizările de valoare, polul obiectiv poate cuprinde o varietate de 
obiecte, de la cele reale şi până la cele ideale, fiecare fiind susceptibil 
de a fi estimat. În creaţiile poetice, o sirenă, un centaur, un inorog 





? David Hume, Cercetare asupra intelectului omenesc, Editura 
Ştiinţifică şi Enciclopedică, Bucureşti, 1987, p.112. 
? René Descartes, Meditaţii despre fi losofia primă, în Două tratate 
fi losofi, îce, Editura Humanitas, Bucureşti, 1992, p.295. 
Tudor Vianu, Introducere în teoria valorilor întemeiată pe observaţia 
conştiinţei, în Opere, vol.8, Editura Minerva, Bucureşti, 1979, p.69. 

funcţionează ca obiecte imaginare, prin care autorul sugerează o 
multitudine de sentimente şi idei exprimate plastic, imagistic. Aşadar, 
creația poetică şi, implicit, valoarea poetică se sprijină nu numai pe 
imagini realiste (naturiste etc.), care au acoperire în realitate, fie în 
stratul fenomenal, fie în cel esenţial, ci şi pe imagini care reprezintă 
obiecte fictive, fără nici un corespondent real. 

Subiectul creaţilor de valoare poate fi o personalitate individuală 
sau colectivă. Dar chiar atunci când omul singular este cel ce 
evaluează obiectele, aprecierile sale trebuie să conţină şi anumite 
elemente transindividuale sau intersubiective, i.e. să concorde cu 
evaluările celorlalţi, pentru a fi institutoare de valori. Altminteri, dacă 
aprecierea dată de cineva unui obiect ca valoros, ca bun cultural, 
rămâne strict individuală, fără a stârni nici un ecou printre convivi, nu 
se va putea finaliza într-un rezultat de valoare. Ea va rămâne o 
impresie strict personală, pur subiectivă, pur psihologică, o iluzie 
despre valoarea unui obiect, care exprimă, de fapt, o pseudo-valoare, 
devreme ce nu poate fi confirmată de nimeni altcineva. 

Admiţând faptul că aprecierea valorică este transindividuală, 
astfel încât, chiar dacă aparţine individului, angajează conştiinţa 
socială, generică, trebuie totuşi să ne întrebăm cât de generală să fie 
aprecierea pentru a institui o valoare. Precum se ştie, conştiinţa socială 
prezintă diferite arii de cuprindere, de la conştiinţa de grup şi de clasă 
şi până la aceea de gen. 

Ca urmare, rămâne să precizăm la ce treaptă de generalitate se 
justifică o apreciere valorică, valoarea însăşi. În rezolvarea acestei 
probleme s-a plecat, implicit sau explicit, de la concepţia că indivizii 
umani se manifestă, în principal, ca membri ai grupurilor socio- 
profesionale şi claselor sociale, precum şi ai comunităților umane, de 
la familie, gintă, trib şi până la popor, naţiune, conştiinţa indivizilor 
fiind şi ecoul colectivităţi mai largi sau mai restrânse în care ei se 
includ. Teoreticienii absolutişti, care au pus accent pe conştiinţa 
generică, au conchis că aprecierile de valoare şi, deci, valorile au 
caracter general-uman sau chiar ar depinde de o conştiinţă 
supraumană, cosmică, impunându-se indivizilor indiferent de loc şi 
timp. In contemporaneitate, în acest sens au gândit, între alţii, 
W. Windelband şi H. Rickert, Max Scheler sau N. Hartman. 
Dimpotrivă, gânditorii relativişti, cei care au exclus orice izvor 
transcendent al aprecierilor şi al valorilor, le-au explicat în 
exclusivitate prin conştiinţa indivizilor umani aflați în diferite situații 
concret-istorice. Unii, ca Fr. Nietzsche, J. Dewey şi J.-P. Sartre au 

supraestimat subiectivitatea individuală, dar au recunoscut şi existența 
unei intersubiectivități la nivelul uneia şi aceleiaşi categorii sociale 
(Fr. Nietzsche), sau chiar la acela al ansamblului social. Alţii, ca 
E. Durkheim sau K. Marx, au pus pe primplan conştiinţa socială, 
înțeleasă ca expresie a unuia sau altuia din grupurile umane. 

Trasând, între alții, direcţia individualistă, Fr. Nietsche a arătat 
că originea aprecierilor de valoare şi înseşi valorile rezidă în voinţa 
individuală, socotită mai presus de orice valoare şi lege. Totodată, el 
considera că, de la natură, oamenii se împart în două categorii: 
„stăpâni” (cei cu voința puternică) şi „sclavi” (cei cu voinţa slabă) şi 
că fiecare categorie îşi are morala ei proprie şi, în genere, propriile 
sale valori şi aprecieri valorice, astfel încât acestea diferă nu atât de la 
un ins la altul, cât de la o categorie socială la alta. 

În manieră pragmatistă, J. Dewey opina, la rândul său, că 
aprecierile de valoare au caracter individual, exprimând ceea ce îi este 
util individului, dar considera că individul trebuie educat să aprecieze 
şi „pentru a fi util pe plan social”, ceea ce presupune corelarea 
preferințelor sale cu altele. Identificând aprecierea, atitudinea, cu 
valoarea, J. Dewey a conferit termenului de valoare două sensuri total 
diferite. Într-un prim sens, termenul „indică o atitudine de preţuire a 
unui lucru, considerat ca având valoare prin el însuşi, adică o valoare 
intrinsecă”€. O asemenea preţuire ar presupune o experienţă totală sau 
completă. În cel de-al doilea sens, termenul desemnează „un act 
intelectual distinct — o operaţie de comparare şi judecare — operaţia de 
valorizare”!. Accentuând pe individ şi subiectivitate, filosoful 
considera că principalele norme de evaluare „depind de ceea ce 
individul a apreciat personal ca fiind semnificativ în situații 
concrete.”$ 

Procedând existențialist, J.-P. Sartre a fundamentat aprecierile 
date de om realităţii în libertatea subiectivă, interioară, în posibilitatea 
nelimitată a omului de a alege. El considera că aprecierea individuală 
este sursa valorii, căci, prin alegerea omului care vrem să fim, noi 
creăm în acelaşi timp imaginea omului care estimăm că trebuie să fie: 
„a alege să fi acesta sau acela înseamnă a afirma în acelaşi timp 





* John Dewey, Democraţie şi educaţie, Editura Didactică şi 


Pedagogică, Bucureşti, 1972, p. 225. 
6 Ibidem, p.215. 
7 „Ibidem, p.216. 
8 Ibidem, p. 203. 

valoarea a ceea ce alegem.” Afirmând „libertatea ca fundament al 
tuturor valorilor”, el a încercat să evite subiectivismul printr-o 
poziție intersubiectivistă, potrivit căreia, „voind libertatea, descoperim 
că ea depinde în întregime de Libertatea celorlalți şi că libertatea 
celorlalți depinde de a noastră”!!. În acest spirit ambiguu, şi el a 
identificat aprecierea subiectivă şi intersubiectivă (sensul pe care şi-l 
dă omul) cu valoarea, afirmând că „valoarea nu este altceva decât 
acest sens pe care vi-l alegeţi” şi că „prin aceasta vedeţi că există 
posibilitatea de a crea o comunitate umană” 

Intr-o explicaţie sociologică, E. Durkheim a identificat sursa 
valorilor şi a aprecierilor în conştiinţa colectivităţii umane, argumentând 
caracterul lor social. Potrivit lui, „valoarea lucrurilor nu poate fi şi nu a 
fost niciodată estimată decât prin raportare la anumite noţiuni ideale”, 
iar idealurile, ca şi valorile corespunzătoare lor, „sunt de origine 
colectivă”, pentru că şi unele şi celelalte „variază cu grupurile umane”, 
rezultând din faptul că diferitele conştiinţe individuale „intră în raporturi 
strânse, acționează activ unele asupra altora”! 

Tot în spirit sociologic, dar materialist-istoric, Karl Marx, 
împreună cu Friedrich Engels, a argumentat posibilitatea ca, temporar, 
unele construcţii ideatice ale claselor sociale în ascensiune să se ridice 
deasupra caracterului lor de clasă şi să se prezinte ca având gradul de 
generalitate cel mai înalt. În lucrarea Ideologia germană, elaborată în 
colaborare, cei doi autori afirmau: „Într-adevăr, orice clasă nouă, care 
ia locul clasei dominante dinaintea ei, este nevoită, chiar şi numai 
pentru a-şi atinge scopul, să prezinte interesele ei ca interese comune 
ale tuturor membrilor societăţii, adică — abstract vorbind — să dea 
ideilor ei forma „Seneralităţii, să le înfăţişeze ca singurele raționale, 
general valabile” ”. In acelaşi sens, Marx şi Engels adăugau: „Ea poate 
să facă acest lucru, deoarece la început interesele ei sunt într-adevăr 
mai legate de interesele comune ale tuturor celorlalte clase 





tau Sartre, L 'existentialisme est un humanisme, Nagel, Paris, 

“ Ibidem, p.25. 
i, Ibidem, p.83. 
i, Ibidem, p.89-90. 
? Emile Durkheim, Judecăţi de valoare şi judecăţi de realitate, în 
T ìa contemporană; texte alese, traduse şi comentate de Alexandru 
Boboc Š Ioan N. Roşca, Editura Garamond, Bucureşti, p.66. 
; Ibidem, p.67. 
5K, Marx, Fr. Engels, Opere, vol.3, Editura Politică, București, 1958, p.48. 

nedominante şi deoarece, sub presiunea relaţiilor de până atunci, 
interesele ei nu au putut încă să se dezvolte ca interese aparte ale unei 
clase aparte”. 

In fond, toate concepțiile menționate care apelează explicativ la 
factori intraistorici arată că aprecierile şi valorile realizate pot ajunge 
cel mult la generalitatea efectivă a unor grupuri sau colectivități 
umane, chiar dacă se propun la un moment dat ca general-umane. 
Imposibilitatea aprecierilor concret-istorice de a fi general umane se 
explică prin faptul că omul, ca subiect evaluator, trăieşte în interiorul 
unei comunităţi umane şi culturale de care este influenţat, iar nu în 
mijlocul omenirii în ansamblu, la care nu se raportează decât reflexiv, 
indirect, iar nu printr-un act nemijlocit de trăire. 

Din punctul nostru de vedere, aprecierile de valoare sunt 
general-umane, dar generalitatea lor nu decurge nici dintr-un factor 
transcendent, care s-ar impune conştiințelor individuale, nici din 
generalizarea aprecierilor concret-istorice de la nivelul indivizilor, 
grupurilor şi comunităților umane la nivelul întregii umanități. Ele 
sunt general umane nu în mod real, ci în mod potențial, în măsura în 
care sunt susceptibile de a fi realizate de orice om care ar veni în 
contact cu ele, cu înfăptuirile lor de valoare. Similar, o creație de 
valoare (o capodoperă) este universală nu prin faptul (irealizabil) că ar 
fi cunoscută şi asimilată de toți oamenii, ci în sensul că orice om care 
ar recepta-o şi ar dispune de pregătirea necesară ar avea capacitatea 
s-o aprecieze ca atare, în concordanță cu însuşi fondul operei 
respective. Aşadar, o apreciere este universală dacă poate declanşa în 
orice om o apreciere similară, altfel spus dacă ea sălăşluieşte ca 
posibilitate în orice conştiinţă umană. Aşa fiind, omul concret istoric 
este subiect axiologic nu prin conştiinţa sa individuală, ci prin 
conştiinţa generică, sau în măsura în care conştiinţa sa individuală cu 
evaluările sale concordă cu conştiinţa sa generică, prezentă şi 
manifestă în cea dintâi prin anumite elemente general-umane sau 
printr-o anumită deschidere şi disponibilitate spre ceea ce este general- 
uman. 

In legătură cu latura apreciativă a realizărilor de valoare, a 
valorilor înseşi, trebuie subliniat şi faptul că aceasta include atât 
elemente afective, de trăire a realităţii, cât şi elemente intelectuale, de 
raportare cognitivă la realitate. 





'€ Ibidem, p.49. 

Aprecierea conține, în primul rând, elemente afective 
(emoţionale, alogice), pentru că aprobarea sau dezaprobarea a ceva 
angajează omul ca ființă nu atât cognitivă, cât afectivă, care trăieşte şi 
vibrează emoțional în faţa lumii reale sau ireale. Dat fiind că 
aprecierile de valoare sunt general-umane, rezultă că şi dimensiunea 
lor afectivă este de aceeaşi generalitate. Astfel, aprecierile valorice se 
realizează nu prin afecte obscure şi confuze, ci prin sentimente 
orientate,  intenţionale.  Teoretizarea  intenționalităţii emoționale 
aparține, după cum ştim, fenomenologului Max Scheler. Spre 
deosebire de Scheler, susţinem caracterul unitar al conştiinţei, i.e. 
faptul că sentimentele intenţionale nu sunt rupte nici de celelalte 
elemente afective, neintenţionale, şi nici de componentele cognitiv- 
intelectuale, cu care, dimpotrivă, interacționează. 

Aprecierea cuprinde, în al doilea rând, constituenți intelectuali, 
logici, întrucât, pentru a evalua un obiect ca important sau 
neimportant, valoros sau nevaloros, omul trebuie să cunoască şi datul 
respectiv, şi propriile sale trebuinţe şi aspirații, precum şi raportul 
dintre primul şi cele din urmă. Prin aspectul său ideatic, ca şi prin cel 
afectiv, aprecierea devine  intersubiectivă, întrucât elementele 
intelectuale veridice sunt comune şi comunicabile. Totodată, prin 
latura sa ideatică, aprecierea capătă un şi mai pronunţat caracter 
obiectiv, în măsura în care ideile adevărate se află în corespondenţă cu 
obiectele de cunoscut. 

Aşadar, în cadrul aprecierilor de valoare există un primat al 
elementelor afective asupra celor intelectuale, în sensul că, urmărind 
să realizeze sau să recepteze creaţii care să corespundă esenței sale, 
omul are, înainte de toate, o cuprindere nemijlocit emoţională a 
obiectivului vizat şi, apoi, pe acest fundal, o cunoaştere a acelor 
aspecte care pot fi descifrate intelectual. Totodată, pe fondul 
amintitului primat, între elementele afective şi cele intelectuale există 
un raport de condiţionare, de influențare reciprocă. Omul se ataşează 
afectiv mai trainic de un lucru atunci când îl cunoaşte, după cum, 
invers, pentru a aprofunda cognitiv un lucru, trebuie ca acesta să-l 
intereseze vital, să aibă un puternic ecou afectiv în conştiinţa umană. 

Dat fiind faptul că, prin aprecierile sale, subiectul evaluator 
joacă un rol decisiv în creaţiile de valoare în raport cu obiectul 
evaluat, care rămâne pasiv, unii dintre adepții imanenţei valorilor, 
între care Fr. Nietzsche, J. Dewey şi J.-P. Sartre, menţionaţi anterior, 
au identificat valorile realizate cu aprecierile de valoare. Totuşi, 
valorile nu se reduc la aprecieri, căci acestea poartă asupra a ceva şi 

nu ar fi posibile fără acest ceva, fără obiectele preţuite pentru 
însuşirile lor importante. În plus, prezente în înfăptuirile de valoare, în 
variate creaţii, valorile nu se reduc la aprecieri şi pentru că fapta este o 
obiectivare a unei aprecieri, este o apreciere concretizată într-un 
material şi, deci, presupune şi obiectul prelucrat şi transfigurat de 
subiect sub forma unui bun. Or, aşa cum creaţiile de valoare presupun 
conjuncția unui subiect apreciator şi a unui obiect apreciat şi 
transformat într-un bun, tot aşa valorile, în calitate de esențe ale 
creaţilor materiale şi spirituale, de conţinuturi perene şi universale ale 
acestora, constă, cum au precizat încă W. Windelband şi H. Rickert, în 
uniri de aprecieri şi bunuri. Dar, cu amintita accepţie a valorii, 
ajungem la o altă problemă de clarificat, aceea a statului valorii. 


2. Statutul valorii 


În calitate de esențe ale creaților materiale şi spirituale, de uniri 
de aprecieri cu bunuri, care satisfac trebuințele şi aspiraţiile general- 
umane, valorile sunt entităţi care ființează „dincolo de” relațiile lor 
reale, într-o altă lume, care este separată de realitate nu spațial, ci prin 
natură, prin mod de a fi. Ele sunt ireductibile la aprecierile şi bunurile 
reale, căci una şi aceeaşi cerință şi năzuință umană, cum ar fi 
propensiunea spre adevăr, bine, frumos, sacru, pentru nu mai vorbi de 
trebuințele materiale, poate fi împlinită printr-o multitudine practic 
nelimitată de evaluări şi suporturi (bunuri) reale corespondente, fără 
ca valoarea destinată respectivei „porniri” umane să se istovească prin 
concretizările sale. Cu alte cuvinte, valorile şi, prin extensiune, 
valoarea în genere, ca fond comun tuturor cazurilor în care ceva este 
prețuit ca fiind semnificativ pentru om, fiinţează „dincolo” de real, 
pentru că, tinzând să unifice toate persoanele, toate grupurile şi 
comunităţile umane, constituie unități posibile, care nu sunt şi nu pot 
fi niciodată transpuse pe deplin în real. Ele exprimă acordul posibil 
dintre exigenţele naturii umane şi însuşirile lumii care le pot satisface. 

Entităţi posibile, valorile sunt, totodată, esențe ideale. În acest 
sens, ele sunt similare obiectelor ideale de tip fizic sau matematic, 
cum ar fi conceptele de „gaz ideal”, „punct”, „linie”, „cere” etc., 
construite de subiect pe baza unor însuşiri reale, pe care le prelungeşte 
mental către o limită posibilă numai în mod ideal. Ca şi celelalte 
obiecte ideale, valorile sunt irea/e, atemporale şi obiective. Sunt ireale 
în sens de esențe lipsite de existență reală, efectivă. Aşa cum un cerc, 
ca loc geometric, nu există ca atare în mod real, tot aşa valoarea de 

adevăr nu se confundă cu nici o teorie ştiinţifică, binele — cu nici o 
faptă morală, frumosul — cu nici o operă de artă. Sunt atemporale, 
perene, căci nu se nasc şi nu pier o dată cu realizarea sau cu 
distrugerea uneia sau alteia din creaţiile de valoare. Sunt obiective în 
sensul de entităţi independente de orice conştiinţă individuală. In 
această privință, trebuie spus că, asemenea celorlalte obiecte ideale, 
valorile ființează numai în planul subiectului şi pentru subiect, şi 
anume, nu pentru eul individual, denumit de obicei psihic sau suflet, şi 
nici pentru cel interindividual, de grup sau comunitar, ci pentru 
conştiinţa în genere, pentru spirit, care, depăşind orice conştiinţă 
particulară, nu mai poate fi obiect nici pentru altă conştiinţă şi nici 
pentru sine, ci, aşa cum preciza Rickert, rămâne subiect pur, formă pur 
cognitivă. Tot ce poartă forma acestei conştiinţe îi este obiect imanent, 
iar ceea ce există în afara ei constituie ceva transcendent. Potrivit lui 
Rickert, valoarea este transcendentă în raport cu oricare existent care o 
cere şi recunoaşte, ceea ce, potrivit lui, înseamnă că ea se impune şi 
conştiinţei în genere, orientând-o în judecăţile şi, în general, în actele 
ei cognitive. Dar, şi în concepţia lui Rickert, în măsura în care intră în 
sfera conştiinţei în genere, valoarea devine un sens imanent al actelor 
judicative. După opinia noastră, valoarea nu poate fi transcendentă 
față de conştiinţa în genere, căci numai aceasta constituie izvorul 
valorii ca acord posibil între trebuinţele sau aspirațiile umane generice 
şi însuşirile lumii reale prin care pot fi satisfăcute. 

Valorile nu doar se aseamănă, ci şi se deosebesc de celelalte 
obiecte ideale. In primul rând, ele se disting prin faptul că sunt 
valabile, căci se întemeiază pe conştiinţa generică, fiind constitutive 
acesteia şi ființând ca atare pentru orice persoană ca ființă spirituală, 
independent de faptul dacă ele sunt recunoscute sau nu prin aprecieri 
reale, sau dacă se încorporează sau nu în bunuri reale. Celelalte 
obiecte ideale, matematice sau fizice, ființează numai dacă sunt 
descoperite de către spirit. Din valabilitate decurge şi o altă 
caracteristică. Tocmai pentru că sunt constitutive spiritului uman ca 
potenţialităţi, valorile sunt şi imperative, ele conţinând în sine tendința 
de a se realiza. Fiinţă ambivalentă, individuală şi socială, omul îşi 
transgresează permanent orizontul individual al conştiinţei, avansând 
dinspre suflet spre spirit şi aspirând spre valori, care, la rândul lor, îi 
cer să se înalțe spre ele. Există aici şi un paradox. Deşi fiinţează 
independent de real, valorile trimit, totuşi, prin fiinţa lor, la real. Felul 
în care valorile sunt idealități valabile clarifică în bună măsură şi 
accepţia avansată iniţial, potrivit căreia valorile constituie un nou mod 

al lui a fi, şi anume a fi valabil, cât şi o altă formulă folosită de 
neokantieni, după care valorile sunt va/abilități în sine. In schimb, 
obiectele ideale de tip fizico-matematic nu reclamă câtuşi de puţin 
înfăptuirea lor. Cercul, ca loc geometric, nu impune conştiinţei nici o 
transpunere a lui într-o circumferință reală. In fine, valorile formează 
o clasă aparte de obiecte ideale şi prin faptul că ele se adresează 
spiritului emoțional, pe când idealităţile fizico-matematice sunt 
dependente de spirit în orizontul său logic. 

Valorile ca potenţialități pot fi înţelese prin analogie cu legile 
logice. Aşa cum legile sunt tendinţe ale minţii umane, care pot fi 
conştientizate sub forma unor idei generale şi care se impun gândirii, 
fie că sunt conştientizate, fie că nu, tot aşa valorile sunt tendinţe ale 
afectivității, care pot fi conştientizate sub forma unor aspirații general- 
umane şi care se impun vieţii noastre emoționale, fie că le intuim 
emoţional sau nu. Ele ţin de ceea ce Aureliu Augustin şi Blaise Pascal 
au numit „ordinea inimii” sau „logica inimii”. Analogia poate merge şi 
mai departe, în sens numeric, cantitativ. Aşa cum legile logice sunt 
restrânse numericeşte la identitate, noncontradicţie, terţul exclus şi 
rațiune suficientă, tot aşa tendințele emoţionalităţii generice care 
exprimă cerințe ale spiritului uman nu sunt mai numeroase decât 
formele conştiinţei cu care se află în corespondență. 

Potenţialități umane apte de a se realiza, valorile nu sunt rupte 
de realitate ca totalitate a fenomenelor fizice şi a manifestărilor 
psihice, sufleteşti. Inscris în spiritul omului, acordul posibil dintre 
natura umană şi realitate este, de altfel, neîncetat, dar niciodată pe 
deplin realizat prin creaţiile de valoare. Atât aprecierile, cât şi bunurile 
reale în care acestea se concretizează constituie o dovadă concretă a 
posibilității acordului respectiv. Dar valorile nu provin din creaţiile 
umane, ci acestea decurg din cele dintâi şi, deci, din posibilitățile 
spiritului uman. Raportul de determinare este aici dinspre posibil spre 
real, iar nu invers. Desigur, într-o explicaţie din punct de vedere 
istoric, genetic, s-ar putea susţine şi teza contrară, potrivit căreia, mai 
întâi, oamenii au acumulat cunoştinţe, au început să-şi reglementeze 
raporturile dintre ei, au realizat primele desene rupestre şi, abia apoi, 
în sufletul şi în spiritul lor s-au sedimentat aspiraţiile spre adevăr, 
bine, frumos, care au determinat noi şi noi înfăptuiri de valoare. 

Ideea unei geneze istorice a valorilor şi, deci, a unei dependențe 
a acestora de real nu este nici ea de exclus. Dar ipoteza amintită are de 
înfruntat şi contraargumentul potrivit căruia oamenii nu ar fi dobândit 
cunoştinţe, nu ar fi vieţuit moral, nu ar fi creat sub semnul frumosului, 

dacă nu ar fi avut sădite în eul lor nevoia de adevăr, tendinţa spre bine, 
aspirația spre frumos. Oricum, dacă avem în vedere nu tranziţia de la 
hominieni la oamenii propriu-zişi, ci istoria culturală a omenirii, nu 
mai putem explica producerea de noi creaţii decât prin existenţa unor 
valori deja date şi a căror înfăptuire este reluată neîncetat. Omul 
istoric şi cultural are deja inoculate în spirit năzuinţele realizării sale 
ca ființă materială şi spirituală. In calitate de ființă spirituală, 
conştiinţa sa este structurată de la început în principalele sale forme: 
teoretică, morală, artistică, religioasă şi, deci, orientată de valorile de 
adevăr, bine, frumos, sacru. 

Raportul dintre valori şi realitate este mult mai complex. 
Valorile trimit la real, dar lumea reală nu tinde către valori decât prin 
anumite elemente: aprecierile  concret-istorice şi însuşirile 
valorificabile sub formă de bunuri. Dar, pe lângă aspectele ei 
„raționale”, i.e. umanizabile şi purtătoare de sens, existenţa cuprinde şi 
aspecte iraționale, absurde. Ea nu este străbătută de un finalism 
favorabil omului. De aceea, procesul de realizare a valorilor trebuie să 
înfrunte ostilitatea naturii, a lumii în nuditatea ei. De altfel, dacă 
lumea ar fi organizată finalist în vederea împlinirii dezideratelor 
specific umane, atunci personalitatea umană s-ar forma automat, de la 
sine, iar creaţia, înnoirea, perfectabilitatea umană ar deveni un non- 
sens. În fapt, omul este cel care îşi donează un sens prin valorile sale 
şi care converteşte aspectele valorificabile ale realităţii în bunuri. În 
acest fel, prin om, valorile sunt cele care conduc la crearea unei noi 
realități prin transformarea celei indiferente valoric într-una purtătoare 
de valoare şi sens. Având în vedere faptul că realizarea valorilor nu 
este întotdeauna încununată de succes şi că înseşi realizările obținute 
sunt continuu periclitate şi pot fi oricând nimicite, D.D. Roşca vorbea, 
nu fără îndreptăţire, de o „existenţă tragică”, dar şi eroică. 

Oamenii realizează valorile, prin care se unifică, în confruntare 
cu faptele opuse acestora, prin care se despart. Ei înfăptuiesc dreptatea 
înlăturând nedreptatea, adevărul eliminând eroarea, binele suprimând 
răul, frumosul în opoziţie cu urâtul, sacrul în conflict cu profanul. Ei 
n-ar putea să aibă cunoştinţa celor nobile şi înălțătoare, fără a şti ce 
este ignobil şi înjositor. De aceea, spiritul lor conţine potenţial atât 
valorile amintite, cât şi opusele acestora. Vom numi valorile care îl 
înnobilează pe om valori pozitive, iar pe cele care îl îndepărtează de 
esența sa autentic-umană valori negative. Unii autori consideră că 
valorile nu pot fi decât pozitive şi, ca urmare, numesc opusele acestora 
nonvalori. Este adevărat că valorile negative dezbină indivizii umani 


154 


Universitatea Spiru Haret 


Şi „desăvârşesc” tendințele lor egoiste, prin care ei rămân tributari 
unor reacții primare, biologice şi mai curând se apropie decât diferă de 
comportamentul altor specimene socotite superioare. Totuşi, trebuie să 
distingem între non-valori şi valori negative. Non-valorile, aşa cum 
sugerează şi denumirea lor, sunt realităţi lipsite de orice semnificaţie 
valorică. De exemplu, un rebut economic nu este o valoare negativă, 
ci o non-valoare. La fel, o lucrare pretins literară, dar lipsită de orice 
valenţe artistice şi care poate fi numită maculatură. În schimb, valorile 
negative sunt realmente opuse valorilor pozitive şi constituie, ca şi 
acestea, caracteristici ale spiritului uman, iar realizările lor sunt, 
într-un fel, remarcabile, pentru că presupun şi pasiune şi ingeniozitate, 
dar puse în slujba nedreptăţii, a răului, a minciunii, a devitalizării, a 
dezagreabilului etc. Omul se poate „perfecţiona” şi prin ele, dar în 
sens inautentic, putând ajunge un model de cruzime, de ticăloşie, de 
perfidie, de cameleonism etc. Aşa cum spunea Aristotel, omul lipsit de 
lege este ființa cea mai rea, pentru că îşi sporeşte înclinațiile egoiste 
instinctuale cu ajutorul inteligenţei, pe care a abătut-o de la bine, 
orientând-o spre rău. 

Deosebirea dintre valori şi realitate constă, prin urmare, şi în 
faptul că lumea valorilor este polarizată, în timp ce lumea reală este 
lipsită de polaritate. După cum ştim, diferenţa amintită a fost 
argumentată de Rickert prin distincţia dintre judecăţile de valoare şi 
judecățile de existenţă, diferenţiere operată de el prin aplicarea 
negației. Şi anume, datorită faptului că fiecare tip de valoare conţine o 
apreciere polară a realităţii, negarea unei valori pozitive semnifică fie 
nimicul acelei valori, fie valoarea negativă pereche, în timp ce negarea 
unei existenţe înseamnă în exclusivitate nimicul (lipsa) acesteia. In 
fond, discriminarea la care trimit cele două tipuri de judecăţi este 
aceea dintre sfera realizărilor valorice, în care înfăptuirile pozitive 
contrastează cu exteriorizările inautentic-umane, şi realitatea nudă, 
lipsită de pecetea apreciativă a subiectului. 

3. Tipurile de valori 


Dintre diferitele clasificări ale valorilor propuse de axiologi, cele 
mai multe sunt funcţie: 1) de suportul valorilor; 2) de aprecierile de 
valoare (şi anume, fie de felul, fie de gradul de generalitate a acestora) 
şi 3) de raporturile dintre valori. Sistematizările după primele două 
criterii privesc în mod nemediat realizările de valoare şi numai 
indirect valorile realizate. Ultimul criteriu este legat nemijlocit de 
natura (esenţa) valorilor, dar nu este nici el suficient de precis pentru 
a delimita mai cuprinzător principalele tipuri de valori. 

După suport, valorile pot fi: a) ale persoanei (ex.: valorile etice) 
sau b) ale lucrurilor (ex.: valorile economice). 

In funcţie de felul (specificul) aprecierilor, valorile pot fi: 
a) preponderent afective (cele artistice, religioase ş.a.), sau 
b) preponderent logice (valorile teoretice: ştiinţifice sau filosofice 
ş.a.) sau c) prevalent voliționale (politice, juridice, etice). Este de 
precizat că ponderea elementelor emoţionale, raţionale sau voliționale 
nu anulează faptul că în orice valoare există un primat afectiv în raport 
cu celelalte laturi ale subiectivităţii umane. 

Conform gradului de generalitate a aprecierilor, valorile sunt: 
a) ale individului, b) ale grupului, c) general-umane. O anumită 
ipostază a valorii morale, solidaritatea, să zicem, poate fi trăită şi 
cultivată de cineva fie într-un mod strict personal, cum ar fi lipsa 
consilierii unui prieten mai indecis, tocmai pentru a-l ajuta să devină 
mai hotărât, fie ca întrajutorare în relațiile socio-profesionale, fie ca 
solidarizare cu orice persoană aflată în dificultate, indiferent de 
categorie socială, naționalitate etc. Este evident că împărțirea tripartită 
amintită vizează doar realizările de valoare, iar nu însăşi natura 
valorii, căci, prin natura lor, toate valorile sunt general-umane. 

Din punct de vedere al raportului dintre valori, acestea se împart 
în: a) valori pozitive — valori negative, b) valori scop — valori mijloc, 
c) valori absolute — valori relative. În prima pereche, pozitive — negative, 
la care ne-am referit în capitolul precedent, raportul dintre poli este, 

evident, de excluziune. Valorile scop sunt cele urmărite numai pentru ele 
însele (valorile spirituale), iar va/orile-mijloc sunt cele cultivate atât 
pentru ele însele, cât şi în vederea realizării unor valori superioare 
(valorile economice ca mijloc pentru cele spirituale etc.). Valori absolute 
sunt considerate cele care ființează în sine, fără a se întemeia pe alte 
valori (fiind identificate, de regulă, cu valorile spirituale, sau numai cu 
una dintre acestea, cum ar fi valoarea sacrului), iar relative — cele care se 
întemeiază pe altele (cum ar fi cele materiale). 

În opinia noastră, cea mai importantă clasificare a valorilor este 
cea care are drept criteriu tipurile de necesităţi şi aspirații umane 
satisfăcute. Din acest punct de vedere, valorile se împart în trei mari 
categorii: A) materiale, B) material-spirituale, C) spirituale. Cele din 
prima categorie corespund laturii materiale a fiinţei umane, cele din a 
doua se adresează atât trupului, cât şi spiritului, iar ultimele privesc în 
exclusivitate dimensiunea spirituală. Nu trebuie însă uitat faptul că, 
prin natura lor, toate valorile, inclusiv cele materiale, aparţin spiritului 
uman, prezentându-se ca tendinţe şi posibilități ale acestuia. 

A) Valorile materiale se împart, la rândul lor, în trei grupe: 
a) ale agreabilului, b) vitale, c) economice. 

a) Valorile agreabilului (hedonice) satisfac trebuinţe corporale 
(de mâncare, băutură, sex, aer, mişcare etc.) sau şi pseudotrebuinţe (a 
fuma, a consuma alcool, cafea, droguri etc.) şi urmăresc procurarea 
plăcerilor (satisfacțiilor) sensibile, biologice. 

b) Valorile vitale vizează împlinirea, menţinerea şi sporirea 
atributelor bio-psihice apreciate ca valori (sănătate, putere fizică, 
energie spirituală, frumuseţe corporală etc.). 

c) Valorile economice satisfac, de regulă, trebuinţe vitale, fără a 
se confunda cu cele ale agreabilului, întrucât bunurile care se 
încorporează nu produc întotdeauna plăcere (exemplu, chinina). Ele 
pot fi şi valori-mijloc pentru satisfacerea unor trebuinţe spirituale, prin 
concretizarea în bunuri cum ar fi săli de teatru, de expoziţii etc. 

Datorită faptului că sunt corelate indisolubil dimensiunii bio- 
psihice, valorile materiale n-au fost recunoscute de toți axiologii ca 
făcând parte din sfera valorilor. Windelband şi Rickert considerau că 
axiosfera cuprinde doar valorile spirituale. Ulterior, prin ideea 
valorilor ca entităţi a priori materiale, alogice, Scheler a reuşit să pună 
în evidență faptul că universul axiologic include şi valorile 
agreabilului şi pe cele vitale. Aproximativ în acelaşi timp, la noi, 
P. Andrei teoretiza şi el existența valorilor economice. Mai târziu, 
T. Vianu admitea existenţa valorii economice şi a valorii vitale, iar L. 

Blaga recunoştea valorile utilitare, dar numai pentru om în orizontul 
lumii date, nu şi ca ființă întru mister. 

Potrivit accepţiei prin care am înțeles valorile ca potențialități, vom 
conchide că valorile materiale, ca şi cele spirituale, ființează în conştiinţa 
generică, specificându-se însă prin faptul că sunt entități care trimit la 
satisfacerea trebuinţelor bio-psihice, neputându-se realiza numai în 
conştiinţă. De fapt, cerințele bio-psihice sunt vizate şi de reacţiile 
instinctuale ale organismului uman, dar numai spiritul inculcă unui proces 
bio-psihic valenţe valorice. În general, spre deosebire de organismul 
animal, corpul uman este nu numai însuflețit, ci şi spiritualizat. 

B) Valorile material-spirituale cuprind două specii: a) valoarea 
politică (libertatea politică) şi valoarea juridică (dreptatea). 

Dat fiind faptul că valorile politice şi cele juridice sunt strâns 
legate de interese economice şi de clasă, unii axiologi (Blaga, 
D.D. Roşca ş.a.) nu le-au recunoscut ca valori spirituale, iar alții 
(Windelband, Rickert, Schele ş.a.) — nici măcar ca valori. 

Din punctul nostru de vedere, înfăptuirile politice şi cele juridice 
pot fi considerate realizări de valoare, întrucât aspiraţia spre libertate 
politică şi năzuinţa către dreptate aparțin nu numai conştiinţei de clasă, 
ci şi spiritului uman. Totodată, ele pot fi admise ca tip valoric aparte, 
situat între valorile materiale şi cele spirituale, pentru că trebuinţele 
politice şi cele juridice sunt ambivalente, prezentându-se atât ca 
interese materiale, cât şi sub forma unor exigenţe ale spiritului uman. 

C) Valorile spirituale cuprind următoarele tipuri: a) valoarea 
teoretică (adevărul), b) valoarea morală (binele). c) valoarea artistică 
(frumosul) şi d) valoarea religioasă (sacrul). 

Este de observat că valorile spirituale, împreună cu cele material- 
spirituale, se disting în funcție de formele prin care conştiinţa se 
raportează la realitate. La rândul lor, formele conştiinţei sociale se 
deosebesc prin obiectul cunoscut şi modalitatea cunoaşterii. Cele două 
elemente  diferențiatoare îşi pun amprenta şi asupra valorilor 
corespunzătoare formelor conştiinţei, întrucât fiecare valoare se realizează 
într-un mod specific, prin unirea unui anumit bun (obiect de cunoscut şi 
evaluat) cu o anumită apreciere (modalitate cognitiv-evaluativă). 

a) Valoarea teoretică (adevărul) se realizează, de regulă, prin 
teoriile ştiinţifice şi cele filosofice, deci prin construcţii conceptuale. 
În sens gnoseologic, adevărul este un atribut al judecăților (al 
propoziţiilor afirmative sau negative) şi constituie o necesitate a minţii 
umane. Din punct de vedere axiologic, adevărul ca valoare nu este 
totuna cu cunoştinţa adevărată, ci presupune prețuirea acesteia ca bun 

care corespunde setei omului de a cunoaşte. Aşadar, deşi realizarea 
acestei valori implică în mare măsură intelectul care obține 
cunoştinţele, totuşi ea angajează primordial sentimentul, prin 
ataşamentul afectiv față de cunoştinţa veridică. 

b) Valoarea morală sau binele exprimă nevoia de a te reporta la 
tine însuţi şi la ceilalți, cum spune Kant, ca scop în sine şi nu numai ca 
mijloc, i.e. nevoia de a te adresa umanităţii din om, de a te împlini şi a 
contribui şi la desăvârşirea celorlalţi ca fiinţe spirituale. In consecință, 
valoarea morală are ca purtător numai persoana umană, 
comportamentul acesteia, nicidecum lucrurile. Pe de altă parte, ea 
angajează omul nu oricum, în orice fel de condiţii, ci, cum spune 
Spinoza, are ca purtător numai omul liber, nu şi pe cel constrâns. 

Aplicând la om definiţia dată de acelaşi filosof lucrului liber şi celui 
constrâns, vom spune că liber este omul ce există şi se determină la 
acţiune numai din necesitatea naturii sale, iar constrâns — cel care există şi 
acţionează determinat de cauze din exterior, potrivnice propriei sale 
naturi. Într-adevăr, valoarea morală are drept condiție sine qua non 
libertatea voinţei, deoarece, ființă naturală şi spirituală, dar definibilă prin 
spirit, omul îşi află dimensiunea sa generică, unitatea sa, în sine însuşi, ca 
pol opus laturii biopsihice, astfel încât el nu se poate ridica la umanitate, 
nu-şi poate înălța statura morală decât prin sine însuşi, prin propria voinţă, 
afectivitate şi rațiune, prin care să-şi subordoneze cerințele biopsihice 
trebuințelor sale autentic-umane, acelora de ființă spirituală. O anumită 
persoană poate fi doar îndemnată sau stimulată să se comporte moral, dar 
nu forţată, constrânsă. Conduita morală este una liber consimțită şi, ca 
atare, ori izvorăşte din propria persoană, ori lipseşte cu desăvârşire. Ce-i 
drept, valoarea morală are şi caracter imperativ, ea propunându-se 
fiecărui om ca o datorie, un imperativ, o poruncă. Ne este binecunoscută 
„povara celor zece porunci”. Dar caracterul constrictiv aparține chiar 
valorii morale şi, deci, spiritului uman. El nu este impus din exterior, ci 
exprimă necesitatea inerentă omului ca om, ca existent exemplar printre 
celelalte specimene, de a se ridica de la nivelul biologic, comun tuturor 
fiinţelor vii, la propriul său nivel, cel al orizontului spiritual. 

Specificul imperativismului moral iese în evidenţă în special în 
comparaţie cu cel al valorii juridice. Nerespectarea unei norme morale 
atrage după sine doar oprobiul opiniei publice, dezacordul altor 
semeni, reproşul acestora, pe când încălcarea unei legi juridice are 
drept consecință pedeapsa stabilită de instituţiile de drept, de la 
amenda contravenţională şi până la sancţiunea penală a privării de 
libertate. 


159 


Universitatea Spiru Haret 


Dat fiind că omul nu va reuşi niciodată să se manifeste exclusiv 
ca ființă spirituală, pentru că ar însemna să se dematerializeze şi să se 
transforme în sfânt duh, valoarea morală exprimă aspiraţia omului nu 
numai spre esența sa autentică, ci şi spre transcendent, ca spirit pur, 
desăvârșit, absolut. 

c) Valoarea artistică sau frumosul exprimă nevoia omului de a 
găsi corespondențe între planul lumii sale sensibile şi cel al lumii 
suprasensibile. Cum cele două planuri sau orizonturi există atât în om, 
cât şi în lucruri, valoarea artistică are ca purtător şi persoanele şi 
lucrurile. De altfel, valoarea artistică se caracterizează tocmai prin 
exprimarea unor conţinuturi ideatico-afective mijlocite de imagini 
sensibile. Reamintim aici caracterizarea, am zice completă, dată de N. 
Hartmann operei de artă ca relaţie cu patru termeni, şi anume: 1) 
planul real (sensibil) din față, 2) planul ireal (spiritual) din spate, 3) 
spiritul receptorului şi 4) spiritul producător al artistului, care, de 
obicei, rămâne în spate. Prin cele două planuri, valoarea artistică se 
poate referi la orice obiect, atât la faţa, cât şi, mai ales, la ascunsul său, 
de la psihologia şi fondul spiritual al omului şi până la manifestările 
fenomenale şi esenţa întregului univers. Prin ispitirea spiritului uman 
şi a naturii întregului cosmos, valoarea artistică exprimă, ca şi celelalte 
valori spirituale, şi năzuința omului spre transcendent. Totodată, prin 
specificul amintit al apariţiei suprasensibilului în sensibil, a 
spiritualului în corporal, atât realizarea, cât şi receptarea operei de artă 
necesită simţul intuitiv al creatorului şi, respectiv, al receptorului. 
Valoarea artistică este, prin excelență, intuitivă. Este vorba nu de o 
intuiție elementară, sensibilă, ci de o intuiţie suprasensibilă, aptă să 
acceadă la ceea ce este spiritual. 

d) Valoarea religioasă sau sacrul exprimă, în gradul cel mai 
înalt, nevoia irepresibilă a omului de a se transcende prin raportarea la 
un spirit pur, situat dincolo de om şi lume, supranatural, sacralizat, 
divinizat. De aceea, spre deosebire de celelalte valori spirituale, care 
se raportează şi ele la esenţa ascunsă a omului şi a lumii şi chiar o 
sacralizează, dar fără a o rupe de latura profană a acestora, sacrul 
religios presupune un transcendent absolut, care ființează prin sine, 
independent de real. În consecință, omul religios încearcă să cuprindă 
sacrul nu prin cunoştinţe raţionale (ca în cazul valorii de adevăr), nu 
prin imagini sensibile (cum este surprins frumosul), ci prin credinţă, 
ca mijloc de identificare cu spiritul divin. În acelaşi timp, cel puţin cel 
care încearcă să-şi apropie divinitatea şi prin mijloacele oferite de 
celelalte valori spirituale, dacă nu chiar şi omul religios, simte nevoia 


160 


Universitatea Spiru Haret 


unei aproximări a divinului şi unei proximități şi prin cunoaştere, sau 
prin artă, sau prin morală. În acest caz, valoarea religioasă îşi pune 
amprenta asupra celorlalte valori spirituale şi a mijloacelor folosite de 
ele. Teologul, cel ce caută argumente raționale în favoarea existenţei 
lui Dumnezeu , subsumează cunoştinţele raționale adevărului revelat, 
credinței că există Dumnezeu. Artistul religios va căuta imagini, 
semne, care să sugereze prezenţa divinității, iar omul moral religios va 
considera cele zece porunci, ca şi celelalte norme morale, ca inspirate 
de Dumnezeu şi le va urma cât se poate de intransigent, fără a încerca 
să le concilieze, atunci când e cazul, cu viaţa reală, profană. 


* 


În legătură cu valorile spirituale, în literatura de specialitate se 
susține, de regulă, că fiecare tip de valoare spirituală cuprinde o 
multitudine de valori de tipul respectiv. În acest sens, se vorbeşte nu 
de o singură valoare spirituală de un anumit gen, ci de o întreagă clasă, 
sau chiar de clase subsumate genului respectiv. Adevărul îşi 
subsumează, bunăoară, adevărurile ştiinţifice şi pe cele filosofice, dar 
şi alte specii de adevăr. In sfera frumosului intră atât frumosul în sens 
restrâns, cât şi grațiosul, sublimul, tragicul, comicul etc. Binele 
cuprinde mila, altruismul, prietenia, îndatoririle familiale, profesionale 
etc. Valoarea religioasă se prezintă ca putere divină, bunătate 
absolută, omniştiinţă, omniprezenţă (ubicuitate), pietate etc. 

Intrebarea care se poate pune este dacă cele subsumate unei 
valori spirituale tutelare sunt ele însele valori sau sunt numai aprecieri 
şi realizări de valoare. Dacă atribuim şi formelor de manifestare ale 
unui gen de valoare statut de valori, atunci trebuie să admitem că şi 
acele forme se prezintă ca entităţi potenţiale ale spiritului uman, care 
trimit irepresibil la transpunerea lor în realitate. In acest caz, conştiinţa 
generică (spiritul) ar fi străbătută nu numai de câteva potențialități 
majore, corespunzătoare formelor conştiinţei, ci şi de numeroase 
derivații ale acestora. Este posibil ca spiritul uman să se prezinte ca o 
asemenea hartă cu numeroase căi potenţiale de comunicare cu lumea. 
Cu certitudine însă, structura spiritului omenirii, a conştiinţei generice, 
cuprinde, pe orizontală, cele şase forme de conştiinţă: politică, 
juridică, teoretică (ştiinţifică şi filosofică), morală, artistică şi 
religioasă şi, prin urmare, cele şase tipuri de valori corespunzătoare. 

După opinia noastră, varietățile valorice subsumate unui anumit 
tip de valoare sunt, mai curând, forme de realizare ale tipului 


161 


Universitatea Spiru Haret 


respectiv. Bunăoară, orice om poate avea tentaţia frumosului, dar unii 
sunt atraşi de creaţiile tragice, alţii, dimpotrivă, de cele comice. La fel, 
orice om poate fi receptiv la valoarea sacrului şi mulţi chiar invocă 
divinitatea, dar cei mai numeroşi îşi doresc un Dumnezeu atotiubitor şi 
iertător şi foarte puţini îl solicită ca judecător suprem şi infailibil. De 
aceea, suntem înclinați să considerăm că omul este orientat, prin 
conştiinţa sa generică, doar spre ceea ce am numit tipuri (genuri) de 
valoare, urmând ca înfăptuirea unui tip într-o formă sau alta să 
depindă de nivelurile mai mult sau mai puțin generale ale conştiinţei 
sale, de aprecierile sale concret-istorice. 

4. Sistemul şi ierarhia valorilor 


Clasificarea valorilor nu trebuie confundată, cum se întâmplă 
uneori, cu sistemul şi ierarhia acestora. Clasificarea presupune, în 
principal, existenţa unor deosebiri sau/şi a unor similitudini. Un sistem 
se caracterizează nu numai prin elementele sale distincte, ci şi prin 
multiplele conexiuni dintre acestea, unele raporturi putând fi de 
determinare şi ierarhizare. În sens strict, o ierarhie se distinge de un 
sistem considerat în ansamblu, întrucât cuprinde doar raporturile de 
supraordonare şi, respectiv, de subordonare. 

Referitor la ierarhizarea valorică, cei mai mulți axiologi sunt de 
acord că diferitele tipuri de valori se ordonează ierarhic, dar nu 
împărtăşesc aceeaşi optică în ce priveşte stabilirea ierarhiei şi, mai 
ales, explicarea acesteia ca intrinsecă sau ca extrinsecă naturii 
valorilor. 

Indeobşte, axiologii susțin că există o ierarhizare concret- 
istorică, operată de subiectul axiologic în funcţie de diferiţi factori 
externi naturii valorilor. Ei evidenţiază faptul că fiecare individ, grup 
socio-profesional, clasă socială, naţiune, societate îşi are propriul său 
sistem axiologic şi că acesta, la rândul său, este variabil de la o etapă 
istorică la alta. Ei explică, de regulă, diversitatea tablelor de valori 
realizate prin varietatea intereselor şi aspirațiilor individuale şi sociale, 
ce îi animă pe oameni în cadrul colectivităţilor din care fac parte. 

În același timp, nu puţini teoreticieni admit că între tipurile de 
valori sau chiar în interiorul aceluiaşi tip există şi o ierarhie 
anistorică, rezultată din însăşi natura valorilor. Astfel, se consideră că 
valorile materiale sunt inferioare celor spirituale. Unii autori adaugă 
că, la rândul său, fiecare din cele două mari grupe de valori este 
structurată ierarhic. Ei superiorizează valorile vitale în raport cu cele 
ale agreabilului şi avansează puncte de vedere diferite cu privire la 
„scara” valorilor spirituale şi, îndeosebi, la tipul valorii supreme, care 
le subordonează pe toate celelalte. Precum se ştie, în antichitate, 
Platon afirma primatul Binelui, pe care îl apropia, dar îl şi distingea de 

Divinitate. Concepţiile medievale şi cele renascentiste au supraetajat 
valoarea religioasă. Concepțiile moderne au instituit în valoare 
supremă una sau alta din valorile spirituale. Dintre contemporani, Max 
Scheler a considerat că valorile alcătuiesc o ordine şi ierarhie a priori, 
în care valoarea cea mai înaltă o deţine „persoana persoanelor”, adică 
Dumnezeu. Tot el a stabilit şi principalele criterii conform cărora o 
valoare este mai înaltă decât alta. Le reamintim, pentru o reflecţie 
sporită asupra lor: 1) durabilitate mai mare în cadrul purtătorului 
material sau spiritual; 2) divizibilitate mai mică (până la păstrarea 
integralităţii) în cazul distribuirii în mai multe bunuri sau la mai multe 
persoane; 3) fundarea pe cât mai puţine alte valori (mergând până la 
întemeierea prin sine), 4) profunzimea mai mare a necesităţii 
satisfăcute; 5) gradul de relativitate, adică nevoia tot mai scăzută de a 
adera la un suport. 

O poziţie aparte despre ordonarea valorilor spirituale a fost 
susținută la noi de L. Blaga, care a contestat ierarhizarea acestora. 
Plecând de la ideea că toate valorile spirituale sunt numai aproximări 
ale Absolutului, fără ca unele să-l redea într-o măsură mai mare decât 
altele, el a conchis că adevărul, binele, frumosul şi sacrul se situează 
pe aceeaşi treaptă de profunzime, fiind la fel de înalte. La o concluzie 
similară ar fi ajuns şi T. Vianu, dacă ar fi stăruit mai mult asupra a 
două din consideraţiile sale, şi anume: a) o clasă de valori nu diferă ca 
grad de generalitate de altele şi, prin urmare, nu poate fi definită prin 
alta, de o categorie mai largă; b) fiecare clasă de valori are finalitatea 
ei intrinsecă, ireductibilă. Dar el a introdus un set de criterii mai puțin 
consistente sau argumentate, prin care, precum ştim, a superiorizat 
valorile personale, spirituale, aderente (conexate cu un singur suport), 
scopuri, amplificante, integrabile (se sporesc succesiv), integrative (le 
unifică pe celelalte). In funcţie de criteriile amintite, a stabilit 
următoarea ordine, pe care o reamintim pentru a evalua dacă este 
suficient de justificată: 1) valoarea teoretică, care ocupă treapta de jos 
pentru că este reală (aparţine unor constatări, formule etc.) şi liberă 
(poate fi conexată unor suporturi diferite); 2) valoarea estetică, pentru 
că este şi reală şi personală (având ca suport şi opera şi artistul) şi 
aderentă; 3) valoarea etică, pentru că este numai personală; 
4) valoarea religioasă, pentru că are ca purtător persoana spirituală a 
lui Dumnezeu şi este integrativă. Or, considerăm că elementele de 
departajare legate de suport (caracterul real sau personal al suportului, 
caracterul liber sau aderent față de suport) nu constituie şi criterii de 
ierarhizare şi, ca urmare, nu justifică superioritatea frumosului față de 

adevăr şi nici a binelui faţă de frumos. Cât priveşte caracterul 
integrativ, opinăm că acesta poate fi atribuit nu numai valorii 
religioase, ci şi celorlalte valori spirituale, pentru că şi acestea pot juca 
rol de liant în viața spiritului. De altfel, deşi postulează valoarea 
religioasă ca absolută, totuşi T.Vianu recunoaşte şi el că omul se poate 
înălța la transcendentul divin şi prin valorile de adevăr, bine, frumos. 

Din punctul nostru de vedere, valorile comportă ambele tipuri de 
ierarhizări: atât prin natura lor, cât şi prin factori extrinseci. Ierarhia 
intrinsecă, fiind apriorică, nu poate fi influenţată de cele concret- 
istorice, dar le poate înrâuri pe acestea în măsura în care oamenii şi 
colectivităţile îşi stabilesc preferințele nu numai în funcție de 
interesele lor reale, ci şi de cuprinderea intuitivă sau şi intelectual- 
discursivă a ordinii anistorice. Practic, ierarhia apriorică nu se 
înfăptuieşte niciodată ca atare, în puritatea ei, ci rămâne o ordine 
ideală, realizabilă într-o măsură mai mare sau mai mică numai prin 
intermediul selecţiilor operate de oameni, ca ființe complexe, bio- 
psihice şi social-istorice, naturale şi spirituale. 

Dat fiind că valorile nu pot fi cunoscute în nucleul lor decât 
intuitiv-afectiv, ele nefiind reductibile raţional, nici ierarhia lor ideală 
nu poate fi descoperită în structura ei veritabilă decât tot intuitiv- 
afectiv, şi anume prin emoțţionabilitatea orientată, intersubiectivă, i.e. 
prin sentimentele noastre mai luminoase, împărtăşite şi de ceilalți 
semeni, sau, cum spunea Rousseau, ascultând glasul inimii atunci 
când patimile tac. Ce-i drept, în justificarea existenţei sau inexistenţei 
unor valori superioare sau inferioare prin însăşi natura lor putem 
aduce şi unele argumente raţionale, dar, pe lângă faptul că sunt 
exterioare, ele nu se pot desfăşura cu şanse de adevăr decât în direcţia 
indicată de sentiment. 

Folosindu-ne de raționament mai curând decât de sentiment, 
vom considera că, dintr-un anumit punct de vedere, şi anume prin 
faptul că fiecare tip de valoare satisface o anumită trebuință sau 
aspirație general-umană, indispensabilă omului ca om, speciile de 
valori nu se ierarhizează prin însăşi esenţa lor, toate având un conținut 
la fel de general şi de profund. Din alt punct de vedere, luând în 
considerare faptul că, deşi este alcătuit din trup şi suflet, din materie şi 
spirit, omul se defineşte totuşi prin suflet şi, mai profund, prin spirit, 
vom conchide că valorile spirituale sunt superioare celor materiale. Şi 
sentimental, noi resimţim că este mai important, şi pentru noi şi pentru 
comunitate, să cunoaştem, să ne îndeplinim datoria şi, în genere, să ne 
elevăm spiritual, decât să ne limităm la actele instinctuale de a mânca, 

a bea etc. Noi resimţim activităţile biologice nu ca scopuri în sine, ci 
drept mijloace în vederea săvârşirii unor țeluri mai înalte, spirituale. 
Tot potrivit unui raționament combinat cu sentimentul, ne dăm seama 
şi de faptul că, în cadrul valorilor inferioare, materiale, cele ale 
agreabilului sunt mai joase decât cele vitale, resimțite ca fiind mai 
înalte. Sănătatea, energia fizică şi intelectuală ne apar ca fiind mai 
importante decât plăcerile sensibile oferite de diverse bunuri 
alimentare, vestimentare etc. În schimb, nici sentimental şi nici, mai 
ales, rațional, nu sesizăm, cel puţin în ce ne priveşte direct şi personal, 
existența vreunei ordini ierarhice a valorilor spirituale; nu înţelegem 
de ce adevărul, frumosul, binele sau sacrul s-ar superioriza sau 
inferioriza în raporturile dintre ele, de ce omul de ştiinţă, artistul, 
binefăcătorul, sau sfântul ar desfăşura o activitate mai nobilă sau mai 
puţin nobilă unul față de celălalt. 

Dimpotrivă, prin raționament, putem conchide că, în pofida 
deosebirilor dintre ele, dintre aspiraţiile de împlinit şi dintre mijloacele 
de a le satisface, cele patru valori superioare se îngemănează, aşa cum 
deja am arătat, prin faptul că, exprimând una sau alta din cerințele 
spiritului, fiecare din ele vizează, în felul său, un spirit uman 
desăvârşit şi, în cele din urmă, spiritul suprauman, transcendent. In 
măsura în care adevărul este întregul (Die Wahrheit ist die Ganze, 
spunea Hegel), el se raportează, ca adevăr filosofic, ca întreg, la un 
„dincolo” de orice domeniu particular. Oferind „semne” şi „noduri” 
(cum ar fi zis Nichita Stănescu) despre ceea ce este semnificativ 
pentru omul aflat întotdeauna în lume, frumosul ajunge şi el să 
exprime imagistic „poziţia omului în Cosmos”, inclusiv drama 
raportării acestuia la divinitate. Urmărind desăvârşirea spirituală a 
comportamentului uman, binele se confruntă, la rândul său, cu 
exigenţele unui spirit perfect, divin, iar sacrul presupune raportarea 
nemijlocită la însuşi spiritul divin. 

Din acelaşi punct de vedere raţional, trebuie să recunoaştem şi 
faptul că, deşi toate valorile spirituale se întâlnesc prin raportare la 
transcendent, totuşi adevărul filosofic şi sacrul sunt cele care îl 
caracterizează cel mai direct şi mai mult, deosebindu-se însă atât prin 
modalităţile de abordare, cât şi prin faptul că filosofia îi conferă, de 
regulă, un caracter laic, pe când, pentru religie, transcendentul este 
întotdeauna divin. În consecință, s-ar părea că fie adevărul filosofic, 
fie sacrul religios, fie ambele ar fi îndreptăţite să ocupe cea mai înaltă 
treaptă pe scara valorilor spirituale. Nu este exclus ca o asemenea 
posibilitate să aibă şi o anume acoperire în ordinea ideală a axiosferei. 

Dar, tot raţional, tocmai prin faptul că valorile spirituale 
converg, rezultă că binele şi frumosul pot foarte bine să pretindă la 
aceeaşi demnitate ca şi adevărul filosofic sau sacrul religios. De altfel, 
fără să se substituie unele altora, valorile spirituale se implică reciproc 
unele pe altele. Cineva care cântă divin nu poate fi un om prea rău, 
sau prea ignorant şi nici prea necredincios. Un om de ştiinţă sau un 
filosof vor fi mai în măsură să înfăptuiască binele, după cum vor şti să 
vibreze şi la poezia sau la sacralitatea tainelor lumii. Un altruist poate 
fi mai receptiv la caracterul dezinteresat al adevărului, la gingăşia 
poeziei, sau la poruncile sacre. Un credincios luminat nu va refuza 
nici argumentul teoretic, nici binele laic, nici frumuseţea lumii. În ce 
ne priveşte, considerăm că investirea oricărei valori spirituale în rol de 
valoare supremă nu aparţine ordinii ideale a valorilor, ci depinde de 
preferința indivizilor şi a comunităţilor din care fac parte, mai ales a 
celor de ordin cultural. Un om de ştiinţă (sau un filosof) va fi înclinat 
să supraaprecieze valoarea teoretică, un poet — frumosul, un membru 
al unei societăţi caritabile — binele, un cleric — valoarea religioasă. 

In ce priveşte formele din interiorul unui anumit tip de valoare, 
dacă păstrăm ideea că acestea sunt realizări ale tipului de valoare 
respectiv, iar nu valori înscrise în potenţialitatea spiritului uman, 
atunci vom conchide că între acestea nu există o ierarhizare ideală, ele 
comportând numai scalări concret-istorice. Aşadar, numai în funcţie 
de situaţie, de context, individul va prefera adevărul ştiinţific celui 
filosofic sau invers, comicul tragicului sau invers, îndatoririle 
familiale celor profesionale sau invers, iertarea divină pedepsei divine 
sau invers etc. 

De altfel, nici ordinea ideală dintre valorile inferioare şi cele 
superioare nu trebuie fetişizată şi transpusă dogmatic în viață, ci 
trebuie folosită ca model care să fie aplicat şi adaptat în funcție de 
împrejurări. Sunt situaţii în care valorile superioare trebuie reabilitate 
nu numai ca scop în sine, ci şi ca mijloc pentru revigorarea celor 
inferioare, căci slăbirea spiritului, a ţelurilor celor mai nobile, poate să 
ducă şi la depresie, la devitalizare bio-psihică. Mens sana in corpore 
sano semnifică nu numai ideea că trupul sănătos este o condiţie a 
inserției valorilor celor mai înalte, ci şi faptul că mintea cultivată şi 
luminată de valori concură, la rândul ei, la realizarea unui corp 
sănătos. De fapt, prin ele însele, prin natura lor, valorile nu se 
contrapun, ci constituie un tot unitar. Cât priveşte valorile material- 
spirituale şi cele spirituale, tocmai pentru că, prin natura lor, acestea se 
situează pe aceeaşi treaptă de demnitate valorică, cultivarea uneia 

dintre ele ca valoare supremă, absolută, de fapt urmărirea ca absolută a 
unei anumite realizări a acelei valori, poate duce la intoleranţă față de 
alte înfăptuiri de acelaşi tip şi, în genere, la o subordonare şi, 
întrucâtva, o deformare a specificității realizărilor valorice de alt tip. 
Intoleranţa de orice fel generează conflicte între indivizi şi 
colectivităţi, care, din nefericire, pot degenera în confruntări 
sângeroase, armate. 

5. „Conflictul valorilor” şi sensul vieţii şi al creaţiei 


Trebuie spus de la început că sintagma „conflictul valorilor”, 
utilizată destul de frecvent de diverşi autori, este folosită de noi între 
ghilimele, pentru că o socotim inadecvată, fiind lipsită de acoperire în 
raporturile dintre valori ca entități ale spiritului uman. In spirit nu 
există nici un fel de contradicţie între potenţialitățile sale, ci există 
unitate şi distincție. Unitate, prin însuşi faptul că valorile aparţin unuia 
şi aceluiaşi spirit, conştiinţei generice, care este un tot unitar, ordonat 
şi armonios, un „cosmos”, iar nu un „haos”, în care tendinţele sale s-ar 
nimici reciproc. Distincție, întrucât fiecare tip de valoare afirmă o 
anumită aspirație umană, bine distinctă de celelalte, se exprimă 
printr-o anumită formă (modalitate) a conştiinţei generice şi trimite la 
un anumit gen de bunuri în care se încorporează. Aşadar, în conştiinţa 
generică este loc pentru toate valorile, pentru că, prin unitate şi 
distincţie, toate sunt indispensabile modelării omului ca om, toate sunt 
complementare, absenţa oricăreia însemnând o gravă amputare a 
spiritului uman, şi, în fine, toate comunică între ele, astfel încât fiecare 
exprimă şi ceva din specificul celorlalte, fiecare avându-și adevărul şi 
binele său, frumuseţea şi sacralitatea sa. 

În schimb, considerăm că poate exista un conflict între 
realizările de valoare şi, mai ales, între aprecierile indivizilor, între 
cele ale grupurilor mai mici sau mai mari, între cele ale comunităților 
umane şi, se înţelege, şi în interiorul acestora, inclusiv între cele ale 
unuia şi aceluiaşi individ. Diferite realizări valorice pot ajunge să se 
contrapună unele altora nu atât prin natura lor, cât prin anumite 
dezvoltări şi utilizări ale acestora. In general, contradicţiile se pot 
manifesta între afirmarea valorilor pozitive şi a celor negative, între 
realităţile valorice şi cele indiferente valoric, între creațiile materiale şi 
cele spirituale, între diferitele tipuri de realizări din sfera creaţiei 
materiale sau din aceea a creaţiei spirituale, precum şi în interiorul 
unuia şi aceluiaşi tip de creaţie: politică, juridică, filosofică etc. 

Antagonismul dintre afirmările valorice pozitive şi nuda 
realitate este la fel de puternic şi de frecvent ca şi cel dintre valorile 
pozitive şi cele negative. În fond, de fiecare dată, afirmarea valorilor 
pozitive presupune atât lupta de transformare a realității după modelul 
acestora, cât şi învingerea tendinţelor valorice opuse, negative. 
Opoziția dintre valori şi realitate este atenuată în cazul valorilor 
materiale, nu pentru că acestea s-ar obține mai uşor decât cele 
spirituale, ci pentru că omul le urmăreşte nu numai prin conştiinţă, ci 
şi prin natura lui bio-psihică, prin instinctul de conservare. În schimb, 
opoziția amintită se acutizează la maximum în cazul valorilor 
spirituale, întrucât acestea nu se pot realiza şi nu se pot menţine în 
realitate decât printr-o luptă pe viaţă şi pe moarte între spirit şi 
materie. Mult mai fragile, creaţiile spirituale trebuie să fie mereu 
protejate şi apărate în fața şuvoiului năvalnic al realităţii brute, lipsite 
de spiritualitate, opace. Opoziția dintre obiectivările pozitive şi cele 
negative este, la rândul său, presantă şi permanentă, căci nici o 
afirmare pozitivă nu se realizează automat, de la sine, ci numai prin 
învingerea tendinței opuse, prin smulgerea din eroare, prin distanțare 
de rău, prin îndepărtarea urâtului, prin înlăturarea profanului. 

Contradicţia dintre creaţiile materiale şi cele spirituale se 
manifestă, în principal, atunci când se inversează raportul aprioric de 
subordonare a materialului față de spiritual. Dacă realizările spirituale 
sunt transformate în mijloc de satisfacere a trebuinţelor materiale, dacă 
cineva întreprinde cercetări ştiinţifice, sau pictează, sculptează, scrie 
poezie sau proză, compune muzică, este caritabil, sau evlavios numai 
pentru a obţine un câştig material (pecuniar), el îşi va sărăci creaţiile 
respective, le va realiza la comandă, le va transforma într-o afacere, va 
face concesii puterii sau gustului public, de consum, le va diminua înaltul 
lor conţinut spiritual. lar dacă se va preocupa numai de procurarea 
bunurilor materiale, fără să guste câtuşi de puţin creaţiile spirituale, 
înseamnă că spiritul său s-a îngustat într-atât, încât nu se va mai distinge 
radical de celelalte ființe care trăiesc numai „în orizontul lumii date” 
(Blaga), se va înstrăina de esența sa autentic umană. Pe de altă parte, 
tocmai pentru că valorile materiale sunt scopuri relative, care devin 
mijloace pentru atingerea celor spirituale, nimeni nu ar putea deveni om 
de ştiinţă, filosof, artist, binefăcător, sfânt, dacă nu ar avea o existenţă 
materială asigurată, un minim de mijloace de subzistență. 

Conflictul dintre realizările valorice corespunzătoare diferitelor 
tipuri de valori materiale se prezintă, de regulă, tot ca inversare a ierarhiei 
apriorice dintre acestea. De exemplu, punerea pe primplan a realizărilor 

agreabilului în raport cu cele vitale poate să se soldeze cu o depreciere a 
sănătății, plăcerile excesive, cultivarea abuzivă a simţurilor afectând, 
precum se ştie, organismul uman. A fi epicureic nu înseamnă a te 
abandona dezmăţului sau desfrâului senzorial, căci, contrar unor 
interpretări eronate, epicureismul a fost o doctrină a cumpătării, a 
cultivării măsurate şi echilibrate atât a plăcerilor sensibile, cât şi a celor 
sufleteşti. A te limita la plăcerile sensibile înseamnă a te comporta 
cirenaic, a adopta doctrina anticului Aristip din Cirene. 

Înfruntarea dintre realizările spirituale de diferite tipuri se 
prezintă nu sub forma răsturnării unei ierarhii apriorice, pentru că între 
valorile spirituale nu există ierarhie ideală, ci, dimpotrivă, constă în 
stabilirea unei superiorităţi relative, concret-istorice, a unei valori şi 
transformarea ei într-una absolută, în speță în considerarea obiectivării 
de un anumit tip şi chiar a unei anumite obiectivări ca înfăptuire 
supremă, situată deasupra tuturor celorlalte. Consecințele unei 
asemenea absolutizări sunt: transformarea unei anumite realizări într-o 
dogmă, refuzul altor creaţii de acelaşi tip, subordonarea forțată a altor 
genuri de creaţie, sau chiar impunerea violentă, prin orice mijloace, 
inclusiv belicoase, a realităților pretins superioare. 

O formă aparte a conflictului dintre diferitele tipuri de realizări 
spirituale o constituie opoziţia dintre ştiinţă şi artă, pe de o parte, şi 
morală, pe de altă parte. Incă în 1750, în lucrarea intitulată 
A contribuit progresul ştiinţelor şi artelor la purificarea 
moravurilor?, autorul, J.-J. Rousseau, a dat răspuns negativ la 
întrebarea formulată în titlu. Dar, şi din argumentarea sa reiese că 
amintitele forme ale culturii nu sunt antagonice prin conţinutul lor 
valoric, dar pot ajunge să se situeze opozitiv prin utilizarea lor 
concret-istorică. Astfel, J.-J. Rousseau, argumenta că progresul 
ştiinţific şi cel artistic pot genera un regres moral în cazul în care 
ştiinţele şi artele sunt: a) cultivate exclusivist, ducând la dezvoltarea 
intelectului şi imaginaţiei în detrimentul voinţei libere, morale; 
b) promovate în sens amoral, fără nici un fel de preocupări pentru 
valenţele lor educative; c) afirmate în sens imoral şi ireligios, în 
contrast cu normele morale acceptate de societate; d) preocupate doar 
de sporirea confortului, de îmbogăţire şi lux, preocupări care contravin 
cultivării virtuţii. O concluzie mai generală care se poate desprinde din 
analiza rousseauistă este aceea că fiecare gen de creație spirituală 
trebuie să promoveze, în modalitatea sa specifică, şi elemente prin 
care să stimuleze, iar nu să frâneze, dezvoltarea celorlalte forme ale 
culturii. De exemplu, pentru a se evita un antagonism în raportul 

ştiinţei şi artei cu religia, este nevoie de o deschidere reciprocă, atât a 
primelor două forme ale culturii faţă de religie, cât şi a religiei față de 
primele două. Ştiinţa, bunăoară, prin chiar faptul că se realizează prin 
diversele ştiinţe particulare, fiecare din ele având un domeniu de 
cercetare finit, nu poate conchide asupra inexistenței lui Dumnezeu, ca 
factor transcendent, infinit. Pe de altă parte, credința într-un 
Dumnezeu creator nu poate infirma veridicitatea ideilor ştiinţifice. În 
consecinţă, între teologi şi oamenii de ştiinţă trebuie să existe un 
dialog, iar nu o confruntare, cu intoleranţă de ambele părți. 

Opoziţiile din interiorul unuia şi aceluiaşi tip de creaţie se 
manifestă, de obicei, între afirmările cu caracter comunitar, de clasă, 
sau strict individual, generând un exclusivism naţional, de clasă, sau al 
unei creaţii personale care intră în dezacord cu alte creaţii ale altor 
persoane. De exemplu, în plan moral, în perioadele de criză istorică, 
egoismul dintre indivizi s-a răsfrânt asupra egoismului de clasă şi a 
celui național, după cum, invers, adversitatea sau chiar ura dintre 
diferite popoare sau clase aflate în conflict şi-a pus amprenta şi asupra 
relațiilor dintre diferiți indivizi care făceau parte din rândul claselor 
sau al comunităţilor opuse. 

In sfera unui anumit gen de obiectivare valorică se pot ivi 
conflicte şi în interiorul individului însuşi, cum ar fi opoziţia dintre 
îndatoririle familiale şi cele profesionale, dintre ideile ştiinţifice, sau 
filosofice, sau artistice actuale şi cele anterioare etc. 

Opoziţiile dintre realizările cu caracter clasial sau comunitar 
denotă în modul cel mai evident faptul că în spatele realizărilor 
valorice care se contrazic se află contradicţiile dintre aprecierile 
indivizilor, dintre cele ale colectivităților umane, dintre modalitățile în 
care oamenii sau grupurile de oameni se raportează la sfera valorilor. 

Dat fiind conflictul dintre realizările valorice, care maschează, de 
fapt, conflictul dintre aprecierile oamenilor, se pune problema alegerii 
sensului vieții ca opțiune pentru valori. Desigur, menirea omului este de a 
promova toate valorile pozitive şi a le recuza pe cele negative şi, în genere, 
de a respecta, pe cât posibil, ordinea ideală a valorilor. 

A promova toate valorile pozitive, căci a te limita la cele 
materiale înseamnă a-ţi neglija spiritul, iar a le urmări doar pe cele 
spirituale înseamnă a-ţi ignora trupul, aşadar, în ambele cazuri, a-ţi 
înstrăina propria natură. Omul poate şi trebuie să deguste diferitele 
plăceri sensibile, stenice, să-şi cultive sănătatea, energia fizică şi 
spirituală, să promoveze adevărul, să fie altruist, să-şi educe 
sensibilitatea artistică, să resimtă fiorul transcendenţei divine, al unui 

dincolo impenetrabil cogitativ. A respecta, pe cât posibil, ordinea 
ideală a valorilor înseamnă a pune pe primplan valorile spirituale, fără 
a le neglija totuşi pe cele materiale. Dimpotrivă, cineva care va inversa 
raportul dintre material şi spiritual, va tinde să se reducă la 
dimensiunea sa bio-psihică, se va lăsa absorbit de grijile cotidiene, de 
realul tern, cu fenomenalitatea lui nesfârşită, nu va mai distinge 
exigența a ceva mai înalt, superior, nu va mai distinge între 
semnificativ şi nesemnificativ, va acorda cea mai înaltă valoare 
lucrurilor, faptelor şi relaţiilor cu cele mai scăzute potenţe valorice, 
într-un cuvânt se va rătăci pe cărările vieții, se va înstrăina de esența 
sa autentic umană. 

Astfel configurat, ca asumare a tuturor valorilor pozitive şi a 
raporturilor ideale dintre acestea, sensul vieții este valabil pentru 
oricine, fie creator, fie numai receptor al creaţiilor realizate. De altfel, 
distincţia dintre creator şi receptor devine relativă, în măsura în care 
receptorul, prin însuşi actul asimilării creaţiilor, le resemnifică, le 
conferă noi şi noi înţelesuri, iar creatorul nu ar putea produce ceva 
nou, fără să se raporteze receptiv la creaţiile culturale anterioare. 

Deşi aparent simplu de stabilit, sensul vieţii nu se constituie, 
totuşi, de la sine şi fără efort, pentru că întotdeauna au existat şi vor 
exista diferenţe între ordinea ideală a valorilor şi multiplele lor ierarhii 
reale, instituite în diferite culturi, în diferite epoci istorice, de grupuri 
umane distincte, de indivizi singulari şi irepetabili. In diversitatea 
reală deconcertantă a tablelor de valori principalul punct de reper îl 
constituie ordinea ideală, iar nu una sau alta din ierarhiile reale, mai 
ales în cazul în care acestea sunt nu doar deosebite, ci şi opuse. 

Pentru creator, şi anume pentru cel dedicat trebuințelor 
spiritului, sensul existenţei sale întru creație este întrucâtva diferit de 
cel obişnuit nu numai prin puterea sa de a adăuga un novum la creaţiile 
existente, ci şi prin faptul că este absorbit de destinul său creator. 
Personalitatea renunţă, de regulă, la multe din plăcerile sensibile, nu se 
preocupă de procurarea bunurilor economice şi, nu o dată, neglijează 
chiar şi cultivarea valorilor vitale, nu pentru că n-ar acorda prețuirea 
cuvenită şi acestor tipuri de valori materiale, ci pentru că este cucerit 
de cele spirituale, iar realizarea acestora necesită efort susținut şi timp 
îndelungat, de fapt nelimitat, care depăşeşte o viață de om, căci idealul 
nu poate fi transpus niciodată pe deplin în real. Mai mult, în 
contemporaneitate, datorită creşterii în complexitate a creaţiei din 
orice domeniu, tipul creator nu se mai poate afirma, ca în antichitate 
sau în Renaştere, drept homo universalis, fiind constrâns să se 

limiteze, de cele mai multe ori, la un singur gen de creaţie, iar în genul 
respectiv, la o singură specie, sau, cel mult, la câteva înrudite. Este 
foarte greu ca unul şi acelaşi om să mai fie azi şi genial om de ştiinţă 
şi artist de geniu, dar poate fi creator în bio-chimie, sau în astro-fizică, 
sau atât în poezie, cât şi în proză. Oricum, nu este nici imposibil să fie 
deopotrivă matematician şi poet (Dan Barbilian — Ion Barbu), sau poet 
şi filosof (Lucian Blaga) etc. Aşadar, într-una din situațiile extreme, 
marelui creator i-ar putea lipsi polivalenţa pasionatului „consumator” 
şi nerealizate, pentru multitudinea valorilor spirituale, mai ales în 
cazul în care este vorba de filosof. 

